10.2.2011 B7-0122/2011 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на заместник-председателя на Комисията/върховен представител на Съюза по въпросите на външните работи и политиката на сигурност
съгласно член 110, параграф 2 от Правилника за дейността
относно настоящата криза в Египет
Charles Tannock
,
Jacek Olgierd Kurski
,
Ryszard Antoni Legutko
,
Peter van Dalen
,
Adam Bielan
,
Michał Tomasz Kamiński
,
Tomasz Piotr Poręba
от името на групата ECR
PE459.654v01-00 B7‑0122/2011 Резолюция на Европейския парламент относно настоящата криза в Египет
Европейският парламент ,
– като взе предвид предходните си резолюции относно Евро-Средиземноморското сътрудничество;
– като взе предвид Декларацията от Барселона от ноември 1995 г.,
– като взе предвид Съобщението на Комисията към Съвета и Европейския парламент, озаглавено „Съживяване на действията на ЕС за правата на човека и демократизацията със средиземноморските партньори – стратегически насоки”,
– като взе предвид първата конференция на Евросредиземноморската мрежа за правата на човека в Кайро на 26 и 27 януари 2006 г.,
– като взе предвид насоките на ЕС за правата на човека,
– като взе предвид член 19 от Международния пакт на ООН за граждански и политически права (МПГПП), ратифициран от Египет през 1982 г.,
– като взе предвид работната програма, приета на срещата на върха на държавните и правителствени ръководители в Барселона през ноември 2005 г.,
– като взе предвид резолюциите, приети от Евро-средиземноморската парламентарна асамблея на 27 март 2006 г. и декларацията на нейния председател,
– като взе предвид своята резолюция от 19 януари 2006 г. относно европейската политика на добросъседство,
– като взе предвид член 110, параграф 2 от своя правилник,
А. като има предвид, че през март 2007 г. Европейският съюз и Египет подписаха план за съвместни действия по Европейската политика за добросъседство, определящ приоритети, сред които следва да се обърне особено внимание на засилването ефективността на институциите, на които е възложено укрепването на демокрацията, правовата държава и зачитането на правата на човека във всичките им аспекти,
Б. като има предвид, че Европейският парламент придава голямо значение на отношенията с Египет и счита честните и прозрачни избори за единствен начин за напредък към по-демократично общество, и като подчертава значението на Египет и отношенията ЕС-Египет за стабилността и развитието на Евро-средиземноморското пространство,
В. като има предвид, че насърчаването на зачитането на демокрацията, правата на човека и гражданските свободи са основополагащи принципи и цели на Европейския съюз и представляват обща основа за развитие на Евро-средиземноморското пространство,
Г. като има предвид, че протестиращите в Кайро твърдят, че те ще напуснат единствено ако президентът Хосни Мубарак подаде оставката си; досега президентът Мубарак отказваше да подаде оставката си, като твърдеше, че ако го направи, това ще предизвика хаос; президентът заяви, че вместо това той няма да се кандидатира за преизбиране през септември,
Д. като има предвид, че Египет е република от 1956 г. насам,
Е. като има предвид, че радикализирането на египетската политика би било катастрофално за страната и за граничещия с нея Израел и би могло да има сериозни последствия за функционирането на Суецкия канал,
Ж. като има предвид, че коптските християни все още са цел на нападенията на екстремистите и на 30 януари 2011 г. единадесет копти бяха брутално убити в Sharona, провинция Minya, Египет,
1. призовава президента Хосни Мубарак да подаде оставката си като президент на Египет, за да сложи край на политическата безизходица и да даде възможност на икономиката да заработи отново, както и да бъдат започнати сериозни преговори относно демократични избори и политически и икономически реформи; препоръчва да се обмислят гаранции за имунитет срещу преследване на президента Мубарак и неговото семейство за неправилно поведение или злоупотреба със служебното положение и такива да бъдат предоставени като стимул за президента бързо да напусне поста си, за да се избегне по-нататъшно насилие и обществени безредици;
2. призовава дипломатическите усилия на ЕС в Египет да се фокусират върху осигуряването на стабилност и ред и възпирането на онези, чието желание е да сеят насилие и страх;
3. призовава новото египетско правителство, което ще се сформира, да се ангажира изцяло с демократичния плурализъм и свободните и честни избори;
4. заявява, че египетският народ трябва да има възможността да упражнява свободно правото си на мирно събиране и да се ползва с пълната защита от страна на въоръжените сили; нападенията срещу журналисти са напълно неприемливи, както и инфилтрирането на наемни престъпници и неуниформени полицаи, представящи се за спонтанни противници на демонстрантите; освобождаването на затворници с цел да изпълняват такива функции е също толкова неприемливо;
5. призовава настоящите египетски власти да зачитат правата на свобода на събиране и свобода на изразяване;
6. призовава египетските власти да не допускат коптските християнски общности да бъдат превръщани в жертва на настоящия вакуум в сигурността и призовава египетските органи да гарантират възможността на тези общности да живеят в мир и да изразяват своите вярвания в цялата страна;
7. призовава върховния представител да продължава да обсъжда положението на коптските християнски общности със своите египетски партньори;
8. призовава върховния представител и Съвета по външни отношения да споменат в заключенията на Съвета относно положението на християните в Близкия изток, че именно християнските общности често стават цел на преднамерени нападения от екстремистите;
9. възлага на своя председател да предаде настоящата резолюция на Съвета, на Комисията, на парламента и правителството на Египет, на правителствата и парламентите на държавите-членки и на средиземноморските страни, подписали Декларацията от Барселона, както и на председателя на Евросредиземноморската парламентарна асамблея.
