18.1.2010 B7-0034/2010 ПРЕДЛОЖЕНИЕ ЗА РЕЗОЛЮЦИЯ внесено вследствие на въпрос с искане за устен отговор B7‑0240/2009
съгласно член 115, параграф 5 от Правилника за дейността
относно европейска стратегия за Дунавския регион
Jaromír Kohlíček
,
Miloslav Ransdorf
от името на групата GUE/NGL
PE432.882v01-00 B7‑0034/2009 Резолюция на Европейския парламент относно европейска стратегия за Дунавския регион
Европейският парламент ,
– като взе предвид въпроса от 3 декември 2009 г. до Комисията относно европейска стратегия за Дунавския регион ( O-0150/2009 – B7-0240/2009 ),
– като взе предвид член 192 и член 265, параграф 5 от Договора за функционирането на Европейския съюз,
– като взе предвид заключенията на Европейския съвет от 18 и 19 юни 2009 г., който отправи призив към Комисията да състави Европейска стратегия за Дунавския регион преди края на 2010 г.,
– като взе предвид становището на Комитета на регионите от октомври 2009 г., озаглавено „Стратегия на ЕС за Дунавското пространство“,
– като взе предвид конвенциите от Еспо, Орхус и Берн за опазване на околната среда,
– като взе предвид Белградската конвенция за режима на корабоплаването по Дунава,
– като взе предвид съвместното изявление относно „развитието на корабоплаването по вътрешни водни пътища и защитата на околната среда в басейна на река Дунав“, прието от Дунавската комисия, Международната комисия за защита на река Дунав (ICPDR) и Международната комисия за басейна на река Сава (ISRBC),
– като взе предвид 115, параграф 5, и член 110, параграф 2 от своя правилник,
A. като има предвид, че река Дунав свързва десет европейски държави: Германия, Австрия, Словакия, Унгария, Хърватия, Сърбия, Румъния, България, Молдова и Украйна, като шест от тях са държави-членки на ЕС;
Б. като има предвид, че стратегията на ЕС за Дунав трябва да предостави обща рамка за насърчаване на диалог и сътрудничество с цел да се стимулира социалното развитие и социалната защита, устойчивото икономическо развитие, транспортната и енергийната инфраструктура и опазването на околната среда, да се улесни преминаването на хора и стоки през границите и да се насърчи производителната заетост, както и социалния и културен обмен,
В. като има предвид, че стратегията на ЕС за Дунав би могла да допринесе значително за постигането на по-добра координация между регионалните и местните органи и организации, развиващи дейност в Дунавския регион, и би допринесла за благосъстояние, устойчиво социално развитие и създаване на работни места в региона,
Г. като има предвид, че стратегията на ЕС за Дунав има потенциала да насърчи регионалното и трансграничното сътрудничество в интерес на по-нататъшно икономическо и социално развитие;
Д. като има предвид, че Дунавският регион е значима историческа връзка, обединяваща западната и източната част на Европа,
Е. като има предвид, че сътрудничеството в Дунавския регион има дълга история: Европейската дунавска комисия, основана на 30 март 1856 г. и с първоначално седалище в Галац (Румъния), беше една от първите европейски междуправителствени организации, като днес седалището й е в Будапеща;
Ж. като има предвид, че след разширяването през 2007 г. река Дунав почти се превърна във вътрешен воден път на Европейския съюз и заедно с канала на Майн и река Рейн свързва Северно с Черно море,
З. като има предвид, че делтата на Дунав е обект от световното наследство на ЮНЕСКО от 1991 г. и че Дунавският регион обхваща няколко специални защитени зони и специални защитени територии в рамките на Натура 2000; като има предвид, че Дунав и неговата делта представляват уникална и крехка екосистема, която приютява редки растителни видове, застрашени поради замърсяването,
1. призовава всички страни по поречието на река Дунав да започнат обширни консултации колкото може по-бързо, за да представят съвместна стратегия за Дунавския регион;
2. настоятелно призовава Комисията да подкрепи тези усилия, като представи предложението си за стратегия на ЕС за Дунав до края на 2010 г., за да вземе мерки по различни аспекти от регионалното сътрудничество и да стимулира взаимодействието между различните регионални органи и организации;
3. призовава Комисията и държавите-членки да определят приоритетни проекти за Дунавския регион;
4. счита, че местните и регионалните органи, като се има предвид близостта им до местното население и информираността им за потребностите на хората, следва да играят важна роля в изготвянето, прилагането и по-нататъшното разработване на стратегията;
5. подчертава, че стратегията на ЕС следва да бъде изпълнявана при пълна солидарност между всички държави-членки, като същевременно посочва необходимостта от цялостно ангажиране с другите съседи в региона, особено в сферите на социалното развитие, транспорта, енергетиката, околната среда и културата;
6. посочва, че икономическото развитие на региона на река Дунав трябва да бъде съпътствано от социално развитие;
7. подчертава необходимостта от координиран подход, насочен към по-ефикасно и по-добро усвояване на всички налични финансови средства на ЕС в държавите по поречието на Дунав с оглед на постигането на целите на стратегията;
8. отбелязва, че отговорност за замърсяването на Дунавския регион носят държавите-членки и другите крайречните държави; подчертава, че защитата на околната среда в басейна на река Дунав ще има важно значение за развитието на селското стопанство и на селските райони в региона;
9. отправя искане за специфични мерки, които да бъдат прилагани от Европейския съюз, неговите държави-членки и всички крайречни държави, за намаляване на замърсяването на река Дунав и предотвратяване на по-нататъшни изпускания на петрол и други отровни и вредни вещества;
10. подчертава необходимостта да се защитят и увеличат рибните запаси на река Дунав; призовава Комисията да изготви всеобхватен план за опазването и възстановяването на естествените запаси на есетрови риби в река Дунав;
11. призовава Комисията, държавите-членки и всички крайречни държави да насърчават и прилагат съвместни проекти за енергийна ефективност и възобновяеми енергийни източници предвид потенциала на региона като източник на биоенергия, както и да насърчават използването на слънчева, вятърна и хидроенергия;
12. подчертава, че точните оценки на въздействието върху околната среда следва да бъдат предварително условие за всички свързани с енергетиката инфраструктурни проекти, за да се гарантира изпълнение на международните стандарти за опазване на околната среда;
13. предлага транспортните системи на държавите-членки на ЕС да се интегрират с тези на съседните държави в Дунавския регион и подчертава колко е важно да се предвидят интермодални проекти;
14. счита, че корабоплаването по вътрешните водни пътища е важен аспект за развитието на транспорта в региона;
15. предлага да се укрепи трансевропейската мрежа, за да се подобри интермодалността в целия регион и да се подобрят връзките с Черно море посредством пътната и железопътната мрежа (коридори за превоз на товари и високоскоростни железопътни линии);
16. счита туризма за важен инструмент за насърчаване на устойчивия растеж и социалното развитие на региона;
17. подкрепя програми, които имат за цел да подобрят мултикултурната среда в Дунавския регион чрез стимулиране на многонационалната мобилност, насърчаване на културния диалог, признаване на културното разнообразие и опазване на културното и историческото наследство;
18. призовава Комисията да работи в тясно сътрудничество с Европейския парламент за определяне на приоритетите за разработването на стратегия на ЕС за Дунавския регион и редовно да го информира и да се консултира с него относно напредъка, постигнат при изпълнението на стратегията;
19. предлага да се провежда Дунавска среща на високо равнище за всички страни в региона на всеки две години, а заключенията й да се представят пред Европейския съвет и Парламента, както и пред парламентите на участващите страни;
20. възлага на своя председател да предаде настоящата резолюция на Съвета, Комисията и на другите заинтересовани институции.
