18.11.2009 B7-0148/2009 ПРЕДЛОЖЕНИЕ ЗА РЕЗОЛЮЦИЯ внесено вследствие на въпрос с искане за устен отговор B7‑0222/2009
съгласно член 115, параграф 5 от Правилника за дейността
относно евро-средиземноморското икономическо и търговско партньорство в навечерието на 8-та министерска конференция на Евромед по въпросите на търговията– Брюксел – 9 декември 2009 г.
Yannick Jadot
от името на групата Verts/ALE
PE428.766v01-00 B7‑0148/2009 Резолюция на Европейския парламент относно евро-средиземноморското икономическо и търговско партньорство в навечерието на 8-та министерска конференция на Евромед по въпросите на търговията– Брюксел – 9 декември 2009 г.
Европейският парламент ,
– като взе предвид Декларацията от Барселона от 28 ноември 1995 г., която положи основата на партньорството между Европейския съюз и южните и източни средиземноморски страни (ЮИСС),
– като взе предвид съобщението на Комисията до Съвета и Европейския парламент от 11 март 2003 г., озаглавено „Разширена Европа – съседни страни: нова рамка на отношенията с нашите източни и северни съседи“ ( COM(2003)0104 ), стратегическия доклад на Комисията за Европейската политика на съседство (ЕПС) от 12 май 2004 г. ( COM(2004)0373 ), съобщението до Съвета от 9 декември 2004 г. относно предложенията за планове за действие съгласно ЕПС ( COM(2004)0795 ), както и плановете за действие по отношение на Израел, Йордания, Мароко, Палестинската власт, Тунис и Ливан, както и Регламент (ЕО) № 1638/2006 на Европейския парламент и на Съвета от 24 октомври 2006 г. за определяне на общи разпоредби относно установяване на Европейски инструмент за съседство и партньорство OВ L 310, 9.11.2006 г., стр. 1.
,
– като взе предвид евро-средиземноморските споразумения за асоцииране между Европейската общност и нейните държави-членки, от една страна, и Тунис OВ L 97, 30.3.1998 г., стр. 2.
, Израел OВ L 147, 21.6.2000 г., стр. 3.
, Мароко OВ L 70, 18.3.2000 г., стр. 2.
, Йордания OВ L 129, 15.5.2002 г., стр. 3.
, Египет OВ L 304, 30.9.2004 г., стр. 39.
, Ливан OВ L 143, 30.5.2006 г., стр. 2.
и Алжир OВ L 265, 10.10.2005 г., стр. 2.
, от друга страна, и евро-средиземноморското временно споразумение за асоцииране в областта на търговията и сътрудничеството между Общността и ООП (в полза на Палестинската администрация) OВ L 187, 16.7.1997 г., стр. 3.
; като взе предвид Решение № 1/95 на Съвета за асоцииране ЕО–Турция от 22 декември 1995 г. за осъществяване на последната фаза на митническия съюз (96/142/EО) OВ L 35, 13.2.1996 г., стр. 1.
,
– като взе предвид споразумението за свободна търговия, известно като „Споразумение от Агадир“, подписано от Йордания, Египет, Тунис и Мароко на 25 февруари 2004 г.,
– като взе предвид заключенията на евро-средиземноморските министерски конференции и секторните министерски конференции, проведени след стартирането на Процеса от Барселона, и по-специално заключенията на Седмата евро-средиземноморска конференция на министрите на търговията, проведена в Марсилия на 2 юли 2008 г.,
– като взе предвид срещата на високо равнище на държавните и правителствените ръководители на евро-средиземноморските страни, проведена в Париж на 13 юли 2008 г., която положи основите на Съюза за Средиземноморието,
– като взе предвид оценката на въздействието на устойчивостта на евро-средиземноморската зона за свободна търговия (ЗСТ), изготвена от Института за политика и управление на развитието към Университета в Манчестър,
– като взе предвид заключителната декларация на евро-средиземноморската среща на върха на икономическите и социални съвети и сродни организации, която се проведе в Александрия на 18 и 19 октомври 2009 г.,
– като взе предвид своите предходни резолюции относно средиземноморската политика на ЕС и по-специално резолюцията си от 15 март 2007 г. относно създаването на евро-средиземноморска зона за свободна търговия, както и резолюцията си от 19 февруари 2009 г. относно Процес от Барселона: Съюз за Средиземноморието,
– като взе предвид 115, параграф 5 от своя правилник,
A. като има предвид, че Конференцията от Барселона през 1995 г. даде ход на един много амбициозен проект, а именно създаването на нови и по-тесни политически, икономически, социални и културни връзки между северните и южните брегове на Средиземно море; като има предвид, че няма изгледи този процес да бъде приключен в близко бъдеще,
Б. като има предвид, че все още не е завършено създаването на Съюза за Средиземноморието, с който се предвиждаше отново да се даде ход на процеса на евро-средиземноморска интеграция чрез конкретни и ясни проекти,
В. като има предвид, че ЕС е подписал споразумения за асоцииране с всички свои средиземноморски партньори на юг, с изключение на Сирия и Либия; като има предвид, че преговорите със Сирия за сключването на споразумение за асоцииране приключиха, но Сирия отложи неговото подписване; като има предвид, че Комисията започна преговори с Либия,
Г. като има предвид, че двата бряга на Средиземно море продължават да представляват поразително несиметрична картина в икономическо, социално и демографско отношение, като по този начин възниква разлика в благосъстоянието, която е в основата на нестабилността и миграционното и екологичното напрежение в региона, и като има предвид, че са налице значителни разлики между средиземноморските държави по отношение на развитието,
Д. като има предвид, че икономиките на ЮИСС са изключително зависими от външната търговия; като има предвид, че около 50% от тези търговски потоци са насочени към ЕС, макар и те да представляват само 8% от външната търговия на Съюза, при положителен баланс за последния; като има предвид че структурата на износа на ЮИСС е много слабо диверсифицирана и тези държави продължават да бъдат специализирани в сектори, които слабо допринасят за растежа,
Е. като има предвид, че освен че между ЮИСС съществува силна и нерационална конкуренция за пазарите на износ в ЕС, те се конкурират и с южните държави-членки на ЕС, които имат достъп до структурните фондове и Кохезионния фонд на Съюза, и до други субсидии,
Ж. като има предвид, че регионалната интеграция „юг-юг“ далеч не е постигната и че търговските потоци „юг-юг“ са слабо развити и представляват само 6% от международната търговия на ЮИСС,
З. като има предвид, че настоящото положение може да има много негативни последици за процеса на евро-средиземноморска интеграция и за продоволствената сигурност и независимост на ЮИСС в частност, чрез изостряне на ефектите от концентрацията на търговията, като например нарастваща зависимост от ограничен брой, предимно селскостопански стоки, изнасяни за ЕС, докато в същото време се увеличава потребността от внос на основни хранителни продукти, и следователно то не е в полза на ЮИСС и техните предприятия,
И. като има предвид, че ЮИСС трябва да премахнат съществуващите политически и икономически препятствия, които забавят интеграционния процес в целия регион, за да постигнат по-ползотворно сътрудничество помежду си;
Й. като има предвид, че за да има положително въздействие върху развитието, разделът за икономика и търговия от рамката от Барселона следва да насърчава регионалната интеграция на ЮИСС с южните държави-членки на ЕС и да гарантира тяхното икономическо диверсифициране, както и честното разпределяне на ползите от него с оглед постигане на основната цел на евро-средиземноморското икономическо и търговско партньорство, по-конкретно намаляването на разликата в развитието на северните и южните брегове на Средиземно море;
K. като има предвид въздействието на икономическата и финансова криза, което допълни вече съществуващите в страните партньорки политически, икономически и социални предизвикателства, и по-конкретно по отношение на безработицата; като има предвид, че според оценката на въздействието на устойчивостта на евро-средиземноморската зона за свободна търговия безработицата и социалните затруднения ще нараснат в кратко- и средносрочна перспектива, което изисква изключително внимание по отношение на графика за ново търговско споразумение,
1. изразява съжаление, че основните цели на евро-средиземноморското партньорство за споделено от всички мирно развитие на региона са все още далече от постигане; подчертава, че успехът на този процес изисква постоянни и съсредоточени усилия от страна на всички участници, а по-специално също така в контекста на растящата продоволствена несигурност на ЮИСС, разширяващото се опустиняване и натиска върху околната среда в целия средиземноморски басейн и липсата на устойчив икономически напредък, който да се изразява в либерализация на търговията, в повечето ЮИСС, изисква преразглеждане на целта на споразумението за свободна търговия до 2010 г., както и по-активно участие на гражданското общество и на народите от двата бряга на Средиземно море;
2. счита, че многобройни трудности на местно равнище, не само от икономическо, но също така и от политическо естество, допринесоха за отрицателното развитие на положението; изразява съжаление поради факта, че поради политически причини последното заседание на министрите на външните работи от евро-средиземноморската зона беше отменено, и че Съюзът за Средиземноморието не бележи напредък;
3. счита, че повтарящите се пречки са знак, че задълбочаването на икономическите отношения трябва да напредва едновременно със задълбочаването на политическите отношения; счита, че действителна регионална и икономическа интеграция може да се постигне единствено, ако се отбележи конкретен напредък в разрешаването на съществуващите конфликти и в областта на демокрацията и правата на човека;
4. призовава Комисията, държавите-членки на ЕС и ЮИСС да отчетат въздействието на финансовата, икономическата и екологичната криза, като в по-голяма степен включат в икономическото и търговско партньорство проблемите в социалната област и околната среда; призовава правителствата на ЮИСС да прилагат последователни и ефективни политики за трудова заетост и социална защита, с цел смекчаване на последиците от кризата;
5. в тази връзка посочва, че целта на зоната за свободна търговия, така както беше създадена през 1995 г. при твърде различни условия, не може да продължава да се измерва просто в хипотетично и неустойчиво икономическо развитие, а по-скоро в създаване на работни места, подобряване на продоволствената независимост и опазването на силно застрашената средиземноморска екосистема в качеството ѝ на централен фактор за производството в региона; посочва, че безработицата при младите хора и жените е най-неотложният социален проблем в средиземноморските страни;
6. подчертава значението на регионалната интеграция на ЮИСС и засилването на търговията „юг-юг“; изразява съжаление, че сътрудничеството „юг-юг“ все още е недостатъчно развито; счита, че сътрудничеството „юг-юг“ е от първостепенно значение за всяко смислено и устойчиво евро-средиземноморско търговско споразумение;
7. решително насърчава ЮИСС да развиват търговията „юг-юг“, както в икономическото споразумение от Агадир, подписано от Египет, Йордания, Мароко и Тунис; счита, че тази инициатива е от съществено значение за регионалната интеграция и приканва останалите страни да се присъединят към нея; подчертава, че институциите на ЕС трябва да отговорят положително на исканията за техническа и финансова подкрепа за популяризиране на подобна икономическа интеграция „юг-юг“;
8. призовава министрите на търговията от евро-средиземноморските страни да подкрепят регионалната конвенция относно пан-евро-средиземноморска система от правила за произход, която проправя път за опростяване на правилата за произход, и да вземат по-нататъшни мерки за прилагането на пан-евро-средиземноморска система за натрупване на произход;
9. отбелязва, че министрите на търговията от евро-средиземноморските страни ще обсъдят мерки за справяне със съществуващите слабости в евро-средиземноморските търговски и икономически отношения, нова пътна карта за евро-средиземноморска търговия и нов механизъм за улесняване на търговията и инвестициите в региона; също така отбелязва, че тази пътна карта включва разпоредби относно селското стопанство, услугите, въпросите относно инвестициите и регламентирането, правата на интелектуална собственост и борбата срещу фалшифицирането, конкуренцията и възлагането на обществени поръчки, правила за произход и инструменти за защита на търговията; изразява липса на убеденост, че тези въпроси са в основата на слабото икономическо сътрудничество в региона, който по-скоро страда от липса на допълнителни системи за производство в сфери на конкурентно предимство в региона, като например секторите на текстила и облеклото и системите за производство на енергия от възобновяеми източници;
10. подчертава, че тези разисквания трябва да се провеждат в контекст на взаимно доверие и уважение между партньорите, за да се гарантира правото на ЮИСС да контролират темповете, с които отварят своята търговия, както и да контролират своите национални стратегии за икономическо и социално развитие; припомня, че преговорите за споразумението за свободна търговия следва да се планират на съгласувана, постепенна основа в контекста на рационално, предвидимо партньорство, което отразява социално-икономическата действителност на ЮИСС;
11. подчертава, че всяка допълнителна либерализация в областта на селското стопанство и риболова следва да взема предвид необходимостта да бъдат защитени някои чувствителни стоки, като се оценява системно социалното въздействие на процеса на либерализация върху населението на селските райони; призовава евро-средиземноморските партньори да обсъдят създаването на интегрирана евро-средиземноморска селскостопанска политика, основаваща се на взаимно допълване на веригата на доставки, на съгласуваност между ОСП и целите на рамката на Евромед, надеждна политика за водите и на даването на предимство на необходимостта от продоволствен суверенитет пред търговските съображения;
12. смята, че секторът на услугите е от съществено значение за развитието на ЮИСС; при все това настойчиво призовава либерализацията на услугите да се осъществява въз основа на постигането на съгласие с ЮИСС, съгласно което те ще си запазват правото да въвеждат постепенно и да контролират отварянето на чувствителни и уязвими сектори на своите икономики; счита, че трябва да се прави разграничение между търговски услуги и обществени услуги; подчертава, че последните – и особено услугите, които се отнасят до основните потребности на хората като здравеопазването, образованието, водата и енергията – трябва да останат извън рамката на преговорите;
13. призовава графикът за либерализация на промишления сектор да бъде съгласуван на основата на икономическите и социалните условия във всяка ЮИСС, в т.ч. нивото на безработицата, и неговото въздействие върху околната среда; подчертава, че икономическото и търговско партньорство следва да насърчава по-голямата диверсификация на производството на промишлени стоки, както и по-високата добавена стойност; призовава ЮИСС да установят регионални политики, които да вземат предвид ролята на много малките, малките и средни по мащаб предприятия;
14. обръща внимание на многократните призиви на Парламента за създаването на Евро-средиземноморска банка за инвестиции и развитие, способна да привлича директни чуждестранни инвестиции, от каквито съществува недостиг в Евро-средиземноморския регион;
15. припомня своята загриженост относно констатациите на оценката на въздействието на устойчивостта на зоната за свободна търговия, изготвена от Университета в Манчестър, по отношение на очакваните отрицателни социални и екологични последствия на зоната за свободна търговия в краткосрочен и средносрочен план; подновява своя призив към Комисията да включи препоръките на горепосочената оценка в бъдещите преговори относно зоната за свободна търговия, с цел да вземе предвид съображенията за социално сближаване и устойчиво развитие, поддържани в цитираното изследване;
16. споделя мнението, че зоната за свободна търговия следва да се допълва от постепенното и условно въвеждане на свободното движение на работниците; смята, че е налице неотложна необходимост да бъдат установени правни и административни процедури, които могат да улеснят издаването на визи, по-специално за онези, които играят роля в евро-средиземноморското партньорство, включително студенти, университетски преподаватели и социално-икономически участници;
17. отправя искане към Комисията да го информира изцяло относно постигнатия напредък по отношение на споразумението за асоцииране със Сирия, чието подписване беше наскоро отложено от Сирия; изразява загриженост по повод започването на преговори с Либия и отправя искане към Комисията да го информира изцяло и да гарантира неговото участие, както и да се консултира с него на всеки етап от преговорите;
18. отбелязва също така, че няколко средиземноморски страни са изразили желание да задълбочат и/или разширят търговските си споразумения с ЕС; отправя искане към Комисията, предвид новите правомощия, които Договорът от Лисабон предоставя на Парламента по отношение на търговията, да вземе предвид по-ранната резолюция на ЕП, при договарянето на нови подобни споразумения;
19. подчертава, че двустранните подходи следва да не бъдат за сметка на многостранния, регионален подход; счита, че въпреки че подкрепя по-тясното сътрудничество с най-напредналите партньори и отчита надлежно техните специфични политически, културни и социални характеристики, Комисията трябва продължи да се придържа към принципа за преговори между региони;
20. подчертава ролята на Евро-средиземноморската парламентарна асамблея в партньорството като демократичен орган, който събира членове на парламентите на страните от двата бряга на Средиземно море около трите стълба на Процеса от Барселона; призовава, най-накрая, за засилено сътрудничество по икономическите въпроси между Евро-средиземноморската асамблея и Комисията и Съвета на Европейския съюз;
21. възлага на своя председател да предаде настоящата резолюция на Съвета и Комисията, на държавните и правителствени ръководители и парламентите на държавите-членки, както и на ЮИСС и Евро-средиземноморската парламентарна асамблея.
