Въпрос с искане за писмен отговор E-001581/2011
до Комисията
Член 117 от Правилника за дейността
Ioannis A. Tsoukalas (PPE) и Georgios Papastamkos (PPE)
(3 март 2011 г.)
Относно: Преминаване към интернет протокол за адреси версия 6 (IPv6)
По оценки на Организацията за присвояване на имена и адреси в интернет (IANA), последните адреси по интернет протокол версия 4 (IPv4), които все още са налични, ще бъдат присвоени до юли 2011 г. Счита се, че на световно равнище, преминаването към новия IPv6 няма да бъде осъществено навреме, което ще забави разрастването на интернет и ще увеличи цената на използването на предоставяните от IPv6 функции. Първоначалният план за преминаване към новия протокол преди изчерпването на адресите по IPv4 очевидно се провали; към настоящия момент, по-малко от 0,5% от свързаните в интернет устройства използват новия протокол, като малък брой компании и организации са планирали преминаването си към IPv6. Двата протокола не са съвместими, което означава, че по време на преходния период стотици милиони компютри и сървъри ще трябва да ги поддържат едновременно.
Отправям питане до Комисията: —
Какъв процент от организациите и службите на Европейския съюз, и по-специално, тези на Комисията и на Европейския парламент, са преминали към новия протокол? —
Каква е нейната оценка на преобладаващото положение на равнището на държавите-членки? Какъв е отговорът на националните органи в държавите-членки на ЕС? Съществува ли европейски план за подкрепа на преминаването на европейските компании към новия протокол? —
Доволна ли е от отклика на съответните органи в ЕС по отношение на предприетите от нея действия по този въпрос? —
Извършила ли е оценка на въздействието, което почти сигурната липса на навременно и гладко преминаване към новия протокол ще има върху европейската икономика и електронната търговия с ЕС? Счита ли, че съответното забавяне представлява заплаха от фрагментиране на интернет, ограничава съществуващите отворени структури и спъва технологичните нововъведения, основани на интернет инфраструктури?