ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0024/08
съгласно член 108 от Правилника за дейността на ЕП
от
Gerardo Galeote
и
Luis de Grandes Pascual
, от името на групата PPE-DE
към Комисията
Относно: Корабокрушение на кораба "Ню флейм" и последиците от него в залива край Алхесирас
Плаващият под панамско знаме товарен кораб "Ню флейм" лежи на дъното на морето край бреговете на Алхесирас (Кадис) и Гибралтар от 12 август 2007 г. През последните месеци петролното замърсяване на крайбрежните води в района се разпростира на обща площ от над един километър, като в периода между 28 август 2007 г. и 10 февруари 2008 г. са настъпили седем петролни разлива. На всичко отгоре, в залива край Алхесирас постоянно се извършват операции по събиране на изтеклото гориво. Те причиняват изключително голямо замърсяване и, въпреки че са забранени, се извършват абсолютно безнаказано.
Както операциите по събиране на изтеклото гориво, така и замърсяването, причинено от петролните разливи от кораба "Ню флейм", са в нарушение на европейското законодателство в областта на околната среда въобще, и по-конкретно на Директива 2005/35/ЕО от 7 септември 2005 г. относно замърсяване от кораби и налагане на санкции при нарушения.
Какви конкретни действия ще предприеме Европейската комисия за справяне с положението? Това положение анализира ли се в момента в рамките на Европейската комисия?
В качеството си на "пазител на Договорите", Европейската комисия планира ли да образува производство за установяване на нарушение срещу една или няколко държави-членки, чието активно или пасивно поведение би могло да бъде в нарушение на съответното европейско законодателство?
Европейската комисия била ли е информирана от компетентните национални органи за положението с кораба "Ню флейм"?
ОВ L 255, 30.9.2005, стр. 11.