9.5.2011 B7-0296/2011 ПРЕДЛОЖЕНИЕ ЗА РЕЗОЛЮЦИЯ внесено вследствие на въпрос с искане за устен отговор B7‑0305/2011
съгласно член 115, параграф 5 от Правилника за дейността
относно предложената конвенция на МОТ, допълнена от препоръка, във връзка с домашните работници
Pervenche Berès
от името на комисията по заетост и социални въпроси
PE465.602v01-00 B7‑0296/2011 Резолюция на Европейския парламент относно предложената конвенция на МОТ, допълнена от препоръка, във връзка с домашните работници
Европейският парламент ,
– като взе предвид въпроса от 24 февруари 2011 г. към Комисията относно Конвенцията на МОТ във връзка с домашните работници ( O-00092/2011 – B7-0305/2011 ),
– като взе предвид своята резолюция от 23 март 2006 г. относно демографските предизвикателства и солидарността между поколенията ОВ C 292E, 1.12.2006 г., стр. 131
,
– като взе предвид своята резолюция от 15 януари 2008 г. относно стратегията на Общността за здравословни и безопасни условия на труд за периода 2007—2012 г. ОВ C 41E, 19.2.2009 г., стр. 14.
,
– като взе предвид своята резолюция от 19 октомври 2010 г. относно жените, работещи при несигурни условия на труд Приети текстове, P7_TA(2010)0365 .
,
– като взе предвид своята резолюция от 20 октомври 2010 г. относно ролята на минималния доход за борбата срещу бедността и насърчаването на общество, основаващо се на принципа на интеграцията в Европа Приети текстове, P7_TA(2010)0375 .
,
– като взе предвид своята резолюция от 6 юли 2010 г. относно нетипични трудови договори, гарантиране на професионалното развитие, "гъвкавост и сигурност" и нови форми на социален диалог Приети текстове, P7_TA(2010)0263 .
,
– като взе предвид Директива (ЕИО) № 89/391 на Съвета от 12 юни 1989 година за въвеждане на мерки за насърчаване подобряването на безопасността и здравето на работниците на работното място ОВ L 183, 29.06.1989, стр. 1.
, както и своите индивидуални директиви,
– като взе предвид съобщението на Комисията, озаглавено "Насърчаване на осигуряването на достоен труд за всички – приносът на ЕС за осъществяването на програмата за достоен труд в целия свят" ( COM(2006)0249 ), както и резолюцията на Европейския парламент от 23 май 2007 г. OВ C 102E, 24.4.2008 г., стр. 321.
за насърчаване осигуряването на достойни условия на труд за всички,
– като взе предвид докладите IV(1) и IV (2) на Международната организация на труда (МОТ), озаглавени "Достоен труд за домашните работници", изготвени за 99-тата сесия на Международната конференция на труда през юни 2010 г., както и докладите IV(1) (или така нареченият "кафяв" доклад ) и IV(2) (или така нареченият "син" доклад, публикуван в два тома), озаглавени "Достоен труд за домашните работници", изготвени за 100-ната сесия на Международната конференция на труда през юни 2011 г.,
– като взе предвид становището на Европейския икономически и социален комитет относно професионализацията на домашните работници EESC, SOC/372, 26 May 2010.
,
– като взе предвид Европейската конвенция за защита правата на човека и основните свободи , по- специално член 4.1 от нея, забраняващ робството и принудителната домакинска работа, и член 14, забраняващ дискриминацията,
– като взе предвид Европейската конвенция за правния статут на работниците-мигранти (1977),
– като взе предвид европейското споразумение относно постовете за детегледачки (au pair) (1969 г.),
– като взе предвид препоръка 1663 на Европейската харта за правата на домашните работници (2004 г.)
– като взе предвид член 115, параграф 5 и член 110, параграф 2 от своя правилник,
A. като има предвид, че кризата унищожи милиони работни места и задълбочи проблема с несигурността и бедността; като има предвид, че 17% от жителите на ЕС са изложени на риск от бедност; и като има предвид, че 23 милиона жители на ЕС са безработни,
Б. като има предвид, че в някои държави голяма част от домашния труд се осъществява в рамките на сивата икономика, в несигурни условия на заетост и/или под формата на недеклариран труд,
В. като има предвид, че в индустриализираните държави делът на домашния труд представлява между 5 и 9% от работните места; като има предвид, че голямото мнозинство от хората, заети в този сектор, са жени; като има предвид, че този труд бива подценяван, ниско платен и неофициален и като има предвид, че уязвимостта на домашните работници означава, че те биват дискриминирани и лесно могат да станат жертва на неравностойно, несправедливо или злонамерено третиране,
Г. като има предвид, че работниците мигранти, заемащи нискоквалифицирани и временни работни места в периферията на пазара на труда, или работни места като домашни работници, могат да станат жертва на многостранна дискриминация, тъй като те често работят при лоши и нерегламентирани условия; като има предвид, че голяма част от тези работници са мигранти без документи, което увеличава вероятността те да бъдат зле третирани, да не получават редовно заплащане или да станат жертва на физическо или сексуално насилие; като има предвид, че те често не са запознати с правата си, имат ограничен достъп до обществените услуги или достъпът им до тях е свързан със затруднения, имат ограничени познания за местния език и са лишени от социални мрежи; като има предвид,че работниците без документи не смеят да се обърнат към органите на властта, за да потърсят закрила, да отстояват правата си или да получат достъп до здравни услуги, тъй като се страхуват, че ще бъдат върнати в родината си и/или наказани от работодателя си; и като има предвид, че домашните работници, придружаващи работодателя си от трета страна са особено уязвими,
Д. като има предвид, че целта на конвенцията е да предостави правно признаване на домашния труд като такъв, да даде едни и същи права на всички домашни работници и да предотврати нарушенията и злоупотребите, така че да създаде правна рамка за всички домашни работници и да гарантира, че трудът им не бива упражняван извън регулаторната рамка,
1. приветства и подкрепя инициативата на МОТ за приемане на конвенцията, допълнена от препоръка, относно достоен труд за домашните работници; призовава държавите-членки на ЕС, които са членки на МОТ, да приемат тези инструменти на конференцията на МОТ през юни 2011 г.; призовава държавите-членки на ЕС да ратифицират и приложат конвенцията и препоръката в най-кратки срокове;
2. счита, че приемането, ратифицирането и прилагането на конвенция на МОТ относно достоен труд за домашните работници може да има въздействие посредством ограничаването на броя на бедните работници;
3. счита, че приемането, ратифицирането и прилагането на такава една конвенция би отговорило на нуждите на една от най-уязвимите категории работници;
4. счита, че приемането, ратифицирането и прилагането на такава една конвенция не само ще подобри положението на голям брой жени на пазара на труда за домашен труд, гарантирайки им достойни условия на труд, но също така ще подобри степента на социалното им приобщаване;
5. напълно подкрепя основаващия се на правата подход към заетостта, представен в проекта на конвенцията и препоръката; одобрява акцента, поставен върху създаването на достойни условия на труд за домашните работници и подкрепя определението за домашен работник, изложено в конвенцията; приветства факта, че конвенцията ясно посочва, че всеки работник, обхванат от това определение, има правото да бъде третиран по начин, съответстващ на основните трудови норми, по отношение на социалното осигуряване, принципа на недискриминация и равностойно третиране – както в процеса на търсене на работно място, така и на самото работно място – закрила срещу практиките на злоупотреби от страна на трудовите агенции, обучение и професионално развитие, здравеопазване и безопасност, закрила на майчинството и разпоредби относно работното и почивното време, закрила срещу злоупотреби и тормоз, свобода на сдружаване и представителство, колективно договаряне, колективни действия и обучение през целия живот; подкрепя призива в конвенцията за минимална възраст за трудова заетост и за изкореняване на различията в заплащането, основаващите се на пола или етническата принадлежност;
6. призовава за предоставянето на по-широк достъп до достъпни и качествени грижи за децата и възрастните хора, което ще допринесе за това да се гарантира, че работниците не са принудени да поемат тези задължения на неофициален принцип; в допълнение към това изтъква необходимостта от това да се гарантира, че несигурните работни места за полагане на домашен труд биват трансформирани, когато това е възможно, в достойни, добре платени, устойчиви работни места;
7. призовава за разработването на кампания за постепенно трансформиране на работниците, работещи при несигурни условия, в редовни работници; призовава за приемането на програма, имаща за цел обучението на работниците относно последиците от труда в несигурни условия, включително последиците за здравето и безопасността на работното място;
8. счита, че използването на най-добри практики от някои региони и държави-членки, например модели на договори, би могло да предостави по-стабилни форми на заетост за домашните работници, заети в семейни домове;
9. счита, че конвенцията следва да се съсредоточи върху насърчаването на продуктивни и носещи удовлетворение висококачествени работни места, както и върху разработването на разпоредби в трудовото право, които да осигуряват ефективна защита на правата на домашните работници, да им гарантират равностойно третиране, максимално равнище на защита и да защитават личното им достойнство;
10. отбелязва, че тенденцията към повишаване на дела на нестандартни или необичайни договори има силно изразено полово и възрастово измерение, и това следва да бъде отчетено в текста на конвенцията и препоръката;
11. изтъква, че високата безработица и сегментацията на пазара на труда трябва да бъдат преодолени посредством предоставянето на равни права на всички работници, както и посредством инвестиции в създаването на работни места, в умения и обучение през целия живот;
12. счита, че конвенцията следва да разглежда политики, даващи възможност на всички хора, включително на най-слабите и ощетените, да имат ефективен достъп до официалния пазар на труда и до равни възможности;
13. призовава държавите-членки да ратифицират Международната конвенция за защита правата на всички работници мигранти и членовете на техните семейства, приета от Общото събрание на ООН на 18 декември 1990 г. A/RES/45/158.
;
14. счита, че е необходимо да се намери разрешение на проблема с недекларирания труд; отбелязва, че секторът на домашния труд се характеризира с висока степен на неформалност и недеклариран труд, че много работници мигранти са заети в този сектор, както и че техните права биват често нарушавани; освен това счита, че от съществена важност е борбата срещу несигурните условия на труд като цяло, имайки предвид, че този проблем засяга най-вече работниците мигранти и по този начин тяхната така или иначе уязвима позиция бива допълнително влошена;
15. счита, че е възможно да се наложи адаптиране на законодателството за създаването на гъвкави и сигурни договорни разпоредби, гарантиращи равностойно третиране; счита за особено важно да бъде проучено конкретното положение, пред което са изправени работниците мигранти и техните семейства;
16. възлага на своя председател да предаде настоящата резолюция на Съвета, Комисията и МОТ.
