8.12.2010 B7-0701/2010 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на Комисията
съгласно член 110, параграф 2 от Правилника за дейността
относно Работната програма на Европейската комисия за 2011 г.
Lothar Bisky
от името на групата GUE/NGL
PE450.531v01-00 B7‑0701/2010 Резолюция на Европейския парламент относно работната програма на Европейската комисия за 2011 г.
Европейският парламент ,
– като взе предвид съобщението от Комисията до Европейския парламент, Съвета, Европейския икономически и социален комитет и Комитета на регионите относно работната програма на Комисията за 2011 г.,
– като взе предвид член 110 от своя правилник,
A. като има предвид, че навсякъде по Европа се провеждат демонстрации, насочени срещу политиката на строги ограничения на Европейския съюз и на неговите държави-членки, която води до сериозно намаляване на заплатите, социалните придобивки и обществените услуги; като има предвид, че хората се противопоставят на това да заплащат разходите, произтичащи от финансовата криза, която е причинена от безотговорното поведение на банките в стремежа им за натрупване на печалби; като има предвид, че хората не са съгласни с неолибералната политика, която сложи началото на подобен развой на ситуацията;
Б. като има предвид, че водещите държави-членки и европейските институции същевременно налагат допълнителни ограничения на националните бюджети и укрепват Пакта за стабилност; като има предвид, че с намаляването на заплатите и проправянето на път за въвеждането на радикална програма за либерализиране тази политика ще свие търсенето, като по този начин ще се създадат условия за нова икономическа криза; като има предвид, че Европейската комисия подготвя почвата за прилагането на политика на строги ограничения, като предлага да бъдат извършени допълнителни пенсионни реформи през 2011 г., допълнителни реформи за защитата на работните места и на системата за предоставяне на държавни помощи, както и напредване към по-голяма либерализация и приватизация;
B. като има предвид, че банките извличат големи печалби; като има предвид, че ЕС и държавите-членки доказаха своето нежелание да приложат на практика ограниченията и разпоредбите относно търговската дейност на банките, като по този начин не се заеха с причините, в които се корени кризата;
Г. като има предвид, че финансовата и икономическата криза продължава да съществува в ЕС, при наличието на бум в някои държави-членки, по-специално в Германия, а в някои други страни като Гърция, Ирландия, Испания и Португалия тя се изразява в стагнация или дори упадък на икономиките;
Д. като има предвид, че общо 84 милиона жители в ЕС живеят в условия на бедност, в това число скандалният брой деца - 19 милиона; като има предвид, че едновременно с това нараства броят на заможните лица и размерът на техните богатства;
Е. като има предвид, че работната програма на Комисията за 2011 г. не успява да отговори на тези предизвикателства; като има предвид, че нарастващата поляризация в ЕС и продължаване провеждането на неолиберални политики застрашават европейската интеграция и ЕС като такъв;
1. счита, че работната програма на Комисията за 2011 г. поставя акцент върху погрешни приоритети и се основава на подход, характерен за неолибералните политики, който произтече от икономическата и финансова криза; призовава за радикална политическа промяна, при която разрастването на макроикономическото търсене и насърчаването на пълната заетост да бъдат поставени на челно място;
2. съжалява, че новите процедури, при които Комисията не представя годишна политическа стратегия при изготвянето на работната си програма, намаляват обхвата на влиянието на Европейския парламент върху работната програма на ранните й етапи; призовава Комисията да промени това положение;
3. със съжаление отбелязва, че първата година от момента на влизане в сила на Договора от Лисабон беше белязана от сериозни сблъсъци между европейските институции относно демократичното участие и правото на Европейския парламент да упражнява контрол; изтъква факта, че демократизацията на Европейския съюз е от жизненоважно значение за оцеляването на Европейския съюз и че засилването на ролята на Европейския парламент е важен аспект от това предизвикателство;
Икономическо управление и регулиране на финансовия сектор
4. отхвърля предложенията на Комисията относно икономическото управление, които не отразяват правилно наличието на сериозни несъответствия в рамките на ЕС; критикува фактът, че тези предложения имат за цел да засилят превантивните и корективни инструменти на дискредитирания Пакт за стабилност и растеж, с който се забелязва тенденция на потапяне на икономиките на редица държави-членки в дълбока рецесия и на предизвикване на сериозни отрицателни последици за по-голямата част от европейските икономики;
5. изтъква необходимостта от отмяна на Пакта за стабилност и растеж успоредно със създаването на Пакт за заетост и растеж, който ще даде тласък на публичните инвестиции и на вътрешното търсене, ще подпомогне микропредприятията, средните и малките предприятия и ще определи конкретни икономически, социални и екологични критерии, създадени по мярка за конкретните нужди на всяка отделна държава-членка, като по-специално бъде насочен към намаляване на безработицата и бедността;
6. отново отправя сериозна критика по отношение на новата рамка за финансов надзор в Съюза; съжалява, че тя не засяга реалните източници за финансов риск и че банките, които извършват транзакции в Европа, ще продължат да бъдат под надзора на националните органи, които нямат достатъчни правомощия;
7. призовава за приемането на строги правила, които да предотвратяват поемането на прекомерни рискове и прехвърлянето на риска към банковия сектор в сянка; счита, че публичният банков сектор и кооперативните банки следва да бъдат насърчавани, като най-малко една от основните държавни банки гарантира финансирането, предназначено за социални и желани екологични проекти;
8. критикува нежеланието на ЕС да регулира и да намали хедж-фондовете и частните дялови инвестиции, които значително допринасят за кризите с увеличаването на макропруденциалния риск; изтъква, че частните дялови инвестиции са отговорни за голямото източване на активи, безбройните загубени работни места и ликвидирането на много компании в ЕС; отправя сериозна критика по отношение на това, че новото законодателство на ЕС относно хедж-фондовете и частните дялови инвестиции се стреми да стандартизира и да придаде правна сигурност на тези вредни продукти, вместо да ги намали;
9. подчертава необходимостта от засилване на правилата за агенциите за оценяване на кредитния рейтинг и от подобряване на контрола на тези агенции в световен мащаб; призовава за създаването на Европейска агенция за оценяване на кредитния рейтинг с оглед превъзмогването на конфликтите на интереси, които възпрепятстват процеса на оценяване на кредитния рейтинг;
10. строго осъжда отхвърлянето на всякакъв вид данък върху финансовите транзакции от страна на Комисията и на мнозинството от държавите-членки; счита, че трябва да бъдат въведени данъците върху съществуващите транзакции (данъка на Тобин) и върху транзакциите на фондовите борси ( в т.ч. извънборсовите транзакции) на равнище ЕС;
Европейска платформа за борба с бедността
11. изразява силно съжаление във връзка с това, че 2010 г.- Европейската година за борба с бедността и социалното изключване, не доведе до реални резултати; отбелязва, че новата стратегия има само една цел за намаляване на бедността - да намали броя на засегнатите лица с 20 милиона, но не предлага ефективни политики; отправя сериозна критика по отношение на факта, че борбата с бедността е просто водеща програма, която ще разчита на т.нар. отворен метод на координация;
Политика на сближаване и структурни фондове
12. изразява своята загриженост във връзка с това, че в своята работна програма Комисията споменава политиката на сближаване единствено като субсидиарен елемент от водещата инициатива "Ресурсна ефективност за Европа" и във връзка с адаптирането на финансовата рамка на ЕС;
13. отново заявява своята позиция, че политиката на сближаване не следва да бъде подчинена на приоритетите на неолибералната стратегия ЕС 2020, която поставя акцент върху "конкурентоспособността", "дерегулацията", "адаптивността" и "предприемачеството"; изтъква, че конкурентоспособността не следва да бъде заместител на сближаването в държавите-членки и регионите, които изостават в развитието;
14. подчертава, че регионалната политика е абсолютно необходимо средство за насърчаване на икономическото и социалното сближаване, като основната цел е намаляване на регионалните неравенства, насърчаването на реално сближаване, стимулиране на растежа и заетостта; настоява, че политиката на сближаване трябва да продължи да се прилага и укрепва след 2013 г. и следва винаги да бъде независима политика, гарантираща устойчиво развитие (икономическо, социално, екологично, териториално), намаляване на несъответствията между регионите и на изостаналостта на по-бедните региони;
15. счита, че съществуващото финансиране на равнище ЕС и наличните финансови средства на ЕС за политиката на сближаване не са достатъчни, за да отговорят на нуждите за целите на постигане на реална конвергенция, нуждите, произтичащи от регионалните несъответствия, високото равнище на безработица, неравенството в заплащането и бедността в Европейския съюз; изтъква необходимостта от укрепване на бюджета на ЕС в областта на политиката на сближаване; изтъква колко е важно териториалното управление и планиране да продължи да бъде отговорност на отделните държави-членки;
16. счита, че БВП следва да продължи да бъде основен критерий за определяне допустимостта за получаване на помощ за регионалната политика, но към него следва да се добавят други показатели, които да не се ограничават с БВП, в това число нуждите, свързани с изкореняването на бедността и социалното изключване, равенството между половете, равнопоставеността и равенство за всички ( в т.ч. управлението между различните европейски региони и превъзмогването на неравенството, основаващо се на дохода и благосъстоянието), енергетиката, използването на природните ресурси и натиска, упражняван върху екосистемите;
17. препоръчва политиката на сближаване да бъде адаптирана за най-отдалечените региони, както е посочено в член 349 от ДФЕС, чрез приемането на конкретни мерки; приканва Комисията да предложи мерки за постоянно прилагане с необходимото финансиране, които да могат да се адаптират към нуждите на най-отдалечените региони, като им помагат да се справят с постоянните ограничения, пред които са изправени;
Директивата относно командироването на работници
18. запознава се с намерението на Комисията да лансира законодателен инструмент, определящ правила относно прилагането и изпълнението на разпоредбите на Директивата относно командироването на работници; независимо от това изтъква, че е необходимо задълбочено преразглеждане на директивата, за да се гарантира прилагането на принципа за еднакво заплащане за еднаква извършена работа и еднаква работа на едно и също работно място, както и да се разясни, че определянето на минимална заплата е минимално изискване, което не може да се тълкува като максимална стойност, както това беше направено от съдебната практика на Европейския съд;
19. настоява, по повод разискванията относно бъдещите промени на Договора във връзка със следващото разширяване, в първичното законодателство на ЕС да бъде въведена клауза относно социалния напредък, с която да се определя, че основните права като цяло и правото на стачкуване и на колективно договаряне и т.н. винаги имат предимство пред „основните свободи” на вътрешния пазар;
Преразглеждане на Директивата за работното време
20. изразява сериозна загриженост във връзка с намерението на Комисията да предложи преразглеждане на Директивата за работното време с оглед нейното адаптиране към новата реалност и да разясни нейното прилагане по-специално във връзка с проблема с дежурствата; припомня на Комисията, че Парламентът се противопостави на предложенията на Комисията и Съвета за отслабване на съществуващата Директива за работното време и че в последствие помирителната процедура относно това досие завърши с неуспех по време на последния парламентарен мандат поради ясни причини; предупреждава Комисията за всякакъв опит за отслабване действието на Директивата за работното време при предлагането на ново преразглеждане на тази директива;
21. призовава Комисията да предложи преразглеждане на Директивата за работното време в духа на целта за съчетаване на работа и живот извън работната среда, което наред с другото налага поне:
· ясно определяне на максималната продължителност на работната седмица на равнище ЕС (за начало да се премине от настоящата норма от 48 часа към 40 часа, като се премахнат всички съществуващи дерогации и вратички в съществуващата директива), което би създало на държавите-членки стимул за намаляване на работното време на национално равнище, като по този начин подпомогне провеждането на борба срещу безработицата;
· премахване на всички възможности от „отказ от прилагане на разпоредбите на директивата” и пълно прилагане на решенията на Съда на ЕС (дежурството, прекарано на работното място трябва да се счита за работно време; времето за почивка, в качеството на компенсация, следва да се продоставя за ползване незабавно след времето на полагането на съответния извънреден труд);
· когато работник има повече от един трудов договор трябва да се предприемат мерки за гарантиране, че работното време на работника се определя като сума от отработените периоди по всеки един от договорите;
Здраве и безопасност на работното място
22. приветства намерението на Комисията да преразгледа Директива 2004/3/37 относно защитата на работниците от рискове, свързани с експозицията на канцерогени или мутагени по време на работа; изтъква, че обхватът на тази директива трябва да бъде разширен, за да се отчетат новите рискови фактори и репротоксични вещества, че степента на защита и превенция трябва бъде сериозно подобрена, като се определят максимално допустими стойности за излагане за бензен, винилхлориден мономер и фин прах от твърда дървесина, които да бъдат по-ограничаващи и като се определят максимално допустими стойности за доста по-голям брой канцерогени, отколкото определеният в съществуващата директива, по-специално за кристалния силициев диоксид;
23. приветства намерението на Комисията да лансира инициатива относно свързаните с работата Мускулно-скелетните смущения (МСС); критикува независимо от това факта,че Комисията предлага незадълбочен подход с „процедура на преработка”, която да съчетава разпоредбите на Директиви 90/269/EИО и 90/270/EИО в едеи законодателен инструмент; призовава Комисията да предложи нова директива, която да се основава на принципа за превенция, описан в Рамкова Директива 89/391/EИО за въвеждане на мерки за насърчаване подобряването на безопасността и здравето на работниците на работното място и предназначена да обхване всички видове ситуации на работното място посредством холистичен подход, с който да се премахнат всички фактори, причиняващи МСС още в самото начало; изтъква, че трябва да се разгледат не само ограниченията от биомеханично естество, но и работното съдържание, организацията на труда, физическото и психосоциалното обкръжение, сензорните и емоционалните фактори, в това число измерението „полова принадлежност”, тъй като жените и мъжете са засегнати в различна степен и по различен начин от опасността да започнат да страдат от МСС;
24. счита, че новата стратегия на Общността за здраве и безопасност на работното място за периода 2013-2020 г. трябва да скъса с подхода на предишната стратегия (2007-2012 г.), която схващаше здравето на работното място основно като количествено измерение на продуктивността и конкурентоспособността на предприятията; изтъква, че новата стратегия следва да се съсредоточи върху използването на потенциала на REACH за подобряване защитата на работниците от опасното въздействие на химическите вещества, подновяване на усилията за предотвратяване на трудови заболявания и подобряване качеството на живот на работниците на работното място чрез засилване на надзора и прилагането на новите отговорности на инспекциите по труда и участие на работниците в съставянето, надзора и прилагането на политиките за превенция, увеличаване признаването на трудовите заболявания и намиране разрешение на въпроса за гъвкавостта, несигурността, подизпълнителството и т.н като пречки пред адекватната превенция на риска;
Информация и допитване до работниците
25. се запознава в намерението на Комисията да преразгледа Директива 2001/86/EО за допълнение на Устава на европейското дружество по отношение на участието на заетите лица и Директива 2003/72/EC (за допълване на Устава на Европейското кооперативно дружество относно участието на работниците и служителите); изтъква, че целта на Комисията за опростяване на договореностите за ангажирането на работниците би могло да покаже нейното желание да противодейства на натиска от страна на индустриалните лобита (участието на работниците е бреме за ЕД); изтъква, че законодателството за МП не беше предназначено да бъде, и не трябва да му се позволява да се превърне в, инструмент за провеждане на борба между националните разпоредби относно ангажираността на служителите и съвместното вземане на решения; призовава Комисията да оттегли своето предложение относно Устава на европейското дружество, което би възпрепятствало дори в по-голяма степен правата на участие на работниците;
Бяла книга относно пенсиите и преразглеждане на директивата за ИППО
26. счита, че обявената от Комисията „Бяла книга относно пенсиите” би могла да служи само за пропагандна платформа за допълнително разформироване на системите за задължително пенсионнно осигуряване; отправя сериозна критика, че още Зелената книга на Комисията относно пенсиите е посочила, че „адекватността” на пенсиите от обществените схеми може да се наложи да бъде адаптирана чрез намаляване в светлината на бюджетните дефицити, демографските тенденции и бавният растеж, който се очаква през следващите години и че продължителността на дееспособната възраст следва да бъде увеличена ;
27. отправя сериозна критика по отношение на ориентацията на Комисията, според която фондовите схеми следва отново да бъдат стимулирани чрез „укрепване на вътрешния пазар за пенсиите”, не само за системите за професионално пенсионно осигуряване, но и за широк набор от частни пенсионни фондове, застраховки живот и приравнени към тях, които очевидно предоставят информация относно предложения преглед на директивата за ИППО; отправя сериозна критика във връзка, с това ,че въпросната директива отвори предоставянето на услуги за системите за професионално пенсионно осигуряване за конкуренцията и силно либерализира изискванията относно правилата за предпазливост;
28. изтъква пагубните последици от политиките за либерализиране и частичната приватизация на пенсионните системи: фондовите схеми не биха могли да се справят с по-рано дадените обещания за осигуряване на по-голяма възвръщаемост и сигурни плащания на пенсии, както беше показано от сериозните загуби (най-малко 20% от стойността на активите) по време на финансовата криза, което доведе до постоянни дотации от страна на държавите-членки, по-високи вноски и намаляване на печалбите от тези схеми);
29. застъпва се за постепенна реинтеграция на активите от фондовите схеми в публични пенсионни схеми, по примера на Аржентина, с цел увеличаване на преразпределението, за да се насърчи постигането на двойната цел за предотвратяване на бедността в напреднала възраст и запазване на жизнения стандарт по отношение на компонентите от пенсионните системи, които са свързани със заплатите;
Праграма за нови умения и работни места
30. се запознава с намерението на Комисията да лансира „одит на уменията” на всеки две години; независимо от това счита, че за развиването на уменията и на компетентността през целия житейски цикъл ще бъде най-добре да се подходи посредством основаващ се на правата подход към активните пазарни политики и обучение през целия живот, цялостно гарантиране на здравето и безопасността на работното място, универсални и равни социални права и права за всички работници, баланс между работа и личен живот и помиряване на живота в работни и извънработни условия, подобряване качеството на заетостта и благосъстоянието на работното място вместо прилагането на повърхностния подход за „стимулиране на мобилност в заетостта” и насърчаване на гъвкава сигурност; настоява, че програмата за умения и работни места трябва да бъде тясно свързана със сериозни мерки, свързани с търсенето и предлагането с оглед стимулиране постигането на екологосъобразна и социална икономика и съответните индустриални и регионални политики за устойчиво развитие, а не единствено стратегия за "предвиждане на промените”;
Младежта в движение
31. се запознава с намерението на Комисията за измени Регламент 1612/68 (EURES) с оглед включването на схема на равнище ЕС за мобилността на младите работници; настоява, че мобилността на младите работници трябва свободно да бъде избирана от самите тях, а не трябва да им бъде налагана от обуславящите изисквания;
32. счита, че самият акцент на насърчаване мобилността на младежите не е достатъчно добре поставен, за да се проведе ефективна борба срещу безработицата при младежите; следователно предлага Комисията да внесе предложение за Европейска младежка гаранция, която да осигури правото на всяко младо лице в ЕС да получи подходяща и добре заплатена работа съобразно неговата квалификация и умения, възможност за стаж, допълнително обучение или комбинация от работа и обучение незабавно след изпадането в положение на безработица;
Правата на жените и политиката за равенство между половете
33. настоява, че новата стратегия на ЕС за равенство между половете следва да представлява програма за действие и политически ангажимент, основаващ се на Платформата за действие от Пекин и нейните постижения, като не се забравя, че човешките права на жените и момичетата съставляват неотменима, неделима и неразделна част от всеобщите права на човека;
34. призовава незабавно да бъдат предприети конкретни мерки за провеждане на борба срещу дискриминацията при заплащането било чрез преразглеждане на съществуващата директива, чрез съставяне на поетапни планове за промишлеността като цяло с ясно определени цели „като свеждането на различията в заплащането до размер 0-5 % до 2020 г.“, насочени към премахването на преките и непреките форми на дискриминация, или чрез насърчаване на колективното договаряне и обучението на съветниците по въпросите за равенството, чрез разрешаване проблема за неравния дял на неплатения труд между мъжете и жените и създаването на планове за равенство за заводите и другите видове работни места;
35. изтъква значението на провеждането на борба срещу стереотипите по всички пътеки и на всички етапи от живота, тъй като те са едни от най-трайните причини за неравенството между мъжете и жените, засягащи избора им в сферата на образованието, обучението и заетостта, разпределянето на отговорностите в семейството и дома, участието в обществения живот и представителството им на позиции, на които се вземат решения и техния избор по отношение на пазара на труда; призовава за директива относно превенцията на насилието срещу жените;
Вътрешен пазар
36. счита, че всяка политика в областта на вътрешния пазар следва да поставя на първо място социалните права и интереси на европейските граждани; отхвърля предложенията на Комисията за Акт за единния пазар (Single Market Act ), които са ориентирани към конкурентоспособността и ускоряване на темпа на либерализация; призовава като първа стъпка в тази посока приемането на забрана на политиките на либерализация и приканва Комисията да извърши проучвания в сътрудничество със засегнатите страни относно икономическите и социалните последици от политиките на либерализация;
37. изразява дълбока загриженост, с оглед на политиките на бюджетни ограничения, относно бъдещето на обществените услуги в ЕС; подчертава важността на обществените услуги и на тяхното предоставяне за насърчаването на социалното, икономическото и териториалното сближаване в ЕС; отправя сериозна критика по отношение на предразсъдъците срещу държавата като доставчик на услуги от общ интерес и призовава управлението на обществените блага да бъде предоставено на публичния сектор; настоява за засилване на ролята на държавата в регулирането, участието и намесата на пазара; подчертава необходимостта от преразглеждане на Директивата за услугите в тази връзка;
38. настоява, че политиката на Комисията в областта на държавната помощ трябва да не застрашава задачите, свързани с общия интерес и общия икономически интерес в държавите-членки; счита, че на национално равнище и на равнище ЕС публичната помощ за предприятията следва да бъде обвързана с дългосрочни ангажименти от тяхна страна по отношение на регионалното развитие и заетостта и че не трябва да се предоставя помощ, която може да бъде използвана за насърчаване на премествания; изисква засилена роля на представителите на работниците в управителните съвети на дружествата и при вземането управленски решения от структурно естество;
39. отбелязва, че Комисията не представи предложения относно защитата на потребителите в момент, когато цените на основните стоки се повишават, поради което изисква от Комисията да предложи фундаментална промяна в областта на контрола на цените, предоставяща на държавите възможността да контролират цените на основните стоки в интерес на хората;
40. подчертава и необходимостта от създаване на равни условия за малките и средните предприятия (МСП), които продължават да са поставени в неравностойно положение на някои пазари, що се отнася до конкуренцията, като например в процедурите за възлагане на обществени поръчки;
Изменение на климата
41. подчертава, че световната икономическа криза не може и не трябва да бъде използвана като оправдание за бездействие или отказ от справедливост в областта на климата; отново заявява, че разработването на устойчива икономика е основна част от пътя към преодоляване на настоящата криза; поради това призовава за екологични иновации като основа за преобразуване на икономиката в посока устойчив растеж, насърчаване на благоприятните за околната среда технологии, намаляване на енергийната зависимост и осигуряване на заетост и социални и икономическо сближаване както в развитите, така и в развиващите се страни
42. призовава за спешното приемане на амбициозни мерки по отношение на климата и енергията, за да се избегнат допълнителни разходи, свързани с изменението на климата, чрез инициатива на Комисията за преминаване към намаляване на емисиите на парникови газове с повече от 40% до 2020 г. и намаляване с поне 80-95% до 2050 г. спрямо равнищата от 1990 г. с цел да се ограничи средното повишаване на температурата в световен мащаб до 1.5 °C спрямо прединдустриалните равнища;
43. призовава за замяна на „индикативната“ цел на ЕС от повишаване на енергийната ефективност с 20% със задължителна цел и 20% от енергопотреблението в ЕС да се осигурява от възобновяеми източници; призовава за конкретни обвързващи мерки, с които се определят насоки за прилагане на подобряването на енергийната ефективност от възобновяеми източници; изразява съжаление, че само една от инициативите на Комисията в областта на енергетиката има законодателен характер; призовава Комисията да приеме въпросното законодателно предложение до края на юни 2011 г.;
44. призовава за инициатива на Комисията за преразглеждането на механизма за чисто развитие и на схемата за търговия с емисии, които в действителност вредят сериозно на целта за намаляване на емисиите на CO2 в ЕС и в световен мащаб; настоява, че следва да се полагат усилия за ефективно намаляване на емисиите на национално равнище, без да се разчита на пазарни инструменти или на механизми за гъвкавост;
45. настоятелно призовава Комисията да представи проекти, чрез които ЕС и развитите страни като цяло ще подпомагат развиващите се страни при внедряването на устойчиви и ефикасни технологии чрез подходяща финансова и техническа помощ и подкрепа за изграждане на технологичен капацитет, без да ги обвързват със задължението да купуват скъпи патенти, в допълнение към приемането на амбициозни цели по отношение на смекчаването на последиците от изменението на климата;
46. подчертава необходимостта от насърчаване на новаторските и допълнителните източници за финансиране на действия в областта на изменението на климата в контекста на едно глобално споразумение, включително международни данъци върху финансовите транзакции и финансиране от международните въздушни и морски превози; подчертава, че изчерпателни и прозрачни разпоредби относно финансирането на действия, свързани с изменението на климата, ще бъде ключов фактор под формата на нов и допълнителен принос извън и над съществуващите бюджети за официална помощ за развитие (ОПР), като средствата се разпределят равномерно между действията за приспособяване и за смекчаване на последиците;
47. посочва необходимостта да се представи режим относно бъдещото изменение на климата, със строги правила относно земеползването, промяната в земеползването, съхраняването, устойчивото управление на горите и подобряване на въглеродните запази в горите в разриващите се страни, като се гарантира правилното прилагане на програмата за намаляването на емисиите от обезлесяване и деградация (REDD+);
Енергийна политика
48. отбелязва, че Комисията отдава приоритет на въпросите в областта на енергетиката; счита, че всяка бъдеща стратегия следва да е насочена към постигане на целите за енергийна ефективност и енергоспестяване, разработването на нови и възобновяеми форми на енергия, насърчаването на енергийните мрежи и сигурността на доставките; настоява, че енергийната политика на ЕС следва да допринася за достъпни цени на енергията в полза на всички потребители, подобряване на възобновяемите източници в рамките на устойчивото производство на енергия и разработването на взаимосвързани, интегрирани, оперативно съвместими и интелигентни енергийни мрежи; отхвърля концепцията за подчиняване на външната политика на задачата за гарантиране на доставките на енергия;
49. приветства предложението на Комисията относно управлението на отработеното гориво и радиоактивните отпадъци и счита, че Комисията следва да ускори процеса на приемане на най-високите налични стандарти за ядрена безопасност; призовава Комисията да включи регламента относно докладването на превоза на ядрени материали в рамките на Общността в работната си програма за 2011 г.;
50. приветства законодателната инициатива на Комисията, осигуряваща рамката за прилагане на интелигентни мрежи с цел повишаване на енергийната ефективност и приемането на енергията от възобновяеми източници, и настоятелно призовава Комисията да приеме това законодателно предложение през 2011 г.;
51. приветства усилията на Комисията в областта на научните изследвания и иновациите, но настоява за ясно разделение между политиките в областта на научните изследвания и в областта на иновациите; отбелязва, че на въпроса за социалното новаторство следва да се отдаде по-голямо значение в рамките на политиката на ЕС в областта на иновациите;
Транспорт
52. отхвърля всякакво по-нататъшно приватизиране и либерализиране на транспортния сектор; изразява особена загриженост относно плановете на Комисията в секторите на железопътния и въздушния транспорт;
53. изразява загриженост относно пакета от мерки относно летищата, който цели да засили конкуренцията; счита, че практиката е показала, че приватизацията и конкуренцията не водят до подобряване на безопасността, сигурността и укрепване на правата на пътниците, а до намалена сигурност и влошаване на социалните права за хората, работещи в сектора;
54. отхвърля концепцията за създаването на единно европейско железопътно пространство, която, под претекст за създаване на вътрешен пазар и преработка на директивата, има за цел да направи обществения транспорт обект на конкуренция, да насърчава приватизацията и да разделя компетенциите в железопътния сектор, като изисква конкретно фрагментиране на работните места и свързаните с тях знания в областта на железопътната безопасност;
55. отправя сериозна критика срещу факта, че Европейската комисия, без да извърши изчерпателна оценка на социалните и икономически последици от вече съществуващото дерегулиране, настоява за разделянето на обществения транспорт на различни области на търговска дейност: гари, подвижен състав, ремонти депа и производствени звена, с което умножава административните тежести и отслабва разпоредбите за безопасност и надеждните услуги за потребителите;
Политика в областта на околната среда
56. настоява за преразглеждането на Регламент (ЕО) № 2150/2002 относно статистиката на отпадъците с цел да се опрости регламентът и да бъде приведен в съответствие с други задължения за докладване в законодателството на Общността, засягащо отпадъците, тъй като преразглеждането беше обявено в работната програма на Комисията за 2010 г., но не беше последвано от конкретни действия;
57. призовава Комисията да представи предложение за по-нататъшното разработване на програмата LIFE+ (финансов инструмент за околната среда); отбелязва със загриженост, че броят на проектите, финансирани в рамките на програмата LIFE+ всяка година, е под индикативното разпределение в редица държави-членки; приканва Комисията да се заеме с причините за това недостатъчно изпълнение и при необходимост да предложи промени в правилата за действие на програмата, по-специално по отношение на равнищата на съфинансиране;
58. изисква извършването на оценка на регламента REACH, която следва да доведе до законодателни предложения в рамките на процедурата за съвместно вземане на решения, включително преглед на приложното поле на регламента REACH (до 2012 г.), преглед относно разширяването на приложното поле на по-строги изисквания за издаване на разрешение за вещества, нарушаващи функциите на ендокринната система (до 2013 г.), преглед относно това дали задължението за извършване на оценка на химическата безопасност и за изготвяне на доклад относно химическата безопасност относно определени вещества, които са канцерогенни, мутагенни или токсични за репродукцията (до 2014 г.);
59. призовава Комисията да представи предложение за директива за изваждане от употреба на азбеста, включително контролираното унищожаване на азбестови влакна и обезопасяването или унищожаване на оборудване, съдържащо азбестови влакна, с цел пълното им премахване; в тази връзка припомня резолюцията си относно REACH от 7 май 2009 г. и по-специално параграф 8 от резолюцията;
60. настоява за преразглеждането на Регламент 882/2004 относно официалния контрол по хранителната верига; изразява съжаление, че Комисията не обяви никакви законодателни предложения след публикуването на доклада за общото състояние на официалния контрол (COM(2010)441);
61. настоява за спешни последващи действия след резолюциите на Европейския парламент относно качеството на въздуха в закрити помещения; припомня своята резолюция от 4 септември 2008 г. относно Плана за действие в областта на околната среда и здравеопазването, по-специално параграф 14, и своята резолюция от 10 април 2008 г. относно шестата програма за действия на Общността в областта н околната среда, параграф 11; изразява съжаление, че Комисията отказа да вземе предвид тези искания при внасянето на законодателно предложение;
62. изразява съжаление относно невключването в работната програма на няколко последващи доклада, споменати в няколко законодателни акта, които са от компетентността на комисията по околна среда, обществено здраве и безопасност на храните, като например предложението за изменение на Директива 96/82/Ео на Съвета относно контрола на опасностите от големи аварии, които включват опасни вещества (Директива „Seveso II“), преразглеждането на изключението от забраната за използване на кадмий, предвидено за преносимите батерии и акумулатори, предназначени за употреба в безжичните електрически инструменти, предложение за директива относно емисиите на азотни оксиди (NOx) от авиацията и преработването на директивите за пластмасови материали и изделия, влизащи в контакт с храна, в един регламент на Комисията;
63. настоява за спешни последващи действия във връзка със съобщението за недостига на вода и засушаванията и по-амбициозен подход от заявения в работната програма на Комисията за 2011 г.; с оглед на взаимосвързаността между засушаванията, горските пожари и опустиняването, призовава Комисията да представи предложение за директива, подобна на директивата за наводненията, да насърчи приемането на политика на ЕС относно недостига на вода, засушаванията и приспособяването към изменението на климата; призовава Комисията да представи и да проведе, заедно с държавите-членки, законодателни предложения и инициативи в областта на защитата на горите и противопожарната защита; призовава Комисията да представи директива относно рационалното използване на вода в сградите във връзка със схемата за опазване на водните ресурси на Европа (обявена за 2012 г.);
Обща селскостопанска политика
64. счита, че е необходима реформа на ОСП, със справедливи цени по-специално за собствениците на средни и малки стопанства и семейни стопанства, като помощта е възможно най-тясно обвързана с производството и се разпределя справедливо между производители, продукти и държави, като се поставят горни граници и условия, а главната цел е да се увеличи производството на храни на цялата територия на държавите от ЕС с оглед на продоволствената сигурност и продоволствената независимост;
Политика в областта на рибарството
65. отново заявява, че новата обща политика в областта на рибарството следва да насърчава модернизирането и устойчивото развитие на сектора на рибарството, като гарантира неговата социално-икономическа жизнеспособност, устойчивостта на ресурсите, запазването и създаването на работни места и подобряването на условията за живот на работещите в сектора на рибарството;
66. настоява за мерки за подобряване на цената при първа продажба на рибата и на доходите на работещите в сектора на рибарството, за субсидии или механизми за обезщетения за работещите в сектора на рибарството, засегнати от икономическите и социалните последици от плановете за възстановяване, многогодишно управление и мерки за защита на екосистемите;
67. призовава за мерки за гарантиране на националния суверенитет в изключителната икономическа зона на държавите-членки и техните ресурси в рибарството, което ще позволи управление на местно равнище; счита, че трябва да бъде запазена зоната от 12 мили за изключителен достъп за националната флота на всяка държава-членка и предлага да се разгледа възможността за нейното разширяване към съседните зони, в съответствие с континенталния шелф;
68. отхвърля всяка форма на приватизация на ресурсите в рибарството, включително преносимостта на квотите за улов на риба, водеща до създаването на квотни пазари в държавите-членки, която би затруднила в изключително голяма степен традиционния риболов;
Стокхолмска програма
69. изразява съжаление от факта , че мерките, предприемани и прилагани в рамките на пространството на свобода, сигурност и справедливост (ПССС) и Стокхолмската програма, са довели до установяването на прекомерен подход към сигурността, ограничаване на основните права, включително неприкосновеността на личния живот и свободата на изразяване; отхвърля несъразмерния характер на мерките за сигурност, които водят до все по-голям надзор и „профилиране“, нарушения на неприкосновеността на личността – в личен и колективен план – и които не спомагат за разрешаването на основните причини за насилствените действия;
Убежище и миграция
70. призовава за действителна и амбициозна програма на ЕС за заселване на бежанците, която гарантира качеството и ефективността на заселването, която съдържа конкретни насоки за нов модел за формулиране на приоритети, стимули за привличане на държави-членки към заселването на бежанци, съвместимост на заселването с други политики на ЕС в областта на убежището, както и стандарти за условия на приемане и последващи мерки, които трябва да бъдат предприети при всяка инициатива за заселване;
71. отново потвърждава своето противопоставяне на репресивния подход на имиграционните политики на ЕС; поради тази причина призовава за нови инициативи, които следва да се съсредоточат в по-голяма степен върху законни канали за влизане за мигрантите и върху изготвянето на харта на правата на всички мигранти, като същевременно подкрепя уреждането на положението на мигрантите, които вече пребивават и работят в ЕС;
72. призовава за представянето на конкретна директива, която съдържа и въвежда в законодателството на ЕС всички разпоредби на Международната конвенция за защита правата на всички работници-мигранти и членовете на техните семейства, приета от Общото събрание на ООН на 18 декември 1990 г.;
73. счита, че развитието и засилването на Евроюст следва да се извършва на основата на демократичния контрол, правото на информация, защитата на личните данни и зачитането на правата на човека и основните свободи;
Защита на данните
74. приветства предложението за нова всеобхватна правна рамка на ЕС за защита на личните данни и подчертава, че тя следва да премахне съществуващата непоследователност на режимите за защита на данните между предишните структури на стълбовете, като същевременно потвърждава отново основните принципи на защита на данните, като например ограничаване на целите, пропорционалност, прозрачност, информационно самоопределение, свеждане на данните до минимум, съхраняване на данните и право на достъп;
75. подчертава, че бъдещото общо споразумение между ЕС и САЩ за защита на данните трябва да бъде разглеждано като своего рода „рамково споразумение”, което следва да се прилага с обратно действие и по този начин да обхваща всички съществуващи многостранни и двустранни споразумения между ЕС и неговите държави-членки и САЩ, както и бъдещите споразумения, и което по никакъв начин не следва да се разглежда като правно основание за обмен на данни;
76. изразява своята увереност, че това споразумение следва да спазва изцяло и в своята пълнота Хартата на основните права и европейските норми за защита на данните;
Програма за външна дейност
изразява критика поради факта, че след създаването на Европейската служба за външна дейност програмирането на външните дейности е станало много по-непрозрачно; призовава върховния представител/заместник-председател на Комисията да представя на Европейския парламент, считано от следващата година и успоредно с работната програма на Комисията, програма за политики в областта на Общата политика на сигурност и отбрана;
78. отбелязва със загриженост, че през 2010 г. стана ясно, че няма подобрение по отношение на демократичния контрол и предварителните консултации с Европейския парламент във връзка с външнополитическите действия на ЕС; призовава върховния представител/заместник-председател на Комисията да работи за подобряването на сътрудничеството с Парламента;
Международна търговия
79. отбелязва намерението на Комисията да представи съобщение относно търговията и развитието; настоява, че основните цели на политиката на ЕС в областта на международната търговия следва да бъдат подпомагането на устойчивото социално и икономическо развитие в интерес на всички граждани – на основата на справедлива търговия и икономическо развитие в съответствие с най-високите равнища на здравни и екологични норми, създаване на работни места, социални норми и права на човека; призовава Комисията да спазва своето задължение да гарантира съгласуваността на политиките на ЕС в областта на международната търговия с гореспоменатите цели, като споделя отговорността в борбата срещу изменението на климата и за изкореняване на бедността;
80. създаването на достойни работни места и защитата на индустриализацията, която дава възможност за най-високо равнище на здравни и екологични стандарти, трябва да бъде неотменна част от една устойчива политика на ЕС в областта на търговията; поради тази причина подчертава, че тези въпроси трябва да бъдат разисквани и включвани в споразуменията за търговия;
81. подчертава значението на включването на строго формулирани глави за устойчивост във всички търговски споразумения, по които предстои да бъдат водени преговори през 2011 г. и през идните години; подчертава значението на спазването на нормите на МОТ; призовава за прекратяване на търговските споразумения с държави, които нарушават основните демократични, човешки и трудови права;
82. изразява съжаление, че текущите преговори и международни търговски споразумения се фокусират почти изключително върху аспекти на конкурентоспособността в сравнение със Съединените американски щати и върху подобряването на позицията на европейските дружества и инвеститори на световните пазари; очаква, че планираното съобщение на Комисията относно оказване на подкрепа на МСП на пазари извън ЕС ще бъде прилагано в съответствие с политиките на ЕС в областта на международната търговия;
83. отбелязва изявлението на Комисията относно представяне на законодателно предложение за достъп на дружества и стоки от трети държави до пазарите на ЕС за обществени поръчки; изразява загриженост, че това би могло да подкопае сериозно пространството на политики за насочване на обществено финансиране към МСП и по-бедните региони и за насърчаване на достойно заплащане и високи екологични стандарти и добри условия на труд в договорите за обществени поръчки; изразява загриженост, че това законодателно предложение произтича от разпоредбите за обществените поръчки, направени от Комисията в контекста на неотдавнашни или договаряни понастоящем споразумения за свободна търговия;
84. приветства факта, че най-накрая Комисията ще представи бавената от много време насам преработена версия на регламента за прилагане на схемата на ЕС за общата система на преференции настоява, че този нов регламент трябва да прилага изискванията на Европейския парламент, както те бяха приети в доклада Markov на 5 юни 2008 г., по-конкретно с оглед на прозрачността и демократичния контрол, преразгледаните правила за произход и допълнителната техническа помощ;
Политика за развитие
85. приветства факта, че ефективността на помощта за развитие е ключова цел в работната програма на Комисията за 2011 г.; припомня, че това може да бъде осъществено единствено чрез засилване на съгласуваността на всички политики на ЕС и ако Съюзът взема предвид целите за развитие в прилагането на политики, които е вероятно да окажат отражение върху развиващите се страни;
86. изразява съжаление от факта, че не е известно как Комисията възнамерява да се справи със сериозното намаляване на предоставяната от ЕС и неговите държави-членки ОПР, за да ’е гарантира, че независимо от финансовата криза Европа успява да постигне целта от 0,7% от БВД до 2015 г.;
87. заклеймява споразуменията за икономическо партньорство, които са влезли в сила до настоящия момент; призовава за определянето на нов мандат в преговорите по СИП с акцент върху развитието, основан върху солидарността, както и за създаването на механизми за закрила на местните и регионалните пазари в полза на местните производители; изисква от Комисията да положи всички усилия, за да гарантира, че този нов мандат не допуска никаква форма на изнудване във връзка с помощта за развитие, не допуска никакъв натиск, изразен във време или разходи, и че зачита суверенното равенство на страните от АКТБ;
Реакция при бедствия
88. приветства намерението за засилване на капацитета на ЕС за гражданска защита; във връзка с това призовава държавите-членки и Комисията да разглеждат реакцията при бедствия като чисто гражданска задача и да я провеждат по съответния начин; Настоява, че бедствията не трябва да водят до разполагане на въоръжени сили, било то в ЕС или извън него; Вместо това необходимите ресурси следва да бъдат предоставени на силите за гражданска защита, така че те да могат да се справят със задачата сами и по подобаващ начин;
„Умно” регулиране
89. подчертава, че принципите на субсидиарност и пропорционалност са основни принципи на първичното право и че в областите, в които ЕС не разполага с единствените законодателни правомощия, тези принципи трябва да бъдат зачитани на всяка цена; тези принципи са от съществено значение за придаването на легитимност на уместността и обхвата на действията на ЕС, тъй като те позволяват на националните парламенти да упражняват своите законодателни правомощия, с цел зачитане на суверенното право на народа и гарантиране на правна сигурност;
90. осъжда използването от страна на Комисията на актове с незадължителна юридическа сила като заместник на законодателство; предупреждава, че програмата за разумно регулиране не следва да бъде подривана, за да бъде позволено на изпълнителната власт на ЕС фактически да законодателства с помощта на актове с незадължителна юридическа сила, тъй като по този начин се подкопава демократичният ред, предотвратява се участието на избраните членове на Европейския парламент и на националните парламенти и възможността за правен преглед от страна на Съда на Европейския съюз, а също така гражданите биват лишавани от правните средства за закрила;
91. изразява съмнения относно уместността на насърчаването на саморегулиране и съ-регулиране, което единствено би насърчило групите за оказване на натиск и мощните участници на икономическата сцена;
Преглед на бюджета
92. счита, че ясното и прозрачно представяне на бюджета на Европейския съюз е абсолютна необходимост по отношение на потребността от осведомяване на европейските граждани относно начините на изразходване на парите на ЕС и справянето с новите правомощия на Съюза; изразява съжаление, че предложението на Комисията за преглед на бюджета не отдава предимство на социалното сближаване и не насърчава интеграцията предвид потребностите, предизвикани от настоящата социална, икономическа и финансова криза; подчертава необходимостта от установяване на съгласуваност между политическите и бюджетните приоритети;
93. отново подчертава, че отправя сериозна критика към представения от Комисията преглед на бюджета; изразява съжаление от факта, че той не отдава приоритетен характер и не предвижда средства за финансиране на действителна конвергенция, на политиките за борба срещу високото равнище на безработица, за изкореняване на бедността и социалното изключване, за постигане на равенство между половете, за справедливост и равенство за всички; за подкрепа на научноизследователската дейност, новаторството и образователните политики, както и за политиките и програмите за създаване и насърчаване на заетостта;
94. подчертава, че Европейският парламент трябва да участва изцяло в процеса на преглед на бюджета и в новия процес за многогодишната финансова рамка (МФР), както във връзка с разходите, така и във връзка с приходите;
95. възлага на своя председател да предаде настоящата резолюция на Съвета, Комисията, правителствата и парламентите на държавите-членки.
