Как работи пленарното заседание
Институции
2012-02-13 - 17:47
Обичайният начин на гласуване е чрез вдигане на ръка Тази седмица депутатите се събират в Страсбург, за да обсъдят теми и гласуват по предложения, които засягат всички европейци. Това е времето, когато след месеци подготвителна работа от политическите групи и парламентарните комисии накрая се определя позицията на Парламента. Как точно работи процесът? Как се взема решение какво да се обсъжда и гласува и как се гарантира, че всички гледни точки ще бъдат чути? Можете да намерите отговорите в нашия кратък наръчник за пленарните сесии.
Колко често
В Страсбург се провеждат 12 редовни пленарни сесии, които обикновено продължават четири дни. Единственият месец, в който няма заседания, е август. В Брюксел също се провеждат няколко сесии, които продължават два дни. Всички пленарни заседания са публични.
Подготовка
Депутатите в Парламента са разпределени по комисии, които подготвят доклади за пленарните сесии. Всяка комисия работи по определени теми и се занимава със свързаните с тях законодателни предложения. Например, въпросите относно земеделието се разглеждат в комисията по земеделие и развитие на селските райони. Други комисии са посветени на въпроси, вариращи от защита на потребителите до външна политика.
Комисиите са първите, които разглеждат законодателните предложения на Европейската комисия. Те отговарят за подробното проучване на темите и за провеждането на (понякога дълги) преговори с Комисията и Съвета. Политическите групи също се опитват да достигнат до споразумение помежду си. Накрая парламентарната комисия приема доклад, който включва препоръка и обикновено предложения за изменения на проекта за законодателен акт. Докладът на комисията е основата за дебата в пленарна зала.
Дневен ред
Дневният ред на пленарното заседание се подготвя преди започването му от ръководителите на политическите групи, които участват в т.нар. Председателски съвет. Дневният ред се одобрява в началото на всяка сесия, като понякога се гласуват промени в последния момент.
Обикновено в пленарното заседание се обсъждат и приемат докладите, изработени от комисиите на Парламента, и се разискват актуални теми. Често депутатите изискват информация от Европейската комисия и Съвета, като в този случай Парламентът кани представители на двете институции да участват в заседанието и да предоставят отговори на повдигнатите въпроси. Дебатите могат да завършат с приемането на резолюция.
Всеки един текст, който е предложен за гласуване в пленарна зала, може да бъде изменен. Изменения могат да бъдат предлагани от политическите групи или от поне 40 депутати от различни групи.
Дебати
Тъй като Парламентът се състои от 754 депутати, не е възможно всеки един да разполага с неограничено време за изказване. По тази причина има строги правила кой може да се изказва и колко дълго може да продължи речта му. При повечето дебати времето за изказвания се разпределя между политическите групи, които след това могат да решат кой от техните членове колко време ще говори. По този начин се подготвя списък на депутатите, които ще говорят по определена тема.
Обикновено дебатът се открива от докладчика по определена тема (депутатът, който е бил натоварен с изготвянето на проектодоклад в съответната парламентарна комисия), следват представителите на Комисията и Съвета, а после се изреждат представители на всички политически групи, както и независим депутат. След това други депутати от различните групи могат да вземат думата. Дебатите завършват с кратка сесия, в която депутатите, на които не им е дадено предварително време за изказване, имат възможност да направят изявление в рамките на една минута.
По време на дебат депутатите могат да вдигнат синя карта, с която да посочат, че искат да зададат въпрос на депутата, който прави в момента изказване. Ако изказващият се и ръководещият заседанието се съгласят, тогава депутатът разполага с половин минута да зададе своя въпрос.
Депутатите, които не получат възможност да се изкажат по време на заседание, могат да представят в писмена форма изявление от най-много 200 думи, което ще бъде прикрепено към стенографския протокол от дебата.
Гласуване
Повечето гласувания (освен по процедурни въпроси) се провеждат по време на сесии за гласуване, започващи на обяд във вторник, сряда и четвъртък. Обичайният метод за гласуване е чрез вдигане на ръка. Ако резултатът от гласуването е неясен, председателстващият може да помоли за електронно гласуване, при което депутатите гласуват, като използват уредите на банките си, и тогава гласуването дава точни резултати. Гласуването по политически важните въпроси и по законодателните актове се извършва поименно, като отново депутатите ползват уредите за гласуване, но този път вотът на всеки депутат се отбелязва и публикува в протокола.
По повечето въпроси е достатъчно просто мнозинство за определяне на позицията на Парламента, но в някои случаи (като вот на недоверие на Комисията, гласуване по някои законодателни и бюджетни процедури) се изисква по-голямо мнозинство, например, абсолютно мнозинство от всички депутати, независимо от това колко са гласували.
20120210STO37766 Дневен ред на пленарното заседание Гледайте пленарното заседание Описание на начина на работа на пленарното заседание Календар на дейността на Парламента през 2012 г.
BG
1
PHOTO
20120209PHT37719.jpg
BG
2
LINK
/plenary/bg/home.html
BG
3
LINK
/ep-live/bg/plenary
BG
4
LINK
/aboutparliament/bg/00623fe732/How-plenary-works.html
BG
5
LINK
/pdf/general/cal2012.pdf
-//EP//DTD IM-PRESS 20050901 STO DOC XML V0//EN
-//EP//STYLESHEET IM-PRESS 20050901 STO DOC XML V0//EN
