ВЪПРОС С ИСКАНЕ ЗА УСТЕН ОТГОВОР, ПОСЛЕДВАН ОТ РАЗИСКВАНЕ O-0147/09
съгласно член 115 от Правилника за дейността на ЕП
от
Malcolm Harbour
,
Andreas Schwab
,
Evelyne Gebhardt
,
Cristian Silviu Buşoi
,
Heide Rühle
,
Kyriacos Triantaphyllides
и
Adam Bielan
, от името на Комисия по вътрешния пазар и защита на потребителите
към Комисията
Относно: Преразглеждане на Директивата за пакетните туристически пътувания
Директива 90/314/ЕИО за пакетните туристически пътувания определи основните аспекти на защитата на потребителите при пакетни туристически пътувания, включително ясна информация относно офертите, правата при анулиране на пътуване, обезщетението при услуги, които не отговарят на стандартите, и фалит на операторите при пакетни туристически пътувания. Тази важна част от законодателството беше създадена преди почти двадесет години, когато резервацията на двуседмични пътувания от брошура чрез туристическа агенция беше обичайното правило.
Но днес туристическият пазар се е променил поради интереса и нискотарифните въздушни пътувания. Технологичното развитие доведе до нови бизнес модели и промени поведението на потребителите. В наши дни потребителите все повече сами организират своите пътувания, като купуват самолетни билети, резервират хотели и наемат автомобили по интернет.
За европейските граждани е неразбираемо как двама души, които седят един до друг в един и същи самолет и които дори отиват в един и същи хотел, имат напълно различна степен на потребителска защита, ако нещо се обърка - единствено защото резервациите са направени по различен начин.
Много от тези динамични пакетни туристически пътувания не са в обхвата на защита. В резултат на това и като се има предвид, че все повече граждани отиват на почивка, делът на потребителите, защитени от Директива 90/314/ЕИО за пакетните туристически пътувания, всъщност намалява. Поради това Европа трябва да предприеме действия, така че потребителите да се възползват напълно от вътрешния пазар, който наистина работи за тях.
Предвид факта, че потребителите се оплакват от проблеми с хотелите, които не отговарят на описанията, с фирмите, отдаващи автомобили под наем, с фирмите, които фалират и оставят потребителите в неведение, дали Комисията третира преразглеждането на Директивата за пакетните туристически пътувания като приоритетен въпрос?
В какъв срок Комисията смята, че може да се преразгледа директивата, при условие че подробната оценка на въздействието е важна предпоставка за всяка законодателна инициатива?
Може ли Комисията да обясни ключовите области в преразгледания вариант?
Как и с какви мерки Комисията възнамерява да разреши въпроса за обезщетяването на пътниците в случай на фалит на авиокомпания?
ОВ L 158, 23.6.1990 г., стр. 59.