A7-0422/2011
28.11.2011
ДОКЛАД
относно предложение за назначаване на Juan-Francisco Corona Ramón за член на Сметната палата
(C7‑0343/2011 – 2011/0808(NLE))
Комисия по бюджетен контрол
Докладчик:
Inés Ayala Sender
PE 473.831v02-00
СЪДЪРЖАНИЕ
ПРЕДЛОЖЕНИЕ ЗА РЕШЕНИЕ НА ЕВРОПЕЙСКИЯ ПАРЛАМЕНТ
ПРИЛОЖЕНИЕ 1: автобиография на Juan-Francisco Corona Ramón
ПРИЛОЖЕНИЕ 2: ОТГОВОРИ НА Juan-Francisco Corona Ramón ПО ВЪПРОСНИКА
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
ПРЕДЛОЖЕНИЕ ЗА РЕШЕНИЕ НА ЕВРОПЕЙСКИЯ ПАРЛАМЕНТ
относно предложение за назначаване на Juan-Francisco Corona Ramón за член на Сметната палата
( C7‑0343/2011 – 2011/0808(NLE) )
(Консултация)
Европейският парламент ,
– като взе предвид член 286, параграф 2 от Договора за функционирането на Европейския съюз, съгласно който Съветът се е консултирал с него ( C7‑0343/2011 ),
– като взе предвид факта, че на своето заседание от 23 ноември 2011 г. комисията по бюджетен контрол изслуша предложения от Съвета кандидат за член на Сметната палата,
– като взе предвид член 108 от своя правилник,
– като взе предвид доклада на комисията по бюджетен контрол ( A7‑0422/2011 ),
А. като има предвид, че Juan-Francisco Corona Ramón отговаря на условията, определени в член 286, параграф 1 от Договора за функционирането на Европейския съюз;
1. изказва положително становище относно предложението на Съвета за назначаване на Juan-Francisco Corona Ramón за член на Сметната палата;
2. възлага на своя председател да предаде настоящото решение на Съвета и, за сведение, на Сметната палата, както и на другите институции на Европейския съюз и на институциите на държавите-членки за одит.
ПРИЛОЖЕНИЕ 1: автобиография на Juan-Francisco Corona Ramón
Роден в Барселона (Испания) на 2 юли 1959 г.
Квалификации
Диплома по икономика и стопански науки от Университета в Барселона, 1982 г.
Докторска степен по икономика и стопански науки от Университета в Барселона, 1984 г.
Икономист, Колегиум на икономистите в Каталония (Colegio de Economistas de Catalunya), 1985 г.
Финансов анализатор, Испански институт на финансовите анализатори (Instituto Español de Analistas Financieros), 1986 г.
Данъчен консултант, Регистър на икономистите и данъчните консултанти (Registro de Economistas y Asesores Fiscales), 1987 г.
Експерт-счетоводител, Официален регистър на експерт-счетоводителите (Registro Oficial de Auditores de Cuentas), 1988 г.
Титли и награди
Специално отличие при дипломиране, Университета в Барселона, 1982 г.
Специално отличие за докторска степен, Университета в Барселона, 1984 г.
Университетски преподавател на щатна длъжност, 1988 г.
Университетски професор (приложна икономика), 1993 г.
Академик на щатна длъжност в Real Academia de Doctores, 2003 г.
Академични длъжности
Завеждащ катедра „Приложна икономика“, Университета на Балеарските острови, 1993 − 1997 г.
Декан на Факултета по икономически и социални науки, Международния университет на Каталония, 1997 − 2001 г.
Завеждащ катедра „Семейни предприятия“ в Университета в Барселона, 2001 − 2005 г.
Ректор на Университета Абат Олиба CEU, 2001 − 2005 г. Почетен ректор, от 2005 г.
Преподавателска и изследователска дейност
Развивана от 1982 г. насам в 50 университета в Испания и 22 в други страни, включително Харвард, Сорбоната, Хайделбергския университет, Килския университет, Берлинския технически университет, Брюкселския свободен университет, Кьолнския университет, Римския университет и Университета Люмиер, Лион.
Автор на 42 книги и над 300 публикации, които са публикувани в най-престижните технически и професионални издания.
Национални органи
Академичен директор на Института за семейни предприятия (Instituto de la Empresa Familiar).
Управителен съвет на Испанското сдружение за обществена икономика (Asociación Española de Economía Pública).
Управителен съвет на Дружеството за икономически проучвания (Sociedad de Estudios Económicos).
Управителен съвет на Фондацията на испанското сдружение на лицата, заемащи ръководни длъжности (Fundación de la Asociación Española de Directivos).
Управителен съвет на Испанския институт на финансовите анализатори (Instituto Español de Analistas Financieros).
Различни други управителни и попечителски съвети.
Международни органи
Европейско сдружение на обществения избор (European Public Choice Society).
Европейски институт за висше образование по управление (European Institute for Advanced Studies in Management).
Международен институт за публични финанси (International Institute of Public Finance).
Европейска федерация на сдруженията на финансовите анализатори (European Federation of Financial Analysts Societies).
Конфедерация на европейските икономически сдружения (Confederation of European Economic Associations).
Консултантска дейност за международни организации
Европейски съюз (програми ЕРАЗМУС, МИНЕРВА и Леонардо да Винчи).
Световна банка. Организация за сигурност и сътрудничество в Европа (ОССЕ).
Междуамериканската банка за развитие и Междуамериканската финансова корпорация.
Организация за сигурност и сътрудничество в Европа.
Правителствата на Габон, Гвинея Бисау, Екваториална Гвинея, Египет, Андора, Албания, Косово, Еквадор, Колумбия, Аржентина, Чили, Доминиканската република, Панама, Коста Рика, Вануату и Уругвай.
ПРИЛОЖЕНИЕ 2: ОТГОВОРИ НА Juan-Francisco Corona Ramón ПО ВЪПРОСНИКА
Професионален опит
1. Моля, посочете главните аспекти на Вашия професионален опит в областта на публичните финанси, управлението или одита на управлението
В областта на публичните финанси: университетски преподавател по публични финанси от 1981 г. в четири испански университета, преподавател на щатна длъжност от 1988 г. и професор по публични финанси от 1993 г. Публикувал съм над 50 книги и почти 400 други публикации, включително университетски учебник по публични финанси, който се използва като референтен текст във факултетите по правни и политически науки в цяла Испания. Член на Международния институт по публични финанси от 1987 г. Назначен академик на щатна длъжност в Real Academia de Doctores през 2003 г. за постижения в областта на публичните финанси.
В областта на управлението съм заемал много длъжности както в публичния, така и в частния сектор, и съм основател и член на управителния съвет на редица органи, сред които Испанския институт на финансовите анализатори, Официалния регистър на експерт-счетоводителите, Федерацията на счетоводителите и одиторите, Испанското сдружение за обществена икономика и др. В академичната сфера съм член на управителния съвет на Икономическия факултет на Университета в Барселона, завеждащ катедра „Икономика“ в Университета на Балеарските острови, декан на факултета „Икономически науки“ в Международния университет на Каталония и ректор на Университета Абат Олиба.
В областта на одита на управлението съм работил в Uniaudit S.A. (Grant Thornton International) като младши одитор от 1979 г. до 1981 г. и като старши одитор от 1981 г. до 1988 г. През 1987 г. станах член на Федерацията на счетоводителите и одиторите на Испанския генерален съвет на сдруженията на икономисти и през 1988 г. бях един от членовете-основатели на Официалния регистър на експерт-счетоводителите, асоцииран към Института за счетоводство и одит. Отговарящ за одита в управителния съвет на Испанския институт на финансовите анализатори, 1998−2004 г.
2. Кои са трите най-важни решения, във взимането на които сте взели участие в професионалната Ви кариера?
Много е трудно да се направи избор в това отношение, но във връзка с всяка отделна област бих казал, че що се отнася до въпросите в областта на одита и финансите − създаването през 1988 г. на Официалния регистър на експерт-счетоводителите (Registro Oficial de Auditores de Cuentas), тъй като това включваше регламентирането на професията и на одитната дейност в Испания, поставянето на нейните правила и практики на най-високо международно равнище, както и създаването през 1998 г. на Каталонската фондация за финансов анализ (Fundación Catalana de Análisis Financiero), тъй като това направи възможно включването на всички финансови анализатори в единна независима организация, насърчаваща тяхното непрекъснато професионално развитие и усъвършенстване и гарантираща прилагането на етичните принципи и правила, регламентиращи правилното упражняване на професията.
От академична гледна точка − моето участие в многостепенните политически преговори, които доведоха до приемането на законодателство, което позволи създаването на Международния университет на Каталония (Universidad Internacional de Catalunya) през 1997 г. и на Университета Абат Олиба (Universidad Abat Oliba) през 2003 г., в последния случай в качеството на ръководител на проекта. Във връзка с това също така бих подчертал изготвянето на няколко университетски регламента, докато бях член на университетския съвет и неговия пленарен комитет, от 2003 г. до 2007 г.
По отношение на публичното управление − споразуменията за реформиране на системата на финансиране на испанските автономни области през 1996, 2000 и 2004 г., в които участвах като член на Съвместния комитет по оценяване на испанската държава и на каталонското правителство (Comisión Mixta de Valoraciones) между 1996 г. и 2007 г. при няколко различни национални и автономни правителства. В същата област бих добавил разпределянето на бюджетни средства, както и свързаните с тях наблюдение и инспектиране, в качеството на член на управителния комитет на националния план в областта на научните изследвания и технологичното развитие (национален план R+D) на испанския междуведомствен комитет в областта на науките и технологиите, между 1997 г. и 2001 г.
Независимост
3. Договорът постановява, че членовете на Сметната палата са „напълно независими“ при изпълнението на своите функции. Как бихте прилагали това задължение при изпълнението на бъдещите Ви функции?
Разбирам, че от членовете на Сметната палата се изисква да демонстрират пълна обективност и професионализъм при изпълнението на техните функции. По-конкретно, считам, че е от съществено значение те под никаква форма да не получават указания от национално правителство или някаква друга агенция, орган или лице. Известно ми е, че Сметната палата е приела редица правила и вътрешни процедури, с цел да гарантира строгото спазване на независимостта, изисквана от нейните членове. Задължавам се стриктно да спазвам тези процедури. Най-накрая, в качеството на представител на одиторската професия съзнавам, че етичните кодекси на ИНТОСАЙ и Международната федерация на счетоводителите включват много специфични и обвързващи задължения относно независимостта, които всички одитори в Сметната палата, включително нейните членове, трябва да спазват.
4. Били ли сте освобождаван(а) от отговорност за предходно изпълняваните от Вас управленски функции, ако се прилага такава процедура?
През периода на изпълнение на различни управленски функции както в публичната, така и в частната сфера, съм получавал пълно одобрение за своята работа от органите, за които съм работил. В специфичната сфера на университетската дейност това беше потвърдено от факта, че публичните университети, в които съм бил нает на работа, приеха да продължа да заемам съответните длъжности. По отношение на заеманата от мен длъжност на ректор на Университета Абат Олиба CEU управителният съвет на университета и попечителите бяха удовлетворени от моето управление и изразиха своето признание, като ме назначиха за почетен ректор.
5. Имате ли стопанско или финансово участие или други ангажименти, които биха могли да се окажат в конфликт с бъдещите Ви функции? Готов(а) ли сте да разкриете всички Ваши финансови интереси и други ангажименти пред председателя на Сметната палата и да ги оповестите публично? Ако сте страна по текущо съдебно производство, бихте ли предоставили подробни сведения?
Според моето разбиране на официалните правила относно Сметната палата на ЕС, моите настоящи делови и финансови дейности не представляват конфликт на интереси със задълженията на членовете на Сметната палата. Във всеки случай, ако се счете, че подобен конфликт може да съществува, бих бил готов да се оттегля от подобни дейности в съответствие с процедурите, установени от Сметната палата.
Не възразявам срещу оповестяването пред председателя на Сметната палата на моите икономически интереси и задължения или срещу това те да станат публично достояние.
6. Готов(а) ли сте да се откажете от заемането на всякакви изборни длъжности или да преустановите изпълнението на всякакви отговорни функции в политическа партия след назначаването Ви за член на Сметната палата?
Да. Всъщност не заемам, нито някога съм заемал някаква длъжност в политическа партия.
7. Как бихте постъпили в случай на сериозна нередност или дори случай на измама и/или корупция, в които участват лица от Вашата държава-членка на произход?
Бих подходил към случая напълно независимо и обективно, по същия начин, по който бих подходил, ако засегнатите лица или институции са от която и да било друга държава-членка на ЕС. Незабавно бих уведомил председателя на Сметната палата и бих уведомил Европейската служба за борба с измамите, като бих обърнал особено внимание на случая, за да предотвратя поставянето под въпрос на моята независимост.
Изпълнение на функциите
8. Какви следва да бъдат според Вас главните характеристики на една култура на добро финансово управление във всяка публична служба?
Разбирам, че доброто финансово управление на публичната служба изисква спазване и съблюдаване на основните принципи на публичното бюджетиране, особено по отношение на принципите на редовност, законност, прозрачност, ефективност, икономичност и ефикасност при оптимизирането на публичните средства. Настоящата икономическа обстановка прави още по-наложително прилагането на тези принципи. В този смисъл икономическата криза следва да се разглежда като възможност за усъвършенстване на финансовото управление на публичната служба, с цел да се гарантира, че всички разходи или инвестиции отговарят на правните норми, постигат преследваните от политическите органи цели и имат положително въздействие върху обществеността. Намаляването на разходите при едновременно запазване на качеството на публичната служба следва също така да се разглежда като един от основните принципи на културата на доброто публично финансово управление.
9. Съгласно Договора от Сметната палата се изисква да подпомага Парламента при упражняването на правомощията му за контрол на изпълнението на бюджета. Как бихте описали функциите си във връзка с докладването пред Европейския парламент, и по-специално пред неговата комисия по бюджетен контрол?
Предвид техническия характер на Сметната палата считам, че нейната основна мисия е да предоставя необходимата информация на Парламента, за да може той да изпълнява задълженията си за осъществяване на контрол, както е изразено във възложените му съгласно действащите правила задачи. В качеството ми на член на Сметната палата ще бъде мое задължение да гарантирам, че представените от Сметната палата доклади са верни, обективни, релевантни, точни и полезни на Парламента.
От съществено значение е да се поддържа добра комуникация, както в количествено, така и в качествено отношение, така че Сметната палата да бъде в състояние да работи в области, които представляват интерес за Парламента. Важно е да се гарантира непрекъснатостта на подобна комуникация и тя да обхваща отношенията (когато е приложимо) с докладчика или докладчиците на комисията по бюджетен контрол.
От съществено значение е да бъдем на разположение на Парламента, когато става въпрос за предоставяне на всякаква необходима информация или отговаряне на всякакъв вид искане.
10. Според Вас каква е добавената стойност на одита на изпълнението и как заключенията от одита следва да бъдат включени в процедурите за управление?
Считам, че добавената стойност на одита на изпълнението основно се състои в улесняването на ролята на контрол, изпълнявана от Парламента, и в предоставянето на препоръки за подобряване на управлението от страна на Комисията. Следователно одитите на изпълнението следва да се ръководят от принципите на ефективност, ефикасност и икономичност, като на практика се съсредоточават върху това да осигурят точна информация на техните ползватели относно въздействието и резултатите от използване на публичните средства, инвестирани в европейски програми. Важно е адекватното отчитане на степента на спазване на съгласуваните цели и необходимостта от извършените разходи.
Включването на резултатите от одита в процедурите за управление следва да бъде съпроводено от разработването на препоръки за подобряване на управлението на програми.
11. Как би могло да се подобри сътрудничеството между Сметната палата, националните одиторски институции и Европейския парламент (комисия по бюджетен контрол) относно одита на бюджета на ЕС?
За отправна точка трябва да ни послужи фактът, че бюджетните средства на ЕС идват от държавите-членки, което означава, че националните парламенти и националните одиторски институции (обикновено националните сметни палати) автоматично участват в процеса на одит.
Следва също да се има предвид, че една съществена част от разходите за европейски програми (над 80 %) се извършва от националните органи. Това прави изключително важно събирането на колкото е възможно повече информация относно дейностите на националните сметни палати.
Една мярка, която би могла да бъде полезна за насърчаване на сътрудничеството между тези органи, би била укрепването на ролята на контактния комитет на председателите на всички европейски сметни палати.
Считам, че Договорът от Лисабон ни предоставя много полезни инструменти за сътрудничество в тази област, особено що се отнася до ролята на националните парламенти. Следва да се отдаде приоритетно значение на задачата за подобряване на информацията и придаването на специфично съдържание на националния парламентарен контрол.
Основно изискване ще бъде насърчаването на съставянето и използването на декларации от страна на националните органи относно използването на европейските средства и одитите на тяхното изпълнение във всяка държава, правилно координирани и чрез използване на стандартизирани модели за изпълнение като средство за подобряване на равнището на сътрудничество между всички участващи агенции.
Други въпроси
Бихте ли оттеглили кандидатурата си, ако становището на Парламента е против назначаването Ви за член на Сметната палата?
Да, тъй като без подкрепата на Парламента не бих бил в състояние да изпълнявам задълженията си като член на Сметната палата.
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
23.11.2011 г.
Резултат от окончателното гласуване
+:
–:
0:
13
10
1
Членове, присъствали на окончателното гласуване
Jean-Pierre Audy, Inés Ayala Sender, Andrea Cozzolino, Tamás Deutsch, Jens Geier, Ingeborg Gräßle, Илиана Иванова, Monica Luisa Macovei, Jan Mulder, Jan Olbrycht, Crescenzio Rivellini, Georgios Stavrakakis, Søren Bo Søndergaard
Заместник(ци), присъствал(и) на окончателното гласуване
Zuzana Brzobohatá, Edit Herczog, Sidonia Elżbieta Jędrzejewska, Czesław Adam Siekierski, Derek Vaughan
Заместник(ци) (чл. 187, пар. 2), присъствал(и) на окончателното гласуване
George Sabin Cutaş, Leonidas Donskis, Pat the Cope Gallagher, Cristina Gutiérrez-Cortines, Marian Harkin, Sampo Terho
