ВЪПРОС С ИСКАНЕ ЗА УСТЕН ОТГОВОР H-0467/09
за времето за въпроси на месечната сесия през Декември 2009
съгласно член 116 от Правилника за дейността на ЕП
от
Georgios Toussas
към Комисията
Относно: Земеделски субсидии
Цифровизацията на земеделските парцели в Гърция, която трябваше да приключи през 2008 г., все още продължава и по технически причини е малко вероятно да бъде постигната до края на годината, в резултат на което съществува опасност земеделските производители да не получат полагащите им се субсидии. Предвид постоянния спад на цените на почти всички култури и животински продукти, който продължава вече втора поредна година, част от продукцията, за която е отделено време, работа и пари, остава непродадена и гние на полето, а същевременно много земеделски производители не получиха пазарната стойност на продукцията (праскови, вино, зърнени храни и т.н.), продавана на търговците и кооперациите, в резултат на което понастоящем субсидиите представляват почти половината от доходите на земеделските производители. Сега, когато съществува опасност субсидиите да не бъдат изплатени, оцеляването на земеделските производители и особено на тези от малък или среден мащаб, които са натрупали големи дългове и са в отчайващо финансово положение, е в критично състояние.
Комисията ще изплати ли незабавно всички субсидии, на които земеделските производители имат право, независимо дали цифровизацията е приключила или не, за да ги спаси от разорение и да им позволи да продължат да се занимават със земеделие?
