10.2.2011 B7-0126/2011 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявлението на заместник-председателя на Комисията/върховен представител на Съюза по въпросите на външните работи и политиката на сигурност
съгласно член 110, параграф 2 от Правилника на дейността
относно положението в Египет
Marielle De Sarnez
,
Marietje Schaake
,
Luigi de Magistris
,
Kristiina Ojuland
,
Louis Michel
,
Graham Watson
,
Ramon Tremosa i Balcells
,
Edward McMillan-Scott
,
Niccolò Rinaldi
,
Jelko Kacin
от името на групата ALDE
PE459.658v02-00 B7‑0126/2011 Резолюция на Европейския парламент относно положението в Египет
Европейският парламент ,
– като взе предвид предишните си резолюции относно Египет, и по-специално тази от 17 януари 2008 г.,
– като взе предвид Всеобщата декларация за правата на човека от 1948 г.,
– като взе предвид Международния пакт за граждански и политически права от 1966 г.,
– като взе предвид актуализираните през 2008 г. Насоки на ЕС относно защитниците на правата на човека от юни 2004 г.,
– като взе предвид развитието в Европейската политика за съседство (ЕПС) от 2004 г. насам, и по-специално изготвените от Комисията доклади за напредъка при нейното прилагане,
– като взе предвид Евро-средиземноморското споразумение за асоцииране между Европейския съюз и Египет, влязло в сила през юни 2004 г.,
– като взе предвид одобрения през март 2007 г. План за действие ЕС—Египет в рамките на ЕПС,
– като взе предвид съобщенията на Комисията от 11 март 2003 г. относно „Разширена Европа – съседни страни: нова рамка за отношенията с източните и южните ни съседи” COM(2003)0104 окончателен.
, от 12 май 2004 г. относно „Европейска политика за съседство – стратегически документ” COM(2004)0373 окончателен.
, от 4 декември 2006 г. относно „Укрепване на ЕПС” COM(2006)0726 окончателен.
, от 5 декември 2007 г. относно „Силна европейска политика за съседство“ COM(2007)0774 окончателен.
, както и от 12 май 2010 г. относно „Обстоен преглед на Европейската политика за съседство (ЕПС)” COM(2010)0207 .
,
– като взе предвид съвместното решение от април 2009 г. за предприемане на действия, насочени към подобряване на отношенията между ЕС и Египет, предложено от Египет през 2008 г.,
– като взе предвид заключенията на Съвета относно Египет от 31 януари 2011 г.,
– като взе предвид изявленията на ВП/ЗП Катрин Аштън относно положението в Египет, направени на 3 и 4 февруари 2011 г.,
– като взе предвид изявлението на група независими експерти на ООН в областта на правата на човека от 3 февруари 2011 г.,
– като взе предвид декларацията на председателя Ван Ромпьой от 4 февруари 2011 г. относно Египет и региона,
– като взе предвид изявлението от 4 февруари 2011 г. на върховния комисар на ООН по въпросите на правата на човека Navi Pillay относно текущото положение в Северна Африка,
– като взе предвид приетите от Египет препоръки в рамките на Всеобщия периодичен преглед на Съвета на ООН по правата на човека през 2010 г.,
– като взе предвид своите предишни резолюции от 19 януари 2006 г. относно Европейската политика за съседство (ЕПС), от 15 ноември 2007 г. относно укрепването на ЕПС, от 19 февруари 2009 г. относно „Процеса от Барселона: Съюз за Средиземноморието”, от 20 май 2010 г. относно Съюза за Средиземноморието, от 6 юли 2006 г. относно Европейския инструмент за съседство и партньорство (ЕИСП) и от 19 февруари 2009 г. относно прегледа на ЕИСП,
– като взе предвид член 110, параграф 2 от своя правилник,
A. като има предвид, че мирните демонстрации в Египет, а също така и в други арабски страни, които призовават за политическа, икономическа и социална промяна, изразиха силното желание на народа за реална демокрация и край на авторитарния режим; като има предвид, че протичащите в момента протести и събития, които започнаха в Тунис, доказват недвусмислено желанието на тези хора за промяна и демократични реформи,
Б. като има предвид, че демонстрациите разкриват стремежа на египетския народ към демократичен строй, основаващ се на принципа на правовата държава,
В. като има предвид, че започналите на 25 януари масови демонстрации в Египет доведоха до смъртта на стотици души, като в резултат от несъразмерното използване на сила от страна на правителствените сили за сигурност бяха ранени множество хора; като има предвид, че бяха задържани стотици хора, включително защитници на правата на човека и журналисти; като има предвид, че по площадите на основните египетски градове все още се провеждат широкоразпространени протести; като има предвид, че демонстрациите са в процес на набиране на сили,
Г. като има предвид, че първоначално мирните протести ставаха все по-жестоки, с атаките срещу демонстранти на въоръжени лица и проправителствени милиции, както и полицията, която изстрелва сълзотворен газ и гумени куршуми и използва водни оръдия,
Д. като има предвид, че правителството предприе безпрецедентния ход да прекъсне достъпа до интернет, за да заглуши призивите на демонстрантите и да ограничи свободата на изразяване на египетския народ; като има предвид, че европейски дружества, предоставящи услуги в сферата на мобилните телефони, съдействаха на правителството за изваждането от строя на мобилната телефонна мрежа; като има предвид, че излъчващият новини телевизионен канал „Ал Джазира“ беше забранен, а кореспондентските му бюра – затворени, без връзка с централата за страната, с цел да се попречи на масовата мобилизация и да се заглуши гласът на египетския народ,
Е. като има предвид, че от 3 февруари 2011 г. се извършват все повече нападения и арести на египетски и международни журналисти и защитници на правата на човека, в опит за възпиране на независимите репортажи за продължаващия протест и за създаване на среда, в която могат да се нарушават правата на човека, без тези нарушения да бъдат документирани и извън полезрението на египетските и международните медии; като има предвид, че тези актове на насилие вече доведоха до смъртта на Ahmed Mohammed Mahmoud d’Al-Ahram на площад „Тахрир” в Кайро,
Ж. като има предвид, че на 29 януари президентът Мубарак назначи началника на египетското разузнаване г-н Omar Souleiman за вицепрезидент; като има предвид, че вицепрезидентът проведе срещи с почти всички политически партии в Египет, но те отхвърлиха предложението на правителството за включването им в политически реформи, тъй като ги счетоха за недостатъчни,
З. като има предвид, че Евро-средиземноморското партньорство беше съсредоточено главно върху икономическите реформи, като следователно не беше в състояние да доведе до подобряване на защитата на човешките права и до реализиране на необходимите политически и институционални реформи; като има предвид, че Съюзът за Средиземноморието, от който се очакваше да засили политиката на ЕС в региона, се оказа неефективен с оглед на нарастващото недоверие и основните потребности на засегнатите хора,
И. като има предвид, че отношенията на ЕС следва да не се ангажират с партньорства с авторитарните режими и техните лидери и да не пренебрегват диалога с гражданското общество и демократичните сили по южното крайбрежие на Средиземно море,
Й. като има предвид, че насърчаването и зачитането на демокрацията, правата на човека и гражданските свободи са основни принципи и цели на ЕС и трябва да представляват споделени общи ценности в евро-средиземноморското пространство,
К. като има предвид, че Европейският парламент многократно е призовавал за отмяна на извънредното положение, за укрепване на демокрацията и за зачитане на правата на човека и основните свободи в Египет,
Л. като има предвид, че в своите заключения от 31 януари 2011 г. Съветът изрази отново своята подкрепа за един демократичен, плуралистичен и стабилен Египет, като ключов партньор на ЕС, отчитайки неговата важна регионална роля, и потвърди ангажимента си да съпроводи, посредством партньорство, процеса на трансформиране на Египет с мобилизиране, обновяване и адаптиране на съществуващите инструменти за подкрепа на политическите, икономически и социални реформи,
М. като има предвид, че настоящото положение в арабския свят е историческо събитие и представлява възможност за засилване на връзките между държавите от двата бряга на Средиземно море,
1. твърдо подкрепя основателните демократични стремежи, изразени от народа на Египет, както и в други арабски страни, като изразява солидарността си с мирните демонстранти и осъжда най-строго насилието и всички онези, които го прилагат и поощряват и се опитват да дестабилизират положението; поздравява безусловно младото поколение за неговия кураж и решителност, и по-специално младите жени на Египет;
2. изразява дълбоко съжаление поради големия брой хора, загубили живота си или получили наранявания по време на демонстрациите, като съчувства на семействата на жертвите и им изказва своите съболезнования;
3. настоятелно призовава египетските органи да гарантират упражняването на правото на мирни демонстрации, както и това, че правоприлагащите органи се въздържат от използването на ненужна и прекомерна сила срещу демонстрантите; припомня на египетските органи и сили за сигурност за задължението им да гарантират безопасността на всички граждани;
4. призовава за незабавното и безусловно освобождаване на всички затворници, осъдени поради техните убеждения, мирни демонстранти, наред с египетските и международните защитници на правата на човека, журналисти и адвокати, задържани в нарушение на международните задължения на Египет и в явно противоречие с ангажиментите, поети от вицепрезидента на Египет Omar Suleiman; във връзка с това настоятелно призовава египетските органи незабавно да разкрият местонахождението на задържаните лица и да гарантират, че те са защитени от всякакви форми на изтезания или друг вид малтретиране;
5. призовава египетските органи да възстановят напълно достъпа до интернет и да се въздържат от неговото прекъсване, както и от цензурирането на съобщителните мрежи, включително интернет и мобилните услуги, за да се гарантира, че гласът на египетския народ може да бъде чут, и категорично осъжда всички актове, свързани със сплашване, посегателство и тормоз над журналистите; във връзка с това призовава върховния представител да свика на среща египетския посланик в ЕС, както и всички посланици във всички други страни от ЕС, и да изиска от тях да гарантират безопасността на журналистите;
6. настоятелно призовава Египет да изпълни препоръките, приети през 2010 г. в рамките на неговия Всеобщ периодичен преглед от Съвета на ООН по правата на човека, и по-специално приетата от Египет препоръка за „ефективно гарантиране на упражняването на свободата на изразяване, сдружаване и участие в мирни събрания, както и на правото на участие в обществения живот и политиката, в съответствие със задълженията, посочени в Пакта за граждански и политически права”;
7. категорично осъжда тежките и сериозни нарушения на правата на човека, извършени в периода след 25 януари; призовава Съвета на ООН по правата на човека да проведе специално заседание, посветено на положението в Египет;
8. призовава за създаването на независима анкетна комисия, която да разследва нарушенията на силите за сигурност и прекомерното използване на сила и да заведе дела срещу отговорните за такива действия лица, като се гарантира справедлив съдебен процес; изтъква ролята, която могат да изиграят в това отношение механизмите на ООН в областта на правата на човека;
9. призовава за ускорен политически преход, с участието на всички демократични политически сили и на гражданското общество, с цел да се подготви почвата за преразглеждане на конституцията и закона за изборите, за свободни и честни избори, както и за установяване на истинска демокрация в Египет; поддържа становището, че обявеното оттегляне на президента Хосни Мубарак би трябвало да улесни този политически преход;
10. подчертава, че промяната в Египет изисква незабавен, сериозен и открит диалог с участието на всички политически сили, които спазват демократичните норми, както и на гражданското общество, а също така и на различните вероизповедания, който трябва да доведе до спешни, конкретни и решителни мерки, насочени към реализирането на съществени демократични реформи, и припомня важното значение на принципите, които трябва да се възприемат от всички политически сили в Египет, като например равенството между мъжете и жените и светската държава;
11. подчертава, че установяването в Египет на принципа на правовата държава ще трябва да обхване, като предварително условие, реформа на конституцията, което е единственият начин да се гарантира по-добро разпределение при разделението на правомощията, както и демокрация; отбелязва президентския указ, с който ще се създаде комисия, натоварена с изготвянето на измененията към членове 76 и 77 от конституцията, за да се променят условията по отношение на встъпването в длъжност като президент и да се ограничи самият мандат;
12. поощрява Европейската комисия да започне да се готви за намеса в случай на хуманитарна катастрофа в Египет, за да може да се предостави бързо хуманитарна помощ;
13. призовава за значителна и ефикасна подкрепа и насоки от ЕС за демократичното трансформиране, както и за икономическото и социално развитие в Египет, а също така и в други засегнати южни съседи, чрез мобилизиране, преразглеждане и адаптиране на съществуващите инструменти на ЕС, насочени към подпомагането на политически, икономически и социални реформи, по-специално ЕПС;
14. отново изразява пълната си подкрепа за правата на опозиционните водачи, като Ayman Nour от партията „El Ghad” и Osama Al-Ghazali Harb от „Партията на демократичния фронт”, особено на този критичен кръстопът в историята на Египет, когато либералите и демократите следва да изиграят решаваща роля в трансформацията от авторитарно управление в истинска демокрация;
15. във връзка с това приветства конструктивното изявление, направено от турския министър-председател Ердоган, който призова за преходна администрация в Египет, която да подпомогне прехода към демокрация и да предотврати възцаряването на допълнителен хаос;
16. призовава Европейския съюз да изиграе реална политическа роля, излизаща извън рамките на технологичната или дипломатическа помощ;
17. призовава държавите-членки на ЕС да не предоставят право на убежище на членове на репресивното египетско правителство, по-специално на членовете му, носещи отговорност за сериозното нарушаване на правата на човека;
18. приветства решението и регламента на Съвета от 7 февруари 2011 г. за налагане на замразяване на активите, притежавани или контролирани от лица, считани за отговорни за злоупотреба с държавни средства в Тунис, и лица, свързани с тях, и призовава Съвета да приеме същите мерки и по отношение на Египет;
19. изтъква, че извършваният в момента стратегически преглед на Европейската политика за съседство, както и по-нататъшното адаптиране на отношенията на ЕС с южните му съседи трябва в пълна степен да отчетат и отразят текущото развитие на събитията в региона; във връзка с това отбелязва, че текущите планове за действие трябва да се преразгледат радикално, като се включат ясни приоритети, придружени от стимули по отношение на политическите реформи;
20. счита, че следователно е крайно важно и неотложно да се преосмисли и преразгледа щателно стратегията на ЕС спрямо Средиземноморието и че тази нова стратегия следва да засили политическия диалог и подкрепата за всички демократични сили, включително действащите лица, представляващи гражданското общество; във връзка с това призовава Съвета да определи набор от политически критерии, които страните в рамките на ЕПС трябва да изпълнят, за да получат „статут на напреднала държава”; предупреждава да не се оказва подкрепа на авторитарните правителства в мюсюлманските държави;
21. призовава Съвета и Комисията да преразгледат ЕПС относно южните съседи, като предоставят необходимите средства и помощ за реален демократичен преход и положат основата за дълбоки политически и институционални реформи; подчертава, че при преразглеждането на политиката за съседство трябва да се отдаде приоритет на критериите, свързани с независимостта на съдебната система, зачитането на основните свободи и борбата срещу корупцията;
22. счита за изключително важна ролята, която финансовите инструменти на ЕС за външни действия за региона, в частност ЕИСП, ЕИДПЧ, както и Инструментът за стабилност, могат да изиграят в това отношение, и призовава за тяхното подсилване, така че да могат да се използват ефективно и последователно в тези извънредни обстоятелства; също така подчертава колко е важно да се разгледа незабавно въпросът за повишаването на цените на храните, а като цяло и продоволствената сигурност и развитието на селските райони;
23. призовава ЕСВД да разработи по спешност политика относно отношенията с фигурантите в авторитарните правителства, която да предвижда ангажимент и диалог във връзка с демократичните и хуманни ценности, като същевременно се забрани съхраняването или превеждането на пари в банки на ЕС, образованието на техни родственици в училища и университети в ЕС, както и пътуването в ЕС с цел развлечение;
24. изразява надежда, че развитието на събитията в Египет и в арабския свят като цяло няма да подкопае арабско-израелския мирен процес; призовава Египет да продължи да поддържа ангажимента си, свързан с изпълнението на активна и конструктивна роля, с цел да се направи опит и да се установи траен мир в Близкия изток, обръщайки специално внимание на израелско-палестинския конфликт и на палестинското помирение, както и за запазването на мирния договор между Египет и Израел; подкрепя отправения от представителите на Близкоизточната четворка призив до израелците и палестинците за преодоляване на препятствията пред мирния процес и постигане на мирно споразумение до септември 2011 г.;
25. възлага на своя председател да предаде настоящата резолюция на Съвета, Комисията, върховния представител, правителствата и парламентите на държавите-членки, египетските органи, Парламентарната асамблея на Съюза за Средиземноморието, върховния комисар на ООН по правата на човека и Съвета на ООН по правата на човека.
