14.9.2009 B7-0041/2009 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на Комисията
съгласно член 110, параграф 2 от Правилника за дейността
относно горските пожари през лятото на 2009 г.
Corinne Lepage
,
Chris Davies
от името на групата ALDE
PE428.645v01-00 B7‑0041/2009 Резолюция на Европейския парламент относно горските пожари през лятото на 2009 г.
Европейският парламент ,
– като взе предвид своята резолюция от 19 юни 2008 г. относно повишаване капацитета на Съюза за реагиране при бедствия;
– като взе предвид предходните си резолюции относно природните и предизвикани от човека бедствия както в рамките на Европейския съюз, така и извън него, с които призова Комисията и държавите-членки да осъществяват по-тясно сътрудничество по отношение на мерките за гражданската защита при природни бедствия с оглед избягването и свеждането до минимум на тяхното опустошително въздействие, по-специално чрез предоставяне на допълнителни средства за гражданска защита,
– като взе предвид Решение № 2007/162/ЕО, Евратом на Съвета за създаване на Финансов инструмент за гражданска защита,
– като взе предвид Решение № 2007/779/ЕО, Евратом на Съвета от 8 ноември 2007 г. за създаване на Финансов инструмент на Общността за гражданска защита (преработен текст),
– като взе предвид пилотния проект за засилване сътрудничеството между държавите-членки в борбата срещу горските пожари (бюджетен ред 07 04 04),
– като взе предвид подготвителната дейност за капацитет за бързо реагиране на ЕС (бюджетен ред 07 04 05),
– като взе предвид член 110, параграф 2 от своя правилник,
A. като има предвид, че с все по-горещите и сухи летни сезони в Европа горските и други видове пожари сред природата са повтарящо се явление, но все пак се различават драстично от година на година в интензитета и географското си разположение;
Б. като има предвид, че бедствията, които се случват в днешно време, често са с трансграничен характер и за справяне с тях е необходима многостранна и съгласувана реакция,
В. като има предвид, че механизмът на Общността за гражданска защита е единственият инструмент на Общността, позволяващ проявата на солидарност чрез незабавното реагиране на горските пожари и значими бедствия, засягащи държавите-членки,
Г. като има предвид, че неведнъж се е случвало горски пожари да засегнат едновременно няколко държави-членки и че при подобни обстоятелства държавите-членки не са били винаги в състояние да окажат помощ на друга държава-членка, призоваваща за помощ при борба с големи пожари, което прави необходимо засилването на капацитета за реагиране на равнище ЕС,
Д. като има предвид, че Тактическият резерв на ЕС за борба срещу горските пожари (EUFFTR), създаден по пилотния проект за засилване на сътрудничеството между държавите-членки в борбата срещу горските пожари, е дал ключов принос за подпомагане на засегнатите държави-членки в борбата срещу големите горски пожари,
1. изразява твърдо солидарност и съпричастност към близките на починалите и към жителите на пострадалите райони;
2. отбелязва, че през последните години е нараснала както честотата, така и сериозността на природните и причинените от човека бедствия;
3. подчертава, че редица от тези горски пожари са явно причинени от криминални деяния на палежи; следователно призовава държавите-членки да засилят наказателните мерки спрямо престъпни деяния, нанасящи вреди на околната среда като тези, предизвикващи горски пожари;
4. изтъква, че съществува нарастващото несъответствие между наличния капацитет на ЕС и необходимостта от гарантиране на солидарност на равнище ЕС чрез допълване на националния капацитет с цел подпомагане борбата при най-трудните ситуации;
5. изтъква ключовия принос на механизма на Общността за гражданска защита при подпомагане и улесняване на мобилизацията и координацията на гражданската защита по време на критичните ситуации;
6. изтъква, че Тактическият резерв на ЕС за борба срещу горските пожари (EUFFTR), създаден по пилотния проект за засилване на сътрудничеството между държавите-членки в борбата срещу горските пожари, е пример за европейска добавена стойност, която е запълнила несъответствията в капацитета по ефикасен и разходно ефективен начин;
7. изразява неодобрение относно факта, че Комисията и Съветът не са планирали финансови ангажименти за 2010 г., за да се продължи подготвителната дейност относно вече създадения през 2008 и 2009 г. капацитет за бързо реагиране на ЕС;
8. призовава Комисията незабавно да докладва относно пилотния проект, за да се засили сътрудничеството между държавите-членки в борбата срещу горските пожари и подготвителната дейност за капацитет за бързо реагиране на ЕС, и призовава за внасяне на законодателни предложения, с които да се създаде истински капацитет на Общността за реагиране при бедствия, обхващащ горските пожари и други видове бедствия;
9. изтъква, че подходът на Съюза следва да обхване пълния бедствен цикъл, от превенцията до възстановителните дейности, и всички видове природни бедствия, в това число силното засушаване, горските пожари, наводненията и бурите;
10. настоятелно приканва държавите-членки да подобрят своя капацитет за превенция;
11. възлага на своя председател да предаде настоящата резолюция на Съвета, Комисията и парламентите на държавите-членки.
