P6_TA(2007)0575
Обновена политика на ЕС в областта на туризма
A6-0399/2007
Законодателна резолюция на Европейския парламент от 29 ноември 2007 г. относно обновена политика на ЕС в областта на туризма: към по-силно партньорство за европейски туризъм ( 2006/2129(INI) )
Европейският парламент
, –
като взе предвид съобщението на Комисията, озаглавено "Обновена политика на ЕС в областта на туризма: към по-силно партньорство за европейски туризъм" ( COM(2006)0134 ),
–
като взе предвид съобщението на Комисията, озаглавено "Дневен ред за устойчив и конкурентоспособен европейски туризъм"(COM (2007)0621) ("Дневен ред 21")
–
като взе предвид резолюцията си от 8 септември 2005 г. относно новите перспективи и предизвикателства за устойчив европейски туризъм ОВ C 193 E, 17.8.2006 г., стр. 325.
,
–
като взе предвид член 45 от своя правилник,
–
като взе предвид доклада на Комисията по транспорт и туризъм и становищата на Комисията по култура и образование и Комисията по регионално развитие ( A6-0399/2007 ),
A.
като има предвид, че туризмът е упоменат веднъж в Договора за ЕО като дейност, която може да подлежи на "мерки" (член 3 от Договора за ЕО), но не се предполага, че попада в компетенциите на ЕС, нито да е сред политиките на ЕС;
Б.
като има предвид обаче, че е от компетенцията на Общността да предприема мерки, за да гарантира ефикасното функциониране на вътрешния пазар, включително на туристическите услуги (член 95 от Договора за ЕО), като подходът за защита на потребителите е особено уместен в този контекст;
В.
като има предвид, че туристическият сектор се намира в пресечната точка на много политики на ЕС, които имат съществено отражение върху неговата ефикасност и способността му да допринася за растежа, заетостта и за социалното и териториално сближаване;
Г.
като има предвид, че въпреки че в горепосочената си резолюция Парламентът определи ръководните принципи на устойчивата европейска политика в областта на туризма следва да се обърне внимание на някои от аспектите на тази политика, за да се превърнат в действителност по-бързо;
Д.
като има предвид, че групата за устойчивост на туризма представи през февруари 2007 г. доклад относно основните насоки, които служат като основа за Комисията при изготвянето на "Дневен ред за устойчив и конкурентоспособен европейски туризъм";
Е.
като има предвид, че не беше възможно да се разработи последователен комплексен подход за туризма на равнище ЕС, което доведе до затруднения и недостатъчно развитие на този сектор, както и до нарастваща опасност от загуба на пазарния дял на Европа в този сектор;
Ж.
като има предвид, че екологичното и социално измерение на туризма трябва да бъде силно подчертано в интерес на устойчивостта;
З.
като има предвид, че положението в някои известни европейски туристически дестинации се влошава и там понякога се случват бурни и размирни инциденти, които ги правят по-малко привлекателни;
И.
като има предвид, че Договорът за фукционирането на Европейския съюз в своя нов член 176б предоставя на ЕС и по-специално на Европейския парламент по-широки компетенции в областта на туризма;
Й.
като има предвид, че следва да се подчертае важната роля, която туризмът може да играе за насърчаване на социалното включване и интеграция на най-необлагодетелстваните групи от населението;
Туризъм и визова политика на ЕС
1.
Подчертава значението на туризма за Европа, включително на туризма от трети страни;
2.
Подчертава, по-специално, необходимостта от опростяване на процедурите по кандидатстване за виза на реципрочна основа и намаляване на разходите за входни туристически визи за всяка държава-членка;
3.
Подчертава възможността заинтересованите държави-членки да използват Регламент (ЕО) № 1931/2006 на Европейския парламент и на Съвета от 20 декември 2006 г. за определяне на правилата за местния граничен трафик на външните сухопътни граници на държавите-членки и за изменение на разпоредбите на Шенгенската конвенция ОВ L 405, 30.12.2006 г., стр. 1.
, като нов инструмент за улесняване на туризма от съседни трети страни;
4.
Приканва държавите-членки, които са страна по Шенгенското споразумение да създадат общи консулски бюра за издаване на визи на кандидатстващи от страни, които не са държави-членки на ЕС, за да гарантират, че тези бюра имат същите методи на работа и прилагат същите визови критерии както и за да подобрят приема на кандидатстващите за виза, например, с управлението на назначени дати за интервюта, на начина за провеждане на интервюта и на крайния срок за обработката на заявленията за визи, тъй като това ще доведе до значителни бюджетни икономии за държавите-членки;
5.
Подчертава необходимостта от преразглеждане на броя и вида на документите, които се изискват от кандидатите за виза в предложението за създаване на Визов кодекс на Общността Предложение на Комисията от 19 юли 2006 г. за Регламент на Европейския парламент и на Съвета за установяване на Визов кодекс на Общността ( COM(2006)0403 ).
;
6.
Силно препоръчва във визовата политика на ЕС да съществува презумпция, за издаването на многократни входни визи;
7.
Изтъква, че дългосрочните визи с валидност най-малко една година са необходими за туроператорите и транспортните компании, за да могат да наемат подходящ персонал с цел да отговорят на потребностите на техните клиенти; настоява за необходимостта да се поддържа и подобрява получаването на групови визи;
8.
Призовава шенгенските държави-членки да опростят процедурите за кандидатстване за шенгенска виза за туристи, на които вече са били издавани визи за държави от ЕС извън Шенген или, които вече са пристигнали в тези държави, и призовава държавите-членки извън Шенген да направят същото по отношение на притежателите на шенгенски визи;
9.
Признава обаче, че опростяването и хармонизирането на процедурите по кандидатстване за виза и, като цяло, улесняването на влизането на туристи от трети страни в ЕС, трябва да съответства на правилата за сигурност, изисквани за борба срещу нелегалната имиграция, тероризма и организираната престъпност, по-специално срещу презграничната престъпност;
Статистика
10.
Припомня, че съществува безусловна необходимост от достатъчна, надеждна, съизмерима и актуална информация за туризма, за да могат да се вземат ключови стратегически и управленски решения в публичния и частния сектор, както и необходимост от разработването на достатъчни съпътстващи мерки и насоки на равнище ЕС, за да се гарантира, че Европа отново се превръща в конкурентноспособна и остава първостепенна дестинация в международен план;
11.
Приканва да се преразгледа Директива 95/57/EО на Съвета от 23 ноември 1995 г. относно събирането на статистическа информация в областта на туризма OВ L 291, 6.12.1995 г., стp. 32.
, за да се осигури по-добро хармонизиране на събирането на данни от държавите-членки, както във връзка с количествените, така и с качествените аспекти за предоставяне на данни;
12.
Приветства инициативата за модернизиране на правната рамка, отнасяща се до туризма чрез нов регламент, който да бъде еднообразно прилаган в целия ЕС; отбелязва, че тази реформа следва да се проведе бързо;
13.
Приканва Комисията да проучи възможностите за насърчаване на държавите-членки при прилагането на сателитните сметки за туризма (ССТ), тъй като тези инструменти позволяват туризмът да бъде сравнен по подходящ начин с другите икономически сектори и могат да съдействат за по-доброто разбиране на истинския обхват и стойността на туристическата индустрия;
14.
Подчертава, че трябва да се повиши осведомеността за значението, което има туризмът за икономиката и регионалното развитие; призовава държавите-членки да приемат изцяло ССТ и да актуализират годишно статистическите данни, за да гарантират, че са налице навременни и адекватни данни в подкрепа на пълноценното и безпроблемно включване на туризма в икономическата политика и политиката на заетостта;
15.
Настойчиво призовава Комисията да разгледа необходимостта от събиране на статистическа информация и данни за качество, за да позволи извършването на оценка за въздействие на туризма върху икономиката, околната среда и качеството на живот на жителите на известните туристически дестинации;
16.
Призовава Комисията да публикува доклад за различните действащи национални схеми за опазването на специалните природни и исторически обекти чрез разпоредби за градско планиране и строителство и, ако не е предвидено друго, да насърчава най-добрите практики в тези области чрез публикуване на основни насоки;
17.
Призовава Комисията да изготви хармонизирана таблица за оценка, която да опише състоянието на природните и исторически обекти, по-специално, въздействието на туристите върху тези обекти, с оглед да се регулира броя на посещенията им и да се гарантира, че те са съхранени по подходящ начин и предадени на бъдещите поколения;
18.
Призовава настоятелно държавите-членки да насърчават регионалното планиране, което ще помогне да се избегне спешната нужда от предприятия, приспособени за масовия туризъм, които оказват силно неблагоприятно влияние върху опазването на природата и културното и историческо наследство и, които нито са част от, нито включват местните общности;
Хармонизиране на стандартите за качество при туристическо настаняване в Европа
19.
Отбелязва многобройните схеми за класификация в държавите-членки и счита, че това състояние, от гледна точка на потребителя, оказва отрицателно въздействие върху надеждността и прозрачността на тази индустрия;
20.
Отбелязва, че потребителите гледат на системата за класификация като на важен инструмент при избора на хотел или друг вид настаняване; ето защо счита, че е важно точна информация за смисъла на класификацията в различните страни да бъде лесно достъпна за потребителите и да отчита точно техните потребности;
21.
Счита, че е препоръчително и възможно да се изготви обща основа и общи критерии за потребителите, за да могат те да направят избор въз основа на ясни и проверими критерии за класификация, когато решат да пътуват в чужбина;
22.
Отбелязва в тази връзка, че като се имат предвид многобройните критерии в някои национални и регионални системи, с опростяването на настоящите стандарти би се постигнала целта за изясняване и улесняване на информацията за потребителите и биха се осигурили по-добри нива на прозрачност с оглед на туристическото настаняване;
23.
Призовава европейската индустрия в областта на хотелиерството и ресторантьорството да:
−
продължи установяването на бази за сравнение за ключовите аспекти на различните класификационни системи и усилията си за сближаване на тези системи, без да се разрушават съществуващите, което би било в ущърб на потребителите и на индустрията,
−
продължи усилията си за улесняване на смисъла на понятието "звезди" в различните държави-членки,
−
да информира редовно институциите на Общността за постигнатия напредък;
24.
Приканва местните, регионални и национални органи, когато съдействат на системите за класификация, да подкрепят, в рамките на подходящите публично/частни партньорства, настоящата работа на европейската индустрия за хотелиерство и ресторантьорство, както по отношение на прозрачността, така и на сближаването, чрез установяването на бази за сравнение за съществуващите системи за класификация;
25.
Съзнава, че би било много трудно да се постигне обща система за класификация на равнище на ЕС, като се има предвид разнообразието от категории хотели и туристическо настаняване в резултат на местни изисквания, култури и чувствителност и предвид много различните структури на настоящите планове за класификация;
26.
Въпреки това счита, че съвкупността от насоки, основаващи се на общи и еднообразни критерии за целия Европейски съюз, би взела предвид интересите на потребителя, като в същото време се зачитат околната среда и местните характеристики;
27.
Призовава Комисията, в сътрудничество с европейските хотелиерски и кетърингови организации като HOTREC (Хотели, ресторанти и кафенета в Европа) и заедно с европейските организации за защита на потребителите, да състави методология за създаване на такива минимални стандарти за безопасност и качество на услугите за настаняване; подчертава, че подобна методология би могла да включва въвеждането на оценка на ЕО за настаняване, която би обхванала общи паневропейски критерии, които да дадат увереност на потребителите относно минималното ниво на качество, което може да се очаква, независимо от посещаваната държава-членка;
Системи за управление на качеството
28.
Приканва европейската хотелиерска и ресторантьорска индустрия да продължи да работи за създаването на европейска инстанция, която да упражнява контрол върху схемите за управление на качеството и, която да информира редовно институциите на Общността за постигнатия напредък;
29.
Насърчава заинтересованите участници от европейската хотелиерска и ресторантьорска индустрия да продължат да развиват европейски стандарти, целящи, освен другото, да улеснят предаването на информация на получателите и да подобрят качеството на предоставените услуги; както и призовава Комисията и държавите-членки да подкрепят усилията им, когато е необходимо;
30.
Призовава местните, регионалните и националните органи, когато участват в схемите за качество, да подпомагат в рамките на подходящи публично/частни партньорства, настоящата работа на европейската хотелиерска и ресторантьорска индустрия във връзка с европейската инстанция относно схемите за управление на качество;
31.
Приветства факта, че маркировките за опазване на околната среда се увеличават, но счита, че умножаването на маркировките на местно ниво може да заблуди туристите и да се отрази на прозрачността, като доведе до необходимостта от по-добра информация за туристите и утвърждаването на настоящите маркировки, за да се осигури по-добро международно разпознаване;
32.
Призовава Комисията, в сътрудничество с HOTREC - Европейска хотелиерска и ресторантьорска асоциация - да насърчава процесите на маркиране, предприети в различните държави-членки и да насърчава моделите за качество, които са се доказали като успешни на други места, (например Qualmark в Нова Зеландия), за да се подобри публичността;
33.
Призовава Комисията, държавите-членки и заинтересованите участници да дадат своя принос за подобряването на устойчивия процес на маркиране въз основа на икономически, социални, териториални, екологични и културни критерии, чрез примери и пренос на най-добра практика и насърчаване на инициативи от лидери в индустрията;
34.
Призовава Комисията и държавите-членки да насърчават използването на екомаркировки за туристически съоръжения, обекти и услуги;
Защита на потребителите
35.
Съзнава, че все повече туристи резервират своите пътувания (транспорт, настаняване и т. н.) пряко по електронен път, като избягват посредници – туроператори и пътнически агенти – чийто пазарен дял намалява (от 98 % през 1997 г. до 60 % през 2007 г.), но които все още са предмет на много строг правен режим като Директива 90/314/EИО от 13 юни 1990 г. относно пакетните туристически пътувания, пакетните туристически ваканции и пакетните туристически обиколки ОВ L 158, 23.6.1990 г., стр. 59.
; подчертава, че тази аномалия следва да бъде коригирана с включването в Директива 90/314/EИО на всички интернет страници, които предлагат повече от една продажбена услуга, като тези предложени от авиокомпании с ниски такси и други участници на този пазар;
36.
В тази връзка приветства работния документ на Комисията от 26 юли 2007 г. относно преразглеждането на Директива 90/314/EИО, който поставя въпросите за различните регулаторни режими, които се прилагат за традиционните туроператори и доставчици на динамични пакетни туристически пътувания по интернет;
37.
Подчертава нарастващата роля на новите технологии в туристическата индустрия, по-специално при продажбата на туристически продукти, както и за повишаването на стойността на стоки и събития с културно значение;
38.
Счита, че бързото развитие на използването на информационните технологии при туристическите услуги налага необходимостта от рамка за защита на потребителите и на личните данни при електронните резервации, която би могла да се основава на предварителен анализ на този пазар от Комисията; счита, че тази рамка следва да гарантира, че правата и личните данни на онлайн потребителите са защитени и, че потребителите получават информация, която е вярна, актуална, недвусмислена и не е подвеждаща; поради това препоръчва в интерес на защитата на потребителите, сертификация на обектите, които предоставят информация и предлагат туристически услуги (резервация и плащане) от електронно естество;
39.
Подчертава положителната роля на организации в тази област, които работят в сферата на социалния туризъм, чиито дейности следва да се насърчават и подкрепят;
40.
Приветства предложението на Комисията от 7 юни 2007 г. за директива на Европейския парламент и на Съвета относно защитата на потребителите по отношение на някои аспекти на временното ползване на собственост, дългосрочните ваканционни продукти, препродажбата и замяната ( COM(2007)0303 ), която има за цел да разшири приложното поле на съществуващата регулаторна рамка, за да включи нови дългосрочни ваканционни продукти, които се появиха на пазара през последните години и някои транзакции като препродажба и замяна, свързани с временното ползване на собственост; счита, че предложението ще подобри защитата на потребителите в туристическия сектор и ще създаде равни условия за конкуренция, като защитава честните професионалисти в индустрията с временно ползване на собственост от нелоялна конкуренция;
41.
Изразява съжаление от липсата на специфичен правен акт относно безопасността на услугите, който е от първостепенно значение в туристическия сектор и приканва Комисията и държавите-членки да преценят възможността този въпрос да бъде разгледан, за да се отговори на изразената загриженост от своите членове;
42.
Приканва Комисията да проведе европейска насърчителна кампания за пътна безопасност, като се обърне внимание на новите общи мерки за контрол, за да се информират туристите за различните разпоредби, които се прилагат в държавите-членки, различни от собствената им страна на пребиваване;
43.
Приканва Комисията да опрости процедурите на анализ на рисковете и критичните контролни точки (НАССР) и да вземе предвид нуждите на малките предприятия, с по-специално внимание на микропредприятия;
Здравен туризъм
44.
Подчертава значението на използването на всички налични програми на Общността, включително на Втората програма за действие на Общността в областта на здравеопазването(2008-2013) Решение № 1350/2007/ЕО на Европейския парламент и на Съвета от 23 октомври 2007 година за създаване на втора Програма за действие на Общността в областта на здравето (2008‐2013 г.) (ОВ L 301, 20.11.2007 г., стр. 3).
, за да се насърчи здравния туризъм;
45.
Подчертава, че застрахователният сектор трябва да играе по-голяма роля за подпомагане на здравния туризъм; освен това подчертава, че застрахователният сектор следва да бъде подкрепен при намирането на решения за трансгранично сътрудничество с цел финансиране на здравния туризъм;
46.
Счита, че във връзка със западането на здравния туризъм, е нужно приемането на специфична директива на Общността, която да определи признаването и употребата на хидротермални курорти и, като цяло, ролята на здравния туризъм и на балнеолечението в рамките на туристическите структури в различните държави-членки – различни от здравните, социалноосигурителните и застрахователните аспекти – също така чрез предоставяне на достатъчни финансови средства, за да се позволи на стратегически важен сектор от икономиката на държавите-членки да започне подходящ процес на развитие, който да увеличи значително нова пряка и непряка заетост;
Достъпен туризъм
47.
Приветства инициативите за координиране на европейско равнище на информацията относно достъпния туризъм, което би позволило на туристите с намалена подвижност и на техните семейства да открият информация относно достъпността на туристическите дестинации; призовава всички държави-членки, доставчиците на туристически услуги и националните и местни туристически организации да се присъединят и/или да подкрепят този вид инициативи;
48.
В същото време приканва Комисията и държавите-членки да разгледат възможността за изготвянето на харта за правата и задълженията на европейските туристи, с оглед на размирни и бурни инциденти, причинени от европейски туристи в европейски туристически дестинации, а също така на европейски правила за поведение на туристическите предприятия;
49.
Призовава Комисията и държавите-членки да започнат процес за установяване на схема за знак на ЕО "достъп за всички", който би гарантирал достъпа до основни съоръжения за туристи с намалена подвижност и, който би обхванал предложения, отнасящи се например до настаняване, ресторанти, свободно време и национални обекти, салони, паметници, музеи и др.;
50.
Подчертава освен това необходимостта от защита, съхраняване и възстановяване на европейското културно наследство; и приканва за по-строго управление на тези обекти и на условията, при които те се посещават и за по-сериозни усилия за подобряване на достъпа на хора с увреждания, чийто брой нараства при пътуванията с развлекателна цел;
51.
Призовава Комисията да състави проект на съобщение с план за действие относно подобряването на такъв знак на ЕО "достъп за всички" въз основа на вече извършената работа, на опита и най-добрите практики на национално и местно равнище, като вземе предвид вече постигнатото на равнище ЕС в областта на транспорта;
52.
Отбелязва, че достъпността на туристическите дестинации е въпрос, който също е свързан с извършвани или налични транспортни услуги; поради това призовава Комисията, за целите на новата европейска туристическа политика и развитието на европейската политика в областта на транспорта, да отчете надлежно пречките, които се отразяват на достъпността на районите със специфични природни и географски характеристики като крайно отдалечените райони, островни и планински райони и слабо населените северни райони;
Социален, икономически екологично устойчив туризъм
53.
Отбелязва необходимостта от нова политика в областта на туризма, която да превърне европейския туризъм в устойчив в икономически, социален, териториален, екологичен и културен план; в тази връзка подкрепя специфичните стъпки, предвидени от Комисията за насърчаване на икономическата и социална устойчивост на европейския туризъм; и приветства Комисията за поемане на инициативата за изготвяне на "Дневен ред за устойчив и конкурентоспособен европейски туризъм";
54.
Приветства факта, Комисията приканва за насърчаване на устойчивостта в туризма и подчертава, че социалната, икономическа и екологична устойчивост е основна предпоставка за развитието и поддържането на всяка туристическа дейност;
55.
Настоява за необходимостта от подкрепа и насърчаване на по-устойчиви и социално отговорни практики в областта на туристическата индустрия и оценка на ефективността им, така че индустрията да получи по-голямо значение в обновената Лисабонска стратегия;
56.
Подчертава, че устойчиво развитият туризъм трябва да предлага на местните икономики (по-специално в необлагодетелстваните региони), дългосрочен източник на средства, да подпомага насърчаването на стабилната заетост с правомощия и да подкрепя други икономически дейности (нагоре и надолу по веригата), като в същото време той трябва да гарантира и насърчава културното, историческо, ландшафтно и екологично наследство;
57.
Приветства инициативата на Комисията да предложи "Дневен ред за устойчив и конкурентоспособен европейски туризъм" за туризъм като основа на туристическата политика; призовава Комисията да предостави на държавите-членки ръководство, което да направи възможно подобряването на политическата координация в развитието на туризма на национално, регионално и местно ниво и утвърждаването на устойчивостта на туристическите дейности;
58.
Подчертава, че заплахите за околната среда, по-специално емисиите на въглероден двуокис, изискват туристическата индустрия да бъде включена в образованието на туристите по въпросите за околната среда, когато се изготвя екологична политика;
59.
Счита, че туризмът е отчасти отговорен за вредите, нанесени на околната среда, което е свързано с нарастващия брой на извършените пътувания, настойчиво подчертава, че представителите в областта на туризма следва да се включат в дейности, свързани с въпроси за околната среда и планирането им;
60.
Призовава Комисията да сътрудничи със съседните страни (Източна Европа и региона за евро-средиземноморско развитие) и страните, включени в ЕПД (Европейска политика на добросъседство) в областта на туризма и да подкрепя занапред развиващите се страни с ниски и средни доходи, посредством преките инвестиции на ЕС в чужбина и смесени предприятия в областта на туризма, в съответствие със стратегията за развитие на устойчив туризъм;
Права на пътниците
61.
Счита, че на равнище ЕС съществува значителен набор от правила относно правата на пътниците в областта на въздушния транспорт, които спомагат за достъпността и предлагат справедлива компенсация в случай на забава и отмяна, а също така и в случай на злополука;
62.
Подчертава обстоятелството, че се стреми в момента да осигури създаването на съществени допълнителни разпоредби, така че да консолидира тези права, отнасящи се за пътниците, ползващи железопътен и корабен транспорт и, за да гарантира хармонизирана система на равнище на ЕС;
63.
Призовава Комисията и държавите-членки да осигурят предоставянето на информация на пътниците и, по-специално, правилното прилагане на тези права на пътниците, в частност правата на ползващите въздушен транспорт пътници, както и да гарантират, че са осигурени за тази цел лесно достъпни арбитражни механизми от държавите-членки в случаите, когато неизправният оператор не заплати вредите;
64.
Призовава Комисията да обмисли подход, чрез който ЕС би могъл да предложи защита на пътниците, изоставени от неизправен чартърен оператор, посредници или превозвачи на редовни полети, в резултат на банкрут или преднамерена злоупотреба; предлага да се изготви черен списък за тези оператори в целия ЕС въз основа на ясно определени критерии от Комисията, след консултации с транспортни и/или туристически оператори и организации за защита на потребителите;
Популяризиране на европейските туристически дестинации
65.
Приветства факта, че порталът за европейските туристически дестинации беше изготвен с помощта на средства, отпуснати от Комисията; призовава Комисията да продължава да подпомага популяризирането на Европа като туристическа дестинация или като сбор от атрактивни туристически дестинации, например чрез въвеждането и публикуването на знак "Европа" и чрез организирането на мерки и канали за събиране на информация за европейските туристически дестинации и в последствие, разпространяването ѝ сред работещите в туристическата индустрия извън Европа;
66.
Приветства прилагането на процедура за определяне на годишна отлична европейска туристическа дестинация (европейска отлична дестинация), както беше предложено в горепосочената му резолюция; счита че тези инициативи са ценни с това, че придават повече публичност на разнообразието и богатството на европейските дестинации; подчертава идеята, че когато това е възможно, ЕС следва да популяризира тези по-малко известни дестинации, по-специално в новите държави-членки;
67.
Защитава идеята, че с оглед на необходимостта от запазване на качеството на туризма в известните европейски туристически дестинации, тази инициатива следва да бъде използвана за развитието на отговорен и устойчив туризъм във всички туристически региони на ЕС;
68.
Призовава Комисията и държавите-членки, като се има предвид, че презграничната инфраструктура е от съществено значение за европейския туристически сектор, да подобрят тези инфраструктури, включително вътрешните водни пътища за отдих;
69.
Призовава Комисията да популяризира по-енергично европейското наследство в областта на транспорта и промишлеността;
70.
Насърчава поради това инициативите, целящи да утвърдят европейското културно наследство, като културните маршрути на Съвета на Европа и настоява да се повиши популярността им; предлага в тази връзка да бъде подпомогнато създаването на знак за европейско наследство с цел да се подчертае стойността на европейското измерение на обектите и паметниците на ЕС;
71.
Подчертава спешната необходимост от защита на традиционната култура и по-специално на застрашените от изчезване народни изкуства, занаяти, професии и познание, които са особено важни за съхраняването на националната идентичност и привлекателността на селските региони за туристите;
72.
Призовава Комисията да развива европейските дестинации в държавите, където силният сезон съвпада със слабия сезон в Европа, и да разгледа възможността за одобряване на споразумения като например меморандум за разбирателство с тези трети страни, за да се развият туристически потоци с оптимизирано сезонно разпределение;
73.
Призовава Комисията да подчертае културното измерение на европейския туризъм като популяризира европейските обекти, определени от ЮНЕСКО за световно културно наследство в качеството им на свидетелства за европейската култура;
74.
Призовава настойчиво Комисията да популяризира презграничничната възпоменателна колоездачна обиколка по протежението на бившата желязна завеса, като пример за "подходяща за околната среда мобилност" в областта на туризма и като символ на обединението на Европа;
Развитие на туризма
75.
Призовава настойчиво Комисията, държавите-членки, регионите, местните органи и туристическата индустрия да координират политиките с пряко или непряко въздействие върху туризма, да сътрудничат по-тясно помежду си и да използват по-добре наличните европейски финансови инструменти за периода 2007 - 2013 г., с оглед развитието на европейския туризъм, като се обърне внимание на конкурентноспособността на туристическата индустрия и туристическите дестинации, развитието на туристическите предприятия, услуги, съоръжения, създаването на работни места, мобилността и професионалното обучение в туристическия сектор и икономическото разнообразие и развитие на европейските региони, по-специално на по-необлагодетелстваните региони;
76.
Призовава Комисията да изготви доклад за въздействието, което е възможно да имат дейностите и предложенията в областта на други политики на Общността върху туристическата индустрия, за да се приеме цялостен и комплексен подход в сектора и, за да се избегне раздробяването на Европейската политика за туризъм;
77.
Приканва всички заинтересовани участници да насърчат туристическите дестинации в страните-кандидати да се присъединят към ЕС, но настоява за необходимостта от свързване на всички отпуснати средства от ЕС за туризма с насърчаването на стандарти за високо качество при предоставянето на туристически услуги;
78.
Наясно е с предимствата на организираните ваканции с автобус за туристи с по-ниски доходи и за развитието на туризма в региони, които не са обслужвани от местните летища или железопътен транспорт; обръща внимание на специфичното състояние на малките и средни автобусните компании по отношение на Регламент (ЕО) № 561/2006 на Европейския парламент и на Съвета от 15 март 2006 г. за хармонизирането на някои разпоредби от социалното законодателство, отнасящи се то автомобилния транспорт OВ L 102, 11.4.2006 г., стр. 1.
, по-специално за двупосочни пътувания; призовава Комисията да разгледа този специфичен въпрос, като проучва възможностите за отлагане на времето за почивка след двупосочни пътувания (надвишаващо 12 дни);
79.
Подчертава, че малките и средни предприятия би следвало да бъдат по-сериозно включени в свързаното с туризма предприемачество и, че следва да се намерят възможности за опростяване на процедурите за получаване на финансова подкрепа; подчертава освен това, че следва да бъдат въведени обучение, спонсорирано от ЕС и курсове за прилагане на най-добри практики в региони, по-специално в новите държави-членки;
80.
Предлага Комисията да проучи възможността за "паспорт за пътуване на младежи" за младите европейци, които получават стипендии по програмите Еразмус, Леонардо или Комениус или, които извършват доброволни граждански услуги в ЕС, за да бъдат улеснени при пътуване и опознаване на приемната страна;
81.
Подчертава, че предвид на това, че програмата Леонардо да Винчи е единствена по рода си в туристическия сектор на много страни, тези възможности следва да се развиват и насърчават; подчертава, че това би довело до сериозно подобряване в образователната програма; подчертава, че освен прилагането на програмата, следва да се проведе проучване за постигнатите резултати;
Други въпроси
82.
Още веднъж обръща внимание, че предвид на мащаба на предстоящото изменение на демогрофската структура на ЕС, е необходимо прилагането на европейска туристическа програма за пенсионери извън сезона, което би подобрило качеството на живот на възрастните граждани в ЕС, би създало заетост и предизвикало по-голямо търсене и растеж в европейската икономика; счита, че програмата би могла да се нарече Одисей;
83.
Одобрява плановете на Комисията за улесняване на сътрудничеството на участници, които подпомагат придобиването на знания, като университети, изследователски институти и публични и частни центрове в областта на туризма и за насърчаване на мобилността в Европа чрез подкрепата на траснационално обучение, стажове и обмени и посредством разработването на методи, материали и съдържание на обучението;
84.
Призовава Комисията да изиска да се извърши цялостна оценка на въздействието във връзка с идеята за разпределяне на европейските празнични дни по дати и на регионална основа;
85.
Подчертава необходимостта от подкрепа на Общността в полза на държавите-членки, чиято туристическа индустрия е била засегната от природни бедствия;
86.
Подчертава значението на езиковото разнообразие в политиката за туризъм и насърчава разпространението на информация относно обектите, които могат да се посетят на възможно най-голям брой езици на държавите-членки;
o
o o
87.
Възлага на своя председател да предаде настоящата резолюция на Съвета, на Комисията и на правителствата и парламентите на държавите-членки.
