P7_TA-PROV(2011)0442
Подготовка на заседанието на Европейския съвет (23 октомври 2011 г.)
B7-0534/2011
Резолюция на Европейския парламент от 13 октомври 2011 г. относно подготовката на Европейския съвет (23 октомври 2011 г.)
Европейският парламент
, –
като взе предвид изявлението относно състоянието на Съюза от 28 септември 2011 г.,
–
като взе предвид член 110, параграф 2 от своя правилник,
1.
Изразява убеждението си, че предстоящото заседание на Европейския съвет е от голямо значение и трябва окончателно и решително да посочи пътя напред;
2.
Призовава председателя на Комисията да представи цялостен план с ясна пътна карта, в която да бъдат изложени отделните фази за изпълнението му;
3.
Настоява този план да се основава изцяло на общностния метод и да предвижда използването на съществуващите институционални структури;
4.
Подчертава необходимостта, този план да има ясна времева рамка, с цел да се възстанови доверието и да се очертае пътят напред;
5.
Счита, че този план следва да включва най-малко следните елементи:
–
план на ЕС за рекапитализация на европейските банки,
–
включване в общностния метод на Европейския инструмент за финансова стабилност и Европейски механизъм за стабилност, както и оценка на това, дали съществуващите и предвидени средства ще бъдат достатъчни, за да поставят под контрол кризата с държавния дълг,
–
значим план за растеж, инвестиции и работни места в Европа, който да включва също така облигационни емисии за финансиране на проекти,
–
начини за подобряване на усилията на държавите-членки да координират и хармонизират определени елементи на своите данъчни системи, включително мерките срещу данъчни измами, укриване и неплащане на данъци,
–
предложение за механизъм с по-бързо и по-силно действие, който да позволява на Комисията да прилага достиженията на правото в областта на единния пазар в държавите-членки;
–
икономическо управление за еврозоната, основаващо се на общностния метод,
–
предложения за завършване на прегледа на уредбата за финансовите пазари, с който да се постигне по-голяма устойчивост на икономиката на ЕС на бъдещи кризи,
–
доклад за създаване на система за общо емитиране на европейски държавни облигации (еврооблигации) въз основа на съвместна и отделна отговорност преди края на 2011 г.; тези еврооблигации следва да послужат за укрепване на фискалната дисциплина и увеличаване на стабилността на еврозоната чрез пазарите и като се използва увеличаването на ликвидността, да се гарантира, че държавите-членки с най-висок кредитен рейтинг няма да бъдат наказвани с по-високи лихвени проценти;
6.
Подчертава, че демократичната легитимност и отчетност на този план и свързаните с него мерки трябва да бъдат гарантирани чрез участието на Европейския парламент, по-специално по отношение на създаването на икономическо управление;
7.
Ще направи оценка на резултата от заседанието на Европейския съвет в светлината на горното;
8.
Възлага на своя председател да предаде настоящата резолюция на Европейския съвет и на Комисията.
