26.9.2011 B7-0527/2011 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на заместник-председателя на Комисията/върховен представител на Съюза по въпросите на външните работи и политиката на сигурност
съгласно член 110, параграф 2 от Правилника за дейността
относно положението в Палестина
Véronique De Keyser
,
Hannes Swoboda
,
Kader Arif
,
Pino Arlacchi
,
Emine Bozkurt
,
Proinsias De Rossa
,
Roberto Gualtieri
,
Richard Howitt
,
Maria Eleni Koppa
,
Wolfgang Kreissl-Dörfler
,
María Muñiz De Urquiza
,
Pier Antonio Panzeri
, Кристиан Вигенин,
Boris Zala
,
Raimon Obiols
от името на групата S&D
PE472.710v01-00 B7‑0527/2011 Резолюция на Европейския парламент относно положението в Палестина
Европейският парламент ,
– като взе предвид предишните си резолюции относно Близкия изток,
– като взе предвид заключенията на Съвета относно близкоизточния мирен процес от 8 декември 2009 г.,
– като взе предвид съответните резолюции на ООН, по-конкретно Резолюция 181 на Общото събрание на ООН (1947 г.) и Резолюции 242 (1967 г.), 338 (1973 г.), 1397 (2002 г.), 1515 (2003 г.) и 1850 (2008 г.) на Съвета за сигурност на ООН,
– като взе предвид изявлението на Близкоизточната четворка от 23 септември 2011 г.,
– като взе предвид доклада на служителите на МВФ, изготвен за заседанието на Комитета ad hoc за връзка относно скорошния опит и перспективи за икономиката на Западния бряг и Ивицата Газа от 18 септември 2011 г.,
– като взе предвид доклада на Световната банка за икономически мониторинг до Комитета ad hoc за връзка относно изграждането на палестинската държава: устойчив растеж, институции и предоставяне на услуги от 13 април 2011 г.,
– като взе предвид член 110, параграф 2 от своя правилник,
A. като има предвид, че в своята Резолюция 181 от 29 ноември 1947 г. Общото събрание на ООН реши да бъдат създадени две държави на територията на бившия Мандат за Палестина;
Б. като има предвид, че ЕС нееднократно е потвърждавал своята подкрепа за решението, основано върху съществуването на две държави, а именно Държавата Израел и една независима, демократична, съседна и жизнеспособна Държава Палестина, които живеят съвместно в мир и сигурност, призовавал е за възобновяването на преките мирни преговори между Израел и палестинците и е заявил, че няма да бъдат признавани промени в границите преди 1967 г., включително във връзка с Ерусалим, с изключение на промените, договорени между страните;
В. като има предвид, че опитите за изграждане на държава от страна на палестинския президент Махмуд Абас и на министър-председателя Салам Фаяд са били подкрепени от редица ключови участници на международната сцена, включително Близкоизточната четворка, Комитета ad hoc за връзка, Международния валутен фонд и Световната банка;
Г. като има предвид, че на 23 септември 2011 г. президентът Махмуд Абас представи на генералния секретар на ООН Бан Ки Мун заявлението на Палестина за членство в Организацията на обединените нации;
Д. като има предвид, че неотменимото право на палестинците на самоопределение и на собствена държава е неоспоримо, също както е неоспоримо правото на съществуване на Израел;
1. отново потвърждава своята решителна подкрепа за решението, основано върху съществуването на две държави и въз основа на границите от 1967 г. и със столица град Ерусалим, а именно Държавата Израел и една независима, демократична, съседна и жизнеспособна Държава Палестина, които живеят съвместно в мир и сигурност;
2. признава и приветства успешните опити за изграждане на държава от страна на палестинския президент Махмуд Абас и на министър-председателя Салам Фаяд, които бяха насърчавани и подкрепяни от ЕС и подпомагани от различни ключови участници на международната сцена, и въз основа на това смята, че Палестина е готова за суверенна държавност;
3. подкрепя и призовава държавите-членки да бъдат обединени в тяхната подкрепа за въжделенията на палестинския народ да бъдат представени в Организацията на обединените нации като държава; в този контекст изразява своята подкрепа за заявлението, представено от президента Махмуд Абас на генералния секретар на ООН Бан Ки Мун на 23 септември 2011 г.;
4. същевременно призовава международната общност, включително ЕС и неговите държави-членки, да потвърдят отново своята решителна ангажираност по отношение на сигурността на Държавата Израел;
5. отново подчертава, че намирането на трайно решение на израелско-палестинския конфликт може да бъде постигнато единствено с мирни и ненасилствени средства; предупреждава да не бъдат въвеждани никакви наказателни мерки срещу палестинците, като например намаляване на помощта или непредоставяне на данъчните приходи, които може да бъдат наложени в отговор на заявлението до ООН;
6. призовава за незабавно възобновяване на преки и сериозни мирни преговори, основани върху международно признати параметри и график, договорен от двете страни, тъй като единствено едно договорено споразумение между двете страни може да донесе траен мир и сигурност и на израелците, и на палестинците; подчертава отново, че всички действия, които биха могли да накърнят възможността за договорено споразумение, особено по отношение на изграждането на селища на Западния бряг и в Източен Ерусалим, следва да бъдат избягвани и че не следва да бъдат приемани промени в границите преди 1967 г., включително във връзка с Ерусалим, с изключение на промените, договорени между страните; в този контекст счита инициативата, обявена от Близкоизточната четворка на 23 септември 2011 г., за принос, насърчаващ усилията за постигане на мир;
7. настоятелно призовава ЕС и неговите държави-членки да бъдат с единна позиция и да играят по-активна роля, също в рамките на Близкоизточната четворка, в опитите за постигане на справедлив и траен мир между израелци и палестинци;
8. възлага на своя председател да предаде настоящата резолюция на Съвета, на Комисията, на заместник-председателя на Комисията/върховния представител на Европейския съюз по въпросите на външните работи и политиката на сигурност, правителствата и парламентите на държавите-членки, председателя на Общото събрание на ООН, специалния пратеник на Близкоизточната четворка, Кнесета и израелското правителство, президента на Палестинската автономна власт и палестинския Законодателен съвет.
