ВЪПРОС С ИСКАНЕ ЗА ПИСМЕН ОТГОВОР E-3835/08
зададен от Николай Младенов (PPE-DE)
на Комисията
(8 юли 2008 г.)
Относно: Пътни такси за преминаване на моста Русе—Гюргево между България и Румъния
В отговор на моя въпрос H-0226/08 Писмен отговор, 22.4.2008 г. , Комисията заяви, че съгласно Директива 1999/62/EО OВ L 187, 20.7.1999 г., стр. 42. относно заплащането на такси от тежкотоварни автомобили за използване на определени инфраструктури (т. нар. директива за „Евровинетките“), държавите-членки могат да въвеждат такси, при условие че таксите се основават на принципа на възстановяване единствено на инфраструктурните разходи. Съгласно официалните публични регистри на българското правителство, за 2007 г. размерът на събраните такси за преминаване на моста възлиза на 24 730 000 лв. (приблиз. 12 644 000 евро). Средствата, използвани за реконструкция, поддръжка и експлоатация на моста, са в размер само на 32 563 лв. (приблиз. 16 649 евро), което е по-малко от 0,15 % от събраната сума.
Комисията също така заяви, че таксите трябва „да причиняват възможно най-малко затруднения за свободния трафик“. Размерът на таксите за преминаване на моста в двете посоки възлиза на около 17 евро. По данни на Националния статистически институт, средната заплата за 2007 г. възлиза на около 400 лв. (приблиз. 200 евро). Заплащането на 9 % от средната заплата за преминаване на моста едва ли би могло да се счита за „малко затруднение“.
Като се има предвид, че (1) пътните такси не се използват изключително за поддръжка на гореспоменатата инфраструктура; и (2), че таксите съставляват огромно затруднение за българските граждани:
Желае ли Европейската комисия да сътрудничи на българските и румънските власти за премахване на гореспоменатата пречка за свободното движение на хора и стоки по моста Русе—Гюргево?