P6_TA(2008)0175
Бюджет 2009, Раздел ІІІ - Комисия: бюджетна рамка и приоритетите за 2009 г.
A6-0084/2008
Резолюция на Европейския парламент от 24 април 2008 г. относно бюджетната рамка и приоритетите за 2009 г. ( 2008/2024(BUD) )
Европейският парламент,
–
като взе предвид осъвремененото Финансово програмиране на Комисията за 2007-2013 г., представено на 31 януари 2008 г. в съответствие с точка 46 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление OВ С 139, 14.6.2006 г., стр. 1. Споразумението, както е изменено с Решение 2008/29/ЕО на Европейския парламент и на Съвета (ОВ L 6, 10.1.2008 г., стр. 7).
,
–
като взе предвид Съобщението на Комисията до Съвета, Европейския парламент, Европейския икономически и социален комитет и Комитета на регионите относно годишна политическа стратегия за 2009 г. ( COM(2008)0072 ) и, по-специално, част II от него,
–
като взе предвид горепосоченото Междуинституционално споразумение (МИС) от 17 май 2006 г.,
–
като взе предвид член 272 от Договора за ЕО и член 177 от Договора за Евратом,
–
като взе предвид член 112, параграф 1 от своя правилник,
–
като взе предвид доклада на Комисията по бюджети ( A6-0084/2008 ),
А.
като има предвид, че 2008 г. е годината на ратификация на Договора от Лисабон, който се предвижда да влезе в сила през 2009 г. и по този начин да измести важни области на политиката от сферата на междуправителствените отношения в общностната рамка и да предостави нови правомощия на Европейския съюз, като всички тези аспекти ще имат съществено въздействие върху бюджета на ЕС;
Б.
като има предвид, че, след като бъде ратифициран, Договорът от Лисабон най-накрая ще постави на равни основи Европейския парламент и Съвета в областта на законодателството и бюджета; като има предвид, че разграничението между задължителни и незадължителни разходи ще отпадне и че годишната бюджетна процедура като цяло ще трябва да претърпи основни промени вследствие на разпоредбите на новия договор;
В.
като има предвид, че през 2009 г. ще бъдат избрани нов Европейски парламент и нова Европейска комисия;
1.
Подчертава, че прилагането на новия договор ще изисква от Европейския парламент, Съвета и Комисията да постигнат споразумение относно измененията на съответните бюджетни и законодателни инструменти и относно нов набор от правила за осигуряване на безпрепятственото протичане на новата бюджетна процедура при пълно зачитане на новия интеринституционален баланс между трите институции, така както е посочено в Договора от Лисабон; изразява своето убеждение в абсолютната необходимост подготовките да започнат възможно най-скоро паралелно с бюджетната процедура за 2009 г., за да има готовност за новата процедура за бюджет 2010;
2.
Отбелязва, че за да може Комисията да изготви доклад до 2009 г., през 2008 г. ще трябва да бъде ускорена подготовката за пълен и всеобхватен преглед, обхващащ всички аспекти на разходите на ЕС, включително Общата селскостопанска политика, и на всички ресурси, в това число отстъпката за Обединеното кралство и удръжките от митническите сборове, които държавите-членки събират от името на ЕС; припомня предвиденото в МИС от 17 май 2006 г. задължение да се включи Европейският парламент във всички етапи на прегледа и надлежно да се отчита неговата позиция;
3.
Подчертава, че принципът на солидарност следва да остане един от водещите принципи на ЕС и че солидарността с регионите се счита за изключително важна, както и неминуемото й финансиране, изразяващо тази солидарност; отново заявява, че ще следи отблизо напредъка на регионите в тяхното развитие; изтъква, че в този контекст непогасените плащания предизвикват силно безпокойство, защото биха могли в близко бъдеще да предизвикат бюджетни проблеми;
4.
Отново изразява своето убеждение, че реалните предизвикателства, пред които ще се изправят в бъдеще ЕС и неговите граждани, изискват гъвкав подход, и подчертава необходимостта от прозрачност и съгласуваност между законодателните приоритети и бюджетните решения; следователно изисква от Комисията да предостави по-детайлна разбивка на предложените промени във финансовото програмиране, обобщени в част ІІ от Годишната политическа стратегия, като покаже съответните бюджетни редове;
5.
Отбелязва, че в своето съобщение относно годишната политическа стратегия за 2009 г. Европейската комисия е представила политическите си приоритети с ясен акцент върху растежа и работните места
,
промяната на климата и устойчива Европа; подчертава, че тези политически приоритети следва да бъдат подкрепени от нови бюджетни приоритети, за да може ЕС да играе конкретна роля; припомня и изразява съжаление, обаче, че наличните резерви при различните тавани на разходите съгласно многогодишната финансова рамка (МФР) ограничават свободата на действие за финансиране на нови приоритети, подобни на предложените от Комисията, без застрашаване на съществуващите такива; призовава Комисията да предостави по-изчерпателна информация във връзка с горепосочените финансови затруднения;
6.
Счита, че "актът за малките предприятия", който се подготвя от Комисията (вж. и COM(2007)0724 ), е от стратегическа важност за оказването на подкрепа на малките и средни предприятия; отбелязва, че също така е необходима финансова рамка и законодателни актове с оглед предоставянето на подкрепа за малките и средни предприятия по най-подходящия начин;
7.
Изразява дълбока загриженост, че Комисията вече е положила началото на промяна на приоритетите за 2009 г., по-специално по отношение на онези бюджетни редове от МФР, при които резервите са особено ограничени; съзнава, че в крайна сметка известна преоценка на дейностите на ЕС на основата на подходяща оценка би могла да стане неизбежна, тъй като, когато ресурсите са недостатъчни, просто добавяне на нови приоритети без допълнителни бюджетни кредити и предварителна оценка на съществуващите такива, може да се окаже непостижима задача; подчертава, обаче, че всяко решение за промяна на приоритетите трябва да бъде взето от Парламента и Съвета, а не да бъде предопределено от Комисията;
8.
Подчертава, че Парламентът ще използва всички средства, предвидени от МИС от 17 май 2006 г., в това число, наред с другото, законодателната гъвкавост от 5 %, по време на МФР за периода 2007 - 2013 г., с оглед реализиране на неговите политически приоритети; изисква при подготовката на предварителния проектобюджет (ППБ) за 2009 г. Комисията да изготви ясни, последователни и стриктни отчети за дейността за всяка област на политиката, за да даде възможност на съответните комисии на Европейския парламент да извършат детайлна проверка на прилагането и очаквания напредък на различните програми и политики на ЕС;
9.
Изтъква значението на принципа за "добро бюджетно планиране" и припомня, че продължава да бъде цел постигането на оптимизация на ресурсите и на бюджет, ориентиран към резултати; изисква Комисията да изготви ППБ, който представя реалистична картина на всички бюджетни потребности за 2009 г., особено по функция 4 на МФР, и да информира бюджетния орган относно очакваните финансови потребности в дългосрочен план; би желал да припомни, че инструмента за гъвкавост е предназначен за финансиране на непредвидени политически предизвикателства и в хода на бюджетната процедура той би следвало да се използва по предназначение, а не за финансиране на политики и дейности на ЕС, които вече могат да се предвидят;
10.
Изпълнен е с решимост да използва пълните суми, предоставени за пилотни проекти и подготвителни дейности по Приложение II, част Г на МИС от 17 май 2006 г., ако броят и обхватът на предложените проекти и дейности налага това; счита, че пилотните проекти и подготвителните дейности са крайно необходим инструмент на Парламента, за да проправи път за нови политики и дейности в интерес на европейските граждани; счита, че е от изключителна важност да се подчертае подкрепата за тези проекти, които вече успешно се осъществяват; подчертава, че трябва да бъдат предоставени достатъчни резерви, които да позволят на Парламента да използва изцяло този инструмент в рамките на МИС от 17 май 2006 г.; възнамерява да информира Комисията за своите намерения относно пилотните проекти и подготвителните дейности преди лятното прекъсване на работата на Парламента;
11.
Счита, че ясно и прозрачно представяне на бюджета на ЕС е абсолютно необходимо и с оглед на потребността европейските граждани да бъдат осведомявани за начина, по който се изразходват средствата на ЕС; съзнава, че бюджетиране, основано на дейности, цели да съобрази финансовите и човешки ресурси с политическите цели в съответствие с областите на политиката, за които се извършват разходи от Комисията; изразява загриженост, обаче, че разграничаването между оперативни и административни разходи на Комисията става все по-трудно и че една вече значителна сума, която по същество покрива административни разходи, се финансира от средства, разпределени за оперативни дейности;
12.
Отбелязва със загриженост също така, че в областта на човешките ресурси склонността на Комисията да предоставя извършването на услуги на външни изпълнители, съчетана с последните промени в Правилника за длъжностните лица, е довела до ситуация, при която все повече служители, работещи за ЕС, не фигурират в щатните разписания на институциите, приети от бюджетния орган, и не получават възнаграждение съгласно функция 5 на МФР; изразява дълбоко съжаление във връзка с тази липса на прозрачност; призовава за всеобхватна обществена дискусия с участието на всички заинтересовани страни относно бъдещето на управлението на Европа;
13.
Възлага на своя председател да предаде настоящата резолюция на Съвета, на Комисията и на Сметната палата.
