A7-0417/2011
25.11.2011
ДОКЛАД
относно предложението за назначаване на Karel Pinxten за член на Сметната палата
(C7‑0349/2011 – 2011/0814(NLE))
Комисия по бюджетен контрол
Докладчик:
Inés Ayala Sender
PE 473.832v02-00
СЪДЪРЖАНИЕ
ПРЕДЛОЖЕНИЕ ЗА РЕШЕНИЕ НА ЕВРОПЕЙСКИЯ ПАРЛАМЕНТ
ПРИЛОЖЕНИЕ 1: АВТОБИОГРАФИЯ НА Karel Pinxten
ПРИЛОЖЕНИЕ 2: КРАТКО ИЗЛОЖЕНИЕ НА KAREL PINXTEN НА ОПИТА МУ КАТО ЧЛЕН НА СМЕТНАТА ПАЛАТА И ЦЕЛИТЕ МУ ЗА ЕДИН БЪДЕЩ МАНДАТ
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
ПРЕДЛОЖЕНИЕ ЗА РЕШЕНИЕ НА ЕВРОПЕЙСКИЯ ПАРЛАМЕНТ
относно предложението за назначаване на Karel Pinxten за член на Сметната палата
( C7‑0349/2011 – 2011/0814(NLE) )
(Консултация)
Европейският парламент ,
– като взе предвид член 286, параграф 2 от Договора за функционирането на Европейския съюз, съгласно който Съветът се е консултирал с него ( C7-0349/2011 ),
– като взе предвид, че на своето заседание от 23 ноември 2011 г. комисията по бюджетен контрол изслуша предложения от Съвета кандидат за член на Сметната палата,
– като взе предвид член 108 от своя правилник,
– като взе предвид доклада на комисията по бюджетен контрол ( A7-0417/2011 ),
А. като има предвид, че Karel Pinxten отговаря на условията, определени в член 286, параграф 1 от Договора за функционирането на Европейския съюз;
1. изказва положително становище относно предложението на Съвета за назначаване на Karel Pinxten за член на Сметната палата;
2. възлага на своя председател да предаде настоящото решение на Съвета и, за сведение, на Сметната палата, както и на другите институции на Европейския съюз и на институциите на държавите-членки за одит.
ПРИЛОЖЕНИЕ 1: АВТОБИОГРАФИЯ НА Karel Pinxten
Роден през 1952 г. в Оверпелт (Белгия).
Магистър (Doctorandus) по икономически науки, специализира публични финанси и монетарна икономика в Католически университет в Льовен, Белгия. Магистърска степен по икономика (M.Phil) от университета в Кеймбридж и диплома за общоуниверситетско образование по право от университета в Антверпен.
В периода 1977–1978 г. е асистент изследовател в Центъра за икономически изследвания към Католическия университет в Льовен. Работи като одитор в Сметната палата на Белгия от 1980 г. до влизането си в състава на белгийското правителство през 1994 г.
През 1978 г. Karel Pinxten преминава шестмесечно обучение в Япония като лауреат на Наградата на белгийския министър на външната търговия.
Кмет на Оверпелт от 1983 до 2006 г. В периода 1984—1985 г. е съветник в кабинета на вицепремиера. От 1985 до 1989 г. е съветник в кабинета на министъра на финансите.
Депутат в Европейския парламент от 1989 до 1991 г., член на комисията по бюджети и на комисията по икономически и парични въпроси.
Депутат във Федералния парламент на Кралство Белгия между 1991 и 1994 г. и член на комисията по финанси. Назначен е за министър на отбраната от 1994 до 1995 г. и за министър на селското стопанство и на малките и средни предприятия от 1995 до 1999 г.
По време на мандата си като депутат във федералния парламент на Кралство Белгия от 1999 до 2005 г. Karel Pinxten е член на комисията по финанси и външни работи. През 2004 г. е избран за председател на комисията по външни работи.
От 1 март 2006 г. г-н Pinxten е член на Европейската сметна палата в одитна група III „Външни дейности“.
От 22 март 2006 г. до 18 април 2007 г. той е заместващ член на Административния комитет на Палатата.
Вследствие на преструктурирането на Палатата от 1 юни 2010 г. г-н Pinxten е член на одитен състав III „Външни дейности“, а от януари 2011 г. — и заместник-член на Административния комитет.
През април 2011 г. г-н Pinxten става ръководител на одитен състав III „Външни дейности“ и член на Административния комитет.
ПРИЛОЖЕНИЕ 2: КРАТКО ИЗЛОЖЕНИЕ НА KAREL PINXTEN НА ОПИТА МУ КАТО ЧЛЕН НА СМЕТНАТА ПАЛАТА И ЦЕЛИТЕ МУ ЗА ЕДИН БЪДЕЩ МАНДАТ
Когато станах член на Европейската сметна палата през март 2006 г., ми беше възложено да отговарям за областта на одита на външните дейности. Бях докладчик по пет специални доклада (СД) и освен това отговарях за участието в годишния доклад на Сметната палата (главите за декларацията за достоверност) за 2006 и 2007 г. Въпросните специални доклади са следните:
- СД 3/2006 – Хуманитарна помощ, предоставена от Комисията вследствие на цунамито,
- СД 6/2008 – Помощ за възстановяване, предоставена от Европейската комисия след цунамито и урагана Мич,
- СД 15/2009 – Специален доклад относно помощта от ЕС, осъществявана чрез организации на ООН: вземане на решения и мониторинг,
- СД 1/2011 – Подобрило ли се е предоставянето на помощ вследствие на извършеното от Комисията прехвърляне на отговорности по управление на външната помощ от централните й служби към делегациите?,
- СД 3/2011 – Ефективност и ефикасност на помощта, предоставяна от ЕС чрез организации на ООН в засегнати от конфликти страни.
Бях член на Съвместния одитен комитет на ЕВРОПОЛ за финансовата 2009 година.
Понастоящем отговарям за годишния доклад във връзка с декларацията за достоверност за ЕФР за 2011 г. и за специалния доклад относно дейностите, финансирани от Европейската политика за съседство в Египет.
През април 2011 г. бях назначен за ръководител на одитен състав III „Външни дейности“ и за член на Административния комитет на Палатата.
Цели за евентуален бъдещ мандат
Европейските данъкоплатци имат правото да знаят, че средствата на ЕС се изразходват по правилен и прозрачен начин. Това е предварително условие за подкрепата от страна на европейските граждани за всички действия на ЕС. В качеството си на независима институция ЕСП играе ключова роля в този процес.
Целите ми са да допринеса, независимо от ролята, която ми бъде отредена в Сметната палата, за:
- поддържането на високи стандарти за работата на Палатата
- насърчаването на добри работни взаимоотношения с Европейския парламент и нашите други партньори
- внасянето на положителна промяна чрез качеството и въздействието на нашите доклади.
Според мен общата ни цел е да уверим всички заинтересовани страни, че Сметната палата им служи добре.
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
23.11.2011 г.
Резултат от окончателното гласуване
+:
–:
0:
23
1
0
Членове, присъствали на окончателното гласуване
Jean-Pierre Audy, Inés Ayala Sender, Andrea Cozzolino, Tamás Deutsch, Jens Geier, Ingeborg Gräßle, Илиана Иванова, Monica Luisa Macovei, Jan Mulder, Jan Olbrycht, Crescenzio Rivellini, Georgios Stavrakakis, Søren Bo Søndergaard
Заместник(ци), присъствал(и) на окончателното гласуване
Zuzana Brzobohatá, Edit Herczog, Sidonia Elżbieta Jędrzejewska, Czesław Adam Siekierski, Derek Vaughan
Заместник(ци) (чл. 187, пар. 2), присъствал(и) на окончателното гласуване
George Sabin Cutaş, Leonidas Donskis, Pat the Cope Gallagher, Cristina Gutiérrez-Cortines, Marian Harkin, Sampo Terho
