A6-0198/2008
29.5.2008
ДОКЛАД
относно изменение на Правилника за дейността на Европейския парламент във връзка с одобрението на Комисията
(2007/2128(REG))
Комисия по конституционни въпроси
Докладчик: Andrew Nicholas Duff
PE 402.881v02-00
СЪДЪРЖАНИЕ
ПРЕДЛОЖЕНИЕ ЗА РЕШЕНИЕ НА ЕВРОПЕЙСКИЯ ПАРЛАМЕНТ.................................3
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ...................................10
ПРЕДЛОЖЕНИЕ ЗА РЕШЕНИЕ НА ЕВРОПЕЙСКИЯ ПАРЛАМЕНТ
относно изменение на Правилника за дейността на Европейския парламент във връзка с одобрението на Комисията
( 2007/2128(REG) )
Европейският парламент,
- като взе предвид писмото на своя председател от 14 декември 2006 г.,
- като взе предвид своята резолюция от 1 декември 2005 г. относно насоките за одобрението на Комисията
OВ C 285 E, 22.11.2006 г., стр. 137. ,
- като взе предвид членове 201 и 202 от своя правилник,
- като взе предвид доклада на комисията по конституционни въпроси ( A6-0198/2008 ),
1. решава да внесе в своя правилник следните изменения;
2. посочва, че настоящите изменения влизат в сила на първия ден от следващата месечна сесия;
3. възлага на своя председател да предаде настоящото решение за сведение на Съвета и на Комисията.
Изменение
1
Правилник за дейността на Европейския парламент
Член 99 – параграф 2 a (нов)
Текст в сила
Изменение
2. Съответната комисия кани кандидата да направи изявление и да отговаря на въпроси.
2. Съответната комисия кани номинирания за член на Европейската комисия да направи изявление и да отговаря на въпроси. Изслушванията се организират по такъв начин, че да дават възможност на номинирания за член на Европейската комисия да представи на Парламента цялата съответна информация. Разпоредбите, свързани с организацията на изслушванията, се посочват в приложение към Правилника за дейността 1 .
1 Вж. Приложение XVI б .
Изменение
2
Правилник за дейността на Европейския парламент
Член 99 – параграф 6
Текст в сила
Изменение
6. В случай на смяна на портфейли в рамките на Комисията по време на нейния мандат, съответните членове на Комисията се канят да се явят пред комисиите, отговарящи за областите, които са от тяхната компетентност.
6. В случай на съществена смяна на портфейли в рамките на Комисията по време на нейния мандат, като например при попълване на свободно място или при назначаване на нов комисар вследствие на присъединяване на нова държава-членка, съответните членове на Комисията се канят да се явят пред комисиите, отговарящи за областите, които са от тяхната компетентност в съответствие с параграф 2 .
Изменение
3
Правилник за дейността на Европейския парламент
Приложение XVI б (ново)
Текст в сила
Изменение
ПРИЛОЖЕНИЕ XVI б
Насоки за одобрението на Комисията
1. Прилагат се долупосочените принципи, критерии и условия, при които цялата колегия на Комисията подлежи на одобрение чрез гласуване от Парламента:
а) Оценка
Парламентът оценява номинираните за членове на Комисията въз основа на общата им компетентност, европейска ангажираност и лична независимост. Парламентът оценява познанията в областта на съответния им портфейл и уменията им за общуване;
Парламентът обръща особено внимание на въпроса за баланса на половете. Той може да изрази становище относно разпределението на отговорностите по портфейли от страна на новоизбрания председател на Комисията;
Парламентът може да поиска всякаква информация, която му е необходима да вземе решение относно пригодността на номинираните за членове на Комисията. Парламентът очаква пълно разкриване на информация, свързана с финансови интереси;
б) Изслушвания
Всеки номиниран за член на Комисията се кани пред съответната парламентарна комисия или комисии за отделно изслушване. Изслушванията са публични.
Изслушванията се организират съвместно от Председателския съвет и от Съвета на председателите на комисии. Когато портфейлите са смесени, се вземат съответни мерки за приобщаване на компетентните комисии. Възможни са три случая:
(i) ако портфейлът на номинирания за член на Комисията попада в областта на компетентност само на една парламентарна комисия, номинираният за член на Комисията се изслушва единствено от тази комисия;
(ii) ако портфейлът на номинирания за член на Комисията попада в почти еднаква степен в областта на компетентност на повече от една парламентарна комисия, номинираният за член на Комисията се изслушва съвместно от тези комисии; и
(iii) ако портфейлът на номинирания за член на Комисията попада предимно в областта на компетентност на една парламентарна комисия и само в малка степен в областта на компетентност на най-малко една друга парламентарна комисия, номинираният за член на Комисията се изслушва от основната компетентна комисия, която кани на изслушването другата комисия или комисии.
Условията са предмет на изчерпателни консултации с новоизбрания председател на Комисията.
Парламентарните комисии представят въпроси за писмен отговор до номинираните за членове на Комисията в подходящ срок преди изслушванията. Броят на въпросите за писмен отговор по същество се ограничава до пет на компетентна парламентарна комисия.
Изслушванията се провеждат в обстановка и при условия, които дават на номинираните за членове на Комисията равни и справедливи възможности да представят себе си и своите становища.
Номинираните за членове на Комисията се канят да направят встъпително устно изявление, което не надхвърля двадесет минути. Провеждането на изслушванията има за цел развитие на плуралистичен политически диалог между номинирания за член на Комисията и членовете на Парламента. Преди края на изслушването на номинираните за членове на Комисията се дава възможност за кратко заключително изявление.
в) Оценка
Индексиран видеозапис на изслушванията се предоставя на разположение на обществеността в срок от двадесет и четири часа.
Веднага след изслушването комисиите провеждат заседание за оценка на отделните лица, номинирани за членове на Комисията. Тези заседания са закрити. Комисиите се канят да обявят дали, според тяхната оценка, номинираните за членове на Комисията притежават необходимата квалификация да бъдат както членове на колегията, така и да изпълняват конкретните задължения, които са им възложени. Ако комисията не е в състояние да постигне единодушие по всяка от двете точки, председателят й в краен случай поставя двете решения на тайно гласуване. Оценките на комисиите се предоставят на разположение на обществеността и се представят на съвместно заседание на Председателския съвет и на Съвета на председателите на комисии, което се провежда при закрити врата. След обмен на мнения, Председателският съвет и Съветът на председателите на комисии обявяват изслушванията за закрити, освен ако решат да поискат допълнителна информация.
Новоизбраният председател на Комисията представя цялата колегия на номинираните за членове на Комисията и тяхната програма на заседание на Парламента, за участие в което се кани Съветът в пълен състав. След представянето се провеждат разисквания. За приключване на разискванията всяка политическа група или най-малко четиридесет членове на Парламента могат да внесат предложение за резолюция.
Прилагат се разпоредбите на член 103, параграфи 3, 4 и 5.
След гласуването на предложението за резолюция Парламентът гласува дали да даде своето съгласие за назначаване, в качеството на орган, на новоизбрания председател и на номинираните за членове на Комисията. Парламентът взема решение с мнозинството от подадените гласове, чрез поименно гласуване. Той може да отложи гласуването до следващото заседание.
2. В случай на промяна в състава на Комисията или на съществено преразпределение на портфейлите по време на нейния мандат се прилагат следните условия:
а) Когато следва да бъде попълнено свободно място, причина за което е подаване на оставка, задължително пенсиониране или смърт, Парламентът в бърз порядък кани номинирания за член на Комисията да вземе участие в изслушване при същите условия като посочените в параграф 1.
б) В случай на присъединяване на нова държава-членка Парламентът кани номинирания за член на Комисията от тази държава да вземе участие в изслушване при същите условия като посочените в параграф 1.
в) В случай на съществена промяна на портфейлите засегнатите членове на Комисията се канят да се явят пред съответните парламентарни комисии, преди да поемат новите си отговорности.
По изключение от процедурата, предвидена в параграф 1, буква в), алинея трета, когато гласуването на пленарно заседание е свързано с назначаването на отделен комисар, гласуването е тайно.
(Настоящото изменение отчасти възпроизвежда формулировката на резолюцията на Европейския парламент относно насоките за одобрението на Комисията – OВ C 285 E, 22.11.2006 г., стр. 137)
Обосновка
By way of innovation, it proposes a vote by secret ballot (1) at the committee stage of the approval process when the committee cannot otherwise reach an agreement (para. 1(c)); and (2) when the plenary decides on the appointment of a single Commissioner (para. 2(c)). Further, there is now no explicit time limit for the duration of the hearings (para. 1(b)).
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
27.5.2008
Резултат от окончателното гласуване
+:
–:
0:
24
0
0
Членове, присъствали на окончателното гласуване
Jim Allister, Richard Corbett, Brian Crowley, Hanne Dahl, Andrew Duff, Ingo Friedrich, Sylvia-Yvonne Kaufmann, Timothy Kirkhope, Jo Leinen, Íñigo Méndez de Vigo, Ashley Mote, Borut Pahor, Rihards Pīks, József Szájer, Johannes Voggenhuber
Заместник(ци), присъствал(и) на окончателното гласуване
Graham Booth, Costas Botopoulos, Klaus Hänsch, György Schöpflin, Mauro Zani
Заместник(ци) (чл. 178, пар. 2), присъствал(и) на окончателното гласуване
Ingeborg Gräßle, Sepp Kusstatscher, Michael Henry Nattrass, Renate Weber
