Въпрос с искане за устен отговор O-000150/2011
до Комисията
Член 115 от Правилника за дейността
Pervenche Berès
,
Marije Cornelissen
от името на Комисия по заетост и социални въпроси Относно: Схема за разпределяне на храна на най-нуждаещите се лица в Съюза
Схемата за разпределение на храна за най-нуждаещите се лица в Съюза, създадена през 1987 г. осигурява понастоящем помощи под формата на храни за 13 милиона души, страдащи от бедност в 19 държави-членки, и включва около 240 хранителни депа или благотворителни организации в разпределителната верига. Схемата е създадена от член 27 от Регламент (ЕО) № 1234/2007 и се управлява от Регламент (ЕО) № 983/2008.
Неотдавнашното решение T-576/08 на Съда на Европейския съюз, според което набавянето на храни за схемата на пазара е незаконно, излага на опасност хранителните помощи на ЕС за най-нуждаещите се, предвид повишената зависимост на схемата от покупки на пазара. Тази зависимост е следствие от реорганизацията на Обща селскостопанска политика, с което се намалиха равнищата на интервенционните запаси, традиционно осигуряващи храна за схемата.
Обявяването за нищожен на член 2 на Регламент (ЕО) № 983/2008 от Съда изглежда има непосредствено отрицателно въздействие върху схемата за 2012 г. и за следващите години, което ще доведе до рязко прекратяване на хранителните помощи за най-нуждаещите се граждани в 19-те държави-членки. Това трябва да се разглежда на фона на растящата бедност в ЕС, което понастоящем се утежнява от икономическата и финансова криза и от бързо растящите цени на храните в контекста на почти несъществуващите излишъци на храни в ЕС.
Според оценки на Комисията 43 милиона души в ЕС са изложени на риск от недостиг на храна.
1. По какъв начин възнамерява Комисията да се справи с нетърпящия отлагане проблем за доставка на храни за схемата през 2012 и 2013 г., на която в момента 13 милиона души разчитат?
2. Възнамерява ли Комисията, в светлината на заключението на Съда на Европейския съюз, да оттегли своето предложение COM(2010)0486, което в момента се разглежда от Съвета, и да го замени с ново?
