Изменения на климата: Евродепутатите подготвят ново законодателство
Околна среда
2008-11-27 - 17:06
ЕП подготвя спешни мерки за смекчаване на климатичните изменения Европейският съюз си постави голямата цел да намали вредните емисии с 20 процента до 2020 година и да увеличи дела на енергията от възобновяеми източници на 20 на сто за същия период. За това се разбраха лидерите на Съюза през март 2007 година. Как обаче тези цели могат да бъдат постигнати на практика? До края на тази година ЕС се готви да приеме законодателен пакет, който да гарантира постигането на целите за борба с климатичните изменения.
През последните няколко месеца публикувахме серия от материали, в които Ви запознахме с отделните законодателни инициативи и позицията на докладчиците на ЕП по тях. В това тематично досие може да намерите всичките ни материали по темата събрани накуп.
Приемането на новото европейско законодателство в областта на екологията е належащо, особено след като станаха известни резултатите от работата на Международния тим от специалисти в областта на климатичните изменения, които показаха колко неотложно е взимането на мерки за смекчаване на измененията в климата.
От друга страна ЕС иска да демонстрира конкретни мерки срещу климатичните промени преди старта на международните преговори за ново споразумение, последващо Киото, през 2009 година. За Европейския парламент е важно законодателството да бъде прието преди изборите за нов Парламент през юни 2009, тъй като по тези теми Парламентът и Съветът са законодатели по процедурата на съвместно взимане на решение.
Новият законодателен пакет се състои от следните елементи:
- производство на енергия от възобновяеми източници
- технология за улавяне и съхранение на СО2
- нови екологични стандарти за леките автомобили
- актуализиране на Европейската система за търговия с вредни емисии
- съвместни усилия на държавите-членки за намаляване на парниковите газове
В края на ноември и началото на декември 2008 година по законодателния пакет ще преговарят неформално представители на Съвета, Парламента и Комисията. Темата ще бъде дискутирана в пленума на 4 декември, вотът се очаква по време на пленарната сесия 15-18 декември.
От 1 до 12 декември ще се състои международна конференция по промените в климата в полския град Познан.
20080825FCS35404
Нова директива за възобновяемите източници на енергия
Алтернативни източници на енергия Слънцето, вятърът и биогоривата - използването на алтернативни източници на енергия е един от начините да се смекчи опасността от сериозни изменения в климата. До 2020 година 20 на сто от потреблението на енергия в ЕС би трябвало да се покрива от възобновяеми енергийни източници. За това се споразумяха лидерите на ЕС през март 2007. Предлагаме Ви първата част на нашата серия от статии, посветени на борбата с климатичните промени
Лидерите на ЕС постигнаха съгласие също така за редуциране на вредните емисии с 20 на сто до 2020 година. В същия срок потреблението на енергия трябва да стане по-ефективно с 20 процента.
В края на януари Европейската комисия представи пакет с мерки за борба с климатичните промени, който начертава план за конкретното включване на тези договорености в европейското законодателство. В следващите месеци предложението ще бъде обсъдено в Европейския парламент и в Съвета на министрите. Волята на институциите е да се споразумеят по окончателния вид на законодателството до края на годината.
Ключова роля в подготовката на законодателството в областта на възобновяемите източници на енергия ще играе Комисията за промишленост и енергетика и по специално представителят на Зелените в Европарламента Claude Turmes (Люксембург). Освен че щадят околната среда, алтернативните източници на енергия могат да направят страните от ЕС по-независими от внос на ресурси. За разлика от петрола, природната газ и въглищата те са на практика неизчерпаеми.
Изходни позиции и цели
Делът на вьзобновяемите източници за енергетиката на отделните страни от Съюза е доста различна - докато Швеция използва 39 на сто алтернативни източници, този процент във Великобритания е 1,3, а в Германия - около 6 на сто.
Директивата предвижда освен общия дял от 20 на сто за целия ЕС и конкретни цели, които трябва да бъдат постигнати във всяка отделна страна. Докато за Австрия този дял в 34 на сто, за България той е 16 на сто до 2020 година.
Според докладчика Turmes определянето на конкретни цели за отделните страни са политическо разумно решение. В същото време обаче той подчерта, че парламентаристите не трябва да се превръщат в "лобисти на националните интереси" в този дебат.
Целите за биогорива
В същото време Turmes се изказа твърде скептично за предвидения дял на биогоривата в проектодирективата - той трябва да стане 10 на сто от общото потребление на бензин и дизел за превозните средства до 2020 година. Според него някои култури отглеждани за производство на алтернативни горива като например пшеница и захарно цвекло показват лоша СО2 статистика. Turmes се надява мнозинството от депутатите да се съгласи тази цел за 2020 година да отпадне.
През септември Комисията по промишленост подкрепи целта за 10 процента дял на биогоривата, като посочи, че поне 40 на сто от тях трябва да идват от по-устойчиви източници, като например второ поколение биогорива, произвеждани от обработени отпадъци. Евродепутатите в Комисията подкрепиха предложението до 2020 година да се увеличи ефективността на транспорта с 20 на сто, с базова година за сравнение 2005. Информация за пакета с мерки за борба с климатичните промени(на английски) Енергетика и климат - позитивен прием на предложенията на Комисията Биогоривата - доколко добра е "зелената" алтернатива ? Claude TURMES Докладът на Claude TURMES Съобщение за пресата за решението на Комисията
Директива за улавяне и съхранение на въглероден двуокис
Електроцентралите с въглища причиняват 24 на сто от емисиите на СО2 в ЕС С цел намаляване на емисиите на парникови газове, Европейската комисия представи през януари пакет с предложения за законодателство, включващо и Директива за съхранение на въглероден двуокис в геоложки обекти. Докладчикът на Парламента по темата, британският депутат от АЛДЕ Chris Davies, иска да направи технологията за улавяне и съхранение на СО2 задължителна за бъдещи централи, работещи с изкопаеми горива. Предлагаме Ви втория ни материал от поредицата, посветена на климатичните промени.
Технологията за улавяне и съхранение на СО2 цели намаляването на емисии на СО2 от електропроизводството от изкопаеми горива (основно въглища) и от някои промишлени процеси. След като бъде уловен, въглеродният двуокис се пренася до подходящи геоложки обекти, където се инжектира с цел да бъде изолиран дългосрочно от атмосферата. Тъй като СО2 се смята за един от най-важните парникови газове, Междуправителствената експертна група по изменение на климата (IPCC) смята, че тази технология е надеждна за намаляване на вредните емисии през идните десетилетия и за смекчаване на климатичните промени.
Как технологията работи на практика?
Съществуват три начина за улавяне на СО2. При първия горивото се превръща в горивен газ и след това се разделя основно до СО2 и водород, който се използва като гориво. Вторият е химическото извличане на СО2 от изгорелите газове. Третият метод е изгарянето на горивото не във въздушна, а в кислородна среда - излъчените при този метод газове съдържат висока концентрация на СО2.
Уловеният СО2 се транспортира до местата за складиране, които могат да бъдат изчерпани петролни и газови полета, скални образования или солени водоносни пластове (подземни водни полета, които са негодни за употреба поради съдържанието на сол) поне 800 метра в земята.
Рискове и проблеми
Тази технология ще оскъпи използването на изкопаеми горива. Тя също изисква енергия, което намалява енергийната ефективност - централа със система за улавяне и съхранение на СО2 черпи от 10 до 40 на сто повече енергия при същото количество на произведена електроенергия. Съществува и риск за изпускане на вредния СО2. Според докладчика Chris Davies обаче, тази технология ще бъде по-малко рискова от използването на газ за отопление и готвене в къщи.
Предложението на Комисията
Предложението на Европейската комисия от януари тази година не предвижда улавянето и съхранението на СО2 да стане задължително, а по-скоро дава рамката за управление на екологичните рискове и за премахване на пречките в действащото законодателство. Предложението съдържа основни насоки, като например, как да се оценяват и контролират местата за складиране и какви са отговорностите на участниците в процеса.
Докладчикът на Парламента иска технологията да стане задължителна
Според Chris Davies улавянето и складирането на СО2 е ключова технология, защото 24 на сто от емисиите на СО2 идват от използването на въглища за енергия. В същото време според Международната енергийна агенция до 2030 година изгарянето на въглища в световен мащаб ще се увеличи със 70 процента. "Докато продължаваме да строим традиционни централи на базата на въглища никога няма да овладеем глобалното затопляне."
Британският евродепутат подготвя поправки в предложението на Комисията, идеята е улавянето и складирането на СО2 да стане задължително за новите централи. След влизането в сила на директивата новите централи трябва да са готови за тази технология, а от 2015 година новите централи трябва да улавят и складират 90 на сто от СО2. Трябва да си поставим целта за модернизиране на съществуващите централи до 2025 година", смята Davies.
Според докладчика на ЕП улавянето и складирането на СО2 трябва да получи и допълнителни преференции в рамките на Европейската система за търговия с емисии.
Комисията по околна среда гласува през октомври по доклада и прие предложението от 2015 година натам всяка нова централа да бъде снабдена с технологията. Евродепутатите от комисията подкрепиха и идеята на докладчика, която той нарече клаузата "Шварценегер", за специален емисионен стандарт за нови централи с капацитет над 300 мега вата.
Директивата на ЕК Процесът на взимане на решение по темата Първата част от поредицата за климатичните промени Междуправителствена експертна група по изменения на климата Докладът на Chris Davies Прес съобщение за решението на Комисията
Намаляване на емисиите от СО2 от леките автомобили
По-добри екологични показатели за новите коли Голямата цел на ЕС е да намали емисиите на СО2 с 20 на сто до 2020 година. Един от основните източници на вредни емисии е сухопътният транспорт - близо 12 на сто от емисиите на СО2 в ЕС се дължат на леките автомобили. Въвеждането на екологични стандарти за новите автомобили става все по-актуална тема. Предлагаме Ви нашия трети материал от серията статии, посветена на борбата с климатичните изменения.
През 90-те години ЕС постигна договореност средните емисии на Со2 за нови леки автомобили да не надхвърля 120 г/км до 2012 година. Доброволният ангажимент на автомобилната индустрия не доведе до сериозно намаляване на емисиите.
Задължителни цели за намаляване на вредните газове
Осъзнавайки, че целта от 120 г/км. до 2012 година няма да може да се реализира без допълнителни мерки, Европейската комисия предложи през декември 2007 ново законодателство, което да задължи производителите да намалят средните емисиите на СО2 от новите автомобили, които сега са със средни стойности от 160 г/км.
Предложението на Комисията има два основни елемента - намаляване на емисиите на 130 г/км до 2012 година чрез подобряване на технологиите и намаляване с още 10 г/км чрез подобрения в други сфери като например климатични инсталации, биогорива или екологично шофиране.
Позицията на Парламента
Европейският парламент приветства плановете на Комисията като настоя за още по амбициозни цели. Предложенията, които се съдържат в доклада на Chris Davies (АЛДЕ, Обединено кралство) се настоява средните емисии на CO2 от всички пътнически леки автомобили, предлагани на пазара на ЕС през 2015 г., да не превишават 125 г/км., а от 1 януари 2020 г. средната емисия на CO2 не трябва да превишава 95 g/km. Очакванията на депутатите в по-дългосрочен план са по-нататъшно намаляване на емисиите на CO2 до 70 g/km или по-малко до 2025 г.
Сегашният докладчик Guido Sacconi(ПЕС, Италия) продължава тези амбициозни планове за средно ниво на емисиите на CO2 от не повече от 95 g CO2/km за новия парк от леки автомобили от 1 януари 2020.
Що се отнася до дългосрочните цели- те би трябвало да се поставят през 2014 година след пълен анализ на икономическите, екологичните и социалните последствия за целия производствен цикъл. Според Sacconi автомобилната индустрия трябва да избере сама как да постигне зададените цели - чрез технически подобрения, допълнителни мерки или др.
Стимули за потребителите
Част от успеха на тези предложения е свързана с информираността и готовността на потребителите да купуват екологично подобрените автомобили. "При високите цени на бензина ние ще оценим предимството на това да имаме кола, която харчи по-ефективно горивото. По-малко вредни емисии в същото време ще означава и по-малко разходи", смята Sacconi. Според него по-високата цена ( с около 6 процента) на леките автомобили, вследствие на новите екологични цели, ще се компенсира с факта, че те ще пестят гориво.
Г-н Sacconi е оптимист, че изследванията и развитието в новите технологии ще подобри конкурентността на европейската автомобилна индустрия и може да създаде повече работни места.
През септември Комисията по околна среда на Парламента подкрепи предложението на Комисията за намаляване на емисиите с 120 грама СО2 на километър до 2012 година. Евродепутатите подкрепиха предложението за дългосрочна цел за максимум 95 грама на километър от 1 януари 2020 година. Докладът на Sacconi Нова директива за възобновяемите източници на енергия Директива за улавяне и съхранение на въглероден двуокис Подкрепа за намаляване на вредните емисии от колите Съобщението за пресата за решението на Комисията
Как ще изглежда търговията с емисии на парникови газове в бъдеще?
Ще се подобри ли търговията с вредни емисии? Търговията с вредни емисии е крайъгълен камък в усилията на ЕС за намаляване на парниковите газове. През януари 2008 Европейската Комисия предложи някои подобрения в системата. Докладчикът на Европейския парламент по темата Avril Doyle (ЕНП-ЕД, Ирландия) настоява приходите от търговията да се насочат към мерки за защита на климата, а промишлените предприятия да получат повече информация как системата ще функционира след 2012 година.
Какво представлява търговията с емисии?
Схемата за търговия с емисии на парникови газове бе създадена през 2005 година. Тя цели използването на пазарни стимули за тяхното ограничаване и представлява един от основните механизми на Европейския съюз за изпълнение на задълженията в съответствие с Протокола от Киото.
Държавите-членки и Европейската комисия приеха план, който регламентира лимит за количеството СО2, което всяка държава и отделните промишлени предприятия могат да изхвърлят във въздуха. Ако компаниите изхвърлят повече СО2 те трябва да купуват разрешение за това, ако замърсяват по-малко могат да продават неизползваните си квоти. В момента квота за един 1 тон СО2 се търгува за 28 евро.
Системата за търговия с вредни емисии има три фази. Първата бе между 2005 и 2007 година, втората ще продължи до 2012 година. Третата би трябвало да е между 2013 и 2020 година.
Предложенията на Комисията
Европейската Комисия предложи през януари нови елементи в търговията с емисии за нейната трета фаза. Предвижда се нови сектори да бъдат включени в системата, като например производството на алуминий и химикали.
Идеята на Комисията е търговията да се разпростре и върху някои нови вредни газове като например азотен оксид и перфлуорвъглероди (PFC). В предложението се съдържа още идеята вместо национални планове да се въведе единен европейски лимит на квотите за парникови газове. Предлага се също линейно намаление на количеството на квотите.
Докладът на евродепутатката Avril Doyle
Докладчикът на Парламента по темата Avril Doyle определя предложенията на Комисията като балансирани и смята, че те значително ще подобрят системата за търговия с емисии. Тя все пак предлага някои подобрения:
- 50 на сто ( а не 20 на сто, както е в предложението на ЕК) от приходите от търговията трябва да отиват за екологични мерки и защита на климата
- строги правила за раздаване на кредити за инвестиции в зелена енергия по механизмите за чисто развитие и за съвместно изпълнение - те дават възможност в рамките на Киото компании и държави да получават кредити за емисии в случай, че инвестират в екологични технологии в други страни.
- специални кредити за операторите въвели първите 12 инсталации за улавяне и съхранение на СО2.
- Комисията да публикува най-късно до 30 септември 2009 г . абсолютното количество квоти за 2013 година и търгуването да започне година и половина преди 2013 година
- риск от изместване на въглеродни емисии при енергоемките отрасли, според докладчика те не бива да се споменават в Директивата, за да не се повлияе на постигането на международно споразумение за защита на климата.
Рискът е по-замърсяващите индустрии да бъдат преместени извън ЕС или компаниите от Съюза да загубят пазарен дял в полза на конкурентни извън ЕС. И в двата случая ефектът би бил отрицателен и за икономиката, и за климата.
През октомври Комисията по околна среда гласува по доклада и подкрепи предложението на Комисията за намаляване на парниковите газове от повечето промишлени сектори с 21 процента до 2020 година, с изходна година 2005. Евродепутатите решиха да прекратят на етапи раздаването на безплатни квоти, така че до 2013 година всички те да се търгуват. Изключение са енергоемките отрасли, където този процес ще трае до 2020 година.
Парламентът реши също да включи авиацията в системата за търговия с парникови газове от 2012 година.
Повече подробности за решенията ще намерите на линковете по-долу.
Докладът на Doyle Процедурата по взимане на решения Директива за улавяне и съхранение на въглероден двуокис Намаляване на емисиите от СО2 от леките автомобили Нова директива за възобновяемите източници на енергия Съобщение за пресата за решението на Комисията по околна среда от октомври 2008 Включване на авиацията към схемата на търговия с квоти
Намаляване на парниковите газове - ангажиментът на държавите-членки?
Екологичен проект за преработване на отпадъци за добив на електроенергия 20 на сто намаляване на емисиите СО2 до 2020 година. Това е амбициозната цел на лидерите на ЕС, договорена през март 2007 година. Ако бъде постигнато международно споразумение, ЕС е готов да поеме ангажимент за 30-процентово намаляване на емисиите. В поредната ни статия, посветена на измененията на климата, Ви предлагаме повече детайли за това как трябва да се постигнат тези цели в секторите, които не са включени в европейската система за търговия с вредни емисии, като например сухопътния транспорт, селското стопанство, услугите.
В началото на тази година Европейската комисия предложи серия от законодателни инициативи за ограничаване на вредните емисии. За сектори, които не са включени в системата за търговия с вредни емисии, като например поддържането на сградите и транспортът, се предлага намаляването да се постигне със съвместни усилия на държавите-членки, базирани на солидарен принцип.
Предложението на Комисията и мнението на докладчика на Парламента
Според докладчика на ЕП Satu Hassi (Партия на зелените/ ЕСА, Финландия) плановете на ЕС не са достатъчно амбициозни от гледна точка на постигането на целта за задържане на глобалното затопляне до лимита от 2 градуса.
Високо развитите индустриални държави, с изключение на САЩ, се съгласиха, че за постигане на тази цел е необходимо намаляване на емисиите с 25 до 40 на сто. Приемайки целта на ЕК, че развитите страни трябва да поемат ангажимент за колективно намаляване на своите емисии на парникови газове с около 30 % до 2020 г. в сравнение с 1990 г., докладчикът Satu Hassi добавя, че до 2050 година целта трябва да е намаляване с 80 %. Целта е държавите да избягват да инвестират в инфраструктури, които не са съвместими с целите за запазване на климата. Според нея това трябва да се отнася до всички сектори, които не са включени в търговията с вредни емисии, включително и морския транспорт.
На какви принципи трябва да стане намаляването на емисиите?
Усилията на държавите-членки се базират на принципа на солидарността, като се взима предвид техният БВП, на базата на който се определя колко емисии трябва да намалят и къде на страните е разрешено да увеличат емисиите в рамките на общите цели за целия ЕС считано спрямо нивата от 2005 година.
Група държави, начело с Унгария (между тях България, Литва, Латвия, Естония, Румъния и Словакия), оспориха взимането на 2005 година за изходна позиция. Според тях тя облагодетелства старите богати членки на Съюза и не отчита намаляването на емисии в новите членки от 1990 година насам, които са резултат от преструктурирането на тяхната промишленост. Унгарското предложение е еднаква цел за всички от 18 на сто намаляване на емисиите спрямо 1990 година.
Според Hassi унгарското предложение ще позволи на новите страни-членки да увеличат емисиите си значително спрямо 2005 година, което е лишено от смисъл.
Компенсациите : кредити срещу проекти в трети страни
Европейската комисия предлага държавите да използват кредити при проекти за намаляване на емисиите на парникови газове в трети страни в размер до 3 % от техните емисии на парникови газове. Hassi предлага тези кредити да са максимум 1 процент. В същото време тя подчертава, че развиващите се страни няма да могат да постигнат целите от 15-30 на сто намаляване на вредните емисии без подкрепа от развитите икономики. Г-жа Hassi предлага т.нар. външен ангажимент, който включва съвместно финансиране на мерки за защита на климата в развиващите се страни. Евродепутатката предлага също глоби за страните, които превишават емисиите.
Евродепутатите от Комисията по околна среда гласуваха през октомври за глоби за държавите, които не спазват ангажиментите си, които да се налагат в рамките на системата за търговия с парникови газове (например по 100 евро на тон СО2). Парламентарната Комисията подкрепи предложението на ЕК за задължителни национални ангажименти, които да са 10 на сто намаляване на врените емисии за секторите, които не са включени в търговията с парникови газове, за периода 2013-2020 година. Евродепутатите поискаха и дългосрочни цели - 50 на сто до 2035 година и между 60 и 80 на сто до 2050 година (изходна година 1990).
Повече подробности на следните линкове: Докладът на Hassi Как ще изглежда търговията с емисии на парникови газове в бъдеще? Намаляване на емисиите от СО2 от леките автомобили Нова директива за възобновяемите източници на енергия Директива за улавяне и съхранение на въглероден двуокис Прес съобщение за решението на Парламентарната Комисия
Измененията на климата са сред най-големите тревоги на европейците
Всеки от нас може да направи нещо срещу климатичните промени Най-големият проблем за европейците след бедността са измененията на климата. Това показват резултатите от последното проучване на Евробарометър. 61 на сто от европейците заявяват, че лично са променили нещо в ежедневието си, с което да намалят емисиите на СО2 - 28 на сто използват екологично чист транспорт, 27 процента купуват местни продукти.
Социологическото изследване с 30 000 анкетирани в 30 европейски страни бе представено миналата седмица в ЕП. По-голямата част от анкетираните смятат, че правителствата, промишлените предприятия и обикновените хора не правят достатъчно за намаляване на климатичните промени. Най-склонни към промяна са шведите, балтийците са на опашката 87 на сто от анкетираните шведи твърдят, че са променили навиците си с оглед на климатичните промени, докато 60 на сто от гражданите на Литва и Латвия не са взели никакви мерки в своето ежедневие. Според председателя на Временната комисия по климатични изменения на ЕП Guido Sacconi често обществените нагласи зависят от това дали хората са се сблъсквали с някакви екологични катастрофи. Според 56 на сто от анкетираните борбата с климатичните промени може да има положителен ефект върху икономиката. Еврокомисарят по екологията Ставрос Димас, който също присъства на представянето на резултатите в ЕП подчерта, че спестяването на енергия, пести пари, така че има логика в това да се виждат позитивите за икономиката. Според него "гражданите играят роля и като потребители, които избират правилните продукти и като избиратели". Социологическото проучване бе проведено в 27-те държави-членки плюс кандидатките за членство - Турция, Хърватска и Бившата югославска република Македония. Резултатите от проучването Тематично досие
ЕП си поставя за цел да намали вредните емисии с 30 на сто
Използване на хибридни коли - една от целите за бъдещето Европейският парламент си постави амбициозната цел за намаляване на т.нар "въглероден отпечатък" на институцията с 30 на сто до 2020 година. Това на практика означава намаляване на емисиите вредни газове, които институцията причинява. С това решение ръководството на Европейския парламент вдига своя праг над целите на Евросъюза, които са за 20%-но намаляване до 2020 година.
Близо 60 на сто от въглеродния отпечатък на Парламента се дължи на използването на електроенергия, газ и транспорт. Зелена революция "Намираме се в началото на зелена революция, ние искаме да дадем пример", подчерта френският депутат от Партията на зелените Gérard Onesta, който председателства новосъздадената група за реализиране на екологичните цели на ЕП. "В момента ситуацията не е много добра, но когато пътувате много, естествено е да харчите много енергия.", посочи той. (Според договорите на ЕС Европейският парламент работи на три места - Страсбург, Брюксел и Люксембург.) Мерките за бъдещето Според Gérard Onesta новата сграда в Люксембург ще има слънчеви батерии на покрива и системи за отопление чрез биомаса. Има предложение колите на Парламента постепенно да се заменят с хибридни автомобили. Друга идея касае пестенето на хартия, както подчертава румънският депутат от АЛДЕ Magor Imre Csibi: "вместо да хабим милиони листове хартия, може да инсталираме екрани в залите за заседание". Две от новите сгради на парламента "Вили Бранд" и "József Antall" са изградени в пълно съответствие с екологичните стандарти. Те имат водохранилище с капацитет от около 145 000 литра, което улавя дъждовна вода за използване в тоалетните. Офисите са снабдени с детектори, така че когато са празни в тях автоматично се осветлението, отоплението и вентилацията. ЕП използва „зелено електричество” на трите си работни места, което вече намали емисиите със 17%. Парламентът е отличен със сертификат за управление, съобразено с опазване на околната среда (EMAS) за всичките си работни места. Схема на Общността по управление на околната среда и одитиране Съобщението за медиите - на английски
BG
1
PHOTO
20080825PHT35438.jpg
BG
2
PHOTO
20080401PHT25392.jpg
BG
3
LINK
http://ec.europa.eu/commission_barroso/president/focus/energy-package-2008/index_en.htm
BG
5
LINK
http://Биогоривата - доколко добра е "зелената" алтернатива ?
BG
6
LINK
/members/public/yourMep/view.do?name=turmes&partNumber=1&id=4432&language=BG
BG
7
LINK
/document/activities/cont/200810/20081002ATT38581/20081002ATT38581EN.pdf
BG
9
PHOTO
20080514PHT28841.jpg
BG
10
LINK
http://europa.eu/rapid/pressReleasesAction.do?reference=MEMO/08/36&format=HTML&aged=1&language=BG&guiLanguage=en
BG
11
LINK
http://ec.europa.eu/prelex/detail_dossier_real.cfm?CL=bg&DosId=196657
BG
13
LINK
http://www.ipcc.ch/languages/index.htm
BG
14
LINK
/document/activities/cont/200810/20081021ATT40221/20081021ATT40221EN.pdf
BG
16
PHOTO
20080624PHT32609.jpg
BG
17
LINK
/activities/committees/draftReports/comparlDossier.do?dossier=ENVI%2F6%2F58115&language=BG
BG
22
PHOTO
20080701PHT33144.jpg
BG
23
LINK
/activities/committees/draftReports/comparlDossier.do?dossier=ENVI%2F6%2F58775&language=BG
BG
24
LINK
http://ec.europa.eu/prelex/detail_dossier_real.cfm?CL=bg&DosId=196654
BG
30
PHOTO
20080715PHT34198.jpg
BG
31
LINK
/activities/committees/draftReports/comparlDossier.do?dossier=ENVI%2F6%2F58788&language=BG
BG
37
PHOTO
20080911PHT36965.jpg
BG
38
LINK
http://ec.europa.eu/public_opinion/archives/eb_special_en.htm#300
BG
39
LINK
//news/public/focus_page/064-35431-245-09-36-911-20080825FCS35404-01-09-2008-2008/default_bg.htm
BG
40
PHOTO
20081110PHT41654.jpg
BG
41
LINK
/parliament/expert/staticDisplay.do?id=41&pageRank=1&language=BG
-//EP//TEXT IM-PRESS 20080121STO19278 0 NOT XML V0//BG
-//EP//TEXT IM-PRESS 20080909IPR36658 0 NOT XML V0//BG
-//EP//TEXT IM-PRESS 20080331STO25142 0 NOT XML V0//BG
-//EP//TEXT IM-PRESS 20081006IPR38802 0 NOT XML V0//BG
-//EP//TEXT IM-PRESS 20080331STO25142 0 NOT XML V0//BG
-//EP//TEXT IM-PRESS 20080513STO28752 0 NOT XML V0//BG
-//EP//TEXT IM-PRESS 20071023IPR12110 0 NOT XML V0//BG
-//EP//TEXT IM-PRESS 20080922IPR37755 0 NOT XML V0//BG
-//EP//TEXT IM-PRESS 20080513STO28752 0 NOT XML V0//BG
-//EP//TEXT IM-PRESS 20080616STO31715 0 NOT XML V0//BG
-//EP//TEXT IM-PRESS 20080331STO25142 0 NOT XML V0//BG
-//EP//TEXT IM-PRESS 20081006IPR38798 0 NOT XML V0//BG
-//EP//TEXT IM-PRESS 20080707IPR33572 0 NOT XML V0//BG
-//EP//TEXT IM-PRESS 20080627STO32878 0 NOT XML V0//BG
-//EP//TEXT IM-PRESS 20080616STO31715 0 NOT XML V0//BG
-//EP//TEXT IM-PRESS 20080331STO25142 0 NOT XML V0//BG
-//EP//TEXT IM-PRESS 20080513STO28752 0 NOT XML V0//BG
-//EP//TEXT IM-PRESS 20081006IPR38800 0 NOT XML V0//BG
-//EP//TEXT IM-PRESS 20081020IPR39979 0 NOT XML V0//BG
-//EP//DTD IM-PRESS 20050901 FEA DOC XML V0//EN
-//EP//STYLESHEET IM-PRESS 20050901 FEA DOC XML V0//EN
