Въпрос с искане за писмен отговор E-005029/2011
до Комисията
Член 117 от Правилника за дейността
Sophia in „t Veld (ALDE) , Jean-Marie Cavada (PPE) , Joanna Senyszyn (S&D) , Raül Romeva i Rueda (Verts/ALE) , Michael Cashman (S&D) , Rui Tavares (GUE/NGL) , Renate Weber (ALDE) , Norbert Neuser (S&D) , Françoise Castex (S&D) , Cornelis de Jong (GUE/NGL) , Ulrike Lunacek (Verts/ALE) , Antonyia Parvanova (ALDE) , Sirpa Pietikäinen (PPE) и Jean Lambert (Verts/ALE)
(23 май 2011 г.)
Относно: Унгарска кампания против абортите, частично финансирана по програма „Прогрес“ на ЕС
На 4 май 2011 г. унгарският министър на социалната политика Миклош Шолтес обяви стартирането на национална кампания под наслов „Баланс в семейството + баланс на работното място = баланс в света“. Част от тази кампания ще бъде насочена към намаляване на абортите. В тази си част кампанията включва реклама, на която има изобразен ембрион с мотото „Ще разбера, ако не сте готови за мен...но, моля ви, дайте ме за осиновяване, ДАЙТЕ МИ ШАНС ЗА ЖИВОТ“ http://blogs.wsj.com/emergingeurope/2011/05/05/hungary%E2%80%99s-government-to-launch-anti-abortion-campaign/?mod=google_news_blog .
В официално изявление унгарското правителство обяви, че голяма част от информационните кампании са финансирани със средства по програма „Прогрес“ на Европейския съюз http://www.kormany.hu/hu/nemzeti-eroforras-miniszterium/szocialis-csaladi-es-ifjusagugyert-felelos-allamtitkarsag/hirek/eselyegyenloseg-a-csaladokert . Наясно ли е Комисията с факта, че средствата по „Прогрес“, предназначени за подпомагане на изпълнението на социалната програма на Европейския съюз, се използват за финансиране на кампания против абортите? Ако това е така, може ли Комисията да потвърди дали тези средства са отпуснати по функция „подобряване на включването на аспектите, свързани с равенството между половете, в националните политики и програми (VP2010/009)“ и да обясни по какъв начин тази кампания подпомага политиката на ЕС за насърчаване на равенството между половете и за премахването на дискриминацията?
Ако Комисията не е запозната с този факт, може ли да обясни как е структурирана процедурата за надзор на усвояването на средствата?