P6_TA(2007)0529
Разисквания на Комисията по петиции през 2006 г.
A6-0392/2007
Резолюция на Европейския парламент от 14 ноември 2007 г. по разискванията на Комисията по петиции през 2006 г. ( 2007/2132(INI) )
Европейският парламент
, –
като взе предвид предишните си резолюции относно разискванията на Комисията по петиции,
–
като взе предвид членове 21 и 194 от Договора за ЕО,
–
като взе предвид член 45 и член 192, параграф 6 от своя правилник,
–
като взе предвид доклада на Комисията по петиции ( A6-0392/2007 ),
A.
като има предвид, че правото на петиции е основно право, неразривно свързано с гражданството на Европейския съюз;
Б.
като има предвид, че правото на петиции е заложено в Договора за ЕО от 1992 г. и е потвърдено в член 44 от Хартата за основните права на Европейския съюз и член 191 от Правилника за дейността на Европейския парламент;
В.
като има предвид, че Парламентът, Съветът и Комисията са обвързани от разпоредбите на Договорите относно правото на петиция и са се споразумели да гарантират междуинституционалното проследяване на движението на петициите;
Г.
като има предвид, че упражняването на това право съществено допринася за усилията на Европейския съюз да възстанови връзката със своите граждани и предлага поглед отвътре към очакванията на европейската общественост;
Д.
като има предвид, че петициите са средство, чрез което гражданите могат да съдействат за наблюдението върху въвеждането и прилагането на общностното законодателство от националните, регионалните и местните органи;
Е.
като има предвид, че петициите са инструмент за оценка на въздействието на европейските закони и политики върху гражданите и за уведомяване на Европейския парламент за противоречия и неправилно прилагане на тези закони и политики, което има пряко отражение върху същинските им цели;
Ж.
като има предвид, че броят на обявените за недопустими петиции остана постоянен през 2006 г. ‐ около една трета от общия брой ‐ като това отразява непрекъсната необходимост да се гарантира, че гражданите на ЕС са адекватно информирани по отношение на компетенциите на Европейския съюз и неговите институции;
З.
като има предвид, че трябва да се отбележи: естествено е, че не всички допустими петиции, които са били получени и проучени, са довели до задоволителен резултат за гражданите на ЕС, но една немалка част от петициите действително е довела до решаване на определен проблем или е насочила вниманието към някакъв будещ загриженост въпрос, който по-късно може да бъде от полза за Парламента при воденето на преговори по ново законодателство на Общността;
И.
като има предвид, че разглеждането на петиции продължава да разкрива постоянни слабости при прилагането на общностното право от страна на държавите-членки, и като има предвид, че вероятно съществуват структурни проблеми, свързани с прилагането на някои стандарти за околната среда, особено на член 6 от Директива 92/43/ЕИО на Съвета от 21 май 1992 г. за опазване на естествените местообитания и на дивата флора и фауна OВ L 206, 22.07.1992 г., стр. 7.
(Директива за местообитанията) и на член 4 от Директива 85/337/ЕИО от 27 юни 1985 г. относно оценката на въздействието на някои публични и частни проекти върху околната среда OВ L 175, 5.7.1985 г., стр. 40.
, изменена с Директива 97/11/ЕО от 3 март 1997 г. OВ L 73, 14.03.1997 г., стр. 5.
;
Й.
като има предвид, че проследяването на петициите, внесени срещу някои важни инфраструктурни проекти показа необходимостта от по-голяма последователност в контрола на Комисията по отношение на спазването на директивата за местообитанията от страна на държавите-членки, по-специално в случаите на неспазване на член 6, параграф 4 от тази директива и за предпазване на защитени области, ако съществуват алтернативи на проекти, които, според най-доброто налично научно мнение, ще имат значително отрицателно въздействие върху целостта на областта, която е защитена от Директивата относно местообитанията или от Директива 79/409/ЕИО на Съвета от 2 април 1979 г. относно опазването на дивите птици OВ L 103, 25.04.1979 г., стр. 1.
;
К.
като има предвид, че в други случаи предприетите от Комисията стъпки по изпълнение на задълженията й съгласно член 211 от Договора за ЕО като "пазител на Договорите" - като например бързото решение за откриване на производство срещу Испания за нарушаване на разпоредби на общностното право относно обществените поръчки и своевременните действия, предприети за предотвратяване на необратимите щети върху околната среда в Полша, бяха достойни за похвала;
Л.
като има предвид, че сътрудничеството между комисията по петиции и Комисията остава ключово за ефективното разглеждане на петициите и за предоставяне на най-добри средства за защита на техните вносители във връзка с проблемите им;
М.
като има предвид, че своевременната защита в случаи на неправилно прилагане на общностното законодателство е особено важна и като има предвид, че специфичните обстоятелства на всеки конкретен случай следва да бъдат взети предвид, когато се препоръчват решения;
Н.
като има предвид, че съгласно член 230 от Договора за ЕО Парламентът има право да предяви иск пред Съда на Европейските общности при същите условия като Съвета и Комисията и като има предвид, че съгласно член 201 от Договора за ЕО Парламентът е оправомощен да упражнява контрол над дейностите на Комисията и следователно разполага както с правните, така и с политическите инструменти необходими, за да отговори по-ефективно на законните интереси на гражданите;
О.
като има предвид, че независимо от това Парламентът непрекъснато е насърчавал лоялното сътрудничество, именно с Комисията в качеството й на пазител на Договорите, като ефективно средство за защита по проблемите, във връзка с които гражданите са потърсили помощта му;
П.
като има предвид, че Парламентът продължава да получава петиции с твърдения за постоянни нарушения от страна на държави-членки на основните права и на правата на човека на вносителите на петиции, като има предвид, че съгласно член 6, параграф 1 от Договора за ЕС Съюзът се основава на принципите на свобода, демокрация, зачитане на правата на човека и основните свободи, както и на принципа на правовата държава, и като има предвид, че разпоредбите на член 7, параграф 1 от Договора за ЕС дават право на Парламента да започне процедура за да констатира наличието на очевиден риск от тежко нарушение от държава-членка на принципите, посочени в член 6, параграф 1;
Р.
като има предвид, че Парламентът признава деликатността на някои случаи и е решен да предприеме всички необходими мерки за защита на правата на вносителите на петиции и поверителността на личните им данни, без да се нарушава прозрачността на самия процес на подаване на петиции;
1.
Подчертава значението на процеса на внасяне на петиции за осигуряване на подходящи отговори и решения за личните безпокойства на европейските граждани във връзка със спазването на техните права съгласно Договора и общностното законодателство;
2.
Подчертава съществения принос на Комисията по петиции за работата на Европейския парламент, насочена към възстановяване на връзката с гражданите на ЕС и засилване на законността, прозрачността и отчетността на процеса на вземане на решения в ЕС;
3.
Убеден е, че петициите предлагат инструмент, с който може да се прецени какво европейската общественост очаква от Европейския съюз и до каква степен Европейският съюз съумява да отговори на тези очаквания;
4.
Припомня ролята на петициите като инструмент, който дава възможност на гражданите на ЕС да сигнализират за пропуски в общностното законодателство и да уведомяват европейските институции за евентуални нарушения или неправилното му прилагане;
5.
Подчертава възможността, която петициите предоставят на Европейския парламент, да оценява и, при необходимост, да предприема действия за преодоляване на неясноти при прилагането и изпълнението на законодателството на ЕО на общностно, национално, регионално и местно равнище;
6.
Подчертава важността на сътрудничеството с Комисията за намиране на подходящи решения по въпроси, които вълнуват европейските граждани и които те представят на вниманието на комисията по петиции, доколкото тези въпроси отразяват прякото въздействие на законодателството, политиките и дейностите на Общността върху хората;
7.
Изразява съжаление за често срещания неуспех на държавите-членки правилно да прилагат общностните разпоредби в областта на околната среда и счита, че е необходимо да се подобри последователността при контрола, особено на спазването на разпоредбите на общностното законодателство относно защитата на биоразнообразието и относно оценката на въздействие на някои обществени и частни проекти и планове за околната среда;
8.
Приветства 23-ия годишен доклад на Комисията относно контрола при прилагането на законодателството на Общността ( COM(2006)0416 ), в който се признава ролята на процедурата за петиции при установяване на нарушения;
9.
Отново изисква от Комисията да съобщава решенията за образуване на производства за установяване на нарушения още в момента на тяхното вземане, както и съответните решения на Съда на ЕО, по-специално в случаите, когато в Парламента е внесена петиция по въпросния случай, и отбелязва, че Комисията не е предприела последващи действия по неколкократните призиви на Комисията по петиции в този смисъл;
10.
Призовава Комисията по петиции да съобщава писмено и в кратки срокове решенията си, свързани с петиции, които разглежда на заседанията си, за да се избегнат недоразумения и погрешни тълкувания от страна на средствата за масово осведомяване и вносителите на петиции;
11.
Отново заявява значението на съгласуването при разглеждане на въпроси, които са едновременно предмет на петиция до Парламента и на жалба до Комисията, като се има предвид, че правото на внасяне на петиция е основно право, защитено от Договора, че Парламентът предоставя прозрачна рамка за разисквания, което е предварително условие за засилена обществена отговорност, и че в този контекст следва да се отдаде предимство на процеса на внасяне на петиции;
12.
Отново заявява загрижеността на Комисията по петиции във връзка с необоснованите и прекалено дълги срокове – често по няколко години – през които Комисията води и приключва производства за установяване на нарушения и неудовлетворението си от честите примери за неспазване от страна на държавите-членки на решения на Съда; смята, че това подронва доверието във формулировката и последователното прилагане на законодателството на Общността и служи за дискредитиране на целите на ЕС;
13.
Отново потвърждава необходимостта Комисията да използва възможността да изправя държавите-членки пред Съда съгласно член 228 от Договора за ЕО, така че да могат да се налагат глоби под формата на еднократно платима сума или периодична имуществена санкция, когато държавите-членки забавят изпълнението на решения на Съда по производства за установяване на нарушения;
14.
Поддържа становището, че за да се гарантира достоверността на общностното законодателство и степен на неутралитет на вътрешния пазар трябва да се вземат решителни действия от страна на Комисията срещу нарушаването на общностното законодателство, поне в случаите от национално значение, които установяват прецедент в националното право и че подобно действие би могло значително да намали допълнителната необходимост за гражданите да подават жалби в Комисията и да внасят петиции в Парламента по аналогични въпроси;
15.
Приветства постоянния диалог между Комисията по петиции и Европейския омбудсман; изтъква, че Комисията по петиции подкрепя специалните доклади относно европейските училища и относно прозрачността на заседанията на Съвета, приветства намереното успешно решение, във връзка с начина, по който Комисията обработва жалби за предполагаеми нарушения, и подкрепя искането на омбудсмана за увеличаване на неговия бюджет;
16.
Отбелязва, че в духа на решението на Първоинстанционния съд от 4 октомври 2006 г. по дело Т-193/04 Tillack с/у Commission [2006] ECR II-3995.
, ССП 2006 II-3995, което констатира, че няма извършено нарушение от страна на Службата за борба с измамите по отношение на нейните действия, процедурата на Парламента относно незавършения специален доклад на омбудсмана, отнасящ се до жалба 2485/2004/GG, трябва да бъде завършена;
17.
Потвърждава необходимостта от по-голяма ангажираност на Съвета в качеството му на институция в дейността на комисията и насърчава участието на Съвета в заседания на комисията на подходящото равнище, както е заявено в Междуинституционалното споразумение за по-добро законотворчество OВ C 321, 31.12.2003 г., стр. 1.
, прието на 16 декември 2003 г. от Европейския парламент, Съвета и Комисията;
18.
Отново отправя предложение Съветът да определи висш служител, който да координира въпросите, свързани с петициите, като се има предвид, че твърде много петиции засягат чувствителни политически въпроси във връзка с въвеждането на законодателството на Общността в националното законодателство на държавите-членки;
19.
Отново подчертава ключовата роля на държавите-членки за правилното прилагане на законодателството на Общността и подчертава, че практическото му прилагане е от решаващо значение за повишаване на значимостта на Европейския съюз за неговите граждани; подчертава необходимостта от засилено участие на представители на държавите-членки и техните парламенти в разискванията на Комисията по петиции;
20.
Припомня, че Договорът за ЕС предоставя на Парламента правомощието да открива процедурата, предвидена в член 7, параграф 1 от Договора за ЕС, която може да доведе до назначаването на независими лица да докладват по въпроса за опасността от сериозно нарушаване от страна на държава-членка на принципите, върху които се основава Европейският съюз, включително зачитането на правата на човека, гарантирани от Европейската конвенция за защита правата на човека и основните свободи;
21.
Приветства дейността на временната анкетна комисия относно кризата в застрахователна компания "Equitable Life", както и приноса на членовете на Комисията по петиции и нейния секретариат, които участваха пряко в нейната работата; смята, че решението за създаване на тази комисия вследствие на внесените петиции е насърчило усилията за осигуряване на правилното прилагане на законодателството на Общността във всички държави-членки;
22.
Насърчава практиката за командироване на членове на комисията с оглед установяване на факти, съгласно член 192 от правилника за дейността, в различни държави-членки на ЕС за проучване на въпроси, повдигнати от вносителите на петиции, като начин за улесняване на намирането на ефективни и прагматични решения в интерес на гражданите;
23.
Подчертава значението на тези мисии в усилията за подобряване на комуникацията с гражданите и повишаване на осведомеността в държавите-членки относно дейността на Европейския парламент въобще и на комисията по петиции в частност;
24.
Подчертава, че по-доброто разбиране на функцията на петициите като инструмент, даващ възможност на гражданите да искат защита, е тясно свързано с качеството на достъпната за обществеността в Европа информация относно законодателството, политиките и целите на Общността;
25.
Отбелязва, че през втората година след разширяването на ЕС до 25 държави-членки броят на петициите, внесени в Парламента, е останал сравнително постоянен; отбелязва обаче, че присъединяването на Румъния и България през януари 2007 г. вероятно ще доведе до внасяне на значителен брой петиции от гражданите на тези държави;
26.
Приветства постигнатото в рамките на комисията споразумение, довело до увеличаване на нейния състав до 40 пълноправни членове, и смята, че това ще спомогне европейските граждани и хората, живеещи на територията на ЕС да срещат още по-добро разбиране на техните случаи в комисията, като по този начин Парламентът ще може да отговаря по-добре на очакванията на вносителите на петиции;
27.
Подчертава необходимостта от укрепване на секретариата на комисията с оглед удовлетворяване на потребностите от езиков, юридически и политически експертен опит, така че сроковете за отговор да могат да се съкратят, разследванията да бъдат по-ефективни, а услугата, която комисията предлага, да бъде еднакво достъпна за всички граждани на ЕС;
28.
Отново изразява необходимостта от намиране на необходимите финансови ресурси, за да продължи разработването на софтуерната система за внасяне на петиции по електронен път, която функционира едновременно като база данни и като инструмент за управление, предоставящ информация за потока от петиции, и по този начин засилва прозрачността и ефективността на дейността на комисията;
29.
Отправя искане към генералния секретар да проведе спешно преразглеждане на "Портала за граждани" на интернет страницата на Европейския парламент с цел по-добро онагледяване на портала, свързано с правото на петиции и актуализиране на представянето си с цел гарантиране на сравнимостта и съвместимостта с интернет страницата на Европейския омбудсман, който за разлика от комисията по петиции, се занимава специално с жалбите на граждани, свързани с вероятни случаи на лошо управление в рамките на институциите или органите на ЕС;
30.
Припомня, че от 1998 г. насам Парламентът призовава за преразглеждане на Междуинституционалното споразумение от 1989 г. за засилване на правото на петиции OВ C 120, 16.5.1989 г., стр. 90.
; отново заявява неотложните си искания към Съвета и Комисията за извършване на това преразглеждане с оглед установяване на по-ефективни средства за защита и определянето на ясна и последователна рамка за основно сътрудничество между институциите в съответната област;
31.
Приветства решението за преразглеждане на действащите понастоящем правила, уреждащи процедурата по внасяне и разглеждане на петиции, с оглед внасяне на яснота относно преценката за допустимост на петициите и укрепване на процедурите, свързани със защитата на данните и поверителността, без да се накърнява основополагащата прозрачност на самия процес на внасяне и разглеждане на петиции;
32.
Подчертава важността на защитата на правата на вносителите на петиции като основен елемент в процеса на внасяне и разглеждане на петиции и приветства постигането на консенсус в рамките на комисията относно разглеждането на все още нерешените петиции на Lloyd, по-специално във връзка с оказването на пълна подкрепа на г-жа Х, чието име беше публично оповестено против волята й;
33.
Подчертава важността от опазване на околната среда и приветства големия интерес на комисията по петиции към петициите, свързани с околната среда, които разглежда на заседанията си;
34.
Възлага на своя председател да предаде настоящата резолюция и доклада на комисията по петиции на Съвета, Комисията, Европейския омбудсман, правителствата на държавите-членки, както и на парламентите на държавите-членки, техните комисии по петиции и техните омбудсмани или сходни компетентни органи.
