3.3.2008
ПРЕДЛОЖЕНИЕ ЗА РЕЗОЛЮЦИЯ
внесено съгласно член 113 от правилника
от Neil Parish, Margrete Auken, Hiltrud Breyer, Magor Imre Csibi, Michl Ebner, Robert Evans, Hélène Goudin, Lily Jacobs, Jens Holm, Karsten Friedrich Hoppenstedt, Elisabeth Jeggle, Caroline Lucas, Cristiana Muscardini, Karin Resetarits, Martine Roure, Christel Schaldemose, Carl Schlyter и Janusz Wojciechowski
за клонирането на животни с цел снабдяване с храни
Предложение за резолюция на Европейския парламент за клонирането на животни с цел снабдяване с храни
Европейският парламент ,
–
като взе предвид член 113 от своя правилник,
А.
като има предвид, че Протоколът относно закрилата и хуманното отношение към животните изисква от Общността и държавите-членки изцяло да съблюдават изискванията, свързани с хуманното отношение към животните, при формулирането и прилагането на селскостопански и научноизследователски политики,
Б.
като има предвид, че при процесите на клониране се отбелязва нисък процент на оцеляване на пренесените ембриони и клонираните животни,
В.
като има предвид, че смъртността и заболеваемостта на клонираните животни са по-високи отколкото при създадените по полов път животни, а загубите и смущенията в напреднал етап от бременността е вероятно да се отразят на благосъстоянието на приемните майки (Европейски орган за безопасност на храните, 2008 г.),
Г.
като има предвид, че при настоящите равнища на причинено страдание и здравословни проблеми сред приемните майки и клонираните животни, Европейската група по етика поставя под въпрос моралната обосновка на клонирането на животни за храна и не вижда убедителни аргументи, които биха оправдали производството на храни от клонирани животни и от тяхното потомство,
Д.
като има предвид Директива 98/95/ЕО, според която „не трябва да бъдат практикувани естествено или изкуствено развъждане или процедури по развъждане, които предизвикат или за които съществува вероятност да предизвикат страдание или нараняване на което и да е от съответните животни”,
Е.
като има предвид, че клонирането би намалило значително генетичното разнообразие сред добитъка, като същевременно би засилило риска от унищожаването на цели стада от заболявания, към които те имат предразположеност,
1.
призовава Комисията да забрани клонирането на животни за храна, вноса на клонирани животни, на тяхното потомство и сперма, както и продукти от клонирани животни или от тяхното потомство.
