9.11.2011 B7-0579/2011 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на Комисията
съгласно член 110, параграф 2 от Правилника за дейността
относно приноса на общата политика в областта на рибарството за производството на публични блага
Maria do Céu Patrão Neves
от името на групата PPE
PE472.790v01-00 B7‑0579/2011 Резолюция на Европейския парламент относно приноса на общата политика в областта на рибарството за производството на публични блага
Европейският парламент,
– като взе предвид Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на общата политика в областта на рибарството,
– като взе предвид Конвенцията на Организацията на обединените нации по морско право от 10 декември 1982 г.,
– като взе предвид Кодекса за поведение за отговорно рибарство на ФАО, приет на 31 октомври 1995 г.,
– като взе предвид съобщението на Комисията до Европейския парламент, Съвета, Европейския икономически и социален комитет и Комитета на регионите, озаглавено „Рио+20: към екологична икономика и по-добро управление“, COM(2011)363,
– като взе предвид съобщението на Комисията, озаглавено „Европа 2020” ( COM(2010)2020 ),
– като взе предвид член 110, параграф 2 от своя правилник,
A. като има предвид, че секторът на риболова е дейност, която се развива в моретата, както и в други хидрографски басейни (слабо солени и сладководни) като реки, езера, естуари и др., и която включва три основни направления – риболов, преработка и предлагане на пазара;
Б. като има предвид, че аквакултурите – соленоводни и сладководни, крайбрежни и в открито море, са важна и разрастваща се допълваща и неделима част от сектора на рибарството;
В. като има предвид, че въздействието на риболовната дейност се простира върху крайбрежната зона, като това определя нейното управление и също така нейната социална и икономическа динамика, което от своя страна е от особена важност за местните общности, които често са в неблагоприятно положение, с недостиг на работни места и слаби икономики;
Г. като има предвид, че европейският сектор на риболова допринася значително за социалното развитие в няколко региона на Европа, които са силно зависими от тази дейност, като пряко и косвено създава работни места нагоре и надолу по веригата и отговаря за над 350 000 работни места, включително в областта на риболова и преработката на риба;
Д. като има предвид, че европейският сектор на риболова допринася доста значително за икономическия растеж на Европа, не само чрез своята основна дейност, с която се нарежда на четвърто място в световен мащаб и осигурява 6,4 милиона тона риба годишно, но и с приноса си за най-различни други сектори като фармацевтичната и козметичната промишленост, спорта и туризма;
Е. като има предвид, че европейският сектор на рибарството също допринася значително за опазването на околната среда и за смекчаването на последиците от изменението на климата, като инициира и стимулира широк набор от научни проучвания, които задълбочават нашите познания за океанографската динамика, екосистемите и биологията на водните видове, които пряко или косвено са засегнати от риболовната дейност;
Ж. като има предвид, че реформираната ОПОР следва да гарантира екологичната, социалната и икономическата устойчивост на сектора на рибарството в различните хидрографски басейни, както и в крайбрежните зони, където се извършва тази дейност, което ще се постигне по-лесно чрез модел на децентрализирано управление, който ще приближи центровете на вземане на решения към областите на дейност и ще повиши отговорността на заинтересованите страни;
1. отново заявява, че риболовът е важна древна дейност в човешките общности, която винаги ги е снабдявала със здравословна храна с високо съдържание на протеини, като понастоящем представлява икономическа и социална добавена стойност и също така допринася за продоволствената сигурност и независимостта на Европейския съюз; ето защо счита, че реформираната ОПОР трябва да гарантира поддръжката на рибните ресурси в основните си дейности – риболов, преработка и предлагане на пазара – в традиционните си зони и в рамките на устойчивия баланс между опазването на околната среда, социалното развитие и икономическата рентабилност;
2. припомня, че на икономическо равнище се оценява, че секторът на рибарството представлява общо 8 милиарда евро от разтоварването на улова в пристанища, към които се прибавят 3,2 милиарда евро от производството на аквакултури и 23 милиарда евро от преработвателната промишленост, и че на социално равнище повече от 40% от европейските граждани живеят по крайбрежието, като се възползват от многофункционалността на рибарската дейност;
3. подчертава, че секторът на рибарството и по-специално дребномащабният риболов, извън неговите три традиционни области на дейност и по-видимо въздействие на икономическо и социално равнище, също така играе важна роля в различни други области, като например културата, отдиха и туризма, науката, енергетиката, околната среда и образованието; трябва да се признае и цени фактът, че секторът на рибарството има многофункционално измерение, чрез което предоставя на общностите широка гама от публични блага, които са от полза за европейските граждани като цяло, а не само за тези, които пряко или косвено са свързани с рибарството;
4. призовава Комисията да вземе надлежно предвид факта, че на културно равнище секторът на рибарството осигурява широк кръг от ползи, които допринасят за гастрономията, етнографията, историята, литературата, музеологията и др.; организирането от рибарските общности на морски шествия, дегустации на морски дарове, възстановки на традиционни начини на живот, тематични изложби и други празненства за риболова или свързани с него дейности представлява важно средство за предаване на културното наследство, което трябва да бъде съхранено;
5. призовава Комисията да вземе надлежно предвид факта, че на равнището на отдиха и туризма секторът на рибарството предлага много различни дейности, като например любителския риболов (pescaturismo), наблюдението на китове и морски птици, екологичното гмуркане и др.; познанията и ежедневният опит на рибарите (know how) с морето и неговите биологични ресурси са от съществено значение за развитието на тези и други дейности, като по този начин се създава добавена стойност, която може да бъде споделена с обществото като цяло;
6. призовава Комисията да вземе надлежно предвид факта, че на научно равнище секторът на рибарството оказва помощ в изследванията на морските учени и на други специалисти, като споделя своя опит, предоставя информация, представя доклади за маркираните животни, както и за рядко срещаните видове, приема ги на борда на контролни плавателни съдове (наблюдателни дейности), насърчава контролния улов, който им позволява да събират важни данни за състоянието на популациите и тяхното поведение (миграция на рибата), но и за редица въпроси, които варират от изменението на климата (океански течения) до замърсяването (предупреждения за нефтени разливи);
7. призовава Комисията да вземе надлежно предвид факта, че на енергетично равнище секторът на рибарството може да играе важна роля, като насърчава разработването на нови технологии, които могат да бъдат използвани на по-късен етап за благото на обществото; разработването на нови двигатели, които са по-малко замърсяващи и с по-ниско потребление, е добър пример за енергийна ефективност;
8. призовава Комисията да вземе надлежно предвид факта, че на равнището на околната среда секторът на рибарството вече играе всеизвестна роля, като опазва биологично чувствителните географски райони, както и крайбрежните зони за развъждане и растеж на младите риби, и също така като почиства моретата; той обаче може да играе още по-голяма роля, в рамките на децентрализираното управление, като се фокусира върху допълнителни въпроси в областта на биологичната защита на рибните популации и опазването на околната среда на вододелите и крайбрежния риболов;
9. призовава Комисията да вземе надлежно предвид факта, че на образователно равнище секторът на рибарството развива удоволствието от дейностите на открито, учи на уважение към морето, на навигационни умения и емпирични модели на ориентация и освен това предава творческия дух на различните изкуства, като също така насърчава умението да се цени морският живот;
10. подчертава, че управлението на рибарството все повече се основава на научни данни, което стимулира приложните изследвания в тази област, насърчава знанията и стимулира технологичното развитие и иновациите в съответствие със стратегията „2020“ за насърчаване на интелигентния растеж;
11. подчертава, че секторът на риболова зависи изцяло от здравето на популациите и от баланса на екосистемата, така че реформата на ОПОР ще се фокусира отново върху този сектор като пазител и управител на морските ресурси, прилагайки по-ефективна, по-екологична и по-конкурентоспособна икономика в съответствие със стратегията „2020“ за насърчаване на устойчивия растеж;
12. подчертава, че риболовната дейност, разглеждана във всичките й измерения (включително аквакултурите), в преките и косвените й въздействия, както и в производството на публични блага, гарантира социалното и териториално сближаване и насърчава професионалното обучение и социалния и икономически динамизъм в съответствие със стратегията „2020“ за насърчаване на приобщаващия растеж;
13. заявява, че риболовните дейности играят важна роля в по-широкия контекст на ИМП и представляват ключов елемент в политиките за морско пространствено планиране, както и в рамките на Европейския фонд за морско дело и рибарство;
14. призовава Комисията да признае многофункционалността на рибарската дейност и ценността на нейното голямо и разнообразно производство на публични блага, като възприеме холистичен подход към сектора, особено в областта на реформата на ОПОР и като отхвърли редукционистките перспективи, които не само накърняват преките и косвени ползи на сектора, но също така не вземат предвид по-широкия кръг от ползи, които той създава;
15. призовава Комисията да включи в новата рамка на ОПОР многофункционалността на сектора на рибарството и производството му на публични блага, като разглежда „развитието на крайбрежните региони“ като негова допълваща част (следвайки сходната структура и част от използваната терминология в Общата селскостопанска политика);
16. призовава Комисията да създаде, заедно с държавите-членки, необходимата правна рамка за дейностите, които допълват традиционните риболовни дейности, производството и предлагането на рибни продукти на пазара, без никакъв данък или друг вид вреди за рибарите;
17. призовава Комисията да включи в реформираната ОПОР понятието за „обвързаност с условия“, което вече се използва в рамките на Общата селскостопанска политика, като гарантира положителна дискриминация за екологосъобразните риболовни практики, като например по-добър достъп до безвъзмездни средства;
18. призовава Комисията, в рамките на този изключително важен процес на реформа на ОПОР, да вземе надлежно предвид пълната интеграция на сектора на рибарството в стратегия „2020“ и приноса му за изпълнението на насоките за европейско развитие до 2020 г., като признае ОПОР за двигател за развитие в контекста на европейския проект за растеж и като й гарантира необходимите условия, за да развие пълния си потенциал;
19. отправя искане към Комисията да изпълни целите на Рио+20 за отворена икономика, както и за създаване на работни места и изкореняване на бедността, като вземе надлежно предвид факта, че секторът на рибарството, сам по себе си и в контекста на рамката на интегрираната морска политика, играе важна роля за това изпълнение;
20. възлага на своя председател да предаде настоящата резолюция на Съвета и на Комисията.
