По-строги правила за борба с трафика на хора
Правосъдие и вътрешни работи
Пленарни сесии
2010-12-14 - 13:21
По-строги наказания за трафикантите на хора, както и по-добра защита и повече помощ за жертвите на подобни престъпления, предвижда новото законодателство на ЕС, което Парламентът ще гласува в Страсбург. Новите правила ще бъдат приложени спрямо трафика на хора с цел сексуална или трудова експлоатация.
Човешки същества стават жертва на трафик поради много различни причини. Сексуална експлоатация, принудителен труд, просене, търговия с човешки органи, незаконно осиновяване и принудителни бракове са някои от случаите, които покриват новите правила. Директивата разширява понятието "експлоатация" в сравнение с рамковото решение на ЕС от 2002 г. (което новото законодателство ще замени) и по този начин предоставя защита на повече жертви.
Текстът, съгласуван от представители на Парламента и Съвета, определя минимални правила за дефиниране на престъпните деяния, както и санкции за трафикантите на хора, като същевременно въвежда единни правила за засилване на превенцията на тези престъпления и на защитата на жертвите. След одобряването на документа, държавите членки ще имат на разположение две години, за да го въведат директивата в националното законодателство.
По-строги наказания за трафикантите на хора
Новата директива залага минимален срок за наказанията за подобни престъпления от най-малко пет години лишаване от свобода (т.е. държавите членки няма да могат да налагат по-леки наказания) или, при специфични влошаващи вината обстоятелства, десет години затвор. Ако в престъпленията са въвлечени официални лица или организации, санкциите трябва да включват наказателни или ненаказателни глоби, а също и лишаване от възможност за получаване на обществени помощи или постоянно закриване на дадените предприятия.
Държавите членки трябва да гарантират, че инструментите и постъпленията от тези престъпления са задържани и конфискувани. Също така ЕП "насърчава" употребата им в подкрепа и защита на жертвите, включително за изплащане на компенсации.
По-голяма защита за жертвите
Жертвите на трафик трябва да получават подслон, материална подкрепа и ако е необходимо - медицински грижи, включително психологическа помощ. Правните консултации трябва да бъдат безплатни, особено когато жертвата няма необходимите финансови средства за това. Жертвите на трафик трябва да имат достъп до програми за защита на свидетели и до компенсационни схеми.
Подкрепата трябва да бъде осигурена "преди, по време и в продължение на нужния срок след наказателните дела", независимо от желанието на жертвата да свидетелства. В текста изрично се подчертава изискването да няма съдебно преследване или налагане на глоби за жертвите.
Дания и Великобритания избраха да не прилагат Директивата, но Лондон може на по-късен етап да включи новите правила в законодателството си.
Няколкостотин хиляди души стават жертва на трафик на територията на ЕС всяка година. Много от жертвите са принуждавани да проституират (43%, предимно жени и момичета).
20101214IPR09488 Приетият текст ще бъде публикуван на този адрес (изберете дата 14 декември)
BG
1
LINK
/activities/plenary/ta/calendar.do?language=BG
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
