P6_TA(2008)0571
Случаят на семейство al-Kurd
B6-0608 , 0609 , 0610 , 0611 , 0612 и 0613/2008
Резолюция на Европейския парламент от 20 ноември 2008 г. относно случая на семейство al-Kurd
Европейският парламент
, –
като взе предвид предишните си резолюции относно Близкия изток,
–
като взе предвид доклада, изготвен от специалната делегация на Европейския парламент за Израел и палестинските територии (30 май - 2 юни 2008 г.) и заключенията от него,
–
като взе предвид четвъртата Женевска конвенция,
–
като взе предвид съответните резолюции на Организацията на обединените нации (ООН),
–
като взе предвид Споразумението за асоцииране между ЕС и Израел, и по-специално член 2 от него,
–
като взе предвид декларацията на Председателството от името на Европейския съюз от 10 ноември 2008 г. относно разрушаването на къщи в Източен Йерусалим,
–
като взе предвид член 115, параграф 5 от своя правилник,
А.
като има предвид, че през нощта в неделя, 9 ноември 2008 г., служители на израелската полиция и израелските въоръжени сили са отстранили съдебно семейство al-Kurd от дома им в квартал Sheikh Jarrah на Източен Йерусалим, където това семейство е живяло повече от 50 години; като има предвид, че веднага след това те са допуснали заселници да влязат в къщата на семейството и после са прекъснали достъпа до района;
Б.
като има предвид, че това съдебно отстранение е било извършено на основание на разпореждане, издадено от Върховния съд на Израел на 16 юли 2008 г. след дълги и спорни съдебни производства за правото на собственост пред израелските съдилища и органи;
В.
като има предвид, че Агенцията на ООН за подпомагане и строителство за палестинските бежанци в Близкия изток (UNRWA) декларира, че ще продължи да оказва помощ на семейството;
Г.
като има предвид, че съдебното отстранение се е извършило въпреки възраженията на международно ниво, като има предвид, че САЩ са повдигнали въпроса пред израелските органи; като има предвид, че това решение може да отвори възможността за отнемане на други 26 къщи в квартала Sheikh Jarrah в Източен Йерусалим, тъй като 26 други семейства са набелязани за съдебно отстранение; като има предвид, че този случай има политически последствия за бъдещия статут на Източен Йерусалим;
Д.
като насочва вниманието към съответните резолюции на Съвета за сигурност на ООН и към факта, че международната общност не е признала суверенитет на Израел над Източен Йерусалим;
Е.
като има предвид, че делегация на Европейския парламент посети квартала Sheikh Jarrah на 3 ноември 2008 г. и получи възможност да се срещне със семейство al-Kurd;
1.
Изразява дълбоката си загриженост относно съдебното отстранение на семейство al-Kurd, неотдавнашното разрушаване на къщи на палестински семейства от израелските власти в няколко района на Източен Йерусалим и възможните сериозни последствия от тези мерки;
2.
Посочва, че тези операции, които сериозно засягат живота на жителите на тези райони, са в противоречие с международните закони и призовава израелските власти да ги прекратят възможно най-скоро;
3.
Посочва, като признава независимостта на израелската съдебна система в международно признатите граници на Държавата Израел, че, съгласно международното право Източен Йерусалим не е в юрисдикцията на израелските съдилища;
4.
Призовава Съвета, Комисията и международната общност, включително Четворката, да положат всички възможни усилия, за да защитят палестинските жители на квартала Sheikh Jarrah и на други райони на Източен Йерусалим, и призовава Четворката да играе по-активна роля в това отношение;
5.
Повтаря призива си към израелските органи веднага да спрат всякакво разширяване на селища и строежа на стената за сигурност отвъд границите на Израел от 1967 г. – действия, които противоречат на международното право и подронват усилията за постигане на мир;
6.
Потвърждава, че подобни действия могат само да навредят на шансовете за постигане на мирно споразумение между палестинци и израелци; настоятелно призовава Израел да се въздържа от всякакви едностранни мерки, които могат изпреварващо да повлияят на резултата от преговорите за окончателния статут, особено в Йерусалим;
7.
Възлага на своя председател да предаде настоящата резолюция на Съвета, Комисията, върховния представител по Общата външна политика и политика на сигурност, правителствата и парламентите на държавите-членки, специалния пратеник на Четворката за Близкия изток, израелското правителство, Кнесета, президента на Палестинската автономна власт и Палестинския законодателен съвет.
