29.1.2007
ПРЕДЛОЖЕНИЕ ЗА ОБЩА РЕЗОЛЮЦИЯ
внесено съгласно член 103, параграф 4 от правилника от
– Joseph Daul, José Ignacio Salafranca Sánchez-Neyra, Antonio Tajani, Simon Coveney и Piia-Noora Kauppi, от името на групата PPE-DE
– Martin Schulz, Pasqualina Napoletano и Elena Valenciano Martínez-Orozco, от името на групата PSE
– Marco Pannella и Marco Cappato, от името на групата ALDE
– Hélène Flautre, Raül Romeva i Rueda, Milan Horáček, Angelika Beer, Marie Anne Isler Béguin, Daniel Cohn-Bendit и Monica Frassoni, от името на групата Verts/ALE
– Francis Wurtz, Vittorio Agnoletto, André Brie, Luisa Morgantini, Willy Meyer Pleite, Miguel Portas Mary и Lou McDonald, от името на групата GUE/NGL
– Eoin Ryan и Roberta Angelilli
вместо предложенията за резолюция, внесени от следните групи:
– GUE/NGL (B6‑0032)
– PSE ( B6‑0033/2007 )
– ALDE ( B6‑0034/2007 )
– PPE-DE ( B6‑0035/2007 )
– Verts/ALE ( B6‑0036/2007 )
за инициативата в подкрепа на всеобщ мораториум върху смъртното наказание
Резолюция на Европейския парламент относно инициативата в подкрепа на всеобщ мораториум върху смъртното наказание
Европейският парламент ,
-
като взе предвид своите предишни резолюции относно всеобщ мораториум върху смъртното наказание и по-специално резолюциите от 23 октомври 2003 г., 6 май 1999 г. и 18 юни 1998 г.,
-
като взе предвид резолюциите за мораториум върху смъртното наказание, приети от различни органи на ООН, включително Комисията по правата на човека,
-
като взе предвид декларациите на ЕС в подкрепа на всеобщ мораториум върху смъртното наказание и по-специално декларацията, представена миналия декември на Общото събрание на ООН, която бе подписана от 85 страни от всички географски групи,
-
като взе предвид ръководните насоки за политиката на ЕС по отношение на трети страни по въпроса за смъртното наказание,
–
като взе предвид член 103, параграф 4 от своя правилник,
A.
като има предвид, че смъртната присъда съставлява жестоко и нечовешко наказание, както и нарушаване на правото на живот,
Б.
като има предвид, че премахването на смъртното наказание е основна ценност за Европейския съюз и едно от изискванията към страните, желаещи да се присъединят към ЕС,
В.
като изразява дълбоката си загриженост от факта, че националното законодателство на десетки страни по света все още предвижда смъртно наказание и следователно, екзекутирането на хиляди човешки същества всяка година,
Г.
като има предвид, в същото време, че тенденцията за премахване на смъртното наказание в световен мащаб продължава; като приветства, в тази връзка, пълното премахване на смъртното наказание в Либерия, Мексико, Филипините и Молдова през последните години, както и отхвърлянето от страна на перуанския конгрес на проектозакон за въвеждане в законодателството на смъртно наказание за престъпления, свързани с тероризъм,
Д.
като има предвид, че Европейският съюз реши, в своите определящи насоки относно смъртното наказание, приети от Европейския съвет, състоял се в Люксембург на 6 юни 1998 г., да работи в рамките на международните организации за налагането на всеобщ мораториум върху смъртното наказание и неговото своевременно премахване,
Е.
като има предвид, че на 9 януари 2007 г. правителството на Италия и Съветът на Европа решиха да работят съвместно с цел получаването на възможно най-широка подкрепа в полза на инициатива, основаваща се на Генералната асамблея на ООН, за всеобщ мораториум върху изпълнението на смъртни присъди с оглед пълното премахване на смъртното наказание,
Ж.
като има предвид, че на 27 юни 2006 г., Камарата на депутатите на Италия прие единодушно резолюция, призоваваща италианското правителство да представи по време на следващата Генерална асамблея на ООН, след консултации с партньорите от ЕС, но без това да подлежи на единодушно одобрение, предложение за резолюция относно мораториум върху смъртното наказание с оглед на пълното му премахване в световен мащаб; и като има предвид, че на своето заседание от 22 януари 2007 г., Съветът по общи въпроси на ЕС се споразумя, че германското председателство на ЕС ще направи преценка в Ню Йорк на възможностите и условията за възобновяване на разискванията и разглеждане на предложението за всеобщ мораториум върху смъртното наказание,
З.
като осъжда екзекуцията на Садам Хюсеин и използването за медийни цели на неговото обесване,
1.
потвърждава своята трайна позиция против смъртното наказание във всички случаи и при всякакви обстоятелства и изразява отново убеждението си, че премахването на смъртното наказание допринася за укрепване на човешкото достойнство и за по-нататъшното развитие на правата на човека;
2.
призовава за незабавното и безусловно въвеждане на международен мораториум върху изпълненията на смъртни присъди посредством подходяща декларация в тази насока на Генералната асамблея на ООН, като наблюдението на действителното прилагане на този мораториум следва да бъде от компетенцията на Генералния секретар на ООН;
3.
твърдо поддържа неотдавнашната, официална инициатива на Парламента на Италия, подкрепена от Съвета на Европа;
4.
отправя искане към Председателството на ЕС да предприеме бързи действия с оглед представянето за обсъждане от настоящата Генералната асамблея на ООН на такава резолюция; призовава председателството на ЕС и Комисията да информират редовно Парламента за резултатите, постигнати в рамките на настоящата Генерална асамблея на ООН по въпроса за всеобщия мораториум върху смъртното наказание;
5.
настоятелно призовава институциите на ЕС и държавите-членки да положат всички усилия в политическата и дипломатическата сфера, за да осигурят възможно най-благоприятна подкрепа за въпросната резолюция сред членовете на Генералната асамблея на ООН;
6.
настоява всички държави-членки на ЕС да ратифицират незабавно Втория факултативен протокол към Международния пакт за граждански и политически права (МПГПП), целящ пълното премахване на смъртното наказание;
7.
възлага на своя председател да предаде настоящата резолюция на Съвета, Комисията, Генералния секретар на ООН, председателя на Генералната асамблея на ООН, както и на всички държави-членки на ООН..
