16.4.2009
ПРЕДЛОЖЕНИЕ ЗА РЕЗОЛЮЦИЯ
за приключване на разисквания по изявления на Съвета и на Комисията
съгласно член 103, параграф 2 от Правилника
от Martin Schulz, Harlem Désir, Robert Goebbels, Pervenche Berès and Elisa Ferreira
от името на групата PSE
относно заключенията от срещата на високо равнище на страните от Г-20
Резолюция на Европейския парламент за заключенията от срещата на високо равнище на страните от Г-20
Европейският парламент ,
–
като взе предвид заключенията на срещата на Г-20 в Лондон на 2 април 2009 г.,
–
като взе предвид декларацията на страните от Г-20 от 15 ноември 2008 г. във Вашингтон,
–
като взе предвид заключенията на Председателството на Европейския съвет от пролетната среща на 19 и 20 март 2009 г. относно икономическото възстановяване на Европа,
–
като взе предвид своята резолюция от 11 март 2009 г., отнасяща се до „Европейския план за икономическо възстановяване“ ( A6-0063/2009 ),
–
като взе предвид съобщението на Комисията до пролетния Европейски съвет от 4 март 2009 г., озаглавено "Движеща сила за възстановяването на Европа" (COM(2009) 0114),
–
като взе предвид доклада на експертната група на високо равнище по въпросите на финансовия надзор в ЕС, с председател г-н Jacques de Larosière, от 25 февруари 2009 г. за оглед на пролетната среща на Европейския съвет за 2009 г.,
–
като взе предвид съобщението на Европейската комисия от 8 април 2009 г. озаглавено „Подкрепа за развиващите се страни при справянето им с кризата“ (COM(2009)0160),
–
като взе предвид Целите на хилядолетието за развитие на ООН и ангажиментите на държавите-членки на ЕС за подпомагане на справянето с глада и бедността,
–
като взе предвид член 103, параграф 2 от своя Правилник,
A.
като има предвид, че светът попада в задълбочаваща се рецесия, въздействието от която никоя държава и никой сектор не може да очаква да избегне; като има предвид, че финансовият сектор засегна реалната икономика, което доведе до загуба на работни места, силно намален жизнен стандарт и всеобщ страх у хората, че могат да загубят дома или пенсията си,
Б.
като има предвид, че 150 милиона души страдат от нарастващите цени на храните и че прогнозите сочат, че рецесията тази година ще тласне още 50 милиона души към безработица и още 200 милиона към абсолютна бедност,
В.
като има предвид, че някои страни кредитори намалиха официалната си помощ за развитие, предназначена за развиващите се страни, с което застрашават Целите на хилядолетието за развитие,
Г.
като има предвид, че най-големият приоритет е справянето с нарастващата безработица, като основната пречка е липсата на доверие и блокирането на финансовите и капиталовите пазари, което води до ниски нива на потребление и търсене, проблеми, които спешно трябва да намерят решение,
Д.
като има предвид, че настоящата рецесия трябва да бъде използвана като възможност за насърчаване на "устойчивите" инвестиции и запазването/създаването на "достойни" работни места в съответствие с целите от Лисабон-Гьотеборг и глобалните ангажименти за борба с изменението на климата и намаляване на енергопотреблението,
Общи забележки
1.
приветства признаването от страна на Г-20 на факта, че глобалната криза изисква глобално решени и интегрирана стратегия за възстановяване на доверието, растежа и работните места; счита, че това признаване изисква сериозни последващи действия на следващата среща на страните от Г-20, която ще се състои в началото на есента тази година;
2.
вярва, че задачата, стояща пред световните лидери, не е да "закърпят" сегашната финансова и икономическа система, а да признаят, че икономическата ортодоксалност на последните 20 години се е провалила, че трябва да се изгради нов баланс между регулирането и пазара, че разширяването на неравенството е било източник на нестабилност, и че трябва да се разработи нова регулаторна и управленческа рамка; поради това призовава за "Нова глобална сделка", която да се основава на устойчивост, възможности, социална справедливост и участие, с основни компоненти:
∙ координирани фискални стимули
∙ по-добро регулиране и надзор на международната финансова система
∙ преход към екологична икономика
∙ достойна работа за всички
∙ лоялна търговия
∙ по-силна политика за развитие
∙ демократично и ефективно глобално управление;
3.
подчертава, че непосредствен приоритет трябва да бъде раздвижването на реалната икономика, поддържане и насърчаване на заетостта и защита на хората от отрицателното въздействие на кризата, като се обърне специално внимание на най-бедните и уязвимите;
4.
призовава да бъдат взети всички мерки, за да се даде възможност финансовите пазари отново да функционират правилно, включително спешното възстановяване на вътрешните заеми и международния капиталов поток;
5.
изразява дълбоко съжаление от това, че Г-20 запази мълчание по въпроса на глобалния дисбаланс в търговията и финансите, който изигра съществена роля в настоящата икономическа криза, че Г-20 също така не успя адекватно да отговори на необходимостта от възстановителни пакети за приоритетно справяне със заетостта и прехода към екологична икономика; призовава за това, на следващата среща на Г-20 тези въпроси да бъдат разгледани по-сериозно и да бъдат поставени цели за устойчивите екологични компоненти на всички планове за възстановяване;
Възстановяване на растежа и работните места
6.
приветства споразумението за 832 милиарда евро допълнителни финансови ресурси за МВФ, други финансови институции и търговско финансиране, както и ангажимента да се положат устойчиви фискални усилия за възстановяване на доверието, растежа и работните места в световната икономика, като се гарантира дългосрочна фискална устойчивост; все пак изразява съжаление от факта, че не са договорени никакви допълнителни европейски фискални стимули; признава, че прагът за действие е различен за всички страни, но че всяка трябва да действа в границите на възможното, а ЕС като цяло следва да обмисли финансирането на нови приоритети, например еврооблигации; подкрепя ангажимента за фискална устойчивост и публична бюджетна дисциплина, която следва да бъде възстановена веднага щом икономиката започне да се съвзема;
7.
подчертава, че централните банки трябва да гарантират поддържаща парична политика за възстановяване и да подкрепят извънредните икономически мерки и неконвенционалните политически инструменти като гарантират стабилност на цените; счита, че настоящата рецесия изисква по необходимост широко тълкуване на мандата на централните банки;
8.
отбелязва ангажимента на Г-20 да се предприемат всички необходими действия за възстановяване на кредитния поток чрез финансовата система, но счита, че спешно са необходими по-силни мерки за възстановяване на доверието в междубанковия пазар и между заинтересованите финансови участници; че страните от Г-20 не са успели адекватно да се заемат с въпроса за приоритета на справянето с проблема на "лошите" активи и падането на тяхната оценка до дъното и се надява те скоро да се възстановят;
9 . подкрепя рамката за възстановяване на отпускането на заеми, но смята, че трябва да бъдат определени ясни насоки, за да се гарантира, че държавната намеса в банковата система чрез рекапитализация, временна национализация или предоставянето на ликвидни средства, няма да нарушат конкуренцията; подчертава освен това, че банките, които са се възползвали от тази намеса трябва бързо да възстановят отпускането на заеми за предприятия, включително МСП, както и на частни лица, като им се налагат санкции, ако не го направят; подчертава значението на това да се гарантира, че публичното финансиране, което банките получават, да бъде изразходвано за възстановяване на отпускането на заеми, а не за разпределяне на дивиденти или бонуси;
10.
приветства сумата от 50 мрд долара, предвидени за държави с ниско равнище на доходите и призовава за това, разпределението им да стане бързо и под формата на преки помощи, вместо на заеми, с цел да се подкрепи социалната защита и тласне напред търговията;
Укрепване на финансовия надзор и регулация
11 . одобрява преценката на Г-20 за слабостите във финансовия сектор и приветства ангажимента за изграждане на по-силна надзорна и регулаторна рамка на базата на по-голяма последователност и систематично сътрудничество между държавите, съжалява обаче, че не е предприет по-задълбочен преглед на основните принципи на финансовата система и счита, че тези решения не бива да попречат на ЕС да бъде по-амбициозен в обхвата и изискванията за регулирането и надзора;
12 . подкрепя институционалната структура, създадена за предоставя глобален обзор на макроикономическите и финансовите рискове и със задачата да разработи общи принципи и стандарти за регулиране; разбира нежеланието да се създаде глобален регулаторен орган, но подчертава значението на споделянето на общи принципи и осигуряването на сближаването на правилата в областта на финансовите услуги с оглед справяне с глобалните пазарни участници;
13.
приветства решението да се регулира и направи преглед на всички системно важни институции, пазари и инструменти (включително хедж фондове), счита обаче, че са необходими допълнителни мерки за ликвидиране на крайните спекулативни действия, а регулирането и надзора трябва да включват и тези действия, чийто мащаб поотделно може би се оценява като несистемен, но като сбор представляват потенциален риск за финансовата стабилност; одобрява предложенията за по-доброто измерване на задбалансовите рискове и по-строги лимити за степента на задлъжняване; ще остане изключително бдителен по отношение ефективното прилагане на принципите, свързани със заплащането и компенсациите във финансовите институции и призовава ЕС да приеме по-строги мерки в тази област, включително законодателни предложения; изразява своите съмнения относно ефективността на кодексите на поведение в тази област;
14.
приветства намерението да се постигне споразумение по един единствен счетоводен стандарт, изразява съжаление от факта, че Съвета по финансово-счетоводни стандарти (СФСС) измени дефиницията за справедлива стойност по отношение на американските пазарни участници и настоява Комисията да адаптира МСС 39 към тази промяна, без да чака решение от СФСС за това;
15.
изразява съжаление от факта, че Г-20 не се споразумя за конкретни действия срещу данъчните "оазиси", макар че вече съществува списък на отказващи сътрудничество юрисдикции и съществуват фискални, икономически и политически средства, с които заплахите да дадат положителен резултат; препоръчва ЕС да приеме на свое равнище адекватна нормативна уредба за ограничаване на отношенията с тези юрисдикции и да призовава своите партньори от САЩ да направят същото; призовава за това, на следващата среща на страните от Г-20 да се постигне споразумение за координирани и ефективни действия за премахване на всички данъчни "оазиси" и случаи на недостатъчно регулиране, както и да се отстранят пропуските във вътрешнодържавните данъчни и нормативни разпоредби, позволяващи широкомащабно укриване на данъци дори в големите финансови центрове;
Укрепване на глобалните финансови институции
16.
изразява съгласие с решението да се разшири ФФС/СФС да включва всички държави от Г-20 плюс Испания и Европейската комисия, както и да се реформира МВФ по отношение на гласуване, квоти, процедури и вида условности, с които обвързва своите заеми, във възможно най-кратки срокове; приветства заделянето на допълнителни ресурси и ангажимента на страните от Г-20 да зачитат независимостта на МВФ в неговите надзорни задачи; подчертава, че ролята, отредена на СФС в сътрудничество с МВФ ще докаже полезността си само, ако всички държави се съгласят да зачитат техните оценки и препоръки; настоятелно приканва преговарящите от страна на ЕС да постигнат действителна прозрачност и отчетност на процеса на вземане на решения в СФС;
17.
счита, че представителството на развиващите се страни в международните финансови институции трябва да бъде подобрено; призовава поради това за договарянето на реална реформа на управлението на следващите заседания на комитетите за Световната банка и МВФ; приветства ангажимента за открит, прозрачен и основан на заслуги процес на подбор на ръководни кадри за международните финансови институции; следователно настоява ЕС да излезе с единна позиция по този въпрос;
18.
призовава за основна реформа на глобалното икономическо и финансово управление с цел справянето с проблемите на неравенството, лошото управление и глобалния дисбаланс, които доведоха до криза на неадекватното търсене в един свят с огромни непокрити нужди; вярва, че тази реформа трябва да насърчава демокрацията, прозрачността, отчетността и ефективността, да гарантира сближаването между политиките и процедурите на международните икономически и финансови институции и да преразгледа консенсуса от Вашингтон и интелектуалните основи на политиката на МВФ и Световната банка, като замени дискредитираното схващане, на което те се опират, за самокоригиращия се характер на пазарите с признаването на отговорността на публичните органи да защитават по-широкия обществен интерес;
Противопоставяне на протекционизма и насърчаване на световната търговия и инвестициите
19.
приветства стремежа към по-нататъшно насърчаване на световната търговия и инвестициите и отхвърлянето на протекционизма, продължаването на ангажимента за изпълнение на Целите на хилядолетието за развитие и за постигане на заложеното в Официалната помощ за развитие (ОПР), включително ангажиментите в рамките на Помощ за търговията, облекчаването на дълговете и ангажиментите от Гленийгълс, по-специално към държавите в Африка на юг от Сахара, изказва съжаление обаче, ме няма поети ангажименти по допълнителното финансиране в областта на помощта за търговията; призовава за това, на следващата среща на високо равнище на страните от Г-20 да се обсъди реформата на световната система на търговия и управлението на СТО, за да се насърчи лоялната търговия, да се намали нарастващото неравенство между Севера и Юга, да се подобри сближаването между търговските, социалните и екологичните политики и реформирането на СТО към повече демокрация, прозрачност и отчетност;
20.
приветства факта, че 250 мрд долара са отпуснати за финансиране на търговията, което ще даде възможност за достъп до краткосрочни кредити; изразява тревогата си от спада в световната търговия, което заплашва да задълбочи глобалната рецесия; подчертава важността на постигането на бърз и успешен кръг от преговори в Доха; вярва, че за постигането на тази цел преговарящите от индустриално развитите страни трябва да получат мандат от своите държавни глави и правителства да зачитат централната цел на Кръга за развитие от Доха, която е компенсиране на дисбаланса в световната система на търговия, който действа в ущърб на развиващите се страни;
21.
призовава държавите-членки на ЕС да представят действия и инструменти, предвидени като реакция на кризата в развиващите се страни с оглед разработването на координиран отговор на ЕС; призовава за прилагането на действията, определени за оценка в следващия доклад от Монтерей относно финансовото развитие;
Осигуряване на справедливо и устойчиво възстановяване за всички
22.
приветства ангажимента на Г-20 да използва инвестиции, финансирани от пакети от фискални стимули за да премине към екологична и устойчива световна икономика, с цел изграждане на глобално екологично общество; подкрепя подновения ангажимент за постигането на споразумение на конференцията на ООН за изменението на климата в Копенхаген през декември 2009 г.; призовава Комисията да изготви предложения за подобряването на положението в това отношение и да посочи и смъмри държавите-членки, които не се справят;
23.
призовава за това, на следващата среща на високо равнище на Г-20 да бъде приета "Програма за достойна работа", която следва да комбинира ангажимент към всеобщото зачитане на правата на човека на работното място, основни трудови стандарти и премахването на детския труд, към създаване на работни места и достъп до работни места и приходи чрез образование, обучение и активна политика по отношение на трудовия пазар, към адекватно равнище на социална защита и социален диалог като средства за решаване на конфликти и стимулиране на прогреса, счита, че условията, с които е обвързана помощта от Световната банка и МВФ следва да бъдат преразгледани с оглед да се вземе предвид тази програма и устойчивостта, социалната справедливост и достойният труд да служат за основа на международното сътрудничество;
24.
възлага на своя председател да предаде настоящата резолюция на държавните ръководители от Г-20, на Съвета, на Eurogroup, Комисията, Европейската централна банка, парламентите на държавите-членки, Комитета на регионите и Икономическия и социален комитет на ЕС.
