ВЪПРОС С ИСКАНЕ ЗА УСТЕН ОТГОВОР H-0383/09
за времето за въпроси на месечната сесия през Ноември 2009
съгласно член 116 от Правилника за дейността на ЕП
от
Martin Ehrenhauser
към Съвета
Относно: Операция ATALANTA - задържане на пирати
От 8 декември 2008 г. Европейският съюз провежда в рамките на европейската политика на сигурност и отбрана (ЕПСО) военна мисия за борба срещу пиратството и въоръжените обири.
По време на изслушването на 3 септември 2009 г. в подкомисията по сигурност и отбрана генерал Henri Bentégeat, председател на Военния комитет на ЕС, заяви, че „68 пирати са били задържани през изминалата година и са били предадени на Кения”.
Защо задържаните лица са предадени на Кения?
Какво е правното основание за извършване на тези задържания?
Имат ли право всички кораби, които участват в операция ATALANTA, да извършват задържания?
