24.1.2007
ПРЕДЛОЖЕНИЕ ЗА РЕЗОЛЮЦИЯ
внесено вследствие на декларации на Съвета и на Комисията
съгласно член 103, параграф 2 от правилника
от Marco Pannella и Marco Cappato
от името на групата ALDE
относно инициативата за световен мораториум върху смъртното наказание
Резолюция на Европейския парламент относно инициативата за световен мораториум върху смъртното наказание
Европейският парламент ,
–
като взе предвид своите предишни резолюции относно световния мораториум върху смъртното наказание, и по-специално своята резолюция, приета на 23 октомври 2003 г.,
–
като взе предвид резолюциите за въвеждане на мораториум върху смъртното наказание, приети от различни органи на ООН, и по-специално от Комисията за правата на човека,
–
като взе предвид изразените от ЕС становища в полза на такъв световен мораториум,
–
като взе предвид своята писмена декларация за смъртното наказание: за световен мораториум върху смъртното наказание с оглед пълното му премахване,
–
като взе предвид член 103, параграф 2 от своя правилник,
А.
като има предвид, че Европейският съюз взе решение, в своите ръководни насоки за политиката на ЕС по отношение на трети страни във връзка с въпроса за смъртното наказание, одобрени от Европейския съвет в Люксембург на 6 юни 1998 г., да работи в рамките на международните организации за световен мораториум върху смъртното наказание и премахването на това наказание в подходящи срокове,
Б.
силно загрижен от заплахата за екзекуция, която е надвиснала над хиляди хора по целия свят, но окуражен от факта, че броят на страните, които са премахнали това наказание, продължава да расте през последните години,
В.
като има предвид, че на 27 юли 2006 г. Камарата на италианските депутати единодушно прие резолюция, в която се призовава италианското правителство "да представи на следващото заседание на Общото събрание на ООН, след консултация с партньорите от ЕС, но без прилагане на процедурата за единодушно гласуване, предложение за резолюция относно световен мораториум върху смъртното наказание, с цел пълното премахване на смъртната присъда в целия свят",
Г.
като има предвид, че на 9 януари 2007 г. италианското правителство и Съветът на Европа взеха решение да обединят усилията си с цел получаване на възможно най-голяма подкрепа за представяне пред Общото събрание на ООН на инициатива за световен мораториум върху смъртното наказание, с оглед пълното премахване на това наказание,
Д.
като има предвид, че на 22 януари 2007 г. Съветът "Общи въпроси" на Европейския съюз постигна споразумение за това германското председателство на ЕС да провери в Ню Йорк какви са възможностите и условията за подновяване на дебата и обсъждане на предложението за световен мораториум върху смъртното наказание,
1.
твърдо подкрепя инициативата на Камарата на депутатите и на италианското правителство, която се подкрепя също и от Съвета на ЕС, от Европейската комисия и Съвета на Европа;
2.
иска отново от председателството на Съвета незабавно да положи усилия за внасянето на предложение за резолюция в Общото събрание на ООН, с цел приемане на световен мораториум върху смъртното наказание;
3.
изисква от институциите на ЕС и държавите-членки да направят всичко възможно, в политически и дипломатически план, за осигуряване на успех на тази резолюция в рамките на настоящото Общо събрание на ООН;
4.
приканва председателството на Съвета и Комисията да представят пред Европейския парламент резултатите, получени по време на настоящото Общо събрание;
5.
възлага на своя председател да изпрати настоящата резолюция на председателството на Съвета, Комисията, парламентите на държавите-членки, генералния секретар на ООН, както и на всички страни-членки на Общото събрание на ООН.
