Въпрос с искане за писмен отговор E-4542/2010
до Комисията
Член 117 от Правилника за дейността
Антония Първанова (ALDE)
(21 юни 2010 г.)
Относно: Позицията на ЕС относно положението в Близкия изток след инцидента с флотилията
Случаят с международната флотилия, която беше спряна от израелската армия на 1 юни 2010 г., още веднъж подчерта необходимостта от хуманитарна помощ за ивицата Газа. Предвид противоречивите доклади относно помощта за Газа би ли могла Комисията да информира Парламента какво е количеството хуманитарна помощ, което е постъпило в Газа през Израел и Египет от началото на операция „Лято олово“, въз основа на наблюденията на мисията на ЕС за гранична помощ?
Призивите за вдигане на блокадата на Газа са насочени към Израел, без да се споменава пълното съдействие на египетските органи за поддържането ѝ. Комисията ще признае ли и ролята на Египет в тази оспорвана политика?
Съгласно Резолюция 1860 на Съвета за сигурност на ООН силите на Израел би следвало да са се оттеглили от Газа и Хамас би трябвало да е преустановил контрабандното внасяне на оръжия. Въпреки че Израел е напуснал Газа, според Информационния център относно разузнаването и тероризма Хамас все още внася оръжия в ивицата Газа. Какви стъпки е предприела Комисията за насърчаване на цялостното изпълнение на Резолюция 1860 на ООН?
На 26 юни 2009 г. в Триест Четворката за Близкия изток определи основите за признаването на Хамас и за развитието на диалог с него. Според Четворката Хамас следва да се откаже от насилието, да признае правото на съществуване на Израел и да се ангажира с всички споразумения, подписани от Организацията за освобождение на Палестина (ООП) и Израел.
Като се има предвид, че ЕС е член на Четворката за Близкия изток, обмисля ли Комисията в своето следващо изявление да призове Хамас към спазване на принципите на Четворката?