7.12.2011 B7-0681/2011 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на Комисията
съгласно член 110, параграф 2 от Правилника за дейността
относно работната програма на Комисията за 2012 г. ( 2011/2834(RSP) )
József Szájer
,
Joseph Daul
от името на групата PPE
PE472.846v01-00 B7‑0681/2011 Резолюция на Европейския парламент относно работната програма на Комисията за 2012 г. ( 2011/2834(RSP) )
Европейският парламент ,
– като взе предвид съобщението на Комисията, озаглавено „Работна програма на Комисията за 2012 г.“ (COM(2011)777),
– като взе предвид последното Рамково споразумение за отношенията между Европейския парламент и Европейската комисия, по-специално приложение 4 към него,
– като взе предвид член 110, параграф 2 от своя правилник,
А. като има предвид, че е от изключително значение диалогът между Европейския парламент и Комисията да се провежда своевременно, така че усилията да могат да се съсредоточат върху определянето на ключовите стратегически цели на ЕС за следващата и предстоящите години;
Б. като има предвид, че до края на 2011 г. ще се извърши преразглеждане на рамковото споразумение и приложенията към него в светлината на придобития практически опит;
В. като има предвид, че политическите приоритети следва да се съгласуват с наличните финансови ресурси;
Г. като има предвид, че европейската политика и действия съвместно с държавите-членки, в съответствие с принципа на субсидиарност, могат и трябва да имат реално влияние при оказването на помощ на гражданите да предвиждат и реагират на едно бързо променящо се общество;
1. предвид извънредните предизвикателства, които изискват съгласувани усилия от страна на всички институции с цел преодоляване на текущата финансова криза, призовава Комисията да насочи вниманието на своето политическо и административно ръководство преди всичко към справянето с тези предизвикателства и да се въздържа от това, да продължава обичайните практики, като изготвя допълнително относими, но несъществени законодателни предложения, които биха могли да породят въпроси сред европейската общественост независимо от това, дали се признават реалните приоритети; призовава вместо това всички членове на Комисията да отделят повече внимание на оценката на състоянието на прилагането на съществуващото законодателство, както и на изпълнението на бюджета на ЕС и да предприемат необходимите мерки за преодоляване на установените дефицити;
2. счита, че 2012 г. ще бъде година на консолидация на финансовата стабилност в държавите-членки, в този контекст призовава Комисията да работи в тясно сътрудничество с тях, за да демонстрира и да предостави на тяхно разположение добавената стойност на действията на ЕС, както и за да бди над демократичното измерение;
3. настоява за пълното и ефективно прилагане на законодателството на ЕС, по-специално в областта на единния пазар, правото в областта на околната среда, енергетиката и вътрешния пазар на телекомуникационни услуги, както и в областта на вътрешните работи и правосъдието (Директивата за запазване на данни); настоява за ефективни, бързи и обективни ускорени процедури за установяване на неизпълнение, без от каквото и да е неправомерно политическо влияние; призовава за ангажимент от страна на Европейската комисия за намаляване до края на 2012 г. на дефицита на транспониране на директивите в областта на единния пазар до 0,5 % за неприетото законодателство и до 0,5 % за неправилно транспонираното законодателство;
4. подчертава, че регионалното развитие е основната инвестиционна политика на Европейския съюз, която е от особена важност в контекста на стратегията „Европа 2020“; отбелязва, че макар и в работната програма на Комисията за 2012 г. изобщо да липсват инициативи в областта на регионалната политика, тя трябва да признае недвусмислено този факт; посочва в това отношение необходимостта от правилно прилагане на политиката на сближаване, без тя да се обвързва например с транспорта или социалната политика; подчертава, че повдигнатите по-горе въпроси са особено важни, когато се разглеждат във връзка със значителните пропуски по отношение на разходите по политиката на сближаване в бюджета на ЕС за 2012 г.; изтъква освен това необходимостта от приемане на обща стратегическа рамка на Европейския съюз под форма, позволяваща прилагането на обикновената законодателна процедура;
ИЗГРАЖДАНЕ НА СТАБИЛНА И ОТГОВОРНА ЕВРОПА
Реформа на финансовия сектор
5. призовава Комисията в кратки срокове да представи предвижданото законодателно предложение за разглеждане, в контекста на истинска европейска рамка, на въпроса относно преобразуването на проблемните банки, като се осигури общ правилник, както и общ набор от инструменти за намеса;
Финансиране на бъдещето: гарантиране на устойчиви публични приходи
6. подчертава решаващата роля, която Комисията е призвана да играе в преговорите за следващата многогодишна финансова рамка (МФР) за периода 2014–2020 г., които се очаква да достигнат връхната си точка през 2012 г.; настоятелно призовава Комисията да осигури непрекъснатото предоставяне на информация на Европейския парламент; припомня, че одобрението на Парламента е задължително за приемането на МФР; отново заявява категоричната си позиция, че през следващата година трябва да се постигне значителен напредък към политическо споразумение за нова система на собствените ресурси на Съюза, въз основа на съответните предложения на Комисията и в пълно съответствие с Договора от Лисабон;
7. изразява загриженост във връзка с ниското равнище на договорените за бюджета на ЕС за 2012 г. плащания; поради това призовава Комисията да създаде нова процедура, която ще позволи на двете направления на бюджетния орган да разполагат с всички налични сведения относно изпълнението на бюджета на ЕС в държавите-членки, с цел да се установява възможно най-рано евентуален бъдещ недостиг на бюджетни кредити за плащания, както и възможните последствия от това за различните политики на ЕС; настоятелно призовава Комисията да пристъпи незабавно към внасянето на проекти на коригиращи бюджети, за да се избегне неизпълнение на плащанията; очаква, че Съветът ще изпълни изцяло поетите в съвместното изявление относно бюджета за 2012 г. задължения да заема позиция по всеки проект за коригиращ бюджет във възможно най-кратки срокове;
ИЗГРАЖДАНЕ НА СЪЮЗ НА УСТОЙЧИВ РАСТЕЖ И СОЛИДАРНОСТ
Единен пазар за растеж
8. като припомня нарастващото значение на правата върху интелектуалната собственост за икономическия растеж и творческия потенциал на Европа, очаква предложението за преразглеждане на Директивата относно упражняването на права върху интелектуалната собственост, което следва да разгледа въпроса за точния баланс между правото на информация, законите относно неприкосновеността на личния живот и основните права, както и предложенията за корективни мерки;
9. призовава Комисията да включи оценка на начините за укрепване и актуализиране на правната рамка по отношение на интернет, по-специално да ускори подготвителните работи в областта на изчислителните облаци, за да се създаде ясна правна рамка, даваща възможност за бърз растеж на тази нова технология;
10. настоява за задълбочена оценка на въздействието и политически анализ с цел проучване на степента на необходимост от рамка за колективната съдебна защита на европейско равнище; подчертава, че принципът на субсидиарност трябва да се спазва изцяло, като се вземат предвид специфичните характеристики на националните системи и като се отхвърля системата за неучастие на основание, че тя е в противоречие с конституциите на много държави-членки, и изтъква, че само един хоризонтален инструмент би могъл да обхване на колективната съдебна защита по цялостен и системен начин, ако това се окаже необходимо;
11. призовава Комисията да проведе задълбочен анализ на прилагането на Директивата за нелоялните търговски практики и бързо да постигне напредък по работата си върху план за действие в областта на търговията на дребно, който да публикува възможно най-скоро през 2012 г.;
12. счита, че новият хоризонтален законодателен инструмент за наблюдение на пазара следва да създаде значителна добавена стойност, като намали броя на законодателните актове, съдържащи правила относно наблюдението на пазара, като премахне разграничението между потребителските и непотребителските (за професионална употреба) стоки, като предвиди приложимостта на правилата и процедурите към хармонизирани и нехармонизирани продукти по възможно най-сходен начин и като представи процесуалните елементи във форма, лесна да използване както от страна на органите, така и на операторите;
13. изразява съжаление във връзка с това, че инициативата за достъп на предприятия и стоки от трети държави до пазара на обществени поръчки на ЕС ще бъде отложена за 2012 г., потвърждава силния си интерес към наличието на ефективно общо споразумение за възлагане на обществени поръчки в рамките на законодателството на ЕС с цел подобряване на отношенията с трети държави, по-специално тези с по-големите икономики, и настоява, че следва да се приеме положителен реципрочен достъп до пазарите на обществени поръчки, тъй като отбелязва, че в много случаи на пазарите на обществени поръчки в ЕС не съответства пропорционално голям достъп на доставчиците от ЕС, включително и в тези държави, които са подписали споразумение за държавни поръчки, в това отношение очаква законодателна инициатива на Комисията с цел подобряване на условията, при които предприятията от ЕС могат да се конкурират за обществени поръчки извън ЕС;
14. отбелязва, че седмият механизъм на Акта за единния пазар (Нормотворчество за осигуряване на взаимно признаване в целия ЕС на идентификацията и установяването на автентичността по електронен път; преразглеждане на Директивата относно електронния подпис), предвиден в работната програма на Комисията за 2011 г., няма да бъде приет преди края на настоящата година; подчертава, че той представлява ключова за икономическия растеж на ЕС част от цифровия единен пазар, която трябва да бъде завършена възможно най-скоро;
15. признава, че 2012 г. е година за изпълнение на мерките по Програмата в областта на цифровите технологии за Европа; призовава Комисията да гарантира правилното и пълно прилагане на пакета в областта на телекомуникациите; изразява обаче съжаление във връзка с това, че инициативата в областта на изчислителните облаци е отложена за 2013 г.;
16. приветства предложението за координирана рамка за ключови технологии, даващи възможност за нови постижения, и призовава Комисията да вземе предвид в пълна степен възгледите на Парламента, изразени в приетия доклад по собствена инициатива ( T7-0093/2011 );
17. призовава Комисията, при изпълнението на Седма рамкова програма за научни изследвания и технологично развитие, да насърчава връзката между научноизследователския сектор и промишлеността, да отдава приоритет на проекти на МСП, както и да опростява правилата;
Повече възможности за хората в отворени за всички общества
18. изразява съжаление във връзка със значителното закъснение при изпълнението на работната програма на Комисията за 2011 г. в областта на социалните въпроси и заетостта; подчертава, че се забавят важни предложения, обявени за 2011 г., като например законодателната инициатива относно прилагането на Директивата относно командироването на работници или Бялата книга за пенсионните системи;
19. приветства намерението на Комисията да представи предложения по всички обявени инициативи, по-конкретно по отношение на новия пакет в областта на заетостта, специалния пакет за гъвкавост и сигурност, законодателната инициатива за защита на правата на допълнителна пенсия на лица, които сменят работните си места, както и законодателната инициатива относно свободното движение на работници в рамките на Съюза; накрая изразява съжаление във връзка с това, че законодателната инициатива за защита на работниците срещу рискове, свързани с излагане на канцерогени и мутагени по време на работа, е предвидена чак за 2013 г.;
20. припомня значението на конкретните мерки в областта на признаването на дипломи и квалификации, за да се даде нов тласък на повишаването на пригодността за заетост на пазара на труда;
Полагане на основите на едно устойчиво бъдеще
21. приветства предложенията, предвидени в областта на действията по климата и околната среда, както и в областта на здравеопазването; призовава Комисията да осигури пълното участие на Европейския парламент от подготвителния етап на законодателните предложения относно целите за 2020 г. за емисиите на CO2 от леки автомобили и каравани, както и относно включването на емисиите от морския транспорт в ангажимента на ЕС за намаляване на емисиите на парникови газове; призовава за законодателно предложение относно газовете HCF, с което да се допринесе за борбата срещу изменението на климата;
22. настоятелно призовава Комисията да ускори приемането на законодателните предложения относно Рамковата директива за водите и относно защита на водните ресурси на Европа, а именно относно качеството на водата и нейната достъпност в държавите-членки, както и относно Седмата програма за действие за околната среда; изисква да не се отлага по-нататък преразглеждането на Директивата относно производството, представянето и продажбата на тютюневи изделия, пакета относно иновациите в областта на здравеопазването, предложенията за клиничните тестове и медицинските изделия и отново отправя искане за преразглеждане на законодателството относно модерните терапии;
23. подкрепя категорично ангажимента на Комисията да представи до края на 2012 г. предложение за директива, в което да се съдържат разпоредби относно връзките между управлението на инфраструктура и транспортните дейности, както и предложение за отваряне на пазара за вътрешни железопътни пътнически превози, които да не накърняват качеството на услугите за железопътен превоз и задълженията за безопасност на обществените услуги; счита, че е подходящо да се представи законодателно предложение за съответните промени в компетентността на Европейската железопътна агенция и нейното финансиране през 2012 г. с оглед на техническата хармонизация и оперативната съвместимост;
24. приветства енергийните приоритети, предвидени в РПК; призовава Комисията, при подготовката на бъдещата стратегия за възобновяемата енергия (СВЕ), да извърши внимателна оценка на бъдещите цели на СВЕ и по-специално тяхното взаимодействие с член 194 от ДФЕС, както и в светлината на необходимото развитие на инфраструктурата, по-специално по отношение на капацитетите за съхранение и базови мощности, като например водноелектрическите централи, с цел да се гарантира надеждна и финансово достъпна доставка на електроенергия от СВЕ; изразява убеждението си, че такива потребности следва да бъдат взети предвид при преразглеждането на политиката в областта на водите и директивата за ОВОС; изисква разяснение по въпроса, защо Комисията е заменила планираната законодателна инициатива относно интелигентните мрежи и интелигентните измервателни уреди с отделни разпоредби в различни законодателни предложения като тези за енергийната ефективност или енергийната инфраструктура, вместо да представи една обща инициатива;
25. припомня, че съгласно заключенията от заседанието на Европейския съвет през март 2011 г. се очаква Комисията да представи до края на 2011 г. предложения относно необходимите подобрения на регулаторната рамка за ядрената безопасност вследствие на тежкия инцидент в ядрената електроцентрала във Фукушима; настоятелно призовава Комисията да поддържа ядрената безопасност както в Съюза, така и извън неговите граници, като приоритет на европейската енергийна политика и представи преразглеждане на директивата за ядрената безопасност по-рано, отколкото е предвидено в РПК за 2012 г., въз основа на подходящ анализ на стрес-тестовете от 2011 г.;
26. припомня своята позиция за насърчаването на силна, устойчива, конкурентна и справедлива обща селскостопанска политика (ОСП), която да служи на европейските земеделски стопани и потребители, да насърчава развитието на селските райони и да защитава околната среда; освен това подчертава важността на ясното разграничение между първи и втори стълб; докато директните плащания да гарантират сигурност и да предоставят помощ за доходите на земеделските стопани във времена на много висока нестабилност на цените и приходите, фондовете за развитие на селските райони позволяват на държавите-членки да посрещат своите специфични потребности на национално и регионално равнище, като същевременно предоставят необходимата гъвкавост; във връзка с това настоява за балансиран и интегративен подход между въвеждането на допълнителни мерки, свързани с околната среда, и ключовата роля на ОСП за защитата на ефикасното производство, така че да се гарантира доставката на висококачествени и същевременно ценово достъпни храни европейските граждани; освен това подчертава необходимостта, всяко обсъждане на реформи да протича успоредно с преговорите по бюджета след 2014 г.;
27. настоятелно призовава Комисията да предложи адекватни мерки за съгласувана, ефективна и подходяща с оглед на пазарните изисквания политика на ЕС за популяризиране на ЕС, за да се увеличи конкурентоспособността на селскостопанския сектор и да се повиши информираността за висококачествените европейски селскостопански продукти в ЕС и по света; в този контекст подчертава, че стандартите на ЕС по отношение на безопасността на храните, опазването на околната среда, хуманното отношение към животните и спазването на минимални социални норми са най-високите в света; призовава, особено в условията на по-либерализиран и глобализиран пазар, за ОСП, която да гарантира високи стандарти на европейския селскостопански сектор и същевременно да му позволява да бъде конкурентоспособен на международната сцена;
28. припомня, че млечният сектор в Европа ще претърпи голяма промяна след изтичането на действието на квотите през 2015 г.; във връзка с това приветства предложението на Комисията за регламент относно договорните отношения, организациите на производителите и междубраншовите организации в сектора на млякото и млечните продукти като първа стъпка с цел намаляване на въздействието от промяната; настоятелно призовава Комисията да предложи освен това проект на регламент за изпълнение на останалите препоръки на Групата на високо равнище, с цел да се гарантира действително плавен преход за млечния сектор, справедливо разпределение на добавената стойност по веригата на доставка, като същевременно се запази производството в цяла Европа, по-специално в районите в по-неблагоприятно положение и планинските райони;
Отворена за гражданите Европа
29. призовава Комисията да оттегли своето предложение относно достъпа до документи от 2008 г. ( COM(2008)0229 ) ( 2008/0090(COD) ), тъй като съдържанието му се покрива от предложението от 2011 г. ( COM(2011)0137 );
ОСИГУРЯВАНЕ НА ЕФЕКТИВЕН ГЛАС НА ЕС НА СВЕТОВНАТА СЦЕНА
30. подкрепя усилията на Европейската комисия във всички текущи двустранни и регионални търговски преговори с цел да се постигне положителен резултат за всеобхватни и балансирани търговски споразумения през 2012 г., със систематично включване на правно обвързваща клауза за устойчиво развитие, което би увеличило значително търговските перспективи на ЕС и възможностите за дружествата от ЕС в световен мащаб; счита, че Европейският съюз следва да засили своите търговски връзки с останалите големи участници в политиката и икономиката в света;
31. приветства прегледа на Европейската политика на съседство, особено след събитията на Арабската пролет и развитието в съседните източни държави; призовава Комисията да отчете надлежно приноса на Европейския парламент в прегледа; призовава за бързо изпълнение на предложенията, с цел ЕС да предостави навременна и ефективна подкрепа за политическото, икономическото и социалното развитие на съседните южни и източни държави; приветства инициативата на Върховния представител и Европейската комисия за съвместно изготвяне – след консултации с държавите партньори – на пътна карта за Източното партньорство до края на 2011 г., в която да бъдат изброени целите, инструментите и дейностите за по-нататъшно изпълнение в рамките на инициативата за Източно партньорство;
32. призовава за по-нататъшно сътрудничество между Комисията и Европейската служба за външна дейност за засилване на взаимодействието на инструментите на външната политика на Европейския съюз, за да може ЕС да играе първостепенна роля на световната сцена спрямо другите участници в глобалната политика, включително, но не само Съединените щати, Русия, Китай и държавите от групата БРИКС; призовава насърчаването на правата на човека и ефективното разпространение на ценностите и принципите на ЕС да останат в центъра на външната политика на ЕС;
33. призовава за по-нататъшно засилване на Общата политика на сигурност и отбрана чрез конкретни постижения в области като военния капацитет и възлагането на обществени поръчки, свързани с отбраната, и чрез развитие на цялостна политика, насочена към страни и региони в криза, в които ценностите и стратегическите интереси на ЕС са застрашени и в които действията на ОПСО биха създали реална добавена стойност в насърчаването на мира, стабилността и принципите на правовата държава;
34. изразява съжалението си,ч е приблизително 410 милиона или около 3,4 % от общия бюджет за помощи на Комисията от 12 милиарда евро годишно понастоящем е разпределен за пряка намеса за изхранване; изразява убеждението си, че усилията за справяне с недохранването трябва да обхващат различни области и да ангажират различни заинтересовани лица в съответствие с националните приоритети на засегнатите държави;
35. призовава Комисията да мобилизира уникалния технологичен, технически и промишлен потенциал на ЕС и да публикува специално съобщение относно изхранването; това съобщение следва да съдържа подходящо увеличени бюджети за преки намеси във връзка с изхранването, по-голяма финансова подкрепа за дейности, свързани с храненето, и ясна политика за подкрепа на превантивни и устойчиви интервенции;
РАЗУМНО РЕГУЛИРАНЕ И ЕФЕКТИВНО ИЗПЪЛНЕНИЕ
По-разумно използване на средствата
36. подчертава, че опростяването, рационализирането и добавената стойност на законодателството и на бюджета на ЕС са от решаващо значение по пътя към по-голяма ефективност на европейските дейности в краткосрочен, а също и в дългосрочен план, и призовава Комисията да даде особено голямо предимство на подобряването на прилагането както на законодателството, така и на бюджета на ЕС;
37. призовава Комисията систематично да задейства временно спиране на плащанията към съответните държави-членки с цел да бъде предотвратено нанасянето на значителни щети на финансовите интереси на Съюза във всички случаи, в които има доказателства за трайни и значителни пропуски в правилното прилагане на правилата на Общността в дадена държава-членка, или когато националните органи или органите на ЕС са идентифицирали сериозни пропуски във функционирането на системите за управление и контрол; счита, че мерките следва да останат в сила до предприемане на необходимите коригиращи действия от страна на засегнатата държава-членка;
38. изисква от Комисията да пристъпва към финансова корекция, като анулира целия разпределен бюджет на финансовото участие по отношение на съответната държава-членка, когато пропуските в системите за управление и контрол на държавата-членка в продължение на дълъг период са толкова сериозни и широко разпространени, че могат да бъдат определени като пълен неуспех при спазването на правилата на Общността;
По-разумно регулиране
39. приветства вече осъщественото намаление на административната тежест с 31% през 2011 г., но изразява особената си загриженост по отношение на завършването на програмата за намаляване на административната тежест през 2012 г. с цел по-нататъшно премахване на бюрократичните пречки за МСП, и изразява твърдото си убеждение, че трябва да бъде поставена нова амбициозна цел за 2018 г., основаваща се на ясни показатели; счита, че бъдещите форми на регулиране следва да бъдат предмет на изчерпателно разглеждане преди влизането им в сила, както на равнище ЕС, така и на национално равнище, с цел да бъде определено въздействието върху създаването на нови работни места и върху предприемачеството, например що се отнася до МСП, както и че тестът за МСП трябва да стане много по-строг и да се прилага в пълна степен както на равнище ЕС, така и на национално равнище;
40. настоятелно призовава Комисията, като се придържа към определен график, да приспособи възможно най-бързо достиженията на общностното право към разпоредбите на членове 290 и 291 от ДФЕС;
41. счита, че новите законодателни предложения следва да бъдат приемани, доколкото това е възможно, под формата на регламенти, тъй като регламентите са единствените актове, обвързващи в своята цялост, и следователно подлежат на пряко прилагане във всички държави-членки; изисква от Комисията да осъществи значителен напредък в предзаконодателната фаза посредством подобряване на процеса на консултиране между отделните служби;
42. счита, че практическият опит е показал, че приложение 4 може да бъде подобрено и рационализирано;
43. изразява твърдо убеждение, че трябва да бъде по-добре развита текущата систематична политическа оценка на изпълнението на Работната програма на Комисията, извършвана в рамките на диалога между Комисията и ЕП;
44. възлага на своя председател да предаде настоящата резолюция на Съвета, на Комисията и на правителствата и парламентите на държавите-членки.
