P6_TA(2008)0525
Венецуела
B6-0549 , 0553 и 0555/2008
Резолюция на Европейския парламент от 23 октомври 2008 г. относно недопускането по политически мотиви на кандидати на избори във Венецуела
Европейският парламент,
–
като взе предвид предишни си резолюции относно Венецуела и по-специално резолюцията си от 24 май 2007 г. относно закриването на телевизионния канал Radio Caracas Televisión (RCTV) ОВ С 102 Е, 24.4.2008 г., стр. 484.
,
–
като взе предвид доклада на Human Rights Watch от септември 2008 г. относно положението на правата на човека във Венецуела през последното десетилетие, озаглавен "Десетилетие под управлението на Chavez "Политическа нетолерантност и пропуснати възможности за напредък в областта на правта на човека във Венецуела" ("A Decade Under Chavez. Political intolerance and lost opportunities for advancing human rights in Venezuela"),
–
като взе предвид член 115 от своя правилник,
А.
като има предвид, че венецуелските власти съставят списъци на граждани (списък "Tascón", списък "Maisanta", списък "Russián") и ги използват, за да уволняват държавни чиновници, лишават гражданите от тяхното право да заемат обществени длъжности и ги възпрепятстват при ползването на административни услуги;
Б.
като има предвид, че използването на тези списъци за политически цели ограничава гражданските и политическите права на противниците на настоящето правителство на Венецуела, по-специално правото да бъдат избирани и правото на избирателите да избират свободно своите местни, регионални и национални органи на управление;
В.
като има предвид, че главният контролно-ревизорен орган на Венецуела (Contralor General de la República) издаде административна мярка, по силата на която редица представители на опозицията бяха обявени за недопустими като кандидати на регионалните и общински избори, които предстои да бъдат проведени през ноември 2008 г.;
Г.
като има предвид, че венецуелските власти експулсираха необосновано от Венецуела директора на неправителствената организация Human Rights Watch за Южна и Северна Америка, José Miguel Vivanco, както и заместник-директора на организацията за Южна и Северна Америка Daniel Wilkinson след представянето на критичен доклад относно обществените свободи и спазването на правата на човека по време на десетгодишния мандат на президента Hugo Chávez;
Д.
като има предвид, че тези факти са само последните в една дълга поредица от действия на правителството с цел заглушаване гласа на опозицията, дисидентите и международните наблюдатели в тази държава;
Е.
като има предвид, че на 1 октомври 2008 г. Julio Soto, лидер на студентската партия COPEI и председател на федерацията на университетските центрове на университета на щат Zulia, беше застрелян в своята кола в град Maracaibo, престъпление извършено при странни, все още неизяснени обстоятелства;
1.
Изразява своята загриженост относно списъка на недопустимите кандидати, представен от главния контролно-ревизорен орган на Венецуела;
2.
Призовава настоятелно правителството на Венецуела да преразгледа въпросното решение за недопускане на кандидати за изборите по административни причини в светлината на разпоредбите на членове 42 и 65 от Конституцията на Венецуела, които дават това правомощие единствено на съдебната власт като върховна инстанция, както е обичайно във всяка правова държава;
3.
Призовава правителството на Венецуела да изпълни международните договори, които са подписани и ратифицирани от Венецуела, като Американската конвенция за правата на човека и по-специално относно политическите права, установени в член 23, параграф 1, буква б) и параграф 2 от нея, както и членове 2 и 25 от Международния пакт за граждански и политически права;
4.
Отхвърля категорично произволния натиск върху активисти и защитници на правата на човека и тяхното необосновано експулсиране и счита, че подобно експулсиране съставлява тежък прецедент за опасността, до която води упражняването на свободата на изразяване и правото на критика, които са основополагащи за всяко демократично общество;
5.
Осъжда остро убийството на студентския лидер Julio Soto; изразява съболезнованията си на близките и роднините на жертвата и отправя призив към венецуелските власти да положат всички необходими усилия, за да изяснят във възможно най-кратки срокове това престъпление, като неговите извършители и подстрекатели бъдат подведени под съдебна отговорност и не останат безнаказани;
6.
Призовава правителството на Hugo Chávez да сложи край на тези практики и да насърчи демокрация с по-легитимно гражданско участие във Венецуела при пълно спазване на принципите, заложени в Конституцията от 1999 г.
7.
Възлага на своя председател да предаде настоящата резолюция на Съвета и на Комисията, както и на генералния секретар на Организацията на Американските щати, на Евро-латиноамериканската парламентарна асамблея, на парламента на Меркосур и на правителството и парламента на Боливарска република Венецуела.
