9.11.2011 B7-0583/2011 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявление на заместник-председателя на Комисията/върховен представител на Съюза по въпросите на външните работи и политиката на сигурност
съгласно член 110, параграф 2 от Правилника за дейността
относно предстоящата среща на върха ЕС-САЩ и Трансатлантическия икономически съвет
Helmut Scholz
,
Marie-Christine Vergiat
,
Willy Meyer
от името на групата GUE/NGL
PE472.794v01-00 B7‑0583/2011 Резолюция на Европейския парламент относно предстоящата среща на върха ЕС-САЩ и Трансатлантическия икономически съвет
Европейският парламент ,
– като взе предвид член 110, параграф 2 от своя правилник,
A. като има предвид, че от началото на 21-ви век се наблюдава преминаване към един многополюсен свят, който се нуждае от колективно управление на общите проблеми на международно равнище; като има предвид, че както ЕС така и САЩ трябва да се адаптират към тази ситуация, като възприемат подход на сътрудничество в своите международни отношения;
Б. като има предвид, че икономиките на ЕС и САЩ заедно възлизат на около половината от цялата световна икономика, и като има предвид, че във връзка с това двете икономики носят особена отговорност за решаването на настоящата икономическа и финансова криза, която засяга не само Европа и САЩ, но също и световната икономика и развитието на политическата ситуация в целия свят;
В. като има предвид, че в контекста на кризата, безработицата в САЩ достигна 9,1 % и 9,5 % в ЕС; като има предвид, че безработицата сред младежите (на 19 години и по-малко) достигна 24,6 % в САЩ и наскоро надмина 20 % в ЕС (за младежите на 25 години и по-малко) и достигна рекордно високи нива от повече от 40 % в Испания и Гърция;
Г. като има предвид, че според бюджетната служба на Конгреса между 1979 и 2007 г. в САЩ средният доход на домакинство след данъчно облагане и коригиран спрямо инфлацията за 1 % лица с най-високи доходи е нараснал с 275 %, докато за двадесетте процента от населението с най-ниски доходи увеличението през тези 28 години е само 18 %; като има предвид, че подобна, макар и по-малко драстична, тенденция към все по-неравно разпределение на благата може да се наблюдава и в Европейския съюз;
Д. като има предвид, че както в САЩ така и в Европа пред големите банки и фондови борси като символични места гражданите протестират срещу нарастващата социална и икономическа неравнопоставеност и срещу корпоративната власт и влиянието ѝ върху правителствата, особено от сектора на финансовите пазари; като има предвид, че хората отказват да плащат сметката за провалите на банковия сектор;
Е. като има предвид, че Съединените щати и ЕС и неговите държави-членки не изпълняват ангажиментите си по отношение на постигането на Целите на хилядолетието за развитие на ООН, като едва три години остават за избягване на един огромен провал;
Ж. като има предвид, че войната в Афганистан продължава и вече доведе до десетки хиляди цивилни жертви и катастрофална дестабилизация на страната и на целия регион; като има предвид, че в действителност нито един от проблемите на тази страна не са решени чрез преобладаващо военната политика на НАТО;
З. като има предвид, че Съединените щати и НАТО постепенно подкопават международното право, като нарушават принципа за териториална цялост на трети държави и принципа за ненамеса във вътрешните работи на други държави, както показаха атаките на безпилотни самолети в Пакистан и последните интервенции на НАТО;
И. като има предвид, че Съединените щати и някои държави-членки на Европейския съюз – въпреки собствените си ангажименти към създаването на решение, основано на две държави – все още пречат на Палестина да стане член на Организацията на обединените нации; като има предвид, че Четворката в продължение на много години не успя да допринесе за решаването на конфликта в Близкия Изток;
Й. като има предвид, че въпреки многото декларации в областта на ядреното разоръжаване е постигнат малък напредък; като има предвид, че вместо да се търси сътрудничество с Русия по въпросите на сигурността, компоненти на система за противоракетна отбрана са на път да бъдат инсталирани едностранно от САЩ в различни части на Европа;
К. като има предвид, че администрацията на Обама не прекрати санкциите срещу Куба;
Л. като има предвид, че в 38 щата на САЩ, както и на федерално равнище, смъртната присъда продължава да съществува,
М. като има предвид, че в така наречената борба срещу тероризма ЦРУ, преди да изпрати заподозрените лица в САЩ, използва тайни затвори в днешните държави-членки на ЕС за незаконни разпити, при които се използват средства за изтезания, като случаят на Абд ал Рахим ал Нашири, който би могъл да получи смъртно наказание, е пример за това;
1. декларира своята солидарност с протестите и с призива на участниците в демонстрациите за прекратяване на капитализма на финансовия пазар и за радикално преразпределение на богатството; призовава политическите лидери на ЕС и САЩ да сложат край на своето игнориране на протестите и да намерят решения за настоящата икономическа, финансова и социална криза, които да отговарят на интересите на хората, да пречупят диктата на финансовите пазари и да се стремят на негово място към алтернативна политика, насочена към осъществяване на необходимото социално и екологично устойчиво преструктуриране на глобалното икономическо развитие, както се посочва в доклада на комисията на Джоузеф Стиглиц;
2. призовава правителството на САЩ да се откаже от съпротивата си срещу глобален данък върху финансовите транзакции;
3. призовава трансатлантическите партньори да разгледат системните причини за икономическата и финансовата криза и да вземат незабавно решителни мерки за правила за един „нов икономически ред“; изисква промяна на насоката на политиката от спасяване на спекулантите към създаване на заетост и ликвидиране на бедността в световен мащаб; във връзка с това призовава за съответни промени в бъдещата програма на Трансатлантическия икономически съвет и за създаване на близки и прозрачни връзки с Трансатлантическия законодателен диалог (ТЗД);
4. признава предложения Закон за американските работни места като първа стъпка за изместване на насоката на политиката към създаване на търсене и призовава Европейската комисия да разработи собствени предложения за политики за създаване на заетост в условията на кризата, която засегна държавите-членки на ЕС в тази област;
5. изразява дълбоката си загриженост относно факта, че Хартата на ООН се подкопава постоянно; настоява за промяна на политиката, която замества стратегиите на НАТО за военна сила; призовава трансатлантическите партньори да реализират на практика своя ангажимент за многостранен подход, и по-специално за международно сътрудничество в рамките на Организацията на обединените нации;
6. приветства присъединяването на Палестина към ЮНЕСКО и изразява съжаление поради факта, че след това решение САЩ замрази вноските си за членство в ЮНЕСКО;
7. призовава за незабавното признаване на Палестинската държава и за одобряване на заявлението ѝ за членство в ООН; отново потвърждава своята решителна подкрепа за решението, основано върху съществуването на две държави въз основа на границите от 1967 г. и със столица град Ерусалим и на двете държави – а именно държавата Израел и една независима, демократична, съседна и жизнеспособна държава Палестина, които живеят съвместно в мир и сигурност; призовава трансатлантическите партньори да работят за постигането на тази цел;
8. подчертава, че така наречената борба с тероризма не може да се води в нарушение на международното право и за сметка на установените, основни и общи ценности, като например зачитането на правата на човека и основните свободи, върховенството на закона и съответните Женевски конвенции;
9. критикува настоящите външна политика и политика за сигурност, както и дипломатическото сътрудничеството както на ЕС така и на САЩ, както и между държавите-членки в региона на Близкия изток и Северна Африка, по-специално по отношение на Сирия, Иран и Либия; призовава към преориентиране включително на търговските и културните политики, които трябва да се основават строго на принципите за ненамеса и териториална цялост; призовава трансатлантическите партньори да работят за траен и устойчив мир и сигурност в региона;
10. призовава САЩ и ЕС и неговите държави-членки да изтеглят всички военни сили от африканския континент; призовава за съвместни усилия за подкрепа на африканските правителства и на Африканския съюз в борбата им за ликвидиране на бедността и за постигане на икономическо и социално развитие; призовава за финансова компенсация за бюджета на Африканския съюз след пропадането на плащанията от големия финансов сътрудник на АС – Либия поради намесата на НАТО;
11. напомня обещанията на президента Обама за ядрено разоръжаване; настоятелно призовава ЕС и САЩ да търсят съживяване на договорения контрол върху въоръженията и многостранното разоръжаване в рамките на системата на ООН; отново призовава САЩ:
Ø да не обвързват ядреното разоръжаване с ненужния проект на САЩ/НАТО за противоракетна отбрана в Европа;
Ø да не компенсират мерките за ядрено разоръжаване с конвенционално въоръжение;
Ø да преустановят разработването на нови поколения бойни ядрени оръжия;
Ø да ратифицират Договора за пълна забрана на ядрените опити;
Ø да ратифицират Конвенцията от Отава за забраната на използването, складирането, производството и трансфера на противопехотни мини и за тяхното унищожаване;
Ø да ратифицират Конвенцията за забрана на касетъчните боеприпаси;
Ø да се откажат от съпротивата си срещу протокола за спазване на Конвенцията на ООН за биологично и токсично оръжие;
Ø да допринесат за укрепването на режима на Договора за неразпространение чрез стриктното изпълняване на всички задължения, включени в договора, и по-специално на член 2;
Ø да дадат нов тласък на процеса за прилагане на Конвенцията за химическите оръжия и на укрепването на нейната организация;
12. призовава Съединените щати да вдигнат блокадата срещу Куба, да освободят 4 кубински граждани, задържани в затвори в САЩ, да им позволят да се върнат в Куба, включително и на Рене Гонсалес, освободен по-рано, но принуден да остане във Флорида, и да закрият военната база в Гуантанамо;
13. призовава Съединените щати и Европейския съюз да променят своите политически и търговски отношения, по-специално със страните от Латинска Америка, включително да сложат край на хода на сключване на единствено двустранни и нереципрочно ориентирани споразумения за свободна търговия, а вместо това да започнат нова ера на търговия и политически отношения, основани на партньорство, взаимно уважение и конструктивно междурегионално сътрудничество, насочено към подкрепа на латиноамериканските правителства в работата им за социално, екологично и икономическо развитие и напредък на социалните и индивидуалните права на човека, както и да обединят усилията си за справяне със свързаните с наркотици престъпления, тъй като САЩ и ЕС са главните пазари на наркотици и доставчици на оръжие;
14. отхвърля агресивната програма на Съединените щати и Европейския съюз за достъп до пазара и призовава най-вече САЩ да се откажат от своето възпиране на постигането на споразумение по пакета за най-слабо развитите страни по време на предстоящата министерска конференция на СТО;
15. призовава САЩ да ратифицират Римския статут на Международния наказателен съд (МНС);
16. отново изисква САЩ да отменят смъртното наказание на федерално и щатско равнище;
17. отбелязва започването през март 2011 г. на преговорите относно споразумение за защита на личните данни между ЕС и САЩ, припомня своята позиция в резолюцията от 11 ноември 2010 г. относно предстоящата среща на високо равнище между ЕС и САЩ относно това споразумение и подчертава, че подобно рамково споразумение следва да гарантира високо равнище на защита на основните права, като определя юридически обвързващи и приложими стандарти за защита на данните и установява механизми за гарантиране ефективното прилагане на тези стандарти в бъдеще;
18. отново заявява, че отхвърля обмена на масиви от данни и данни за пътниците със Съединените щати и като цяло с всички трети страни за така наречената борба срещу тероризма; подчертава необходимостта да бъде напълно информиран, на реципрочна основа с американските органи, относно всички международни събития, свързани с обмена на данни;
19. счита, че изменението на климата, алтернативните методи за производство на енергия и енергийната ефективност следва да се считат за приоритети в дневния ред на ТИС; в този контекст насърчава ТИС да сътрудничи за вземане на мерки за енергоспестяване с цел борба с изменението на климата; призовава за по-тясно сътрудничество между регулаторните органи в областта на стандартите за енергийна ефективност на продуктите;
20. призовава ТИС да разшири сътрудничеството, насочено към постигане на общи стандарти в електро-мобилността, така че да обхване други производители и да използва тази историческа възможност, за да предложи най-сетне справедливи условия на търговия за съответните доставчици на суровини, като например Боливия, вместо да се стреми към обновена и ожесточена конкуренция за суровини за сметка на бедните;
21. подчертава, че срещата на високо равнище Рио+20 представлява жизненоважна възможност за засилване на политическия ангажимент за устойчиво развитие на световно равнище, както и на партньорствата между индустриализираните и развиващите се страни; подчертава, че сключването на международно правнообвързващо споразумение, в съответствие с принципа на „обща, но разграничена отговорност“, трябва да продължи да бъде общата цел на конференцията в Дърбан; призовава трансатлантическите партньори да работят за международно правнообвързващо споразумение за след 2012 г., което да отговаря на целта за 2ºC; призовава в контекста на рекордното нарастване от над 6 процента на емисиите на CO 2 през 2010 г. за бързо увеличаване на трансфера на чисти технологии от ЕС и САЩ към Китай и Индия;
22. счита, че е необходимо и важно парламентарният политически диалог между ЕС и САЩ да се усили; настоява този диалог да се развива по открит и прозрачен начин; призовава администрацията и парламентите на ЕС и САЩ и да обърнат повече внимание на взаимоотношенията с гражданското общество, включително да провеждат редовно консултации с представители на гражданското общество;
23. изразява дълбоката си загриженост относно неравновесието в законодателния диалог със Съединените щати и неговото въздействие върху европейското законодателство; счита, че работата в Трансатлантическия икономически съвет (ТИС) и Трансатлантическия законодателен диалог (ТЗД) трябва да стане прозрачна и подотчетна;
24. възлага на своя председател да предаде настоящата резолюция на Съвета, Комисията, парламентите на държавите-членки и на президента и Конгреса на Съединените американски щати.
