Въпрос с искане за устен отговор O-000306/2011
до Комисията
Член 115 от Правилника за дейността
Sharon Bowles
от името на Комисия по икономически и парични въпроси Относно: Проектотаблица с показатели за наблюдение на макроикономическите дисбаланси
1. Как възнамерява Комисията да приложи таблицата с показатели като част от одобрения Регламент за предотвратяване и коригиране на макроикономическите неравновесия? По-специално, как възнамерява да приложи като част от годишния доклад за механизма за предупреждение оценката на държави-членки с голям дефицит или излишък по текущата сметка?
2. Комисията разполага ли с техническите експертни познания и достатъчни човешки ресурси, за да приложи всички стъпки от новата рамка за макроикономическо наблюдение (т.е. доклада за механизма за предупреждение и икономическото тълкуване на доклада и по-специално задълбочения преглед и мисиите) по един енергичен и прозрачен начин?
3. Като има предвид, че докладът за механизма за предупреждение се предвижда като годишен доклад и че макроикономическата ситуация в дадена държава-членка може въпреки всичко бързо да се влоши в рамките на една година, как Комисията ще гарантира, че таблицата с показатели е в състояние да отчита достатъчно бързо този тип тенденции към влошаване?
4. Може ли таблицата с показатели да отчита регионалните макроикономически дисбаланси, например цените на недвижимите имоти със значителни регионални разлики?
5. Комисията споразумяла ли се е за някакъв механизъм за оперативно сътрудничество с Европейския съвет за системен риск?
6. Какви мерки ще вземе Комисията, за да гарантира, че разполага с навременни статистически данни с най-високо качество, които да бъдат включвани в таблицата с показатели и в нейното икономическо тълкуване?
7. Като има предвид широкоспектърните социално-икономически последици на таблицата с показатели, какви процедури са най-подходящи според Комисията, когато се извършва преглед на тази таблица?
