D-HR
Представяне и правомощия
На 29 октомври 2001 г. в Люксембург Европейската общност и нейните държави-членки сключиха Споразумение за стабилизиране и асоцииране (ССА) с Хърватия.
ССА представлява ангажимент на подписалите го държави след известен преходен период да приключат официалното асоцииране към ЕС. Процесът на стабилизация и асоцииране е главният принос на ЕС към политическото и икономическо възстановяване на страните от Западните Балкани, започнал през 1999 г. в края на конфликта в Косово и целящ тяхно евентуално бъдещо интегриране в ЕС.
Предвид влизането в сила на ССА (1 февруари 2005 г.), на 10 март 2004 г. и на 14 септември 2004 г. Европейският парламент реши да учреди делегация към съвместния парламентарен комитет ЕС-Хърватия по повод встъпването в длъжност на Шестия Сабор. В член 9 от ССА се казва: "Политическият диалог на парламентарно ниво се води в рамката на парламентарния комитет по стабилизиране и асоцииране ..."
Хърватия подаде официално молба за членство в Европейския съюз през февруари 2003 г. След положителното становище на Комисията и единодушното решение на Съвета по общи въпроси в Люксембург (3 октомври 2005 г.), през октомври 2005 г. започнаха преговорите с Хърватия за присъединяване.
Съвместният парламентарен комитет ЕС-Хърватия се състои от еднакъв брой членове на ЕП и на хърватския парламент (Сабор). Той заседава два пъти годишно, един път в Хърватия и един път в някое от работните места на Европейския парламент. В съответствие с настоящата практика, на заседанията на съвместния парламентарен комитет биват поканени да направят изявления представители на хърватското правителство, на ротационното председателство на ЕС и на Комисията.
20080307DDE23431