4.11.2009 B7-0131/2009 ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявления на Съвета и на Комисията
съгласно член 110, параграф 2 от Правилника за дейността
относно срещата на високо равнище между ЕС и Русия в Стокхолм на 18 ноември 2009 г.
Elmar Brok
,
José Ignacio Salafranca Sánchez-Neyra
,
Ioannis Kasoulides
от името на групата PPE
PE428.743v01-00 B7‑0131/2009 Резолюция на Европейския парламент относно срещата на високо равнище между ЕС и Русия в Стокхолм на 18 ноември 2009 г.
Европейският парламент ,
– като взе предвид споразумението за партньорство и сътрудничество (СПС) между ЕС и Русия, влязло в сила през 1997 г. и изтекло през 2007 г.,
– като взе предвид преговорите относно ново общо споразумение за сътрудничество между ЕС и Русия, които започнаха на срещата на високо равнище между ЕС и Русия, проведена на 26–27 юни 2008 г. в Ханти-Мансийск,
– като взе предвид предишните си доклади и резолюции относно Русия и отношенията между ЕС и Русия, по-специално резолюцията си от 17 септември 2009 г. относно убийствата на активисти за правата на човека в Русия, резолюцията си от 17 септември 2009 г. относно външните аспекти на енергийната сигурност, както и резолюцията си от 19 юни 2008 г. относно срещата на високо равнище между ЕС и Русия на 26–27 юни 2008 г. в Ханти-Мансийск,
– като взе предвид заключителната декларация и препоръките, отправени от комисията за парламентарно сътрудничество ЕС–Русия след нейното 11-то заседание в Брюксел на 16–17 февруари 2009 г.,
– като взе предвид консултациите между ЕС и Русия в областта на правата на човека,
– като взе предвид резултата от заседанието на Постоянния съвет за партньорство между ЕС и Русия, което се проведе в Брюксел на 19 октомври 2009 г.,
– като взе предвид проекта на дневен ред на предстоящата среща на високо равнище между ЕС и Русия в Стокхолм на 18 ноември 2009 г.,
– като взе предвид член 110, параграф 2 от своя правилник,
A. като има предвид, че Европейският съюз поддържа ангажимента си по отношение на процеса на задълбочаване на отношенията с Русия, водещ до дълбока и всеобхватна икономическа интеграция и взаимозависимост,
Б. като има предвид, че сключването на ново общо споразумение за сътрудничество между ЕС и Русия, по което в началото на октомври 2009 г. се проведе шести кръг от преговори, а следващият кръг е предвиден за средата на декември 2009 г., продължава да бъде от изключителна важност за по-нататъшното развитие и засилване на сътрудничеството между двамата партньори,
В. като има предвид, че ЕС и Русия, която е член на Съвета за сигурност на ООН, носят споделена отговорност за поддържането на глобална стабилност, и като има предвид, че засиленото сътрудничество и добросъседските отношения между ЕС и Русия са от ключово значение за стабилността, сигурността и просперитета на Европа,
Г. като има предвид, че присъединяването на Русия към Световната търговска организация (СТО) би допринесло значително за по-нататъшното подобряване на икономическите отношения между ЕС и Русия при условие, че е налице обвързващ ангажимент за пълно спазване и изпълнение на ангажиментите и задълженията в рамките на СТО, и би предоставило основа за споразумение за дълбока и всеобхватна икономическа интеграция между двамата партньори,
Д. като има предвид, че енергетиката и сигурността на енергийните доставки представляват едно от най-големите предизвикателства, пред които е изправена Европа, и една от най-важните области на сътрудничество с Русия; като има предвид, че са необходими съвместни усилия за пълно и ефективно използване на енергопреносните системи, както вече съществуващите, така и тези, които предстои да бъдат разработени; и като има предвид, че силната зависимост на ЕС от изкопаеми горива, внасяни от Русия, заплашва да подкопае развитието на балансиран, последователен и основан на ценности европейски подход по отношение на Русия,
Е. като има предвид, че ЕС и Русия биха могли и следва да играят заедно активна роля за установяването на мир и стабилност на европейския континент, и по-специално да работят съвместно за постигане на мирно уреждане съгласно международното право на конфликтите между Грузия и нейните отцепнически региони Южна Осетия и Абхазия, както и на конфликтите в Нагорни Карабах и Приднестровието,
Ж. като има предвид, че на 25 октомври 2009 г. руската гранична охрана задържа 16 грузински граждани от грузинското село Gremiskhevi, за които се предполага, че са прекосили административната граница между Грузия и отцепническия регион Южна Осетия, и като има предвид, че подобни спорове засягат сериозно свободата на движение и достъпа до земеделска земя от двете страни на административната граница и следва да бъдат уредени между заинтересованите страни съгласно механизма за предотвратяване и реагиране на произшествия (IPRM), председателстван съвместно от Организацията за сигурност и сътрудничество в Европа (ОССЕ) и Мисията за наблюдение на ЕС (EUMM) в Грузия,
З. като има предвид, че на 19 октомври 2009 г. в Женева Русия и ЕС възобновиха преговорите относно изготвянето на ново споразумение, което да замени Договора за съкращаване на стратегическите въоръжения (START), с което беше отбелязана първата осезаема стъпка към затоплянето на отношенията между САЩ и Русия, обявено от администрацията на Обама; като има предвид, че на 23 октомври 2009 г. секретарят по отбраната на САЩ Робърт Гейтс е заявил по време на пресконференция, проведена след среща на министрите на НАТО в Братислава, че руските радарни станции в Габала и Армавир, чието съвместно ползване е предложила Русия, биха могли да се окажат действително предимство за цялостната система за противоракетна отбрана за Европа, която понастоящем се изгражда от САЩ, като по този начин се откриват перспективи за това, САЩ, НАТО и Русия да станат партньори в изграждането на съвместна система за противоракетна отбрана; и като има предвид, че от 18 септември до 5 октомври 2009 г. Русия и Беларус проведоха стратегически маневри, които бяха в съответствие с процедурите, предвидени в документа на ОССЕ от Виена от 1999 г., но които породиха дълбока загриженост по повод съответствието им с буквата и духа на програмата за източно партньорство и споразумението за партньорство и сътрудничество между ЕС и Русия,
И. като има предвид, че все още съществува дълбока загриженост относно развитието на положението в Русия по отношение на демокрацията, правата на човека, независимостта на съдебната власт, засиления държавен контрол над медиите, неспособността на руските полицейски и съдебни органи да открият отговорните за убийствата на журналисти и защитници на правата на човека, репресивните мерки, предприети срещу опозицията, избирателното прилагане на закона от страна на органите и честността на изборите, включително на регионалните и местните избори, проведени на 11 октомври 2009 г.; и като има предвид, че на 16 декември 2009 г. наградата „Сахаров“ ще бъде присъдена на организацията „Мемориал“ и други защитници на правата на човека в Русия,
Й. като има предвид, че е важно ЕС да изразява единна позиция, да проявява солидарност и да показва единство в отношенията си с Русия, както и да основава тези отношения на взаимния интерес и общите ценности,
1. отбелязва, че срещата на високо равнище между ЕС и Русия в Стокхолм на 18 ноември 2009 г. ще се съсредоточи върху икономическата и финансова криза, изменението на климата, енергетиката и енергийната сигурност, както и върху редица регионални и международни въпроси, и изразява надежда, че тази среща ще подобри допълнително отношенията между ЕС и Русия;
2. отново потвърждава убеждението си, че Русия остава важен партньор за изграждането на всеобхватно сътрудничество и че ЕС споделя с Русия не само икономически и търговски интереси, но също така и целта за постигане на тясно сътрудничество както на международно равнище, така и в нашето общо съседско пространство;
3. изразява подкрепата си за усилията бъдещите отношения с Русия да се оформят по прагматичен начин, като вниманието се съсредоточи върху сътрудничеството, основано на четирите общи пространства, преговорите относно ново общо споразумение и изпълнението на вече поети ангажименти и постигнати договорености;
4. приветства напредъка, постигнат при преговорите относно новото споразумение между ЕС и Русия, което следва да обхване всички области на сътрудничество между страните и да представлява крачка напред в сравнение с настоящото споразумение за партньорство и сътрудничество както по отношение на дълбочината на ангажиментите, така и по отношение на обхванатите теми;
5. изразява съжаление относно факта, че настоящото положение в областта на демокрацията, правата на човека и принципите на правовата държава в Русия, която е член на Съвета на Европа и на ОССЕ, поражда дълбока загриженост по отношение на нейната готовност и способност да зачита тези принципи и ценности, и поради това настоява, че защитата на правата на човека следва да бъде ключова точка от дневния ред на срещата на високо равнище между ЕС и Русия, както и неразделна част от новото споразумение между ЕС и Русия;
6. отново изразява подкрепата си за целта за присъединяване на Русия към Световната търговска организация (СТО), което ще създаде равнопоставеност за бизнес общностите от двете страни и ще подпомогне значително Русия в опитите ѝ за изграждане на съвременна, диверсифицирана, високотехнологична икономика; призовава Русия да предприеме необходимите стъпки за премахване на все още съществуващите пречки пред процеса на присъединяване, а именно руските износни мита, размерът на железопътните такси за стоки в режим транзит през Русия и ограниченията върху вноса на месо, мляко и растителни продукти, след което ЕС следва да започне обсъждане относно сключването на споразумение за свободна търговия с Руската федерация; приветства в този контекст решението на Русия, Беларус и Казахстан да се откажат от опитите си да се присъединят към СТО като единен митнически съюз, които биха могли да удължат преговорите с години;
7. изразява загриженост обаче относно някои от мерките, които руското правителство въведе в отговор на икономическата криза; в тази връзка призовава руското правителство да преразгледа тези мерки в светлината на ангажиментите, поети на неотдавнашната среща на високо равнище на Г-20, да не се използват протекционистки мерки за преодоляване на кризата;
8. освен това, отново изтъква значението на установяването на общо икономическо пространство (ОИП) между ЕС и Русия и по-нататъшното развитие на целите, договорени в Пътната карта за общо икономическо пространство, особено по отношение на създаването на отворен и интегриран пазар между ЕС и Русия;
9. призовава Съвета и Комисията да удвоят усилията си за решаването на проблемите на граничните пунктове на границите на ЕС и Русия, да участват в конкретни проекти и да използват пълноценно новия инструмент за съседство и партньорство и фондовете по INTERREG за трансгранично сътрудничество; изразява съжаление относно факта, че Русия продължава да не спазва ангажимента си за постепенно премахване на таксите за полетите над Сибир, и призовава Русия да подпише споразумението, постигнато по този въпрос на срещата на високо равнище в Самара;
10. приветства засиления диалог между ЕС и Русия по енергийните въпроси, които са един от най-важните аспекти на сътрудничеството между двете страни; подчертава значението за европейските икономики на вноса на енергия – факт, който създава потенциална възможност за допълнително търговско и икономическо сътрудничество между ЕС и Русия; подчертава, че това сътрудничество следва да се основава на принципите на взаимозависимост и прозрачност, заедно с еднаквия достъп до пазарите, инфраструктурата и инвестициите; призовава Съвета и Комисията да гарантират включването на принципите на Договора за енергийната харта и Транзитния протокол към него, в новото споразумение между ЕС и Русия;
11. очаква подписването на споразумение за установяването на механизъм за ранно предупреждение относно енергийната сигурност между Европейския съюз и Русия, който да включва уведомяване, консултиране и изпълнение, и призовава шведското председателство и Комисията да работят с руските органи, „Газпром“, украинските органи и „Naftohaz Ukrainy“, с цел да се избегне повторението на прекъсванията в доставките от последните години;
12. подчертава необходимостта Русия да предостави пълната си подкрепа за обвързващи цели след Киото, свързани с изменението на климата, и призовава шведското председателство и Съвета да работят в сътрудничество с Русия, с цел да се гарантира постигането на глобално споразумение на Конференцията на ООН по изменение на климата, която ще се проведе в Копенхаген от 7 до 18 декември 2009 г.;
13. приветства напредъка, постигнат от ЕС и Русия по отношение на прилагането на Общото пространство на свобода, сигурност и правосъдие, и отново призовава както държавите-членки на ЕС, така и Русия да приложат споразуменията за облекчаване на визовия режим и реадмисия в тяхната цялост; призовава за допълнително сътрудничество в областта на незаконната имиграция, подобряването на контрола върху документите за самоличност и по-добрия обмен на информация относно тероризма и организираната престъпност; подчертава, че Съветът и Комисията трябва да гарантират, че Русия изпълнява всички условия, предвидени в споразумението, което евентуално ще бъде договорено, относно премахването на изискването за визи в дългосрочен план, така че да се предотврати каквото и да е нарушаване на сигурността в Европа;
14. призовава Съвета и Комисията да разработят съвместни инициативи с руското правителство с цел укрепване на сигурността и стабилността в света, и по-специално в общото съседско пространство, както и да постигнат мирно уреждане съгласно международното право на конфликтите в Нагорни Карабах и Приднестровието, и най-вече на конфликта между Грузия и нейните отцепнически региони Южна Осетия и Абхазия;
15. приветства в този контекст постиженията на EUMM, които показаха, че ЕС има готовност и способност да действа решително за насърчаване на мира и стабилността, и подпомогнаха за създаването на условията, необходими за прилагането на споразуменията от 12 август и 8 септември 2008 г.; отново заявява своя ангажимент по отношение на териториалната цялост на Грузия и призовава всички страни да спазват ангажиментите си в тяхната цялост; припомня, че EUMM има мандат за цялата страна и призова да ѝ бъде осигурен безпрепятствен достъп до Абхазия и Южна Осетия, който досега ѝ беше отказван; отново потвърждава твърдия си ангажимент по отношение на преговорите в Женева и продължаването на съвместното председателстване на този форум от ЕС, ООН и ОССЕ;
16. призовава председателството да изрази подкрепата на ЕС за преговорите между Русия и САЩ относно ново споразумение, което да замени START, както и за инициативи, насочени към изграждането на съвместна система за противоракетна отбрана с участието на САЩ, Русия и НАТО;
17. възлага на своя председател да предаде настоящата резолюция на Съвета, Комисията, правителствата и парламентите на държавите-членки, правителството и парламента на Руската федерация, Съвета на Европа, както и на Организацията за сигурност и сътрудничество в Европа.
