ЕП: Семейните студенти се нуждаят от подходяща подкрепа
Права на жените/Равни възможности
2007-06-19 - 16:27
ЕП призова за данъчни облекчения, подходящи жилищни условия и по-гъвкави условия за учене за мъже и жени със семейни отговорности. Според депутатите трябва да се изгради система за сертифициране на национално ниво за висши или професионални учебни заведения, които предоставят възможности за съвместяване на следването и семейния живот.
Докладът от гръцката депутатка Marie Panayotopoulos - Cassiotou (ЕНП-ЕД) припомня заключенията в Зелената книга за демографията, в която се твърди, че демографският дефицит в Европа се дължи отчасти на по-късното преминаване през различните етапи от живота (следване, работа, семейство).
Депутатите насърчават „Комисията и държавите-членки да развиват политики, благоприятстващи съчетаването на следването, обучението и семейния живот, които биха подтикнали младите да поемат разумно семейни отговорности, без това да бъде причина за каквато и да е дискриминация спрямо тях, като същевременно им позволява да дадат своя оптимален принос за растежа и конкурентоспособността на Европа”. Също така те искат държавите-членки да отделят повече внимание на положението на младите мъже и жени, които имат семейни отговорности в допълнение към следването или обучението си, и по-конкретно да им предоставят средства, съобразени с техните нужди, както и да предоставят финансово достъпни „студентски осигуровки” и по-специално такива, чието социално и медицинско покритие обхваща и лицата, които студент(ът)ката издържа.
Според депутатите държавите-членки трябва да намалят или да премахнат данъчното облагане на младите мъже и жени, които учат и работят и същевременно поемат семейни отговорности или такива, свързани с грижи за нуждаещи се от грижи лица. Те приканват държавите-членки и кредитните институции да опростят и улеснят отпускането на заеми при изгодни условия за младите мъже и жени, които съчетават семейни отговорности със следване или обучение. Висшите и професионални учебни заведения да вземат предвид финансовото положение на младите мъже и жени със семейни отговорности при изчисляването на разходите за обучение и да им предоставят адекватна помощ, се казва в доклада.
Депутатите призовават още „държавите-членки да включват отпуските за раждане и отглеждане на малки деца и отпуските за родители по време на следване при пресмятане на общия трудов стаж на жените, както и при пресмятане на стажа за пенсия, с оглед постигане на истинско равенство между мъжете и жените.”
Според тях държавите-членки, заедно с висшите и професионални учебни заведения, трябва да предлагат по-гъвкава организация на обучение, например чрез осигуряване на повече възможности за дистанционно обучение или на задочно обучение, както и да позволят на повече възрастни хора да продължават образованието си в рамките на ученето през целия живот.
Необходимо е държавите-членки да изградят система за сертифициране на национално ниво, позволяваща да бъдат определени тези висши или професионални учебни заведения, които предоставят възможности за съвместяване на следването и семейния живот с цел улесняване и насърчаване на хората със семейни отговорности да продължат или да възобновят следването си. ЕП препоръчва на държавите-членки, на Съвета и на Комисията, в рамките на отворения метод на координация и на заседанията на министрите на образованието и на социалната дейност, да обменят най-добрите практики в областта на подкрепата на студент(к)ите със семейни отговорности, както и да вземат предвид новаторските разпоредби в тази връзка, приети в някои европейски страни.
Те приканват държавите-членки да оценят, според положението в конкретната страна, дали реформиране на образователната им система в полза на гъвкавостта и по-доброто управление на времето за обучение би ускорило навлизането на младите в активния живот и осъществяването на желанието им за майчинство/бащинство.
20070615IPR07885
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
