Въпрос с искане за устен отговор O-0102/2010
до Комисията
Член 115 от Правилника за дейността
Elizabeth Lynne
,
Pervenche Berès
от името на Комисия по заетост и социални въпроси Относно: Дългосрочни грижи за възрастни хора
Демографските промени в Европейския съюз включват увеличена продължителност на живота и нарастване на дела на възрастните хора. Социалната солидарност изисква да гарантираме условия за активно остаряване, достоен живот и предоставяне на качествени грижи за възрастни хора в Европейския съюз. С удължаването на живота ни се увеличава и потребността от социални и здравни грижи в институционални структури, в общността и у дома. Защитата на възрастните хора в общността и във всички здравни структури от малтретиране представлява съществен компонент от този отговор.
Почти всички държави-членки имат застаряващо население, факт, който сам по себе представлява опасност за бъдещата устойчивост на предоставянето на грижи за възрастни хора, като се им предвид, че рязкото увеличаване на потребността от такива услуги може да застраши системите за финансирането им, използвани досега от държавите-членки.
1. С какви данни разполага Комисията по отношение на инфраструктурата за предоставяне на институционални грижи, грижи в общността и домашни грижи за възрастни хора в отделните държави-членки? Каква роля смята, че може да играе Европейската комисия в създаването и разпространяването на най-добри практики по отношение на предоставянето на дългосрочни грижи за възрастни хора?
2. Каква роля счита Комисията, че ще може да изиграе Европейската година на активното остаряване и солидарността между поколенията за европейските граждани, по-специално за възрастните хора, за насърчаване на активното остаряване, намаляване на дискриминацията срещу възрастните хора и за подобряване на предоставянето на грижи в рамките на общността и на институционални грижи?
3. Въпреки факта, че огромна част от грижите за възрастни хора се предоставя от лица, на които не се плаща за това, т.е. роднини, приятели и съседи, службите и политиките за предоставяне на грижи не отчитат техните потребности и интереси. Възнамерява ли Комисията да предприеме конкретни действия, за да гарантира активното признаване и отчитането на приноса на лицата, полагащи грижи, в политиките и инициативите, които засягат предоставянето на грижи?
4. Смята ли тя да създаде „Обсерватория за активно остаряване” с оглед разпространяване на добри практики по отношение на включването на възрастните хора в културни и социални дейности и развитието на такива инициативи като доброволен труд за възрастни хора или обучение през целия живот?
5. Какви изследвания, данни или информация може да предостави Комисията относно броя на смъртните случаи сред възрастни хора в домове за възрастни хора, които се дължат на недохранване или обезводняване?
6. Какви действия предприема Комисията за проучването на използването на т.нар. „отказ от реанимация” като средство за отказ на лечение и грижи за възрастни хора? Съгласна ли е Комисията с това, че такива практики нарушават правото на живот, установено в член 2 от Хартата за основните права? Съгласна ли е Комисията с това, че решението да не се реанимират граждани на ЕС следва да бъде вземано въз основа не на възрастта, а на медицинска преценка за качеството на живота след това, и че подобни решения следва да бъдат вземани след консултация с възрастните пациенти и с най-близките членове на семействата им?
7. Може ли да представи в общи линии извършената работа за установяване на равнищата на малтретиране на възрастни хора в държавите-членки на Европейския съюз и установила ли е Комисията при своите изследвания примери на най-добри практики за защита на възрастните хора в общността и в домовете за възрастни хора?
8. Съгласна ли е Комисията с това, че е налице спешна необходимост, Европейският парламент и Съветът на министрите да приемат европейски кодекс за поведение, в който да се предлагат минимални професионални правила, насоки и минимални резултати от услугите по предоставяне на дългосрочни грижи?
9. Каква роля предвижда Комисията за неформалното предоставяне на дългосрочни грижи за възрастни хора? Има ли предоставянето на неформални грижи въздействие върху заетостта? Какви мерки могат да бъдат взети за насърчаване на предоставянето на грижи от най-близките хора на получателя?
10. Разполага ли Комисията с информация относно въздействието на широко разпространената бедност сред възрастните хора върху качеството на получаваните от тях грижи и върху продължителността на техния живот?
