8.2.2012 B7-0050/2012/rev. ПРЕДЛОЖЕНИЕ ЗА РЕЗОЛЮЦИЯ за приключване на разискванията по изявления на Съвета и на Комисията
съгласно член 110, параграф 2 от Правилника за дейността
относно положението в Унгария ( 2012/2511(RSP) )
Manfred Weber
,
Simon Busuttil
,
Kinga Gál
,
József Szájer
,
Marco Scurria
,
Salvatore Iacolino
от името на група PPE
PE479.476/rev.v01-00 B7‑0050/2012/rev. Резолюция на Европейския парламент относно положението в Унгария ( 2012/2511(RSP) )
Европейският парламент ,
– като взе предвид разпоредбите на Европейския съюз относно основните ценности и свободи и по-конкретно членове 2, 3 и 6 от Договора за Европейския съюз и член 130 от Договора за функционирането на Европейския съюз,
– като взе предвид член 110, параграф 2 от своя правилник,
A. като има предвид, че на 18 април 2011 г. унгарският парламент прие нов основен закон на Унгария – новата конституция – който бе гласуван за закон от 262 членове на парламента от общо 386;
Б. като има предвид, че новата конституция замества комунистическата конституция от 1949 г. и като има предвид, че Унгария бе единствената държава в Централна Европа, която не беше приела нов основен закон от падането на комунизма насам;
В. като има предвид, че новата конституция изцяло включва в себе си Хартата на основните права и като има предвид, че бе установена нова, по-справедлива избирателна система, гарантираща представителството на малцинствата в парламента;
Г. като има предвид, че представителството на гражданите от техния демократично избран парламент представлява една от същностните основи на европейските демократични общества и се признава в европейските договори и в Хартата на основните права на ЕС;
Д. като има предвид, че Европейската комисия повдигна някои въпроси относно аспекти на законодателството, които трябва да бъдат изяснени;
1. отхвърля необоснованите нападки срещу Унгария, които поставят под въпрос ангажираността на унгарското правителство спрямо демократичните принципи; заявява, че е необходим неутрален и основаващ се на факти анализ от страна на Европейската комисия;
2. заявява, че държавите членки имат суверенни компетенции за установяване на своите конституции и че този принцип съответства на народния суверенитет с оглед на самоопределянето посредством демокрацията;
3. отново подчертава, че законодателството на Съюза зачита компетенциите на държавите членки да приемат своите конституции при зачитане на принципите и ценностите на ЕС;
4. счита, че всички държави членки трябва да зачитат в пълна степен законодателството на ЕС в своята законодателна и административна практика, както и че всяко законодателство, включително първичното право на всяка държава, която е членка на ЕС или кандидатка за присъединяване към Съюза, трябва да отразява и да бъде в съгласие с основните европейски ценности: принципите на демокрацията, правовата държава и основните права;
5. подкрепя ролята на Европейската комисия в обезпечаване на съответствието на националното законодателство с договорите на Европейския съюз и с основните европейски ценности и в този контекст извършваната понастоящем от Комисията оценка новите унгарски кардинални закони;
6. призовава унгарското правителство да работи в тясно сътрудничество с Европейската комисия, за да гарантира, че новото национално законодателство е съобразено със законодателството на ЕС и ако е необходимо – да нанесе промени;
7. подкрепя, въз основа на европейските договори, препоръките на Комисията относно съответствието на новите унгарски кардинални закони със законодателството на ЕС, под контрола на Съда на Европейския съюз;
8. възлага на своя председател да предаде настоящата резолюция на Комисията, Съвета, правителствата и парламентите на държавите членки и на президента на Република Унгария.
