Темите на пленарната сесия (13-16 февруари 2012 г.): заетост, дебат с Марио Монти, Сирия
Институции
2012-02-10 - 17:43
Сред темите е и подготовката за срещата на Европейския съвет на 1-2 март 2012 г. През пленарната сесия от 13 до 16 февруари 2012 г. депутатите ще обсъдят мерки за стимулиране на заетостта, ще проведат дебат с министър-председателя на Италия г-н Марио Монти за икономическото развитие на страната и на Европа като цяло и ще обсъдят ситуацията в Сирия.
Други теми на дневен ред са съдбата на бездомните в Европа във връзка с последните застудявания, подготовката на позицията на Парламента за срещата на Европейския съвет, която ще се проведе на 1 и 2 март, предстоящите избори в Русия и последните политически събития в Унгария. Депутатите ще гласуват и за удължаване на действието на програмата за разпределяне на хранителна помощ на най-нуждаещите се лица в ЕС.
Това тематично досие Ви предлага връзки към всички материали за значимите въпроси, разгледани по време на пленарната сесия.
20120203FCS37185
Информационен бюлетин за пленарната сесия на Европейския парламент
Въпросите на заетостта са сред основните теми на пленарната сесия Застудяването и бездомните хора
Няколко стотин души, повечето от които бездомни, починаха по време на последните застудявания в Европа. Депутатите ще настояват Европейската комисия да предприеме действия по предложение от септември 2011 г. за стратегия за бездомните лица. В ЕС живеят 3 милиона бездомни хора.
Подготовка за Европейския съвет
Икономическата ситуация в Европа отново е във фокуса на следващия Съвет, който ще се състои на 1 - 2 март. В сряда, Парламентът ще обсъди и представи приоритетите си преди срещата, която се очаква да даде оценка на първата фаза на така нареченият Европейски семестър, който представлява инструмент за икономическа координация, както и на напредъка по взетите досега решения за справяне с кризата.
Италианският премиер Mario Monti в пленарната зала
Депутатите ще дискутират икономическото положение в Италия и Европа в дебат с Италианския премиер Mario Monti тази сряда в 15:00 часа. След обръщението на г-н Monti, думата ще вземат и лидерите на политическите групи.
Ситуацията в Сирия
В сряда следобед, представител на Датското председателство ще направи обръщение към Парламента за ситуацията в Сирия от името на Върховния представител на Съюза за външната политика Catherine Ashton. След дебата ще бъде гласувана и резолюция.
Резолюция за последните политически развития в Унгария
След разпалената дискусия от 18 януари с унгарския премиер Viktor Orbán, депутатите ще гласуват резолюция за последните политически развития в Унгария.
Парламентът изразява позицията си за изборите в Русия
Членовете на ЕП ще изразят позицията си за ситуацията в Русия в резолюция, която ще бъде гласувана в сряда. Темите, предмет на текста, са парламентарните избори проведени миналия декември, демонстрациите в страната и предстоящите през март президентски избори.
Запазване на програмата за хранителнa помощ за нуждаещите се европейски граждани
План за запазване на програмата за хранителна помощ за нуждаещите се граждани ще бъде обсъден във вторник и гласуван в сряда от Парламента. В случай, че депутатите одобрят компромиса постигнат със Съвета, програмата ще бъде продължена до 2013 г., с годишен бюджет от 500 милиона евро.
Необходими са повече усилия за растеж и заетост
За постигането на по-дълбока икономическа координация държавите членки трябва решително да приложат предложенията за реформа, заяви Парламентът в отговор на Годишния обзор на растежа и насоките за заетост на Комисията. Резолюциите, които ще бъде приети в сряда, призовава и за повече усилия по отношение на растежа, заетостта и борбата с бедността. Депутатите ще обсъждат растежа и заетостта в сектора на услугите във времето за въпроси към Комисията във вторник сутринта.
Пренасочване на европейски фондове към създаването на работни места за млади хора
В понеделник депутатите ще попитат Комисията, как се е спряла на тавана от 82 милиарда от неразпределените за конкретни проекти средства от Европейските структурни фондове, които да бъдат използвани за насърчаване на малки фирми в борбата за ограничаване на младежката безработица.
Какво следва за еврооблигациите?
Този вторник депутатите ще получат информация от Комисията за новините свързани със зелената ѝ книга за еврооблигациите. Еврооблигациите могат да се превърнат в източник на стабилност за еврозоната в средносрочен план, но едва ли могат да посрещнат краткосрочните ѝ нужди, според проектът за резолюция, който предстои да бъде гласуван в сряда.
Изменение на Правилника за дейността на ЕП относно докладите по собствена инициатива
В сряда предстои да бъде гласувано решението за изменение на член 48, параграф 2 от Правилника за дейността на Европейския парламент относно докладите по собствена инициатива. Промяната е одобрена от комисията по конституционни въпроси през ноември миналата година.
Дискриминационен холандски сайт и заплаха за живота на саудитски журналист
Мартин Шулц разкритикува създаването на холандски сайт за оплаквания срещу имигранти Заплахата от смъртна присъда надвиснала над саудитския журналист Hamza Kashgari, заради "светотатствените" му постове в Twitter и създаването на холандски сайт за оплаквания срещу централно и източно европейци, бяха разкритикувани като предизвикателства към универсалните и европейските ценности от страна на председателя Martin Schulz при откриването на пленарната сесия в Страсбург.
Саудитският журналист Hamza Kashgari е заплашен от смъртна присъда заради набедени за светотатствени коментари в социалната мрежа Twitter, отбеляза г-н Schulz и обеща "да направи всичко възможно за да предотврати това". Председателят потвърди отново ангажимента на Парламента за защитата на универсалното право на свобода на словото.
Дискриминационен холандски сайт
Г-н Schulz повтори оплакванията на много депутати свързани със създаването на сайт на Холандската партия на свободата (PVV) за анонимни оплаквания от имигранти от страните от Централна и Източна Европа. Той добави, че сайтът е бил подложен на критика и от страна на комисар Viviane Reding.
Въпреки, че не е виждал сам сайта, той обеща по-нататъшно разследване на случая, както и че ще повдигне темата по време на разговорите си с холандския премиер в началото на март.
Консултативен съвет за поведението на членовете на ЕП
Г-н Schulz обяви състава на консултативния съвет за поведението на членовете на ЕП :
Членове:
Carlo Casini (ЕНП, Италия)
Evelyn Regner (С&Д, Германия)
Cecilia Wikström (АЛДЕ, Швеция)
Gerald Häfner (Зелени, Германия)
Sajjad Karim (ЕКР, Обединено кралство)
Допълнителни членове:
Jiří Maštálka (ЕОЛ/СЗЛ, Чехия)
Francesco Enrico Speroni (ЕСД, Италия)
Промени в програмата
Устният въпрос за стабилизационните облигации ще бъде разгледан след съвместния дебат за споразумението ЕС-Мароко за земеделски и рибни продукти. Финална версия на предварителната програма Бюлетин Предаване на пленарната сесия в реално време EuroparlTV Пресконференции и други събития Аудио-визуални документи
Парламентът спасява програма за най-нуждаещите се европейски граждани
Програмата "Храна за нуждаещите се" ще остане с годишен бюджет от 500 млн евро ©NOVOSTI Програмата "Храна за нуждаещите се" ще продължи да предоставя храна за най-нуждаещите се граждани в ЕС, за още две години, благодарение на спасителен план, договорен със Съвета и подкрепен в пленарна зала в сряда. Програмата, на която разчитат 18 милиона от най-бедните европейски граждани от 20 държави членки, ще продължи до 2013 г. с годишен бюджет от 500 милиона евро.
"Настоящата икономическа криза и лошото време засегнаха тежко бедните хора. Близо 18 милиона бездомни, безработни, възрастни хора и хора с увреждания, както и многодетни семейства и самотни родители се ползват от програмата днес. Хубаво е, че ЕС се сеща за тях. Но още по-важно ще бъде програмата да продължи да предлага храна на бедните и нуждаещите се в ЕС и след 2014 г. ," заяви ръководителят на преговарящия екип от Комисията по земеделие и докладчик за регламента Czesław Adam Siekierski (ЕНП, Полша).
Запазването на програмата, подсигурена с необходимото финансиране до края на 2013 г., е "важно постижение", заяви председателят на Комисията по земеделие, Paolo de Castro (С&Д, Италия), "но това не е краят. Ние ще продължим да упражняваме политически натиск, за да гарантираме, че ЕС ще продължи да проявява солидарност и след 2013 г., особено на фона на тежката икономическа криза," добави той.
Новите правила влизат в сила със задна дата от 1 януари 2012 г., позволявайки на програмата да продължи до края на 2013 г., с годишен бюджетен таван от 500 милиона евро.
Допълнителна информация
Схемата за разпределение на безплатна храна за най-нуждаещите се граждани на ЕС, стартирала през 1987 в рамките на Общата селскостопанска политика (ОСП), понастоящем предоставя хранителна помощ за 18 милиона граждани, живеещи в бедност в 20 страни на ЕС.
Безплатните храни в началото идваха от интервенционните запаси на ОСП, но след тяхното намаляване, схемата започна да разчита във все по-висока степен на закупуване на продукти от свободния пазар. Това се случи на фона на увеличаването на броя на нуждаещите се хора свързано с глобалната икономическа криза.
През април 2011 г., програмата бе заплашена от решението на Съда на Европейския съюз, отнемащо възможността ѝ да закупува храни от свободния пазар и ограничаващо я единствено до храните от интервенционните запаси. Ако не бяха взети спешни мерки, финансирането на схемата щеше да се намали до 133 милиона евро за 2012 г. спрямо 500 милиона за 2011 г.
За да избегне рязкото намаляване на хранителните помощи на фона на повишаващия се брой на нуждаещи се граждани на ЕС, Парламентът призова с резолюция от юли 2011 г. за преходно решение, което да спаси програмата.
Предложението за изменение на регламента, насочено към запазване на програмата, бе блокирано в Съвета до ноември 2011 г., когато Германия подкрепи продължаването на програмата с адекватно финансиране до края на 2013 г.
Докладчик: Czesław Adam Siekierski (EНП, Полша)
Процедура: обикновена законодателна процедура, второ четене Приетите текстове Видео запис на дебата Законодателно досие Резолюция на Парламента за продължаване на програмата за хранителна помощ на ЕС (07.07.2011) Годишен план за разпределение на програмата за хранителна помощ на ЕС
Еврооблигации и спешни решения свързани със стабилността на еврозоната
ЕП призовава Комисията да вземе спешни мерки за справяне с настоящата криза ©Belga/DPA В средносрочен план еврооблигациите ще се превърнат в източник на стабилност за еврозоната, след като бъдат изяснени всички параметри на инструмента, заяви Парламентът в резолюция, гласувана в сряда. В същото време трябва да бъдат създадени и инструменти, които да посрещнат краткосрочните нужди на еврозоната, като пакта за обратно изкупуване, предложен от Германския съвет на икономическите експерти, добавя текстът.
Във вторник Комисията представи първите отговори на зелената книга за въвеждането на стабилизационни облигации.
Открити въпроси, свързани със зелената книга
Резолюцията приветства зелената книга на Комисията, но отбелязва и необходимостта от по-нататъшна работа, най-вече свързана с ограничаването на моралния риск, превръщането на системата в привлекателна както за страните с рейтинг ААА, така и за тези с висока задлъжнялост, повишаването на конкурентоспособността и налагането на системи за намаляване на задлъжнялостта.
Еврооблигации за гарантиране на стабилността на еврозоната
Резолюцията се въздържа от твърдения, че еврооблигациите ще бъдат бързо решение за настоящите проблеми. Тя обаче настоява, че те са важен елемент от средносрочните решения. Според резолюцията за издаването на общи облигации е необходима по-силна фискална координация, насочена както към по-добро икономическо управление, така и към растеж.
За справянето с непосредствените трудности резолюцията призовава Комисията спешно да подготви предложения, "с които да обърне решително внимание на сегашната криза с държавните дългове, като Европейския пакт за обратно изкупуване на дълга, предложен от германския съвет на икономическите експерти, и/или финализирането и ратифицирането на договор за Европейски механизъм за стабилност и/или евро-сметки, както и съвместно управление на държавни дългови емисии".
Следващи стъпки
Комисията по икономически и парични въпроси вече подготвя резолюция по собствена инициатива, водена от Sylvie Goulard (АЛДЕ, Франция), която ще даде по-подробен отговор на зелената книга на Комисията.
Процедура: Проект за резолюция на Комисията по икономически и парични въпроси (по член 110 параграф 2) Приетия текст Видео запис на дебата
Отвъд рестрикциите: Депутатите обсъждат възможностите за растеж за Гърция и ЕС
Гърция бе една от основните теми на дебата за предстоящия Европейски съвет Предстоящият на 1-2 март Европейски съвет трябва да обърне внимание на растежа, заявиха депутатите по време на дебата със Съвета и Комисията в Страсбург тази сутрин. Много членове на ЕП от всички цветове на политическия спектър изразиха скептицизъм и притеснения по отношение на последната вълна от рестриктивни мерки в Гърция, инициирани от "Тройката", включваща Европейската комисия, ЕЦБ и МВФ.
"Мартенският Съвет няма да бъде като Съветите, с които сме свикнали," заяви датският министър по европейските въпроси Nicolai Wammen. Според него Европейският семестър и наскоро приетият пакет за икономическо управление трябва да ускорят структурните реформи и да създадат "конкурентоспособност, заетост и по-зелена икономика."
Представителят на Европейската комисия Maroš Šefčovič предупреди, че "ръстът е в застой". Той обърна специално внимание на младежката безработица и заяви, че Комисията ще посети осемте най-засегнати страни и ще проучи на място как да бъдат използвани по-ефективно фондовете на ЕС.
Доверието е в основата както на финансовите пазари, така и на самия ЕС, заяви председателят на ЕНП Joseph Daul. Данъчната тежест трябва да бъде намалена за бизнеса в замяна на ангажимент за наемане на повече млади хора, предложи г-н Daul. "Ние се нуждаем от по-добро управление на еврото и от избягване на противоречиви сигнали," добави той, припомняйки изказването на комисар Neelie Kroes, че еврото би оцеляло и без Гърция.
В отговор г-н Šefčovič заяви, че "Комисията е най-добрият съюзник на Гърция" и подчерта, че "нашето желание е Гърция да остане в еврозоната."
"Тройката само утежнява ситуацията в Гърция, ... без да остави място за социален диалог," заяви председателят на С&Д Hannes Swoboda, който предупреди, че намаляването на минималната заплата ще доведе до по-тежка рецесия и бедност.
"Гръцкото правителство обеща много, но постигна малко," заяви Alexander Graf Lambsdorff (АЛДЕ, Германия). Той призова за реформи в данъчната система и за приватизация на пристанищата и енергетиката, защото "гръцката държава е просто прекалено голяма."
Съпредседателят на Зелените Daniel Cohn-Bendit отхвърли твърдението, че Гърция не е действала активно за ограничаване на разходите. Той сравни Тройката с "нео-либерален талибан" и разкритикува нейното настояване за намаляване на пенсиите вместо на военния бюджет, както предложи гръцкото правителство. Стратегията "Европа 2020 г." на Комисията започвала да звучи като "вълшебна приказка", каза той.
"Европейските съвети все повече се превръщат в политически ритуали," заяви председателят на ЕКР Martin Callanan. За него рестриктивните мерки не са спечелили доверието нито на икономистите, нито на пазарите. Никой не вярва в тях, дори и депутатите, които са ги подкрепили миналата неделя. Според него икономическата реформа е ключова в дългосрочен план, но в момента единствено банкрутът и девалвацията могат да спасят нещо от гръцката икономика.
Наложените ограничения и финансови спекулации само влошават ситуацията, според председателят на ЕОЛ/СЗЛ Lothar Bisky. "Ние се нуждаем от устойчив растеж," заяви той и призова ЕЦБ да предложи на държавите от ЕС по-благоприятни лихви.
Гърция се управлява от Тройката, а не от народа, според председателя на ЕСД Nigel Farage. Той заяви, че гръцката икономика е тласкана към "смъртоносна спирала" и политиката на Тройката не решава проблеми като младежката безработица, а тласка страната към революция. Гърция трябва да се върне към драхмата, каза той в заключение. Видео запис на дебата
Да на бюджетния контрол, но са необходими и действия за ръст и заетост
Бюро по труда в Германия ©Belga/AFP За постигането на по-дълбока икономическа координация държавите-членки трябва да предприемат структурни реформи, заяви Парламентът в отговор на Годишния обзор на растежа и насоките за заетост на Комисията. Резолюциите, приети в сряда, призовават и за повече усилия по отношение на растежа, заетостта и борбата с бедността.
В изказване преди гласуването, Jean-Paul Gauzès (ЕНП, Франция), докладчик за Годишния обзор на растежа (ГОР) за 2012 г., заяви: "Нашето желание е държавите членки да приложат структурните реформи, с които са се ангажирали. Политиката на реформи не трябва да остава само на книга."
Marije Cornelissen (Зелени/ЕСА, Нидерландия), докладчик за социалните аспекти и аспектите, свързани със заетостта на ГОР, заяви: "Между фискалната политика и политиката на заетост има известни разминавания. Нашата роля е да търсим по-висока съгласуваност между двете. Начина това да се случи е посредством по-добра икономическа координация."
Pervenche Beres (С&Д, Франция), докладчик за насоките за заетост, заяви: "Европейският парламент иска да се постигне баланс между целите на стратегията Европа 2020 и Пакта за стабилност и растеж. Държавите членки поставят прекалено голямо ударение върху Пакта, за сметка на растежа и инвестициите."
Съкращаването на бюджетните разходи, само по себе си, няма да възстанови доверието в икономиките
Мерките, свързани с бюджета, растежа и заетостта трябва да бъдат предприемани заедно според трите резолюции. Според резолюцията за ГОР, например, пътната карта на Комисията "пренебрегва нуждата от спешни действия в подкрепа на краткосрочните дейности и заетостта"
Нуждата за изграждане на доверие сред инвеститорите, потребителите и гражданите също е подчертана в резолюциите, според които ГОР предлага твърде малко в това отношение. Резолюцията за ГОР настоява за увеличаване на демократичната легитимност и ангажираността на държавите-членки, за да се ускорят икономическите реформи. Тя се обръща към Комисията с искане тя да предостави повече информация за постигнатото от държавите членки във връзка с препоръките за реформи, които са получили. Резолюцията подчертава, че недостатъчното прилагане на реформите ще забави растежа.
Резолюцията призовава и за създаването на механизми за насърчаване на заемането на повече средства за реалната икономика от банковия сектор, както и за законодателни промени в областта на банковия кризисен мениджмънт, които да станат факт преди настъпването на лятото.
Заетост и социални аспекти
Резолюцията, която обръща конкретно внимание на социалните аспекти и аспектите, свързани със заетостта на ГОР, призовава Съвета да гарантира, че фискалната консолидация няма да увеличи бедността или да спъне усилията за борба с безработицата.
Депутатите призоваха за въвеждане в сътрудничество със социалните партньори на Гаранционна схема за младите хора, която да гарантира правото на всеки млад човек да получи предложение за работа, стаж или обучение след период от четири месеца като безработен.
В същата резолюция депутатите заявиха, че ангажиментите, поети от държавите членки в националните им програми за реформи, са недостатъчни за постигането на основните цели на стратегията Европа 2020 за заетост, образование и намаляване на бедността.
Профил на докладчика за Годишния обзор на растежа за 2012 г.: Jean - Paul Gauz è s (ЕНП, Франция)
Профил на докладчика за социалните аспекти и аспектите свързани със заетостта: Marije Cornelissen (Зелени/ЕСА, Нидерландия)
Профил на докладчика за предложението за решение на Съвета за насоки за политиките на заетост на държавите членки: Pervenche Ber è s (С&Д, Франция)
Процедура: Съгласие и незаконодателна резолюция Приетите текстове Законодателно досие (доклад за Годишния обзор на растежа за 2012 г.) доклад за социалните аспекти и аспектите свързани със заетостта на Годишния обзор на растежа за предложение за решение на Съвета за насоки за политиките на заетост на държавите членки Видео запис от пресконференцията
Депутатите призоваха Унгария да зачита ценностите на ЕС
Сградата на унгарския парламент ©Belga/AFP Парламентът ще подготви доклад за зачитането на ценностите и законите на ЕС от страна на Унгария. На база на доклада той ще прецени дали да приложи член 7 от Договора за ЕС, който служи за разследване на очевидни рискове за сериозни нарушения спрямо общите ценности на ЕС. Депутатите призоваха Комисията да следи отблизо възможните промени на унгарското законодателство и тяхното приложение.
Унгарските власти трябва да се съобразят с препоръките, възраженията и изискванията на Комисията, Съвета на Европа и Венецианската комисия и да променят съответните закони в синхрон с ценностите и стандартите на ЕС, се заявява в резолюцията, предложена от С&Д, АЛДЕ, Зелени/ЕСА и ЕОЛ/СЗЛ. Текстът бе приет с 315 гласа "за", 263 "против" и 49 въздържали се.
Европейският парламент изрази своето "сериозно притеснение" относно ситуацията в Унгария по отношение на функционирането на демократичната система, върховенството на закона, защитата на човешките и социалните права, баланса на властите, равенството и дискриминацията.
Парламентът също така възложи на своята комисия по граждански свободи, правосъдие и вътрешни работи да следи в сътрудничество с Европейската комисия, Съвета на Европа и Венецианската комисия дали и как се прилагат направените препоръки.
Какво подлежи на мониторинг?
Депутатите призоваха Комисията да следи отблизо възможните поправки в законодателството, неговото прилагане, както и съвместимостта му с духа и буквата на европейските договори. Комисията трябва да проведе задълбочено проучване, за да се гарантира:
пълната независимост на законодателната власт
следването на европейското законодателство в регулирането на дейността на Унгарската национална банка
институционалната независимост на органа за защита на данните, както и възстановяване и гарантиране на свободата на информация
възстановяването на правото на преглед на всеки един законодателен акт, включително данъчните и бюджетните, от страна на Конституционния съд
гарантирането на свободата и плурализма на медиите както в съответния закон, така и при неговото прилагане
спазването на европейските демократични стандарти и принципите на политическия плурализъм в новото изборно законодателство на страната
правото на изразяване на опозиционни възгледи по демократичен начин, както в рамките на институциите, така и извън тях
зачитането на фундаменталния принцип на свобода на съвестта в закона за църквите и религиозните деноминации, както и отказа от процедурата за регистриране на църкви с гласуване в унгарския парламент с минимално мнозинство от две трети.
Прилагане на чл. 7
Депутатите призоваха Председателския съвет (състоящ се от председателя на Парламента и лидерите на политическите групи), в светлината на доклада на комисията по граждански свободи, да прецени дали да бъдат приложени мерки, включително в съответствие с член 7, параграф 1 от Договора за ЕС, които се използват при наличие на очевидни рискове за сериозно нарушение на основните ценности на ЕС.
Допълнителна информация
Унгария прие новата си конституция на 18 април 2011 г., като законът влезе в сила от 1 януари 2012 г. Приемането на кардиналните закони предизвика безпокойство по отношение на редица области, по-специално независимостта на съдебните органи, независимостта на централната банка, независимостта на органа за защита на данните, наличието на справедливи условия за политическа конкуренция и смяна на политическата власт, както и т.нар. „закон за стабилност“, съгласно който системата за данъчно облагане на доходите подлежи на одобрение от мнозинство от две трети, и законите, които предоставят изключително право на настоящото мнозинство да назначава служители за необичайно дълги мандати.
На 17 януари 2012 г. Европейската комисия започна процедура за установяване на нарушение срещу Унгария по три теми: независимостта на Унгарската централна банка, намаляването на задължителната пенсионна възраст на съдиите, залегнала в основния закон на Унгария, и независимостта на органа за защита на данните. Комисията също така поиска от унгарските органи допълнителна информация по въпроса за независимостта на съдебната система. На правителството на страната бе даден един месец, за да предостави отговор.
Процедура: незаконодателна резолюция Приетия текст Съобщение за печата след изслушването в Комисия по граждански свободи (09.02.2012 г.) Статия за пленарния дебат с премиера на Унгария Viktor Orbán (18.01.2012) Член 7 от Договора за ЕС
По-лесни банкови преводи в ЕС от 1 февруари 2014 г.
Г-жа Sari Essayah (Снимка, предоставена от депутата) Извършването на банкови плащания в рамките на ЕС би трябвало да бъде толкова лесно, колкото и плащания в рамките на една страна, според правилата, които ЕП ще обсъди в понеделник. Новите предложения за Единната зона за плащания в евро (SEPA на английски) биха намалили таксите и ускорили плащанията. Ако докладът бъде одобрен, той би поставил точен краен срок за банките в еврозоната: до 1 февруари 2014 г. те трябва да уеднаквят преводите и директните дебити в SEPA с местните им еквиваленти.
Докладът на ЕП с автор г-жа Sari Essayah (ЕНП, Финландия) ще бъде поставен на гласуване във вторник. Той отразява достигнатото споразумение между Парламента и страните-членки през декември.
SEPA включва не само еврозоната - това е съвместна инициатива на 32 европейски страни (страните от ЕС плюс Швейцария, Норвегия, Монако, Исландия и Лихтенщайн). Според доклада банките в страни извън еврозоната ще имат време до 31 октомври 2016 г., за да изпълнят разпоредбите.
По оценки на Комисията засилването на конкуренцията в областта на плащанията ще доведе до положителен ефект за европейската икономика от между 123 млрд. евро и 300 млрд. евро за период от шест години.
Г-жа Essayah обясни предимствата на новите правила: "Хората, които работят в чужбина, нямат нужда от нова банкова сметка, а могат да получават своята заплата в банковата си сметка в своята страна. Ако имате вила в Испания, плащанията на вода или електричество могат да бъдат направени чрез директен дебит от сметката в родната Ви страна. Компаниите също ще спечелят от това, че нямат нужда от повече от една сметка в цяла Европа за различните плащания."
Ползите според г-жа Essayah имат и непряк характер. "Лесното извършване на плащания прави лесна и покупката на стоки и услуги през Интернет навсякъде в ЕС и по този начин гражданите имат реалната възможност да сравняват цени и да изберат най-добрата цена. Покупката на компютър от търговеца, предлагащ най-ниски цени в Интернет, може да Ви спести стотици евро, като така се оказва натиск за понижаване на цените на целия пазар. До голяма степен SEPA е ключова за доброто функциониране на вътрешния пазар, тъй като във всички случаи се правят плащания."
Освен удобството за потребителя, важно значение има и намаляването на разходите за извършване на платежни услуги. Г-жа Essayah добави: "Разходите за преводи и директни дебити често са включени в годишната такса за банковата сметка. В дългосрочен план тези плащания трябва да станат по-евтини заради конкуренцията. Тъй като тези разходи не са видимо за потребителите, ефектът от намаляването им може също да остане незабелязан, макар че спестените средства могат да бъдат съществени."
В същото време докладчикът на ЕП изрази увереност, че в бъдеще плащанията ще се извършват в реално време. Според директивата за платежните услуги, която влезе в сила от 1 януари 2012 г., доставчиците на платежни услуги (най-често банки) трябва да обработят наредено плащане до края на следващия работен ден.
Облекчаване на гражданите
Новата платежна система ще разчита единствено на международно приетия идентификационен номер на банковата сметка (IBAN) за разпознаване на платежните сметки в ЕС. Постепенно ще отпадне необходимостта от предоставяне на банковия идентификационен код (BIC) при нареждане на плащане.
Също така потребителите ще могат да определят максимален лимит на извършваните директни дебити или да задават тяхната периодичност. Те ще могат да създават и списъци на бенефициенти, за които директни дебити са позволени или забранени. Доклад за преводите и директните дебити в евро Съобщение за пресата по темата (EN) Европейската централна банка за SEPA Профил на г-жа Sari Essayah Пресконференция по темата във вторник
Еврооблигациите: за и против
Депутатите искат бюджетна координация като условие за въвеждане на еврооблигациите ©DPA В последната година няколко страни от еврозоната отбелязаха чувствителни повишения на разходите си за лихви по заеми от международните пазари. Европейският парламент ще разгледа през настоящата пленарна сесия възможността за въвеждане на общи еврооблигациии и ще приеме резолюция по въпроса. Еврооблигациите са инструмент, който би могъл да предложи сигурност на инвеститорите и да помогне на страните в тежко положение да рефинансират дълга си. Предлагаме ви кратко въведение по темата.
Облигациите принципно са договор за заем, при който инвеститорът се съгласява да предостави пари на определена компания или правителство срещу обещанието сумата да му бъде върната на края на срока на договора или по определен погасителен план, както и срещу изплащането на предварително определена лихва. Ако инвеститорът смята, че има риск компанията или правителството емитент на облигацията да има затруднения при изплащането на заема, той би поискал по-висок лихвен процент, за да се съгласи да предостави пари чрез закупуване на облигациите.
В днешно време силно задлъжнелите страни-членки на еврозоната, които имат нисък икономически растеж, са принудени да плащат високи лихви, за да привлекат достатъчно инвеститори за емисиите дълг, които предлагат. Това на практика означава, че за тях става по-скъпо да заемат пари на международните пазари, което затруднява изпълнението на държавния им бюджет и изплащането на дълга.
Миналата година Комисията представи т.нар "зелена книга", в която разгледа перспективите за въвеждане на общи стабилизационни облигации (или еврооблигации) сред страните-членки на еврозоната. Издаването на съвместни облигации би означавало споделянето както на приходните потоци, така и на разходите по обслужването на дълга. С въвеждането на еврооблигации се смята, че:
- ще се създаде нов начин, по който страните-членки в по-тежка финансова ситуация биха могли да финансират дълга си, предлагайки сигурни инвестиционни решения на инвеститорите
- задлъжнелите страни ще могат да се възползват от по-високото доверие към еврозоната като цяло
- ще се намалят средните разходи за лихви по заемите
- интеграцията в рамките на Икономическия и паричен съюз ще се задълбочи, ще се увеличи финансовата стабилност и това ще направи еврозоната по-устойчива като цяло
- ще се засили позицията на еврото като международна резервна валута
От друга страна обаче, група държави със стабилни икономики, които към момента могат да се финансират на сравнително ниски лихвени нива (заради възприемането им като убежища от риска от страна на инвеститорите), се страхуват, че въвеждането на еврооблигации може да доведе до ръст на техните задължения (тъй като те на практика съгарантират задълженията на другите), а оттук и да се повишат техните лихвени разходи. Според тези страни, сред които са Германия, Нидерландия и Финландия, главният структурен проблем, който трябва да се реши в краткосрочен план, е балансирането на държавните бюджети на страните в еврозоната.
Депутатите: По-строгата финансова дисциплина е предварително условие за въвеждането на еврооблигации
Членовете на комисията по икономически и парични въпроси приеха през декември предложение за резолюция на Парламента, с която се приветства намерението на Комисията за въвеждането на еврооблигации. В същото време текстът подчертава, че трябва да се предвидят конкретни мерки за намаляването на т.нар. "морален риск" (опасността наличието на гаранции срещу загуби да насърчи поемането на неоправдано голям риск). Също така крайното предложение за въвеждането на еврооблигации трябва да бъде привлекателно както за страните с висок рейтинг, така и за тези с финансови затруднения. То трябва да предвижда и мерки, задължаващи страните от еврозоната да работят за намаляване на дълга си. Депутатите заявяват, че по-силната бюджетна координация и по-доброто икономическо управление са предварителни условия за общото издаване на еврооблигации. Резолюция на икономическата комисия на ЕП за стабилизационните облигации Съобщение за пресата
Споразумението между ЕС и Мароко разделя депутатите
Бъдещето на земеделските производители от Мароко и ЕС е един от спорните въпроси относно споразумението Споразумение между ЕС и Мароко за либерализация на търговията в областта на земеделието и рибното стопанство предизвика смесени реакции в парламентарните комисии. Парламентът ще го разгледа днес в пленарното заседание и ще гласува по въпроса в четвъртък. Какъв е залогът? Защо Парламентът е разделен по темата? Помолихме двама депутати с противоположни мнения да обяснят позициите си.
Г-н José Bové (Зелени/ЕСА, Франция), докладчик по споразумението в комисията по международна търговия, предложи Парламентът да откаже да даде одобрение, като по този начин спре влизането му в сила. Комисията по международна търговия обаче реши да препоръча на Парламента да одобри споразумението в пленарна зала. Г-жа Cristiana Muscardini (Италия), представляваща групата на ЕНП по въпроса в комисията, беше една от онези, които гласува за споразумението. Още две парламентарни комисии дадоха своето мнение по темата: комисията по земеделие се обяви против даването на съгласие от Парламента за споразумението, а комисията по рибно стопанство беше за.
Парламентарните групи, подкрепящи споразумението (ЕНП, С&Д, АЛДЕ и ЕКР), внесоха проект за резолюция, която отразява някои от аргументите на опонентите на договора.
Въпросът определено разделя депутатите в Европейския парламент. Помолихме г-н Bové и г-жа Muscardini да обяснят своите позиции.
1. Защо смятате, че Парламентът трябва да подкрепи или отхвърли споразумението?
Г-жа Muscardini : Това споразумение е конкретна възможност за Европа да подкрепи развитието на страните от Средиземноморския регион, започвайки с Мароко, страна, която проведе демократични реформи в последно време. То представлява отворена врата спрямо съседните страни, които преминаха през революциите от "Арабската пролет". Чрез одобрението на това важно споразумение Европейският съюз ще подкрепи необходимите икономически реформи за подобряване на сигурността и справдливата търговия в Средиземноморието.
Г-н Bové: Парламентът трябва да се произнесе против това ново споразумение за либерализация, защото то ще има катастрофални последствия за семейното земеделие, в което са заети 20% от хората в активна възраст в Мароко, както и за южните страни в ЕС, особено Испания и Франция. Това споразумение ще намали дългосрочно възможностите на Мароко да увеличи своята автономност по отношение на производството на храни. То поставя потребителите в тази страна в едно опасно положение спрямо спекулациите на световните пазари на селскостопански продукти.
2. Кой би спечелил от споразумението между ЕС и Мароко?
Г-жа Muscardini : Това споразумение е от полза за мароканците, които ще могат да развият своя селскостопански сектор чрез повишаване на износа за и вноса от Европа, и, разбира се, то е от полза за ЕС, който ще отвори пазара си за райони от Средиземноморието, повлияни от Арабските революции и нуждаещи се от инвестиции и икономическа подкрепа за укрепване на демокрацията. Европейските земеделци ще могат да търгуват и изнасят своите продукти на средиземноморския пазар. Предпазни клаузи ще дадат гаранции в случаи на претоварване на пазарите.
Г-н Bové: Въпреки желанието да се помогне на мароканските земеделци, споразумението ще увеличи износа от ЕС с 50%, а този от Мароко - с 15%. Що се отнася до секторите, които ще спечелят, нещата също са много ясни. Европейските компании, които изнасят зърнени храни и мляко на прах, очакват подписването на този договор. Големите европейски компании в сектора на преработката на храни също биха спечелили. От мароканска страна, няколко предприятия, които произвеждат плодове и зеленчуци за износ ще регистрират увеличаване на продажбите. Така че тези, които печелят, са шепа големи компании от двете страни на Средиземно море за сметка на семейните земеделски производители.
3. Какъв ще бъде ефектът от евентуално одобрение или отхвърляне на споразумението върху отношенията между ЕС и Мароко?
Г-жа Muscardini : Ако Парламентът отхвърли споразумението, Европейският съюз ще пропусне възможност да стане важен и ключов играч в района на Средиземноморието. Споразумението подчертава нашата отговорност към една страна, наш съсед, която трябва да се разглежда като важна врата към средиземноморските пазари.
Г-н Bové: Отхвърлянето на това споразумение ще позволи започването на нови преговори с Мароко на нова база. Погледнато по-общо, смятам, че това ще бъде един силен знак към Комисията, че тя трябва да промени начина на работа и да привлича Европейския парламент в по-ранен стадий на обсъждането между страните. Комисията трябва да изработва конкретни и сериозни проучвания за икономическите, социалните, екологичните и бюджетните последствия от споразуменията, които договаря. Ние не можем повече да приемаме, че Парламентът може да се произнася само с "да" или "не". Обсъждането на споразумението с Меркосур много скоро ще ни даде възможност да видим дали това послание е прието. Профил на г-жа Cristiana Muscardini Профил на г-н José Bové Доклад за споразумението между ЕС и Мароко в областта на земеделието и рибното стопанство Резолюция по повод на споразумението между ЕС и Мароко Съобщение за пресата за обсъждането в комисията по международна търговия
ЕП одобри освобождаване на честоти за бърз мобилен Интернет
С решението на ЕП се открива пътя за повече безжични Интернет услуги в Европа ©Wikimedia Европейският парламент одобри на 15 февруари правила за координирано ползване на радиочестотния спектър в ЕС. Страните-членки ще трябва да освободят повече честоти за високоскоростен мобилен Интернет до 2013 г. заради растящите нужди за прехвърляне на данни по безжичен път.
Радиовълните се използват за много технологии в ежедневието ни (излъчване на радио и телевизионни програми, използването на мобилен телефон, уреди за дистанционно управление, спътникова навигация и др.). Уредите, които използват тези технологии, функционират в честотен обхват от 9 kHz до300 GHz, който се нарича радиочестотен спектър. Това е оскъден ресурс, който може да бъде използван само от ограничен брой потребители. По тази причина се изисква внимателно планиране и управление на радиочестотния спектър, за да се избегне конфликт в ползването му.
Въпреки че управлението на радио честотите остава отговорност на отделните страни-членки, ЕС играе важна роля, като координира политиката в областта и налага стандарти, особено в мобилните комуникации. Координирането на радиочестотния спектър на европейско ниво имаше решаващо значение за успеха на европейския GSM стандарт за мобилни телефони, който днес се ползва от повече от 2 млрд. души по света.
На 15 февруари депутатите одобриха първата програма за политика в областта на радиочестотния спектър, която ще помогне за координирането на ползването на нови услуги и технологии, като безжичните мрежи от четвърто поколение (например, LTE и Wimax), които могат да достигнат скорости на сваляне на данни до 100 Mbps. Според програмата страните-членки ще трябва да одобрят ползването на честотната лента 790-862 MHz (наричана "лентата 800 MHz") за безжичен широколентов интернет от 1 януари 2013 г.
По думите на г-н Gunnar Hökmark (ЕНП, Швеция) "ние направихме нужното, за да се даде достъп в ЕС до достатъчна част от спектъра както по отношение на покритие, така и по отношение на капацитет, за да може да се постигне най-бързия мобилен широколентов интернет в света".
Към момента честотната лента 800 MHz се използва в повечето страни-членки за предаването на аналогови телевизионни канали, но тя ще се освободи до края на 2012 г. с преминаването от аналогово излъчване на цифрово. Така ще се отвори повече място за бърз мобилен Интернет, с което се цели да се намали натискът върху настоящите мрежи "от трето поколение" (поради растящия брой смартфони и желанието за ползване на услуги, които изискват голям пренос на данни, като предаване на висококачествено видео). Също така се очаква да се увеличи достъпът на гражданите от по-отдалечени региони до бързи широколентови връзки и се дава нов стимул на безжичните Интернет услуги в Европа.
"С това решение за политиката за радиочестотния спектър ние правим нужните стъпки, за да може Европа да си възстанови световното лидерство по отношение на мобилните телекомуникации, с всички възможности, които произтичат от това, за европейската телекомуникационна индустрия, както и за създаването на нови услуги, нови работни места, нов растеж", заяви г-н Hökmark по време на дебата в пленарна зала на 14 февруари. Процедурно досие за политиката за радиочестотния спектър Съобщение за пресата за решението на ЕП Съобщение за пресата за споразумението между ЕП и Съвета Съобщение за пресата за гласуването на текста на първо четене в ЕП Страница на Комисията за радиочестотния спектър
Депутатите аплодират реформаторските усилия на италианския премиер Монти
Италианският министър-председател Марио Монти вижда Италия отново начело на европейския проект Италианският министър-председател Марио Монти говори днес пред Европейския парламент за положението в своята страна и за пътя на Европа за излизане от икономическата криза. Повечето депутати приветстваха изявлението му и подкрепиха усилията му за възстановяване на италианската икономика. Много от изказалите се подчертаха нуждата едновременно с бюджетните ограничения да бъдат взети мерки за насърчаване на растежа и настояха за европейски отговор на кризата.
По време на изказването си, г-н Монти заяви: "Италия прави големи жертви, не защото те са наложени от ЕС, а защото те са необходими за бъдещето на страната, за нашите синове и дъщери." Той добави, че "днешната бюджетна дисциплина трябва да бъде последвана от засилване на единния пазар като стъпка към по-тесен икономически съюз, което лежи в основата на европейския проект. Италия иска да излезе от кризата и да бъде отново водеща сила в европейския проект."
При приключването на изказването на италианския министър-председател повечето депутати станаха на крака, за да го аплодират.
След това г-н Joseph Daul (ЕНП, Франция) похвали г-н Монти за реформите, предприети от неговото правителство, и за подкрепата му за европейския проект.
"Благодарен съм Ви за това, че направихте всичко по силите си да се противопоставите на междуправителственото вземане на решения в ЕС. Мнозинството от депутатите в този парламент са Ви задължени. Европейският парламент би желал да направи така, че да се чуе друг глас, този на една Европа, основана на солидарността, една отговорна Европа, Европа, която е интегрирана политически. Можете да разчитате на съюзник в лицето на Европейския парламент", заяви г-н Daul.
Г-н Hannes Swoboda (С&Д, Aвстрия) постави акцент върху нуждата от растеж. Той каза: "Бюджетната дисциплина би могла да се постигне по-лесно и по по-приемлив начин за гражданите, ако имахме растеж и заетост и можехме да се справим ефективно с избягването на данъци."
"Правят се много декларации, но все още липсват действия. Европейската инвестиционна банка би трябвало да има по-големи възможности да кредитира, а Европейската централна банка трябва да направи всичко възможно, за да насърчи растежа."
Г-н Guy Verhofstadt (АЛДЕ, Белгия) подкрепи италианския министър-председател: "За няколко седмици Вие свършихте чудесна работа и поставихте Италия отново на крака." Той обаче добави: "Драги Марио, вие имате нужда от повече от комплименти... Ние трябва да намалим лихвените нива за европейските страни и за Италия, която плаща три пъти повече от Германия."
Г-жа Rebecca Harms (Зелени/ЕСА, Германия) повдигна темата за бюджетните ограничения в Гърция. "Вие говорихте много за бюджетната дисциплина и дисциплината по принцип; като човека, на когото бе възложено да разчисти нещата в Италия, смятате ли, че единствено правенето на ограничения е интелигентна бюджетна дисциплина? Защото това, което се случва в момента в Гърция, са само ограничения и нищо друго.
И въпреки всички ограничения мнозинството от гражданите в страната, особено по-бедните хора, виждат как нещата непрестанно се влошават. Това ли е начинът да се излезе от кризата? Може ли това да продължи?", запита г-жа Harms.
Лидерът на ЕКР г-н Martin Callanan (Обединено кралство) заяви: "Пазарите отговориха положително на плановете за реформи в Италия. Бюджетната консолидация и икономическите реформи могат да проработят в Италия, но не и в Гърция. Има не малко изявления за икономическия растеж, но досега всички те не са довели до резултат. Европа и единния пазар нямат нужда от още правила, а от либерализация и конкуренция."
Г-н Patrick Le Hyaric (ЕОЛ/СЗЛ, Франция) смята, че дисциплината, за която всички говорят, е "само за обикновените хора", но не и за финансовите играчи. Той запита: "Що за демокрация е онази демокрация, в която има само ограничаване на разходите, мерки за сигурност и контрол?"
Г-н Francesco Enrico Speroni (ЕСД, Италия) разкритикува г-н Монти, че не разполага с демократичен мандат за действията, които предприема: "Вие бяхте назначен за министър-председател, без да сте спечелил демократични избори, и сега се изявявате като изпълнител от името на международните финансови пазари и карате хората да плащат... Вие не сте получили този мандат честно и ние не можем да се съгласим с това."
От името на Европейската комисия, г-н Maroš Šefčovič каза: "Италия влезе в кризата в уязвимо положение. Правителството на г-н Монти прие широк кръг от мерки по отношение на данъчното облагане, пенсиите и публичната администрация, които позволиха това положение да бъде стабилизирано. Европейската комисия приветства направените решителни стъпки и е готова да помогне на Италия, например в областта на борбата с младежката безработица."
Дебатите за правата на човека - важен инструмент в ръцете на ЕП
Г-жа Barbara Lochbihler В края на всяка пленарна сесия в Страсбург Парламентът обръща внимание на случаи на нарушения на правата на човека в различни точки от света. Тази седмица на дневен ред са Беларус, Египет и Япония. Председателят на подкомисията по права на човека в ЕП г-жа Barbara Lochbihler (Зелени/ЕСА, Германия) заявява, че тези дебати са добър начин да се повиши осведомеността на обществото за нарушенията и да се окаже натиск върху властите да вземат мерки за прекратяването им.
Г-жа Lochbihler смята, че въздействието на приеманите от Европейския парламент резолюции е различно в зависимост от страната-нарушителка: понякога "получаваме обратна връзка от местни активисти за правата на човека", друг път отговарят дипломати от засегнатата страна. Тези резолюции са "винаги една възможност да се заклеймят нарушенията на правата на човека. Те са добър инструмент", заявява г-жа Lochbihler.
Пленарните дебати по този въпрос се провеждат в четвъртък следобед и са последвани от приемането на резолюции. Темите, които са най-много три, се определят от координаторите на политическите групи.
"Ние избираме тема или ситуация, при която смятаме, че с намесата си имаме възможност да подобрим нещата", заявява г-жа Lochbihler, която в миналото е била главен секретар на клона на Amnesty International в Германия.
Тя смята, че Парламентът има частичен успех и дава за пример решението на властите в някои страни да се откажат от смъртната присъда, както и случаи, в които Парламентът съумява да спре процеса на приемане на определен закон.
Г-жа Lochbihler изтъква и друга положителна роля на дебатите за нарушенията на правата на човека. Те "повишават осведомеността на гражданите в нашите страни и това, разбира се, помага в оказването на натиск върху съответното правителство да подобри дейността си в тази област."
В същото време може да се направи още много: "ние трябва да включим политиката си по отношение на правата на човека в търговската си политика, в икономическата помощ, която предоставяме, във външната си политика", заявява председателят на подкомисията по права на човека.
"Ние можем да направим повече, но все пак имаме добра международна репутация, че ЕС е загрижен за правата на човека", казва тя.
Дебатите на 16 февруари
- Смъртното наказание в Беларус (единствената страна в Европа, която все още го прилага) и особено случаите на Dzmitry Kanavalau и Uladzislau Kavalyou
- Последните събития в Египет
- Смъртното наказание в Япония Излъчване на живо на дебатите за правата на човека - от 16 ч. бълг. време на 16 февруари 2012 г. Текст на предложенията за резолюции, които ще се обсъждат на 16 февруари 2012 г. Правилник за дейността на ЕП: член 122 Европейският парламент и защитата на правата на човека Подкомисия по правата на човека Профил на г-жа Barbara Lochbihler
BG
1
PHOTO
20120209PHT37723.jpg
BG
2
PHOTO
20120209PHT37721.jpg
BG
3
PHOTO
20120209PHT37710.jpg
BG
4
LINK
/sides/indexPartSession.do?reference=2012-02-2&language=BG
BG
5
LINK
/news/bg/pressroom/newsletter
BG
6
LINK
/ep-live/bg/plenary/
BG
7
LINK
http://www.europarltv.europa.eu/bg/home.aspx
BG
8
LINK
/ep-live/bg/schedule/schedule
BG
9
LINK
http://audiovisual.europarl.europa.eu/
BG
10
PHOTO
20120131PHT36666.jpg
BG
11
LINK
/plenary/bg/home.html
BG
12
LINK
/ep-live/bg/plenary/search-by-date
BG
13
LINK
/oeil/popups/ficheprocedure.do?reference=2008/0183(COD)&lg=en
BG
14
LINK
/sides/getDoc.do?pubRef=-%2f%2fEP%2f%2fTEXT%2bTA%2bP7-TA-2011-0338%2b0%2bDOC%2bXML%2bV0%2f%2fEN
BG
15
LINK
http://eur-lex.europa.eu/LexUriServ/LexUriServ.do?uri=OJ:L:2011:152:0024:0029:EN:PDF
BG
16
PHOTO
20120131PHT36679.jpg
BG
17
LINK
/plenary/bg/texts-adopted.html
BG
18
LINK
/ep-live/bg/plenary/search-by-date
BG
19
PHOTO
20120209PHT37717.jpg
BG
20
LINK
/ep-live/bg/plenary/search-by-date
BG
21
PHOTO
20120131PHT36668.jpg
BG
22
LINK
/plenary/bg/home.html
BG
23
LINK
/oeil/popups/ficheprocedure.do?lang=bg&reference=2011/2320(INI)
BG
24
LINK
/oeil/popups/ficheprocedure.do?lang=en&reference=2011/2320(INI)
BG
25
LINK
/oeil/popups/ficheprocedure.do?lang=bg&reference=2011/0390(CNS)
BG
26
LINK
/ep-live/bg/other-events/video?event=20120214-1700-SPECIAL-UNKN&category=SPECIAL&format=wmv
BG
27
PHOTO
20120131PHT36650.jpg
BG
28
LINK
/plenary/bg/texts-adopted.html
BG
31
LINK
http://eur-lex.europa.eu/LexUriServ/LexUriServ.do?uri=OJ:C:2010:083:0013:0046:BG:PDF
BG
32
PHOTO
20120131PHT36689.jpg
BG
35
LINK
http://www.ecb.int/paym/sepa/html/links.en.html
BG
36
LINK
/meps/bg/96682/Sari_ESSAYAH.html
BG
37
LINK
/ep-live/bg/other-events/video?event=20120214-1530-SPECIAL-UNKN&vodtype=Live
BG
38
PHOTO
20120131PHT36695.jpg
BG
40
LINK
/news/bg/pressroom/newsletter/2012-W07/10
BG
41
PHOTO
20120131PHT36683.jpg
BG
42
LINK
/meps/bg/1073/Cristiana_MUSCARDINI.html
BG
43
LINK
/meps/bg/96744/José_BOVÉ.html
BG
47
PHOTO
20120131PHT36681.jpg
BG
48
LINK
/oeil/popups/ficheprocedure.do?lang=en&reference=2010/0252(COD)
BG
52
LINK
http://ec.europa.eu/information_society/policy/ecomm/radio_spectrum/index_en.htm
BG
53
PHOTO
20120209PHT37714.jpg
BG
54
PHOTO
20120131PHT36677.jpg
BG
55
LINK
/ep-live/bg/schedule/schedule
BG
58
LINK
/aboutparliament/bg/00a25cf207/Defending-human-rights.html
BG
59
LINK
/committees/bg/DROI/home.html
BG
60
LINK
/meps/bg/96728/Barbara_LOCHBIHLER.html
-//EP//TEXT IM-PRESS 20120206IPR37350 0 NOT XML V0//BG
-//EP//TEXT IM-PRESS 20120113STO35298 0 NOT XML V0//BG
-//EP//TEXT REPORT A7-2011-0292 0 NOT XML V0//BG
-//EP//TEXT IM-PRESS 20111219IPR34547 0 NOT XML V0//BG
-//EP//TEXT MOTION B7-2012-0016 0 NOT XML V0//BG
-//EP//TEXT REPORT A7-2012-0023 0 NOT XML V0//BG
-//EP//TEXT MOTION P7-RC-2012-0048 0 NOT XML V0//BG
-//EP//TEXT IM-PRESS 20120123IPR35962 0 NOT XML V0//BG
-//EP//TEXT IM-PRESS 20120215IPR38107 0 NOT XML V0//BG
-//EP//TEXT IM-PRESS 20111028IPR30574 0 NOT XML V0//BG
-//EP//TEXT IM-PRESS 20110510IPR19123 0 NOT XML V0//BG
-//EP//TEXT AGENDA 20120216 SIT NOT XML V0//BG
-//EP//TEXT RULES-EP 20120110 RULE-122 NOT XML V0//BG
-//EP//DTD IM-PRESS 20050901 FCS DOC XML V0//EN
-//EP//STYLESHEET IM-PRESS 20050901 FCS DOC XML V0//EN
