Въпрос с искане за устен отговор O-000122/2011
до Комисията
Член 115 от Правилника за дейността
Claude Moraes
,
Birgit Sippel
от името на групата S&D Относно: Европейската заповед за арест
Европейската заповед за арест се доказа като ефективен инструмент в борбата с презграничната престъпност и тероризма. Въпреки това нейната репутация се петни от свидетелства, че тя се използва за разпити, вместо за съдебно преследване и привеждане на присъди в изпълнение, а също и за дребни нарушения, без да се отчита по подходящ начин дали предаването е пропорционално, въпреки свързаната с него човешка и финансова стойност (оценявана на 25 000 евро на процедура по предаване).
Освен това решението да не се изпълни европейска заповед за арест не се зачита винаги от държавата-членка, издала заповедта, което означава, че лицето бива задържано отново, когато премине границата.
В допълнение към гореизложеното, няма условия за адекватно правно представителство на лицата, издирвани с европейска заповед за арест, както в държавата-членка, издала заповедта, така и в изпълняващата я държава-членка. И накрая, за съжаление, условията в местата за лишаване от свобода в много държави-членки на ЕС са толкова лоши, че сериозно уронват доверието в адекватното отношение към лишените от свобода, върху което се основават европейската заповед за арест и рамковото решение за трансфер на осъдени лица, което предстои скоро да влезе в сила.
- Как ще гарантира Комисията незабавното прекратяване както по закон, така и на практика, на непропорционалното използване на европейската заповед за арест?
- Как ще гарантира Комисията, че издирваните с европейска заповед за арест лица имат действително право да оспорват европейската заповед за арест както в издаващата, така и в изпълняващата държава, и че дадено решение за неизпълнение на европейска заповед за арест води до отстраняване от шенгенската система за предупреждаване?
- Как ще гарантира Комисията повишаването на наказателноправните стандарти и подобряването на условията в местата за лишаване от свобода в Европейския съюз, преди съдилищата да се намесят и да блокират по-нататъшни трансфери поради възможно нарушаване на основните права на лицето?
