A7-0369/2011
21.10.2011
ДОКЛАД
относно нова стратегия за политика за защита на потребителите
(2011/2149(INI))
Комисия по вътрешния пазар и защита на потребителите
Докладчик:
Kyriacos Triantaphyllides
PE 469.961v03-00
СЪДЪРЖАНИЕ
ПРЕДЛОЖЕНИЕ ЗА РЕЗОЛЮЦИЯ НА ЕВРОПЕЙСКИЯ ПАРЛАМЕНТ..........................3
ИЗЛОЖЕНИЕ НА МОТИВИТЕ.............................................................................................17
СТАНОВИЩЕ на комисията по икономически и парични въпроси ....22
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ...................................27
ПРЕДЛОЖЕНИЕ ЗА РЕЗОЛЮЦИЯ НА ЕВРОПЕЙСКИЯ ПАРЛАМЕНТ
относно нова стратегия за политика за защита на потребителите
( 2011/2149(INI) )
Европейският парламент,
– като взе предвид Хартата на основните права на Европейския съюз, включена в Договорите с член 6 от Договора за Европейския съюз (ДЕС),
– като взе предвид член 26 от Договора за функционирането на Европейския съюз (ДФЕС), който постановява, че „вътрешният пазар обхваща пространство без вътрешни граници, в което свободното движение на стоки, хора, услуги и капитали е осигурено в съответствие с разпоредбите на Договорите“,
– като взе предвид член 3, параграф 3 от Договора за ЕС, който ангажира Съюза да работи за „силно конкурентна социална пазарна икономика, която има за цел пълна заетост и социален прогрес, и високо равнище на защита и подобряване качеството на околната среда“,
– като взе предвид член 9 от ДФЕС, който постановява, че „при определянето и осъществяването на своите политики и дейности Съюзът взема предвид изискванията, свързани с насърчаването на висока степен на заетост, с осигуряването на адекватна социална закрила, с борбата срещу социалното изключване, както и с постигане на високо равнище на образование, обучение и опазване на човешкото здраве“,
– като взе предвид член 11 от ДФЕС, който постановява, че „изискванията за защита на околната среда трябва да бъдат включени в определянето и изпълнението на политиките и действията на Съюза, в частност, за да се насърчи устойчивото развитие“,
– като взе предвид член 12 от ДФЕС, който постановява, че „изискванията за защита на потребителите се вземат под внимание при определянето и осъществяването на другите политики и действия на Съюза“,
– като взе предвид член 14 от ДФЕС и Протокол 26 относно услугите от общ (икономически) интерес, приложен към ДФЕС,
– като взе предвид съобщението на Комисията до Европейския съвет относно „ЕВРОПА 2020 - Стратегия за интелигентен, устойчив и приобщаващ растеж“ ( COM(2010)2020 ),
– като взе предвид своята законодателна резолюция от 6 юли 2011 г. относно позицията на Съвета на първо четене с оглед приемането на регламент на Европейския парламент и на Съвета за предоставянето на информация за храните на потребителите, за изменение на регламенти (EО) № 1924/2006 и (EО) № 1925/2006 и за отмяна на директиви 87/250/EИО, 90/496/EИО, 1999/10/EО, 2000/13/EО, 2002/67/EО, 2008/5/EО и на Регламент (EО) № 608/2004
Приети текстове, P7_TA(2011)0324 . ,
– като взе предвид своята законодателна резолюция от 23 юни 2011 г. относно предложението за директива на Европейския парламент и на Съвета относно правата на потребителите
Приети текстове, P7_TA(2011)0293 . ,
– като взе предвид годишния доклад на Мрежата на европейските потребителски центрове за 2010 г., издаден от Службата за публикации на Европейския съюз през 2011 г.,
– като взе предвид работния документ на службите на Комисията от 7 април 2011 г., озаглавен „Овластяване на потребителите в ЕС“ ( SEC(2011)0469 ),
– като взе предвид съобщението на Комисията от 11 март 2011 г., озаглавено „Как потребителите да се чувстват уверени на вътрешния пазар“, пето издание на Индекса на условията за потребителите ( SEC(2011)0299 ),
– като взе предвид съобщението на Комисията от 22 октомври 2010 г., озаглавено „Как пазарите да работят в полза на потребителите“, четвърто издание на Индекса развитието на пазарите на дребно ( SEC(2010)1257 ),
– като взе предвид своята резолюция от 20 октомври 2010 г. относно финансовата, икономическа и социална криза: препоръки за мерките и инициативите, които трябва да се предприемат (междинен доклад)
Приети текстове, P6_TA(2010)0376 . ,
– като взе предвид своята резолюция от 21 септември 2010 г. относно доизграждането на вътрешния пазар по отношение на електронната търговия
Приети текстове, P7_TA(2010)0320 . ,
– като взе предвид своята резолюция от 5 юли 2011 г. относно по-ефективен и справедлив пазар на дребно
Приети текстове, P7_TA(2011)0307 . ,
– като взе предвид доклада относно по-оживен единен пазар на професор Mario Monti до Комисията от 9 май 2010 г., озаглавен „Нова стратегия за единния пазар“,
– като взе предвид своята резолюция от 20 май 2010 г. относно осигуряване на единен пазар за потребителите и гражданите
Приети текстове, P7_TA(2010)0186 . ,
– като взе предвид своята резолюция от 9 март 2010 г. относно защитата на потребителите
Приети текстове, P7_TA(2010)0046 . ,
– като взе предвид доклада на Комисията до Европейския парламент и Съвета от 2 юли 2004 г. относно прилагането на Регламент (ЕО) № 2006/2004 на Европейския парламент и на Съвета от 27 октомври 2004 г. за сътрудничество между националните органи, отговорни за прилагане на законодателството за защита на потребителите (Регламент за сътрудничество в областта на защитата на потребителите) ( COM(2009)0336 ),
– като взе предвид Съобщението на Комисията до Европейския парламент, Съвета, Европейския икономически и социален комитет и Комитета на регионите относно трансграничната електронна търговия между търговци и потребители в ЕС ( COM(2009)0557 ),
– като взе предвид съобщението на Комисията до Европейския парламент, Съвета, Европейския икономически и социален комитет и Комитета на Регионите от 7 юли 2009 г. относно хармонизирана методология за класифициране и докладване на жалби на потребители и запитвания ( COM(2009)0346 ) и придружаващата го проектопрепоръка на Комисията ( SEC(2009)0949 ),
– като взе предвид съобщението на Комисията от 2 юли 2009 г. относно прилагането на законодателството на Общността за защита на потребителите ( COM(2009)0330 ) и доклада на Комисията от 2 юли 2009 г. относно прилагането на Регламент (ЕО) № 2006/2004 на Европейския парламент и на Съвета от 27 октомври 2004 година за сътрудничество между националните органи, отговорни за прилагане на законодателството за защита на потребителите (регламент за сътрудничество в областта на защитата на потребителите) ( COM(2009)0336 ),
– като взе предвид препоръката на Комисията от 29 юни 2009 г. относно мерки за подобряване на функционирането на единния пазар
ОВ L 176, 7.7.2009 г., стp. 17. и препоръката на Комисията от 12 юли 2004 г. относно транспонирането в националното законодателство на директивите относно вътрешния пазар
OВ L 98, 16.4.2005 г., стр. 47. ,
– като взе предвид Директива 2009/48/ЕО на Европейския парламент и на Съвета от 18 юни 2009 г. относно безопасността на детските играчки (директива за безопасността на играчките)
ОВ L 170, 30.6.2009 г., стр. 1. ,
– като взе предвид Регламент (ЕО) № 765/2008 на Европейския парламент и на Съвета от 9 юли 2008 година за определяне на изискванията за акредитация и надзор на пазара във връзка с предлагането на пазара на продукти, чиято цел е да създаде цялостна рамка от правила и принципи във връзка с акредитацията и надзора на пазара
ОВ L 218, 13.08.08, стp. 30. ,
– като взе предвид съобщението на Комисията до Съвета, Европейския парламент и Европейския икономически и социален комитет, озаглавено „Стратегия на ЕС за политика за защита на потребителите 2007-2013 г. — Увеличаване на правата на потребителите, повишаване на тяхното благосъстояние, осигуряване на ефективната им защита“ и резолюцията на Европейския парламент от 20 май 2008 г. относно стратегията на ЕС за политика за защита на потребителите през периода 2007-2013 г.
ОВ C 180E, 17.7.2008 г., стр. 26. ,
– като взе предвид доклада на Европейския икономически и социален комитет, специализирана секция „Единен пазар, производство и потребление“, озаглавен „Пречки пред европейския единен пазар 2008 г.“
http://www.eesc.europa.eu/smo/news/Obstacles_December-2008.pdf . ,
– като взе предвид Регламент (ЕО) № 2006/2004 на Европейския парламент и на Съвета от 27 октомври 2004 г. за сътрудничество между националните органи, отговорни за прилагане на законодателството за защита на потребителите (регламент за сътрудничество в областта на защита на потребителите)
ОВ L 364, 9.12.2004 г., стp. 1. ,
– като взе предвид своята резолюция от 12 декември 2006 г. относно общата позиция на Съвета за приемане на решение на Европейския парламент и на Съвета за създаване на програма за действие на Общността в областта на политиката за защита на потребителите (2007—2013 г.)
ОВ L 404, 30.12.06, стp. 39. ,
– като взе предвид Директива 2005/29/ЕО на Европейския Парламент и на Съвета от 11 май 2005 година относно нелоялни търговски практики от страна на търговци към потребители на вътрешния пазар и изменение на Директива 84/450/ЕИО на Съвета, Директиви 97/7/EО, 98/27/EО и 2002/65/EО на Европейския парламент и на Съвета, и Регламент (EО) № 2006/2004 на Европейския парламент и на Съвета („Директива за нелоялните търговски практики“)
ОВ L 149, 11.06.05, стp. 22. . ,
– като взе предвид Директива 2004/113/ЕО на Съвета от 13 декември 2004 година относно прилагане на принципа на равното третиране на мъжете и жените по отношение на достъпа до стоки и услуги и предоставянето на стоки и услуги
ОВ L 373, 21.12.04, стp. 37. ,
– като взе предвид член 48 от своя правилник,
– като взе предвид доклада на комисията по вътрешния пазар и защита на потребителите и становището на комисията по икономически и парични въпроси ( A7-0369/2011 ),
A. като има предвид, че гражданите на ЕС имат решаваща роля като потребители за постигането на целите на „Европа 2020“ за интелигентен, приобщаващ и устойчив растеж, тъй като разходите на потребителите създават повече от половината БВП на ЕС;
Б. като има предвид, че Индексът на равнището на материалните лишения сочи, че 16,3% от населението на ЕС е изложено на риск от бедност и този процент достига 17,1% при жените;
В. като има предвид, че както е посочено в Специалното проучване на Евробарометър 342 от април 2011 г. относно увеличаването на ролята на потребителите, голяма част от потребителите се чувстват уверени и информирани, но в същото време значим дял демонстрира липса на запознатост с основно законодателство в областта на защитата на потребителите;
Г. като има предвид, че потребителите не представляват единна хомогенна група, тъй като са налице сериозни различия между потребителите от гледна точка на потребителски умения, информираност относно законодателството, отстояване на правата и тяхното желание за търсене на обезщетение;
Д. като има предвид, че според Специалното проучване на Евробарометър 342 от април 2011 г. относно увеличаването на ролята на потребителите, жените отделят повече време за пазаруване (3,7 часа в рамките на обикновена седмица), отколкото мъжете (2,8 часа)
http://ec.europa.eu/consumers/consumer_empowerment/docs/report_eurobarometer_342_en.pdf page 113 ;
Е. като има предвид, че според 5-то издание на Индекса на условията за потребителите от март 2011 г. потребителите в рамките на ЕС все още са изправени пред много различни условия;
Ж. като има предвид, че неудовлетвореността на потребителите от функционирането на финансовите услуги отчасти се дължи на лошите консултации, които им се предоставят, и е факт, че според индекса за развитие на пазарите на дребно, повечето потребители не познават правата си по отношение на финансовите услуги, над 98 % не са в състояние да изберат най-подходящия вариант за инвестиция, а разходите, свързани с проблемите, с които те се сблъскват, се оценяват на 0,4 % от БВП на ЕС;
З. като има предвид, че разкриването на информация е както необходимо, така и важно във всички сектори на финансовите услуги за потребителите; като има предвид, че в стратегията следва да се признае, че това е само по себе си недостатъчно, за да осигури конкурентни пазари, на които потребителите могат да вземат решения в свой най-добър интерес; като има предвид, че за да бъде разкриването по-ефикасно, е важно информацията да бъде предоставена на официалните езици на ЕС и регионалните официални езици;
И. като има предвид, че особено уязвимите категории лица поради умствен, физически или психологичен недъг, поради възрастта им или тяхната доверчивост - като например децата, юношите и възрастните хора, или някои уязвими поради социалноикономическото си положение (свръхзадлъжнели например) трябва да бъдат обект на специална защита;
Й. като има предвид, че ЕС е поставил цели за намаляването на емисиите на CO2, като призовава за повече устойчивост на моделите на потребление;
К. като има предвид, че правилно функциониращият вътрешен пазар следва да предлага на потребителите по-широк избор от висококачествени продукти и услуги на конкурентни цени, и в същото време високо равнище на защита на потребителите и околната среда;
Л. като има предвид, че вътрешният пазар трябва да се разраства, без да се уронва защитата на потребителите, но като същевременно се гарантира свободното движение на услугите и се гарантира обръщането на дължимото внимание на защитата на работниците;
М. като има предвид, че овластените потребители могат по-добре да идентифицират най-добрите цени, условия на продажба и качество, като по този начин дават тласък на конкуренцията и новаторството;
Н. като има предвид, че напълно интегрираният вътрешен пазар би създал многобройни ползи за европейските потребители, например по-ниски цени и по-широк избор от продукти и услуги;
О. като има предвид, че Индексът на условията за потребителите от март 2011 г. сочи, че търговците на дребно демонстрират липса на запознатост с основни права на потребителите в ЕС, която може да бъде и в ущърб на потребителите, но се отразява също така на желанието на търговците на дребно да осъществяват трансгранична търговия;
П. като има предвид, че всички заинтересовани страни (в това число Европейската комисия, националните правоприлагащи органи, потребителските организации и частният сектор) трябва да удвоят усилията си за постигане на целта за високо равнище на защита и овластяване на потребителите, тъй като ефективността и прилагането на публичното наблюдение на пазара е от жизнена важност за гарантиране на европейски пазар, до който не достигат или от който се отстраняват незаконните и небезопасни продукти;
Р. като има предвид, че при настоящия икономически спад силното и последователно прилагане е все по-важно, тъй като кризата се отразява на избора на потребителите;
С. като има предвид, че Европейският парламент и националните парламенти трябва да допринесат за по-ефективното транспониране и прилагане на законодателството в областта на защитата на потребителите, като продължат да работят в тясно сътрудничество помежду си;
Т. като има предвид, че Европейският парламент и националните парламенти следва да опазват здравето и благосъстоянието на гражданите на ЕС;
I. Основни цели
1. приветства инициативата на Комисията за стартиране на Програма за потребителите и подчертава необходимостта Комисията да предложи проактивна политика за определяне на интелигентно регулиране, с цел постигане на съгласувана правна рамка; също така призовава всички бъдещи мерки на политиката за потребителите да се основават на всеобхватен подход, който да поставя потребителите в центъра на вниманието на единния пазар;
2. подчертава, че политическите приоритети следва да бъдат свързани и подкрепени от статистически данни от Индекса за потребителите; призовава Комисията да вземе предвид наскоро публикуваните 20 основни опасения на гражданите и бизнеса спрямо единния пазар в своята стратегия в областта на политиката за защита на потребителите,
3. приветства предложенията на Комисията в нейната работна програма за 2012 г. за преразглеждане на политиката и законодателната стратегия за защита на потребителите, като се включат инициативи от всички нейни компетентни служби; отбелязва преди всичко необходимостта да се гарантира, че потребителите в целия ЕС се ползват с пълноценна защита, предлагана им от основното законодателство, като например директивите за нелоялните търговски практики и за потребителските кредити;
4. приветства стратегическия подход към защитата на потребителите, като се вземат предвид изводите от стратегията 2007 - 2013 г.; подчертава необходимостта от по-добра координация между политиката за потребителите и социалните и екологичните цели като част от стратегията „Европа 2020“;
5. подчертава потребността от правилно прилагане на действащото законодателство (по-конкретно неотдавнашната директива за правата на потребителите), което да се придружава от популяризиране на съответната информация относно правата и задълженията на всяка от страните; освен това подчертава необходимостта от преглед на действащото законодателство след приемането на директивата за правата на потребителите и с оглед на предвидените нови инициативи;
6. подчертава необходимостта от последователност в прилагането на политиките за защита на потребителите и във връзка с това предлага в Европейската комисия да бъде подновено обсъждането относно разпределението на този портфейл;
7. призовава Комисията да гарантира по-добро координиране между политиките си по отношение на потребителите;
8. призовава също така Комисията и държавите-членки да засилят международното сътрудничество и обмена на информация със страни извън ЕС в областта на защитата на потребителите;
9. по-специално подчертава, измежду многобройните предизвикателства, пред които е изправена Програмата за потребителите, в т.ч. овластяването на потребителите и намаляването на равнищата на неравенството, насърчаването на устойчиво потребление, намаляването на излагането на потребителите на небезопасни продукти и защитата на потребителите, особено на децата, от пряка подвеждаща реклама; призовава определящите политиките внимателно да обмислят начини за проектиране на по-интелигентни политики, които да предоставят на потребителите информацията, от която се нуждаят и която действително могат да използват, без същевременно да се поражда допълнително бреме за дружествата;
10. призовава Комисията да гарантира специална закрила за групите от потребители, които са особено уязвими поради своите умствени, физически или психични увреждания, възраст или доверчивост, или са станали уязвими в резултат от своето социално и финансово положение; изразява подкрепа за работата на Комисията в областта на поведенческата икономика, като счита, че това е от съществено значение за гарантиране на практическата ефективност на мерките за защита на потребителите;
11. настоятелно призовава Комисията да подобри критериите и условията за провеждане на повече оценки на въздействието и да преразгледа, по целесъобразност, законодателството на ЕС, което има въздействие върху политиката за защита на потребителите, както и да установи най-добри практики, чрез които държавите-членки да могат да изпълняват правилно действащото законодателство;
II. Овластяване на потребителите
12. отбелязва значителното нарастване на електронната търговия, която понастоящем е от голямо значение за потребителите, като 40% от гражданите на ЕС пазаруват онлайн; посочва, че доверието на потребителите и търговците на дребно трябва да се повиши, по специално по отношение на презграничните онлайн покупки и търговия, като се гарантират съответните им права и задължения в интернет;
13. изразява съжаление относно голямото несъответствие между равнището на онлайн пазаруване на дребно от местни доставчици и от трансгранични доставчици; отбелязва, че според Индекса за потребителите 44% от потребителите твърдят, че несигурността относно техните права ги разубеждава да закупуват стоки от други държави-членки и че бавната доставка или липсата на такава, както и измамите са основните фактори, които ги възпират от трансгранично пазаруване; поради това призовава за това стратегията на ЕС за политика за защита на потребителите да подкрепя растежа и новаторството в сектора на търговията на дребно, и по-специално доизграждането на цифровия единен пазар, с цел да се подпомогнат европейските потребители да правят трансгранични покупки;
14. посочва, че доверието на потребителите е движеща сила на икономиката, както по отношение на вътрешната, така и на презграничната търговия, както онлайн, така и извън интернет;
15. подчертава необходимостта потребителите да бъдат информирани за своите права и задължения и да се гарантира, че правата на потребителите изцяло се спазват, когато става въпрос за използване на интернет и защитата на правата върху интелектуалната собственост, като същевременно се защитават личните данни и неприкосновеността на личния живот;
16. подчертава, че личните данни на потребителите имат съществена икономическа стойност, например бази данни, в които се съдържат профили на потребителите, използвани във връзка с целевото рекламиране; изтъква, че в повечето случаи потребителите не съзнават стойността на данните, които доброволно предоставят на дружествата; отправя искане към Комисията да гарантира достатъчна степен на конкуренция на пазара за онлайн рекламиране и търсачките и да наблюдава по какъв начин данните се използват от съответните дружества, в съответствие със съществуващата рамка за защита на данните;
17. подчертава необходимостта потребителите и търговците да получават по-прозрачна и съпоставима информация (например чрез използване на обозначения на единичната цена и уебсайтове за точно и прозрачно сравняване на цените в интернет), както и съдържателно и ефективно етикетиране на продуктите;
18. подчертава значението на етикетирането и във връзка с това призовава Комисията да вземе предвид нарастващия брой специфични искания на потребителите, например по отношение на справедливата търговия, въглеродния отпечатък, възможностите и начините за рециклиране и маркировката за произхода;
19. подчертава необходимостта да се гарантира универсален достъп до бързи широколентови и телекомуникационни мрежи и широк достъп до стоки и услуги онлайн, включително чрез премахване на ограниченията за разпространение, справяне с географската сегментация и развиване на електронни платежни услуги;
20. подчертава, че Програмата за потребителите трябва да обърне внимание на пазара на съдържание за цифрови продукти, напр. електронни книги;
21. подчертава необходимостта от овластяване на потребителите, като им се предоставя полезна, целева и разбираема информация; настоява, че ЕС и националните органи, както и потребителските организации и дружества следва да засилят своите усилия за подобряване на осведомеността на потребителите; призовава Комисията да предложи насочено към потребителите законодателство за единния пазар, така че да се гарантира отчитането в пълна степен на интересите на потребителите във функционирането на единния пазар;
22. призовава Комисията и държавите-членки да осигурят необходимата подкрепа и изграждане на капацитет за потребителските организации във всяка държава-членка, с оглед на засилване на тяхната роля и ресурси, като по този начин се насърчава овластяването на потребителите;
23. подчертава необходимостта потребителите да бъдат осведомявани от най-ранна възраст как да разбират и боравят с информацията, посочена върху продуктите; призовава Комисията да подобри разпознаваемостта и разбираемостта на европейските лога, чиято степен на разпознаваемост до този момент все още изглежда незадоволителна (по-специално маркировката за съответствие „CE“, екомаркировката на ЕС, лентата на Мьобиус за рециклирането или маркировката на опасните продукти);
24. призовава Комисията да започне информационни кампании във всички държави-членки относно европейската маркировка „CE“ и нейното значение, като изяснява на потребителите какво представлява (и какво не) тази маркировка и като им предоставя по-обширна информация и същевременно се стреми да повиши осведомеността относно безопасността на продуктите в професионалните кръгове;
25. счита, че гражданското общество, заедно с потребителските организации и предприятията, следва да продължат да прокарват новаторски решения за разпространението на информация за единния пазар, като по този начин се възможност на гражданите да се възползват напълно от съществуващите възможности; подчертава важната роля на гражданското общество за подпомагането на МСП и потребителите, по-специално на тези, които са в най-уязвимо положение, като млади хора или хора, които нямат интернет достъп, в преодоляването на съществуващите езикови, технологични и административни пречки и ограничения в държавите-членки;
26. изразява съжаление относно факта, че смяната на доставчик или тарифа все още е труден процес в някои сектори, което възпрепятства свободата на избор на потребителите и нарушава конкуренцията; призовава Комисията да разгледа по-задълбочено този проблем, за да се гарантира, че потребителите се възползват в пълна степен от предимствата на вътрешния пазар;
27. призовава Комисията да проучи оставащите препятствия за смяна на банка от страна на потребителите и да разгледа начините за тяхното премахване, като например създаването на валидна за целия ЕС система за преносимост на номерата на банковите сметки;
28. отбелязва, че за потребителите с достъп до банкови сметки е важно банковите такси да са прозрачни, банковите операции да са по-бързи, а процедурите за преместване на банкови сметки – по-лесни;
29. отбелязва, че около 30 милиона граждани на ЕС нямат достъп до основни банкови услуги, и призовава Комисията да представи предложение, както беше съобщила в Акта за единния пазар и в работната си програма за 2011 г.;
III. Защита на потребителите и безопасност на продуктите
30. подчертава необходимостта от разработване на потребителски политики, които вземат предвид специфичните характеристики на уязвимите групи потребители;
31. призовава за създаването на ясни връзки между стратегията и програмата за политика в областта на конкуренцията, както и за единни действия за постигането на тази цел, така че потребителите да могат да се възползват от услуги, които са пригодени в голяма степен към нуждите им и се предоставят при по-добри условия;
32. подчертава неотложната необходимост от увеличаване на общото равнище на безопасност на потребителските стоки и спазването на правата на интелектуална собственост в ЕС, по-специално в рамките на предстоящото преразглеждане на Директивата относно общата безопасност на продуктите и надзора на пазара;призовава Комисията, в сътрудничество с компетентните агенции на ЕС, да разгледа по-задълбочено въпросите относно въздействието на химическите вещества върху здравето на потребителите, резистентността към антибиотиците и нанотехнологиите в съответствие с действащото законодателство на ЕС в тези области;
33. подчертава също така необходимостта от увеличаване на стандартите за безопасност на играчките и настоятелно призовава държавите-членки бързо да транспонират и напълно да приложат новата Директива относно безопасността на играчките;
34. призовава Комисията да развие обща система за оценка и етикетиране, в съответствие с посоченото в неговата резолюция относно единния пазар за предприятията и растежа, основаваща се на целия жизнен цикъл на продукта, по-специално с цел опростяване и хармонизиране на системите, преодоляване на свързаните с фрагментацията разходи за предприятията и потребителите и избягване на подвеждаща реклама;
35. призовава за по-добри гаранции за безопасност на продуктите, особено при електронната търговия на вътрешния пазар;
36. призовава системата за информиране RAPEX да бъде засилена и да стане по-ефективна и по-прозрачна за потребителите, с цел подобряване на цялостната осведоменост за рисковете, които представляват конкретните потребителски стоки, и даване на възможност на дружества и митнически органи да предприемат бързи и подходящи действия;
37. отбелязва в тази връзка важността на прозрачни и надеждни пазари, на подобряването на професионалните стандарти и избягването на конфликтите на интереси при предоставяне на финансови услуги на потребителите, както и основната роля на финансовата информираност;
38. подчертава значението на достъпа до финансова информираност и финансови съвети и призовава за по-добро регулиране на финансовите консултантски услуги;
39. изтъква, че новите европейски надзорни органи имат изрични правомощия и отговорности по отношение на защитата на потребителите в областта на финансовите услуги, и очаква стратегията да отразява тези правомощия и отговорности и да укрепи възможностите на тези органи за защита на потребителите, като се опира на най-добрите действащи практики на националните органи и осигурява съответното участие на заинтересованите страни, по-специално представителите на потребителите;
40. призовава за високо равнище на защита на потребителите в целия ЕС, така че вътрешният пазар в областта на финансовите услуги да се укрепи в по-голяма степен и да се води борба с протекционистичните практики;
41. призовава за отпускането на целенасочено финансиране за проекти за научни изследвания в областта на потреблението, и по-специално в областта на поведението на потребителите и събирането на данни, с цел подпомагане на проектирането на политики, които отговарят на нуждите на потребителите;
42. предлага да се увеличи подкрепата на ЕС за научните изследвания в сектори на бъдещето като екологичното и етичното потребление, както и за съвместното използване на потребителски стоки, предназначени за ежедневна употреба (автомобили, велосипеди, електродомакински уреди и др.);
43. призовава Комисията да продължи работата си във връзка с продажбата на стоки и нелоялните договорни условия, преразглеждането на правилата за нелоялните търговски практики, директивата за потребителския кредит, директивата за подвеждащата реклама, както и по-широкия въпрос доколко правилата относно нелоялните търговски практики трябва да се прилагат към отношенията между предприятия; настоятелно призовава държавите-членки напълно и правилно да прилагат правилата и законодателството на вътрешния пазар, по-специално директивата за правата на потребителите, директивата за електронната търговия и регламента за предоставянето на информация за храните на потребителите;
44. призовава Комисията, в рамките на Програмата за потребителите, да изтъкне важността на стандартизирането, за да се опростят, например, сложните процеси и сложната информация относно услугите, предназначена за потребителите, и да се гарантира, че както потребителските организации, така и националните органи участват в изпълнението на тази важна задача;
IV. Към по-социална и устойчива политика за защита на потребителите в Европа
45. призовава Комисията да включи в Програмата за потребителите аспект, свързан с достъпността за потребителите, с цел да се гарантира, че уязвимите групи имат достъп до основните продукти и услуги, от които се нуждаят;
46. подчертава, че възрастните хора и хората с увреждания все още са изправени пред проблеми с безопасността и достъпа до основни продукти и услуги; посочва в тази връзка , че успешно могат да бъдат използвани стандарти, за да се осигури достъп до стоки и услуги за възможно най-много потребители, независимо от тяхната възраст или физическо състояние;
47. призовава Комисията в Програмата за потребителите да вземе предвид аспектите, свързани с пола, в съответствие с ангажимента й за интегриране на принципа за равенството между половете като неразделна част от нейните политики; призовава Комисията да гарантира, че Програмата за потребителите изключва всякаква дискриминация, основана на пола, при достъпа до и предоставянето на стоки и услуги;
48. призовава Комисията да разгледа въпроса за това по какъв начин частното потребление може да стане по-устойчиво, за да се насърчават иновациите, икономическия растеж и икономика с ниски емисии на СО 2 , в съответствие с целите, поставени в стратегията „Европа 2020“; счита, че следва да се отдели специално внимание на интелигентните енергийни системи: използването на нови технологии следва да позволява на всички потребители на мрежата да участват на вътрешния енергиен пазар с цел спестяване на енергия и намаляване или съкращаване на разходите за енергия, като същевременно се защитава доставянето на енергия до уязвими потребители;
49. призовава Комисията, държавите-членки и заинтересованите страни да координират своите усилия за по-добро информиране на потребителите относно по-ефективни начини за закупуване и консумиране на храна, с цел предотвратяване и борба срещу разхищението на храна;
50. подчертава, че е важно да се направи оценка на въздействието на либерализацията върху удовлетвореността на потребителите, и призовава в тази връзка за оценка на функционирането на енергийния пазар;
V. Спазване на правата на потребителите и правна защита
51. насърчава Комисията допълнително да подкрепя и информира относно работата на Мрежата на европейските потребителски центрове (ECC-Net) , която следва да играе централна роля в информирането на потребителите относно техните права и в оказването на подкрепа в случай на жалба от тяхна страна; подчертава ключовата роля, която трансграничната мрежа за прилагане на законодателството и сътрудничество (мрежата CPC) играе в областта на защитата на потребителите, за да се гарантира, че законите за защита на потребителите се прилагат правилно, и да се насърчи сътрудничеството между националните компетентни органи;
52. призовава Комисията да използва всички си правомощия съгласно Договорите за подобряване на транспонирането, прилагането и изпълнението на цялото законодателство на ЕС в областта на защитата на потребителите; призовава държавите-членки да засилят своите усилия с цел пълно и правилно прилагане на това законодателство;
53. призовава за по-лесно достъпни и по-ефективни механизми за правна защита например алтернативно решаване на спорове, колективни искове за обезщетение или решаване на спорове онлайн, за да бъдат овластени потребителите в целия ЕС; отбелязва със загриженост, че текущата липса на обезщетяване представлява съществен пропуск в правната система, тъй като позволява на търговците да реализират незаконни печалби;
54. призовава за достъпни и ефективни механизми за правна защита, тъй като те са от основно значение за отстраняването на пречките пред вътрешния пазар, по-специално по отношение на електронната търговия, и призовава Комисията да представи едно или повече предложения в рамките на обикновената законодателна процедура, като по този начин се осигури подходящото участие на Парламента;
55. приветства текущата работа за разработването на европейска система за алтернативни методи за разрешаване на спорове, като се използват съществуващите национални и търговски системи, за да се съчетае високо равнище на защита на потребителите със справедливи условия на търговия за предприемачите;
56. призовава Комисията да се опира на най-добрите практики в държавите-членки, например скандинавския модел на омбудсман, и да предвиди предоставянето на ECC-Net на юридически правомощия в областта на разрешаването на потребителските спорове;
57. счита, че тази система ще укрепи единния пазар и ще предостави справедлива система за правна защита на потребителите при трансгранични спорове, като изгради доверие между потребителите и промишлеността и като избягва скъпо струващите както за промишлеността, така и за потребителите съдебни спорове;
58. призовава Комисията да започне междуинституционален дебат относно целесъобразния начин за подобряване на правната защита на потребителите при техните пазарни сделки, при надлежно отчитане на подхода, установен в Директивата за правата на потребителите;
59. подчертава необходимостта в следващата многогодишна финансова рамка за периода след 2013 г. да се предвиди подходящо финансиране за мерките по постигане на целите, определени в настоящия доклад и в бъдещата Програма за потребителите; посочва, че за да могат потребителските организации да представляват потребителите във всички държави-членки, е необходимо подходящо и гарантирано финансиране от страна на ЕС;
o
o o
60. възлага на своя председател да предаде настоящата резолюция на Съвета, на Комисията и на правителствата и парламентите на държавите-членки.
ИЗЛОЖЕНИЕ НА МОТИВИТЕ
В началото докладчикът би искал да благодари на г-жа Britta Svensson (бивш член на ЕП), която за съжаление си подаде оставката като член на Европейския парламент поради здравословни причини по време на подготвителния етап на проектодоклада, за нейния голям принос.
Европейската комисия е на път да публикува до май 2012 г. Програма за потребителите като последващо действие на Стратегията на ЕС за политика за защита на потребителите 2007-2013 г. (COM (2007) 99 окончателен) . Тя ще бъде публикувана под формата на съобщение на Комисията и ще включва всички инициативи по отношение на потребителите от 2012 г. и периода след това, но ще излезе от границите на Стратегията на ЕС за политика за защита на потребителите 2007-2013 г. Приветстваме този амбициозен подход и настоятелно призоваваме Комисията да започне и изготвянето на Зелена книга, за да има реална база за обсъждане за организациите за защита на потребителите, гражданите, националните парламенти и правителства.
Програмата за потребителите следва да бъде рамката за всички важни въпроси и предизвикателства, пред които сме изправени в областта на защитата на потребителите. Тя следва да бъде важен етап в политиката на ЕС за защита на потребителите и за прът път придава конкретно значение на принципа на Договора за ЕС, според който интересите на потребителите трябва да се вземат предвид във всички останали политики на ЕС, които имат отношение по въпроса.
Гарантирането на безопасната храна, на здравето и на безопасността на продуктите следва да бъдат първостепенен приоритет в Програмата за потребителите. Но освен това се нуждаем от Програма за потребителите, която ще намали неравенствата между потребителите в Европа, ще допринесе за нисковъглеродна икономика, както беше решено в рамките на стратегията „ЕС 2020“, както и ще защитава децата от рекламата. В по-общ план трябва да се обърне внимание на по-новите предизвикателства, срещу които трябва да се изправят съвременните общества, като например глобализирането на нашите пазари, цифровизирането на икономиката и застаряването на населението, както и значението на инструментите за правоприлагане/обезщетение и подпомагане на организациите на потребителите.
Индексите за потребителите и Програмата за оправомощаване на потребителите
Наскоро проведени от Комисията проучвания показват, че потребителите трябва да бъдат оправомощавани във все по-голяма степен. Овластяването на потребителите зависи от познаването на правата на потребителите и информираността, от наличието на известни на обществеността и ефективни неправителствени организации и публични органи, активни медии и прости и достъпни средства за получаване на обезщетение.
Качеството на условията за потребителите в държавите-членки се наблюдава чрез Индекса на условията за потребителите, март 2011 г. (SEC(2011)). Петото издание на Индекса за потребителите, публикувано на 11 март 2011 г. от Европейската комисия, показва ясно възстановяване на условията за потребителите в почти всички страни от ЕС след резкия спад през 2009 г. Индексът потвърждава и нарастващото разделение между местната и трансграничната електронна търговия, ширеща се бедност и липса на достъп до основни стоки и услуги сред много граждани в Европа, както и изключително сериозни опасения сред потребителите относно безопасността на храните.
Пакетът от мерки за оправомощаване на потребителите, публикуван от Европейската комисия на 11 април 2011 г., разкри липсата на информираност на потребителите относно техните права и потвърди необходимостта от предприемане на действия във връзка с оправомощаването на потребителите. Потребителите трябва да могат да разбират най-добрите възможни средства в ерата на интернет, за да бъдат информирани, да могат да избират и да се ползват по възможно най-добрия начин от своите права в един все по-труден пазар. Активната роля на обществените органи, както и на организациите на потребителите е от основно значение, поради което трябва да се гарантира тяхното финансиране. Изграждането и подпомагането на силни и компетентни организации на потребителите действително може да помогне на потребителите да повишават своята информираност и техните интереси да бъдат представлявани както при разработването на политики, така и в реалния живот.
През октомври 2011 г. шестото издание на индекса ще очертае 50-те основни пазари на дребно в съответствие с впечатленията на потребителите по отношение на прозрачността, възможността за сравняване, доверието, проблемите, жалбите, смяната на доставчик и цялостното удовлетворение.
Споменатите по-горе проучвания действат като силен императив за Европейския съюз да предприеме конкретни действия за оправомощаване на потребителите в по-голяма степен и повишаване на защитата на потребителите.
Социална устойчивост и екологична устойчив ост
Съществуват значителни различия в условията за потребителите в Европа. При наличието на 499 милиона души, граждани, човешки същества, всички ние се намираме в различни условия. Около 80 милиона души, от които 19 милиона са деца, не могат да си позволят елементарни неща като топъл дом, да плащат наем или да прекарат лятна ваканция извън дома. Трябва да се обърне внимание на тези условия на неравенство за потребителите и в Програмата за потребителите трябва да бъде включена гледната точка на достъпността за потребителите. От решаващо значение за намаляване на неравенствата между потребители и граждани е социалните услуги да бъдат финансирани на солидарен принцип и да бъдат достъпни за всички.
Съгласно стратегията „ЕС 2020“ целта на Европа е да създаде интелигентен, устойчив и приобщаващ растеж. ЕС си постави амбициозни цели за намаляване на емисиите на CO 2 и за да постигнем тези цели и да създадем нисковъглеродна икономика в Европейския съюз трябва да гарантираме, че частното потребление ще стане по-устойчиво, тъй като то представлява 56% от БВП на ЕС.
Програмата за потребителите трябва да обърне внимание на начините, по които частното потребление може да насърчава нисковъглеродна икономика. Най-бързо действащият източник на емисии на CO 2 са транспортът и енергетиката. Вътрешният пазар поражда външни ефекти по отношение на емисиите на CO2. Програмата за потребителите трябва да насърчава прехода към нисковъглеродна икономика и това включва повече потребление на местни стоки за намаляване на емисиите на CO 2 от превозите в ЕС. Това означава и насърчаване на рециклирането и потреблението на стоки „втора ръка“, но рециклирането не е достатъчно, продуктите, които се предлагат на потребителите, трябва да бъдат най-ефективните в енергийно отношение.
Друг проблем, на който трябва да се обърне внимание в Програмата за потребителите, е разхищението на храна, тъй като в ЕС всяка година се разхищават около 90 млн. тона храна. Световното население ще нарасне до 9 млрд. души до 2050 г. и търсенето на храна ще се увеличи със 70 процента. Това ще породи сериозни предизвикателства за световните земеделски системи, както и за потребителите в Европа. Това е само още една причина да се насърчава в по-голяма степен местното и екологосъобразното производство на храна.
Програмата за потребителите трябва да има визия и да бъде цялостна; тя трябва да отразява това, които се случва по света. В момента сме изправени пред развитие на проблема с изменението на климата, което може да има катастрофални последици, и поради това потребителското общество трябва да се промени из основи. Програмата за потребителите трябва да насърчава целта за устойчив растеж в стратегията „ЕС 2020“ и следователно нарастването на устойчивото обществено потребление на услуги като образование, здравеопазване и грижи за лица в напреднала възраст. Това е наистина важното в живота; то създава общност и не генерира емисии на CO 2 .
Решаваща роля за насърчаването на устойчивото потребление има и възлагането на обществени поръчки. Трябва да е не само разрешено, но и задължително при възлагането на обществени поръчки да се определят високи стандарти за опазване на околната среда, както и за права на трудещите се и колективни трудови договори.
Безопасност на храните и продуктите
Според анкета, проведена сред организациите, членуващи в Европейската асоциация на съюзите на потребителите (BEUC), двата водещи приоритета за потребителите са по-добрата защита в областта на финансовите услуги и храните, включително повишаването на цените на храните в последно време. Като потребители изразходваме голяма част от доходите си за храна и поради това е от основно значение безопасността, етикетирането и други аспекти на храните да бъдат включени в Програмата за потребителите.
За да се води борба срещу наднорменото тегло и да се насърчава избор, който е полезен за здравето, потребителите се нуждаят от по-ясна информация в сравнение с тази, с която разполагат днес. Информацията за храните трябва да бъде изчерпателна и лесно разбираема. Необходими са също така по-високи стандарти за безопасност на храните и визия за устойчиво етикетиране на храните, така че потребителите да могат да правят по-добре информиран избор. Етикетирането на храни е разгледано в рамките на предложението за регламент за предоставянето на информация за храните на потребителите, но на етикетирането на храните следва да се обърне внимание и в Програмата за потребителите, той като храните са от основно значение за потребителите.
Етикетирането обаче не е достатъчно, за да се води борба срещу наднорменото тегло, пестицидите и други опасни химикали. Трябва да забраним и ограничим много други вещества на пазара, като например изкуствени трансмастни киселини, които се използват в повечето обработени храни и допринасят за сърдечносъдови заболявания и огромни разходи за нашите системи на здравеопазване.
По отношение на храните, здравето и безопасността новата Програма за потребителите трябва също така да обърне внимание на заплахата от резистентни на антибиотици бактерии. Ако не предприемем действия сега, това ще ни изправи пред огромни трудности по отношение на нашето здраве и разходи за здравеопазване. Програмата за потребителите трябва да обърне внимание на тази огромна заплаха, като започне постепенно прекратяване на широко разпространената и необоснована от медицинска гледна точка употреба на антибиотици при производството на месо, която създава големи проблеми за общественото здраве.
Комисията трябва също така да предприеме конкретни действия в Програмата за потребителите за намаляване на излагането на потребителите и на околната среда на опасни химикали и вещества. Потребителите всекидневно се сблъскват с коктейли от химикали, за които е известно, че са канцерогенни и нарушават хормоналната система, като парабените, които се използват като консерванти в почти всички козметични продукти, кремове и шампоани. При наличието на такива опасни и широко разпространени химикали в потребителските продукти етикетирането не е достатъчно. Комисията трябва да гарантира по-широкообхватни изследвания относно рисковете за здравето, свързани с парабените. Също така трябва да се проучи отблизо примерът с Дания, където парабените са забранени в продуктите за малки деца.
Необходимо е системата за нотифициране RAPEX да стане по-прозрачна и ефективна, за да може законодателите да бъдат по-добре запознати с рисковете, свързани с определени потребителски продукти. Правилата за обща безопасност на продуктите трябва да станат по-строги и да се прилагат добре, трябва да бъдат разработени или подобрени конкретни правила относно опасните продукти. Необходима е съответната регулация за нанотехнологиите, а продуктите, съдържащи наноматериали, трябва да бъдат етикетирани. В определени случаи е необходимо и провеждането на изпитване на безопасността на играчките от независима трета страна.
Децата и рекламата
Децата са една от най-уязвимите групи сред потребителите. Но макар и децата да не са „потребители“ в същия смисъл като възрастните, тъй като не могат да правят информиран избор, те са изложени на реклама в много голяма степен. На този проблем трябва да се обърне внимание в Програмата за потребителите.
Налице е особено неотложна необходимост децата да бъдат защитени от рекламите на нездравословна храна. 177 милиона деца по света страдат от наднормено тегло и една от причините за това според организациите на потребителите е огромното количество реклама, на която са изложени децата.
Европейският съюз трябва да обърне внимание на този проблем и да защити децата от реклама в Програмата за потребителите. Подобна забрана се използва в Швеция от 1991 г. и тя не позволява каквато и да било реклама по телевизията и пряка реклама, насочена към деца на възраст под 12 години. Децата си остават деца, те не са потребители. Поради това един от основните приоритети на Програмата за потребителите следва да бъде прилагането на гледната точка за децата и да предложи забрана на телевизионната и пряката реклама, насочена към деца на възраст под 12 години.
Цифрова околна среда
Насърчаването на интересите на „цифровия потребител“ е един от основните проблеми за бъдещето на политиката за защита на потребителите. В тази област трябва да бъдат преодолени съществени предизвикателства, например да се осигури на потребителя безопасна цифрова околна среда, достъпът до телекомуникационните мрежи трябва да бъде гарантиран като средство за социално и икономическо приобщаване и трябва да се зачитат основните права на потребителите, особено защитата на техните лични данни. Освен това е необходима конкуренция на пазара на телекомуникации в ЕС, за да се осигури на потребителя избор и качество.
Прилагане и обезщетения
Системите на колективните обезщетения и на алтернативното решаване на спорове са важни елементи от една силна стратегия в областта на политиката за защита на потребителите. Приветстваме факта, че алтернативното решаване на спорове беше интегрирано като приоритет в „Законодателен акт за единния пазар“ (Single Market Act) на Комисията, но алтернативните решения не функционират без създаването на системите, на които те са алтернатива: призоваваме Комисията бързо да внесе законодателно предложение за правен инструмент, за да гарантира възможността за колективни обезщетения за потребителите в целия ЕС. Сега е моментът да се обърне внимание на този очевиден пропуск в набора от възможности, с които разполагат потребителите, за да прилагат правата си.
На последно място, значението на едно силно представителство на интересите на потребителите е изключително важна част от едно стабилно гражданско общество. Подобно представителство трябва да бъде възможно и насърчавано, не само на равнище ЕС, но и на национално равнище във всички държави-членки. Години след присъединяването към ЕС това не се случва във всички държави-членки и поради това непременно трябва да се предприемат мерки за изграждане на капацитет за организациите на потребителите в тези страни.
12.10.2011
СТАНОВИЩЕ на комисията по икономически и парични въпроси
на вниманието на комисията по вътрешния пазар и защита на потребителите
относно нова стратегия за политика за защита на потребителите
( 2011/2149(INI) )
Докладчик по становище: Alfredo Pallone
ПРЕДЛОЖЕНИЯ
Комисията по икономически и парични въпроси приканва водещата комисия по вътрешния пазар и защита на потребителите да включи в предложението за резолюция, което ще приеме, следните предложения:
1. отбелязва, че адресатите на политиката в областта на конкуренцията и регулирането на финансовите услуги включват и потребителите; подчертава необходимостта да се вземат предвид особените потребности на уязвимите потребители; припомня, че икономическата криза създаде особени затруднения за потребителите;
2. приветства стратегически подход към защитата на потребителите, като се вземат предвид изводите от стратегията 2007 - 2013 г.; подчертава необходимостта от по-добра взаимосвързаност между политиката за потребителите и социалните и екологични цели в рамките на стратегията „Европа 2020“;
3. изразява подкрепа за работата на Комисията в областта на поведенческата икономика, като счита, че тя е от съществено значение за гарантиране на практическата ефективност на мерките за защита на потребителите;
4. отбелязва недоволството на потребителите от функционирането на финансовите услуги, наред с другото и поради неподходяща консултация, както и факта, че съгласно индекса за развитие на пазарите на дребно мнозинството от потребителите не знаят правата си по отношение на финансовите услуги, а 98 % не могат да изберат най-подходящия вариант за инвестиция, което се оценява на 0,4 % от БВП на ЕС;
5. признава, че разкриването на информация е необходимо и важно във всички сектори на финансовите услуги за потребителите, но призовава в стратегията да се отчете, че то само по себе си е недостатъчно, за да осигури конкурентни пазари, на които потребителите могат да вземат решения в свой най-добър интерес; за да се направи по-ефективно разкриването на информация, е важно тя да бъде предоставяна на официалните езици на ЕС и на регионалните официални езици;
6. отбелязва във връзка с това значението на прозрачните и надеждни пазари, на подобряването на професионалните стандарти и избягването на конфликтите на интереси при предоставянето на финансовите услуги на потребителите, както и решаващата роля на финансовото образование;
7. като отчита естеството, сложността и мащаба на въздействието на финансовите услуги върху потребителите, призовава в стратегията да се предвиди, че новото законодателство следва да разглежда отделните сектори поотделно, а не финансовите услуги да се обединяват в група с други сектори, където потребителските потребности и поведение са различни, а също и да се заложи равнище на защита, поне равно на това в другите сектори;
8. призовава Комисията да пристъпи към изготвяне на европейска харта на правата на потребителите в областта на финансовите услуги, която да отрази и опрости съществуващите права и да включи добри практики от държавите-членки, да изясни отговорността на доставчиците на финансови услуги и да съдържа адекватна навременна информация за потребителите и високо равнище на защита на потребителите във всички сектори на финансовите услуги за потребителите;
9. подчертава важността на достъпа до финансово образование и финансови консултации и призовава за по-добро регулиране на консултациите;
10. изтъква, че новите европейски надзорни органи имат изрични правомощия и отговорности по отношение на защитата на потребителите в областта на финансовите услуги, и очаква стратегията да отразява и надгражда възможностите на европейските надзорни органи за защита на потребителите, като използва наличните най-добри практики на националните органи и гарантира адекватното участие на заинтересованите страни, по-специално на представителите на потребителите;
11. подчертава, че за да се постигне високо равнище на защита на потребителите в сектора на финансовите услуги, е необходимо да се осигури ефективен надзор и прозрачност на финансовите институции;
12. призовава за създаването на изрични връзки между стратегията и програмата за политика в областта на конкуренцията, както и за единни действия в тази насока, така че потребителите да могат да се ползват от услуги, които са пригодени в по-голяма степен към потребностите им и се предоставят при по-добри условия;
13. подчертава значението, което има оценката на въздействието на либерализацията върху удовлетворението на потребителите, и във връзка с това призовава за оценка на функционирането на енергийния пазар;
14. призовава за по-добра защита на потребителите при трансгранични сделки, по-специално при онлайн продукти и услуги, както и за мерки за гарантиране достъпа на потребителите до онлайн продукти и услуги, независимо дали се намират в друга държава-членка;
15. подчертава, че личните данни на потребителите, като например базите данни за целеви реклами, представляват съществена икономическа стойност, с която потребителите почти не са наясно; отправя искане към Комисията да гарантира достатъчна степен на конкуренция на пазара за онлайн рекламиране и търсачките;
16. призовава за високо равнище на защита на потребителите в целия ЕС с цел по-нататъшно укрепване на вътрешния пазар в областта на финансовите услуги и борба с практиките на протекционизъм;
17. напомня за многобройните благоприятни последици за европейските потребители, например по-ниски цени и по-широка гама от продукти и услуги, които биха възникнали в резултат на пълното интегриране на вътрешния пазар;
18. призовава за достъпни и ефективни механизми за обезщетение за европейските потребители, тъй като това е от съществено значение за премахване на бариерите на вътрешния пазар, по-конкретно що се отнася до електронната търговия, както и за едно или повече предложения от страна на Комисията по обикновената законодателна процедура за гарантиране подходящото участие на Парламента;
19. призовава Комисията да гарантира по-добро координиране между политиките си за потребителите;
20. призовава Комисията и държавите-членки да засилят международното сътрудничество и обмена на информация със страни извън ЕС в областта на защитата на потребителите;
21. подчертава необходимостта от подкрепа за финансовото приобщаване, например чрез осигуряване на разнообразни продукти и забрана на произволните решения и дискриминацията, повишаване на финансовата грамотност на потребителите, информирането им за техните права и гарантирането на техния достъп до цифрова среда и до подходящо регулирани основни банкови услуги;
22. призовава Комисията да проучи оставащите препятствия пред мобилността на потребителите, които са свързани със смяната на банка, и да разгледа решения за тяхното премахване, като например създаването на валидна за целия ЕС система за преносимост на номерата на банковите сметки;
23. отбелязва значението, което имат за потребителите с достъп до банкови сметки прозрачните банкови такси, по-бързото извършване на операциите и облекчените процедури за преместване на банкови сметки;
24. отбелязва, че около 30 милиона европейци нямат достъп до основни банкови услуги, и призовава Комисията да излезе с предложение, както беше обявила в Акта за единния пазар и в работната си програма за 2011 г.;
25. подчертава значението на бързото и цялостно транспониране, прилагане и изпълнение на действащото законодателство на ЕС и национално законодателство, включително Директивата за правата на потребителите;
26. приветства текущата работа по разработването на европейска система за алтернативни методи за разрешаване на спорове, като се използват съществуващите национални и търговски системи за съчетаване на високо равнище на защита на потребителите със справедливи търговски условия за предприемачите;
27. призовава Комисията да почерпи най-добри практики от държавите-членки, например от модела на омбудсмана в северните страни, и да разгледа възможността за предоставяне на правомощия на мрежата на европейските потребителски центрове в областта на разрешаването на потребителски спорове;
28. счита, че с такава система ще се подобри единният пазар и ще се предостави справедлива система за обезщетения за потребителите при трансгранични спорове, като се изгради доверие между потребителите и промишлеността и като се избягват скъпо струващи съдебни спорове както за промишлеността, така и за потребителите.
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
11.10.2011 г.
Резултат от окончателното гласуване
+:
–:
0:
36
2
0
Членове, присъствали на окончателното гласуване
Burkhard Balz, Sharon Bowles, Udo Bullmann, Pascal Canfin, Nikolaos Chountis, George Sabin Cutaş, Leonardo Domenici, Diogo Feio, Elisa Ferreira, Ildikó Gáll-Pelcz, Jean-Paul Gauzès, Sven Giegold, Sylvie Goulard, Othmar Karas, Jürgen Klute, Rodi Kratsa-Tsagaropoulou, Werner Langen, Astrid Lulling, Arlene McCarthy, Ivari Padar, Alfredo Pallone, Anni Podimata, Antolín Sánchez Presedo, Olle Schmidt, Edward Scicluna, Peter Simon, Theodor Dumitru Stolojan, Ivo Strejček, Kay Swinburne, Marianne Thyssen, Ramon Tremosa i Balcells, Corien Wortmann-Kool
Заместник(ци), присъствал(и) на окончателното гласуване
Elena Băsescu, Sari Essayah, Ashley Fox, Sophia in ‘t Veld, Olle Ludvigsson, Thomas Mann, Sirpa Pietikäinen, Gianni Pittella
РЕЗУЛТАТ ОТ ОКОНЧАТЕЛНОТО ГЛАСУВАНЕ В КОМИСИЯ
Дата на приемане
17.10.2011 г.
Резултат от окончателното гласуване
+:
–:
0:
23
0
10
Членове, присъствали на окончателното гласуване
Cristian Silviu Buşoi, Lara Comi, Anna Maria Corazza Bildt, António Fernando Correia De Campos, Jürgen Creutzmann, Cornelis de Jong, Christian Engström, Evelyne Gebhardt, Malcolm Harbour, Илиaна Ивaнова, Sandra Kalniete, Kurt Lechner, Hans-Peter Mayer, Gianni Pittella, Mitro Repo, Robert Rochefort, Heide Rühle, Christel Schaldemose, Andreas Schwab, Róża Gräfin von Thun und Hohenstein, Barbara Weiler
Заместник(ци), присъствал(и) на окончателното гласуване
Ashley Fox, Anna Hedh, Liem Hoang Ngoc, María Irigoyen Pérez, Othmar Karas, Constance Le Grip, Emma McClarkin, Антония Първанова, Konstantinos Poupakis, Olga Sehnalová, Kyriacos Triantaphyllides, Anja Weisgerber
