P6_TA(2007)0572
Грузия
B6-0481 , 0482 , 0485 , 0487 , 0492 и 0493/2007
Резолюция на Европейския парламент от 29 ноември 2007 г. относно положението в Грузия
Европейският парламент
; –
като взе предвид предишните си резолюции относно Грузия, и по-специално резолюцията си от 26 февруари 2004 г. с препоръка към Съвета относно политиката на ЕС спрямо Южен Кавказ ОВ C 98 E, 23.4.2004 г., стр. 193.
, своята резолюция от 14 октомври 2004 г. относно Грузия ОВ C 166 E, 7.7.2005 г., стр. 63.
и резолюцията си от 26 октомври 2006 г. относно положението в Южна Осетия ОВ С 313 Е, 20.12.2006 г., стр. 429.
,
–
като взе предвид резолюцията си от 15 ноември 2007 г. относно укрепване на Европейската политика за добросъседство (ЕПД) Приети текстове, P6_TA(2007)0538 .
,
–
като взе предвид Споразумението за партньорство и сътрудничество между Европейските общности и техните държави-членки, от една страна, и Грузия, от друга ОВ L 205, 4.8.1999 г., стр. 3.
, което е в сила от 1 юли 1999 г.,
–
като взе предвид Плана за действие в рамките на Европейската политика за добросъседство, одобрен от Съвета за сътрудничество между ЕС и Грузия на 14 ноември 2006 г.,
–
като взе предвид своите препоръки, приети от Комисията за парламентарно сътрудничество между ЕС и Грузия на 25 и 26 юни 2007 г.,
–
като взе предвид декларацията на португалското председателството от името на Европейския съюз от 8 ноември 2007 г. относно текущото положение в Грузия,
–
като взе предвид член 103, параграф 4 от своя правилник,
А.
като има предвид, че Европейският съюз продължава да бъде ангажиран с по-нататъшното развитие и задълбочаване на отношенията си с Грузия и поддържа страната в нейните необходими политически и икономически реформи, в предприетите мерки за установяване на солидни и ефективни демократични институции, в борбата срещу корупцията, за създаването на мирна и благоденстваща Грузия, която може да допринесе за стабилността в региона и в останалата част от Европа;
Б.
като признава политическия, демократичен и икономически напредък, постигнат от настоящия грузински президент и правителство;
В.
като има предвид, че на 2 ноември 2007 г. силите на опозицията свикаха най-многобройното събиране на хора след Революцията на розите от 2003 г.,
Г.
като има предвид, че шестте дни на опозиционни протести завършиха с избухването на насилие, след като полицейските сили за сигурност употребиха прекомерна сила за разгонване на демонстрациите, като използваха водни струи, гумени куршуми и сълзотворен газ, в резултат на което бяха ранени около петстотин души, включително и омбудсманът на Грузия Созар Субари;
Д.
като има предвид, че на 7 ноември 2007 г. президентът Михаил Саакашвили обяви 15-дневно извънредно положение в Тбилиси, което впоследствие бе отменено на 16 ноември 2007 г. и за което правителствени лица твърдят, че е било необходимо за незабавното възстановяване на законността и реда;
Е.
като има предвид, че след като президентът Саакашвили наложи извънредно положение, министър-председателят Зураб Ногайдели обяви, че в страната е бил извършен опит за преврат и че тази мярка е била в отговор на това, като има предвид, че в реч по телевизията президентът Саакашвили обвини руската Федерална служба за сигурност за случилите се в Тбилиси събития, твърдейки, че е имал предварителна информация относно заговор за сваляне на грузинското правителство до края на годината, но не представи доказателства в подкрепа на своите твърдения;
Ж.
като има предвид, че вечерта на 7 ноември 2007 г. два опозиционни телевизионни канала, Imedi и Caucasia, бяха свалени от ефир; като има предвид, че сградите на радио и телевизия Imedi бяха щурмувани от въоръжени и маскирани членове на службите за сигурност преди обявяване на извънредното положение и без предварително известие и че част от оборудването за излъчване на новини беше разрушено; като има предвид, че съд в Тбилиси суспендира лиценза на Imedi за излъчване на новини и замрази нейните активи с обяснението, че нейното отразяване на събитията от 7 ноември 2007 г. се равнява на подбуждане за сваляне на правителството; като има предвид, че съдебната заповед бе връчено на директора на Imedi едва една седмица по-късно; като има предвид, че грузинската Национална комисия по съобщенията суспендира лиценза на Imedi TV за излъчване на новини за срок от три месеца, като се позова на нарушението от телевизионния канал на Закона за телевизионното и радиоизлъчване;
З.
като има предвид, че на 8 ноември 2007 г. с помирителен ход президентът Саакашвили предложи предсрочните избори за президент на 5 януари 2008 г. да бъдат комбинирани с допитване до народа относно датата за следващите парламентарни избори;
И.
като има предвид, че на 13 ноември 2007 г. Русия предостави на Грузия, една година по-рано от предвиденото, своята база в Батуми в Аджарската автономна република, след като завърши изтеглянето на своите войски от друга своя база в Грузия, Ахалкалаки през юни 2007 г.;
Й.
като има предвид, че грузинската икономика все още търпи тежки вреди поради забраната от страна на Русия за внос на грузинско вино и селскостопанска продукция, която забрана изглежда все повече политически мотивирана;
К.
като има предвид, че икономическите и социални реформи в Грузия трябва да повишат стандарта на живот на по-голямата част от населението;
Л.
като има предвид, че положението в Абхазия и в Южна Осетия е допълнителен фактор за увеличаване на напрежението в региона; като има предвид, че руските войски са загубили статуса си на неутрални и безпристрастни омиротворители; като има предвид, че решението на органите в Москва да издават руски паспорти на населението в тези части от територията на Грузия допълнително дестабилизира положението;
1.
Изразява дълбоката си загриженост от неотдавнашните събития в Грузия и особено от насилственото разпръсване на мирни демонстрации от полицията, затварянето на независими медии и обявяването на 15-дневно извънредно положение като последни етапи на ескалацията;
2.
Призовава грузинските власти да зачитат принципите на свобода на изразяването, свобода на събранията и свобода на медиите; припомня на правителството неговия ангажимент към демокрацията, правата на човека и правовата държава;
3.
Призовава всички страни да демонстрират откритост и сдържаност, да смекчат тона на изявленията си и да се заемат с конструктивен и плодотворен диалог, насочен към подкрепа и консолидация на крехките грузински демократични институции;
4.
Настоятелно призовава Съвета, върховния представител за Общата външна политика и политика на сигурност и специалния пратеник на ЕС за Южен Кавказ да положат всички усилия за улесняване на диалога между страните, смекчаване на напрежението и възстановяване на взаимното доверие;
5.
Призовава грузинските власти да проведат безпристрастно и независимо разследване на сериозните нарушения на правата на човека и свободата на медиите, по-специално относно обвиненията в несъразмерно използване на силови методи от правоохранителните органи, с цел установяване на самоличността на отговорните лица, тяхното подвеждане под съдебна отговорност и прилагането на предвидените от закона наказания и/или административни санкции;
6.
Подчертава пред властите загрижеността на международната общност от неотдавнашните събития в Грузия, които са в противоречие с евроатлантическите ценности; напомня на Грузия, че демокрацията, правата на човека и правовата държава се предпоставки за евроатлантическа интеграция;
7.
Призовава Съвета и Комисията, държавите-членки на ЕС, Организацията за сигурност и сътрудничество в Европа (ОССЕ), Съвета на Европа, НАТО и Съединените щати да бъдат по-активни при отразяването на политическите недоволства и недостатъци в Грузия и в съседните на Грузия региони, включително при прилагането на Плана за действие в рамките на Европейската политика за добросъседство; отбелязва, че множество твърдения за нарушения на демократични процедури и правата на човека в Грузия през последните години са останали непроучени; следователно изразява становището, че един по-открит международен дебат би могъл да засили плуралистичната обществена дискусия и демократичното развитие в Грузия;
8.
Отбелязва решението за провеждане на предсрочни президентски избори и призовава правителството да гарантира, че всички кандидати ще имат равен и справедлив достъп до медиите по време на изборната кампания;
9.
Призовава грузинските власти да гарантират провеждането на свободни и честни избори в пълно съответствие с международните стандарти; призовава правителството да зачита разделението на властите в грузинската политическа система и да се въздържа от използване на "административни ресурси" по време на предизборната кампания и да гарантира свободата на изразяване за всички кандидати; приветства призива на грузинските власти за международни наблюдатели, които да следят отблизо провеждането на изборите;
10.
Призовава грузинските власти да гарантират, че всички медии работят обективно и в съответствие с международните журналистически стандарти и че всички партии и кандидати имат свободен и балансиран достъп както до обществените, така и до частните средства за масово осведомяване; изисква по-конкретно от грузинските власти незабавно да позволят на телевизията и радиото Imedi да възобновят излъчването и ги призовава да гарантират, че на компанията ще бъдат върнати средства и че ще бъде компенсирана за щетите, нанесени на сградите и оборудването й;
11.
Приветства измененията в закона за изборите, приети от парламента на Грузия, които ще позволят на опозиционните партии да имат шестима свои представители в Централната избирателна комисия и представители във всяка от районните избирателни комисии;
12.
Призовава всички политически сили в Грузия да си сътрудничат при изготвянето на закон за регулиране на аудиовизуалната дейност с цел допълнително подобряване и хармонизиране с европейските принципи и с помощта на европейски експерти на съществуващата законодателна уредба, която гарантира свобода на изразяване и честен обществен дебат;
13.
Насърчава всички грузински политически сили и гражданското общество да се заемат с дебат относно разделението на властите в политическата система, което би могло да допринесе за по-ефективен контрол върху действията на изпълнителната власт и за плурализъм на обществения дебат относно множество жизнено важни въпроси, които варират от обществените последици от икономическата реформа и "руския фактор" в грузинската вътрешна политика до различните подходи за разрешаване на замразените конфликти;
14.
Отбелязва със загриженост твърденията за намеса на руското разузнаване в политическия процес в Грузия и подчертава необходимостта от по-голяма прозрачност в политическия живот, особено по отношение на финансирането на партиите, достъпа до медиите и вътрешнопартийната демокрация; подчертава, че тези твърдения трябва бъдат доказани в съответствие с грузинското право и с международната практика;
15.
Призовава Съвета и Комисията да предприемат по-решителна политика на ЕС спрямо неговите източни съседи, която следва да не отхвърля сътрудничеството с Русия, а напротив, да го предлага при всяка възможност; независимо от това счита, че в същото време ЕС трябва да заеме една по-решителна позиция по някои жизнено важни въпроси в региона и да се ангажира по-тясно въпреки настоящото отрицателно отношение на Русия към ролята на ЕС в тяхното общосъседско пространство; подчертава, че в крайна сметка руските власти би следвало да разберат, че руското влияние в съседните на Русия райони отслабва не толкова поради геополитическото съперничество с ЕС, а поради подхода на Русия спрямо някои нейни съседи, за който трябва да се съжалява;
16.
Отново изразява своята ангажираност с териториалната цялост на Грузия и призовава Съвета и Комисията да положат по-нататъшни усилия и да подкрепят стремежа за мирно уреждане на конфликтите в Южна Осетия и Абхазия;
17.
Призовава Съвета и Комисията да обърнат необходимото внимание на загрижеността на Грузия относно визовия режим и да ускорят процеса на преговори и подписване на споразумения с Грузия за облекчаване на визовия режим и реадмисия;
18.
Призовава Европейския парламент да изпрати свои наблюдатели на предстоящите президентски избори;
19.
Възлага на своя председател да предаде настоящата резолюция съответно на Съвета, Комисията, правителставати парламентите на държавите-членки, на президента и парламента на Грузия, на ОССЕ, на Съвета на Европа и на президента и парламента на Руската федерация.
