ВЪПРОС С ИСКАНЕ ЗА УСТЕН ОТГОВОР H-0424/09
за времето за въпроси на месечната сесия през Ноември 2009
съгласно член 116 от Правилника за дейността на ЕП
от
Iliana Malinova Iotova
към Комисията
Относно: Намаляване на общия допустим улов на калкан за България и Румъния за 2010 г.
Предложението за регламент на Съвета за определяне на възможностите за риболов и съответните условия по отношение на определени рибни запаси, приложими в Черно море за 2010 година, номер 14074/09 PECH 262, е от изключително значение за риболовния сектор в България и Румъния. Приемането на предложението на ЕК ще повлияе отрицателно на рибарския сектор. Под въпрос е екологичният ефект от проектното намаление на квотите. Становището на всички работни органи до този момент е, че запасите на калкан в Черно море са стабилни.
Въз основа на какви данни Научно-техническият и икономически комитет по рибарство премести калкана от шеста в десета категория?
Взето ли е мнението на подгрупата от специалисти, в която участват български и румънски учени, при изготвяне на окончателното становище?
Защо има такова голямо разминаване между работната група и Научно-техническия и икономически комитет по рибарство?
Има ли екологичен ефект от намаляването на квотата за Черноморския басейн?
Възможно ли е преразглеждане на квотните разпределения през следващата година в резултат на съвместно прилагане на обща методология от България и Румъния?
