Депутатите обсъдиха протестите в Египет и Жасминовата революция в Тунис
Външни отношения
Пленарни сесии
2011-02-03 - 12:28
Мнозинството от политическите групи разкритикува липсата на единен европейски глас в реакцията на протестите в Египет и Тунис, както и колебанието на Европа в подкрепата за протестиращите и тяхната кауза. В рамките на дебат с Catherine Ashton Парламентът призова за преразглеждане на европейската политика за съседство спрямо Средиземноморието в светлината на нейния неуспех в подпомагането на реформи.
Върховният представител на ЕС за външната политика Ashton изрази уважението си към достойнството и куража на протестиращите, допълвайки че и в Египет, и в Тунис събитията са достигнали "етап, от който няма връщане назад".
Относно Египет, Върховният представител осъди факта, че мирните протести са се обърнали в насилие и изрази безпокойство във връзка със слуховете за използване на истински боеприпаси. Тя призова египетското правителство да освободи всички задържани протестиращи и да възстанови достъпа до комуникационните мрежи. "За мен политиката е средство за промяна на нещата, за подпомагане на хората да подобрят живота си", каза Ashton и допълни, че "е настъпил момент за системен преход".
Във връзка с Тунис, Върховният представител информира Парламента, че се е срещнала с новия външен министър на страната и се е съгласила да окаже на новото правителство техническа и юридическа подкрепа за прехода, както и подкрепа за гражданското общество. Тя отбеляза, че Съветът ще преразгледа приоритетите си, "така че да можем да адаптираме подкрепата си за социалните нужди на тунизийците". Catherine Ashton приветства също така предстоящото изпращане на делегация на Парламента в страната и подчерта, че "е важно народът на Тунис да види нашия ангажимент към техния демократичен преход". Самата тя ще посети Тунис след две седмици.
От името на групата на ЕНП José Ignacio Salafranca Sánchez-Neyra (Испания) заяви, че ЕС е бил "хванат в крачка" от настоящата криза. И основните изводи са следните: ЕС не трябва да стои в сянка, а да говори с един глас. "Не сме научили уроците от сприятеляването с врагове на демокрацията", отбеляза депутатът. В заключение, освен краткосрочната цел за подкрепа на демократичния преход, в средносрочен план "ЕС трябва сериозно да преразгледа политиката си за съседство спрямо Средиземноморието".
Adrian Severin (С&Д, Румъния) предупреди, че въпреки че "социалните сътресения са гаранция за промяна, няма гаранция, че тази промяна е за по-добро". Той настоя за задълбочен анализ на ситуацията, за да се избегне положение, при което ЕС ще подпомогне създаването на нов тип тоталитаризъм. Депутатът подкрепи стратегията на Върховния представител за реформи и стабилност, но предупреди, че "трудностите са в детайлите".
Guy Verhofstadt (Белгия) от името на групата на АЛДЕ направи паралел със събитията в Европа от 1989 г. и изрази разочарованието си от факта, че Европа "не е успяла да подкрепи хората на улиците". Според него, Европа е направила две грешки: "Не преценихме навреме този исторически момент и не анализирахме ситуацията правилно." Той призова Върховния представител да промени позицията на Съюза - "ЕС трябва да застане на 100% зад египетския народ и неговите искания. Мубарак трябва да остави страната си на демокрацията", заключи лидерът на либералите.
От името на групата на Зелените Daniel Cohn-Bendit (Франция) разкритикува върховния представител Ashton за това, че е призовала за спокойствие в Египет: "ще има спокойствие, само ако Мубарак напусне", каза той. Депутатът обърна внимание на факта, че при предстоящи избори ЕС трябва да обезпечи на всички страни еднакъв достъп до средства за кампания, с оглед на сериозната разлика в наличието на ресурси на различните политически сили в Египет.
Charles Tannock (ЕКР, Великобритания), който коментира "урагана на промяната" в Северна Африка, изтъкна обезпокоителната тенденция към насилие и заяви, че "единствената роля на президента Мубарак в прехода е да се оттегли". "Не искам нито светска тирания, нито ислямистка теокрация", коментира депутатът и допълни, че ЕС трябва да подкрепи либерална демокрация, основана на стабилност, мир и демокрация.
Marie-Christine Vergiat (ЕОЛ/СЗЛ, Франция) предупреди да не се допуска намеса във вътрешните работи на Тунис и Египет. Тя отбеляза, че тунизийците са постигнали целите си сами и ЕС трябва да ги остави "да си вършат работата". В същото време депутатът заяви, че е проява на лош вкус да се отварят пазарите в тази ситуация, тъй като ролята на ЕС в либерализирането на икономиката на Тунис е облагодетелствала финансово бившия президент Ben Ali и неговото семейство.
Fiorello Provera (ЕСД, Италия) обърна внимание на рисковете, свързани с настоящата ситуация: възможна ислямизация на тези страни, по модела на иранската революция, и влошаване на икономическата ситуация, което може да доведе до по-висока безработица и по-големи миграционни вълни към Европа.
Гласуването на резолюцията за Тунис ще се състои днес, а през февруарската пленарна сесия в Страсбург (14-17.02) ще бъде гласувана резолюция за Египет.
20110202IPR13046 Запис на дебата в пленарната зала
BG
1
LINK
/wps-europarl-internet/frd/vod/player?session=last&currentSei=SEI3&language=en
-//EP//DTD IM-PRESS 20050901 IPR DOC XML V0//EN
-//EP//STYLESHEET IM-PRESS 20050901 IPR DOC XML V0//EN
