14.5.2007
ПРЕПОРЪКА НА ЕВРОПЕЙСКИЯ ПАРЛАМЕНТ
внесена съгласно член 176, параграф 10 от правилника
от Diana Wallis
от името на анкетната комисия по кризата в осигурителната компания "Equitable Life"
за доклада на анкетната комисия по кризата в осигурителната компания „Equitable Life“
Препоръка на Европейския парламент до Съвета за доклада на анкетната комисия по кризата в осигурителната компания „Equitable Life“
Европейският парламент ,
–
като взе предвид член 193 от Договора за ЕО,
–
като взе предвид Решение 95/167/EО, Евратом, ЕОВС на Европейския парламент, Съвета и Комисията от 19 април 1995 г. относно реда и условията за упражняване на правото на разследване от Европейския парламент OВ L 113, 19.5.1995 г., стр. 2. ,
–
като взе предвид своето Решение 2006/469/ЕО от 18 януари 2006 г. относно създаване на анкетна комисия по кризата в осигурителната компания „Equitable life“ OВ L 186, 7.7.2006 г., стр.. 58. ,
–
като взе предвид своята резолюция от 4 юли 2006 г. относно кризата в осигурителната компания „Equitable Life“ Приети текстове ( P6_TA(2006)0293 ). ,
–
като взе предвид удължаването на мандата на комисията с три месеца, одобрено в резолюцията от 4 юли 2006 г., и допълнителното удължение, дадено на 18 януари 2007 г.,
–
като взе предвид член 176 от своя правилник,
–
като взе предвид окончателния доклад на анкетната комисия по кризата в осигурителната компания „Equitable Life“ (A6-0000/2007),
A.
като има предвид, че член 193 от Договора за ЕО предоставя правно основание за създаването от Парламента на временна анкетна комисия, която да разследва предполагаеми нарушения или неправилно администриране при прилагане на правото на Общността; като има предвид, че това представлява важен елемент от надзорните правомощия на Парламента,
Б.
като има предвид, че мандатът на анкетната комисия е: 1) да разследва предполагаеми нарушения или неправилно администриране при прилагането на Директива 92/96/EИО на Съвета от 10 ноември 1992 г. относно координирането на законовите, подзаконовите и административните разпоредби относно прякото животозастраховане и за изменение на Директиви 79/267/ЕИО и 90/619/ЕИО (трета директива за животозастраховането) OВ L 360, 9.12.1992 г., стр. 1. Директива, последно изменена с Директива 2002/87/EО на Европейския парламент и на Съвета (OВ L 35, 11.2.2003, стр. 1). , понастоящем кодифицирана от Директива 2002/83/EО на Европейския парламент и на Съвета от 5 ноември 2002 г. относно животозастраховането OВ L 345, 19.12.2002 г., стр 1. Директива, последно изменена с Директива 2005/68/EО (OВ L 323, 9.12.2005 г., стр. 1). , от страна на компетентните органи на Обединеното кралство по отношение на Застрахователно дружество „Equitable Life“, а именно относно регулаторния режим и наблюдението на финансовото състояние на застрахователните предприятия, включително тяхната платежоспособност, създаването на подходящи технически разпоредби и подсигуряването им със съответните активи; 2) да прецени дали Комисията е изпълнила надлежно своето задължение да следи за правилното и навременно транспониране на правото на Общността и да установи дали възникналата ситуация е в резултат на систематични слабости; 3) да направи оценка на твърденията, че регулаторните органи на Обединеното кралство последователно, в продължение на години и най-малко от 1989 г. насам, не са съумявали да защитават титулярите на застрахователни полици чрез упражняване на строг контрол върху счетоводните практики и практиките за обезпечаване и финансовото състояние на „Equitable Life“; 4) да оцени статуса на искове от европейски граждани, които не са граждани на Обединеното кралство, и адекватността на обезщетенията, които съществуват съгласно законодателството на Обединеното кралство и/или ЕС за титуляри на застрахователни полици от други държави-членки; и 5) да внася всякакви предложения, които счита за необходими във връзка с този въпрос,
В.
като има предвид, че анкетната комисия започна своята работа на 2 февруари 2006 г. и прие своя окончателен доклад на 8 май 2007 г.; като има предвид, че анкетната комисия проведе 19 заседания, 11 публични изслушвания, организира 2 работни срещи и изпрати 2 официални делегации до Дъблин и Лондон; като има предвид, че тя изслуша устните показания на 46 свидетели, анализира 157 доказателства, 92 от които бяха предоставени за публичен достъп на интернет страницата на анкетната комисия и възлизат на общо няколко хиляди страници; като има предвид, че тя също така възложи 3 външни експертни проучвания,
Г.
като има предвид, че въз основа на гореописаните доказателства и действия анкетната комисия е одобрила окончателен доклад, излагащ съдържанието на нейното разследване и нейните заключения и препоръки,
1.
Възлага на своя председател да предприеме необходимите мерки за оповестяване на окончателния доклад на анкетната комисия в съответствие с член 176, параграф 10 от своя правилник и член 4, параграф 2 от Решение 95/167/ЕО;
2.
Призовава Комисията, Съвета и съответните държави-членки да гарантират, че се предприемат действия във връзка със заключенията и препоръките на разследването, в съответствие с член 176, параграф 10 от своя правилник и задълженията, произтичащи от Решение 95/167/ЕО;
3.
Изисква от правителството на Обединеното кралство и неговите регулаторни и надзорни органи да гарантират, че се предприемат действия във връзка със заключенията и препоръките на разследването, в съответствие с член 176, параграф 10 от Правилника за дейността на ЕП и задълженията, произтичащи от член 4 от Решение 95/167/ЕО и от общите задължения на държавите-членки, определени от Договорите;
4.
Изисква от Европейската комисия да гарантира, че във връзка със заключенията и препоръките по въпроси, касаещи изпълнение, се предприемат незабавни действия и да докладва на компетентната парламентарна комисия;
5.
Приканва своя председател да възложи на комисията по икономически и парични въпроси, комисията по вътрешния пазар и защита на потребителите, комисията по правни въпроси, комисията по конституционни въпроси и комисията по петиции да следят за изпълнението на заключенията и препоръките на анкетната комисия, особено на тези, които касаят задълженията на Европейската комисия за транспониране и прилагане на мерки във връзка със съществуващи проблеми в контекста на вътрешния пазар, и ако е необходимо, да се докладва по тях, в съответствие с член 176, параграф 11 от правилника за дейността на ЕП;
6.
Призовава Председателския съвет и работната група по парламентарната реформа, създадена през м.февруари 2007 г., да разпоредят влизането в сила на препоръките, съдържащи се в доклада на анкетната комисия по отношение на по-близко сътрудничество с националните парламенти и подобряване на надзора от страна на Парламента за въпросите, свързани с изпълнението, както и относно бъдеща реформа на анкетните комисии, с цел подобряване на тяхното функциониране и ефективност;
7.
Възлага на своя председател да предаде настоящата препоръка и окончателния доклад на анкетната комисия на Съвета, на Комисията и на правителствата и парламентите на държавите-членки.
