6.6.2011 B7-0355/2011 ПРЕДЛОЖЕНИЕ ЗА РЕЗОЛЮЦИЯ внесено с искане за вписване в дневния ред на разискването по случаи на нарушаване на правата на човека, демокрацията и принципа на правовата държава
съгласно член 122 от Правилника за дейността
Относно Южен Судан
Raül Romeva i Rueda
,
Judith Sargentini
от името на групата Verts/ALE
PE465.660v01-00 B7‑0355/2011 Резолюция на Европейския парламент относно Южен Судан
Европейският парламент ,
– като взе предвид предишните си резолюции относно Судан,
– като взе предвид суданското всестранно мирно споразумение (ВМС) от 2005 г.,
– като взе предвид Резолюция 1978 (2011) на Съвета за сигурност на ООН,
– като взе предвид декларацията на Африканския съюз от 31 януари 2011 г.,
– като взе предвид изявлението на върховния представител на ЕС от 24 март 2011 г.,
– като взе предвид решение 9953/11 на Съвета на Европейския съюз от 17 май 2011 г.,
– като взе предвид окончателното изявление на мисията на Европейския съюз за наблюдение на изборите, представено на ХХХХ юни 2011 г.,
– като взе предвид член 122 от своя правилник,
A. като има предвид, че референдумът в Южен Судан беше проведен на 9–15 януари 2011 г., като над 98 % от гласувалите от Южен Судан избраха отделяне от Северен Судан,
Б. като има предвид, че се очаква Южен Судан да обяви официално независимостта си на 9 юли 2011 г.,
В. като има предвид, че въпреки че Южен Судан е богат на природни ресурси, като например нефт, мед, желязо, а също така гори и плодородни земи, неговото население живее в бедност, с един от най-високите проценти на детска смъртност и едни от най-ниските показатели в областта на образованието в света,
Г. като има предвид, че Южен Судан е изправен пред предизвикателства във връзка с устойчивото развитие и изкореняването на бедността,
Д. като има предвид, че някои аспекти на ВМС не бяха осъществени своевременно или все още не са изпълнени, включително народните допитвания в Южен Кордофан и Сини Нил и референдума в Абией,
Е. като има предвид, че нерешени въпроси, като например определянето на границите, гражданството (особено по отношение на големия брой завръщащи се от северните райони жители на Южен Судан), разпределянето на приходите от добива на нефт, използването на тръбопроводите и публичния дълг, все още остават неуредени,
1. приветства мирното и пораждащо доверие поведение на Судан и на Южен Судан по време на референдума в Южен Судан през 2011 г.; счита това за решаваща стъпка в изпълнението на всестранното мирно споразумение (ВМС) и като положителен знак за мирното съвместно съществуване на двете страни;
2. вярва, че зачитането на човешките, социалните и икономическите права, а също така нормите в областта на околната среда и основните трудови норми следва да бъдат ръководни принципи за изграждането на демократични институции с цел подобряване на условията на живот на населението;
3. настоятелно призовава правителството на Южен Судан да възприеме прозрачен, отговорен и всеобхватен подход спрямо управлението чрез преразглеждане на конституцията; подчертава, че е важно всички политически партии да работят заедно, за да представляват напълно всички хора в страната и да спомогнат за изграждането на стабилни демократични политически институции;
4. отново потвърждава ангажимента на ЕС да зачита волята на народа на Южен Судан и приветства ангажимента на правителството на Судан да постъпва по същия начин; подчертава, че е важно ЕС да поддържа ангажимента си както към Судан, така и към Южен Судан;
5. настоятелно призовава двете страни по ВМС да продължат да гарантират безопасността и сигурността на цялото население в Судан, и по-специално в район Абией; осъжда последните прояви на насилие в този регион и изразява съжаление за загиналите; призовава суданските и южносуданските въоръжени сили да се оттеглят от Абией и двете страни да проявят въздържаност, като започнат конструктивен диалог за мирно решаване на въпроса за статута на Абией, в рамките на ВМС;
6. подчертава своята подкрепа по отношение на усилията на групата на високо равнище на Африканския съюз по изпълнението на споразумението за Судан под ръководството на Табо Мбеки за улесняване на преговорите между страните по ВМС; отново потвърждава, че ЕС трябва да има готовност при необходимост да предостави допълнителна помощ;
7. настоятелно призовава всички страни да решат всички нерешени въпроси от ВМС и след референдума, в това число разпределянето на приходите от петрола и използването на тръбопроводите, споразуменията относно гражданството на жителите в северните и южните региони и провеждането на народни допитвания в Сини Нил и Южен Кордофан;
8. призовава Южен Судан да прилага политики в областта на чуждестранните инвестиции в интерес на населението и по такъв начин, че чуждестранните инвестиции в природни ресурси да благоприятстват развитието на национална икономика с цел борба срещу бедността;
9. приветства съобщението на Съвета от 17 май 2011 г. за разпределянето на 200 милиона евро за Южен Судан в допълнение към 150-те милиона евро, които бяха разпределени миналата година за подпомагане на най-уязвимите групи от населението на територията на Судан; подчертава, че тези нови средства следва да бъдат в подкрепа на основните услуги, а именно образование, здравеопазване, селско стопанство, продоволствена сигурност и изграждане на институционален капацитет; отново заявява, че трябва да бъде отделено специално внимание на Южен Судан с цел да се подпомогне да постигне напредък към изпълнението на Целите на хилядолетието за развитие;
10. подчертава, че ЕС трябва да играе водеща роля по време на конференцията на донорите на Южен Судан, която ще се проведе по-късно тази година, и активно да насърчава други донори да действат по същия начин; призовава международните кредитори да заличат международния дълг на Судан и на Южен Судан;
11. подчертава, че управлението и справедливият достъп до природните ресурси ще бъдат от основно значение за благоденствието на Южен Судан; подчертава, че всички мултинационални образувания и чуждестранни предприятия, които извършват дейност в региона, са достатъчно регулирани и декларират по прозрачен начин своята дейност и приходи;
12. възлага на своя председател да предаде настоящата резолюция на Съвета, Комисията, върховния представител на ЕС, специалния представител на ЕС за Южен Судан, правителството на Судан, правителството на Южен Судан, институциите на Африканския съюз и председателя на групата на високо равнище на Африканския съюз за Судан.
